
Sakoma, kad kiekvienam gyvam žmogui tenka dešimt negyvų. 


Šitoks santykis gadina žmogui nervus. 


Iš Gėrano DAHLBERGO knygos Kaip bendrauti su vaiduokliu 


Tas padaras, kurio nėra, 


įsismelkia visur ir įsikuria. 


Ann Jaderlund Jokios nuoširdžios meilės 


Skiriu Almai ir Edvardui 


Būtų klaida teigti, kad niekas nieko nematė ir negirdėjo. Žinoma, 
daugybė liudininkų girdėjo tą naktį nuaidėjusį šūvį ir matė, kaip 
vėliau iš namo išbėgęs žmogus įsėdo į laukiantį automobilį. 

Gal paskui liudininkai grįžo į savo buveines ar net stebėjo, 
kaip atvažiavo policija ir buvo išnešami kūnai. Bet jie nieko 
nepasakojo. Landžiojo aplinkui po krūmus, tupėjo medžiuose 
ar kybojo virš žemės. Jie buvo gamtos dalis, dažnai neregimi 
žmonių. Gal tai tik gyvūnai, maži ar dideli, vikrūs ar lėtapėdžiai, 
akylūs ar pusakliai. 

Kad ir kaip ten buvo, tiesa, kas iš tikrųjų nutiko tame name, 
išsisklaidė ir pranyko. 

Kaip dažnai nutinka ir kitais atvejais. 


Prologas 


Vakarop pakilo vėjas. Iš pradžių jis sušlamino medžių viršūnes, 
paskui ėmė jas purtyti vis smarkiau. Galiausiai kaip reikiant įsi- 
smarkavo visur. Iki visiškos tamsos buvo likęs koks pusvalandis. 

Prie stovėjimo aikštelės priešais dvaro pastatus Johanesas 
nusėdo nuo dviračio ir atrėmė jį į žibinto stulpą. Tamsius plaukus 
virvute susirišo į uodegą ant pakaušio. Oras reto bjaurumo. 
Tikrai netinkamas normaliam žmogui eiti iš namų pabėgioti. 

Bet vargu ar Johanesas buvo normalus. 

Rakindamas dviratį jis pažvelgė žemyn į Natali trobelę. Ži- 
balinės lempos šviesa plastėjo viename lange, ir jis matė, kaip 
Natali vaikšto viduje. Matė šešėlius, šmėseliuojančius ant sienų 
lėtai ir neryškiai. 

Tokius kaip ji. 

Ji išmiegojo visą naktį. Bet jam pabudus ryte, jos nebebuvo. 
Lova tuščia. 

Žinoma, ji buvo įspėjusi, kad kitądien kelsis anksti, bet jis 
vis tiek nusivylė. Abu praleido puikų vakarą - ir ji išėjo netarusi 
nė žodžio, nepalikusi raštelio. 

Gal čia tik tas įsisenėjęs įprotis baimintis artumo, mąstė 
jis apšildamas, gal ji pasijuto pažeidžiama ir todėl pabėgo. Įma- 
nomas toks paaiškinimas, jei ketintum psichologizuoti. 

Lietus paūmėjo, ir noras į tą bėgiojimą numoti ranka vis 
stiprėjo. Pats suprato, kad nėra tinkamai apsirengęs, antra vertus, 

retai kada ir apsirengdavo tinkamai. Niekuomet nebuvo iš tų 
žmonių, kurie nagrinėja orų prognozes - gal todėl, kad jo motina 
elgėsi kaip tik priešingai. Skirtingi drabužiai kiekvienam termo- 
metro laipsniui, drabužių komplektas kiekvienam tikslui. Visa 
jo vaikystė buvo ištisinis stebėjimas, žongliravimas drabužiais ir 
persirenginėjimas, kad nė vienas lietaus lašelis ar šalto vėjo pūs- 
telėjimas neįsprūstų pro įvairiausius apdarų sluoksnius. 

Ir užaugęs jis retkarčiais sutrikdavo netikėtai užklupus liū- 
čiai ar šalčiui. 

Johanesas pasileido bėgte žemyn pelkės klojinio link, į de- 
šinę nuo Natali trobelės. Vienoje pusėje augo miškas, kitoje at- 
sivėrė pelkynas - tas kraštovaizdis kaipmat jį pakerėjo: plytinti 
dykynė, kerota pilka augmenija, ir dabar, drengiant lietui bei 
smarkėjant vėjui, visa atrodė dar nykiau ir keisčiau. 

Johanesas prisiminė apšerkšnijusį baltą pelkyną žiemą. Jis 
atrodė nežemiškai, toks trapus ir viliojantis, niekuomet nebuvo 
regėjęs ko nors panašaus. 

Staiga tarsi nežinia iš kur išniro didžiulis alksnis, jis lingavo 
virš užšalusių akivarų, girgždėjo, traškėjo ir žvangėjo lyg grau- 
dulingi varpo dūžiai. Dabar Johanesas girdėjo tik vienodą savo 
žingsnių aidą, tokius kietus smūgius, lyg pats atkakliai mecha- 
niškai kojomis kaltųsi į priekį. 

Po pirmos atkarpos vingiuojantis siauras klojinys perėjo į 
tiesų ir vedė į seną durpyną. Vienur kitur bolavo žvyrkelis, ne- 
trukus jis pamatė nedidelę pelkynui priklausančią automobilių 
aikštelę. Dabar ji buvo tuščia. Johanesas apskritai retai čia ką su- 
tikdavo, bet šįvakar plakant lietui viskas atrodė dar baugiau. 

Į pelkyno gilumą vedė siauri lentų lieptai. Jis valandėlę pa- 
svarstęs ketino bėgti trumpesniu keliu, bet pamatė, kad lentos 
sutrešusios. Pernelyg pavojinga. Gana tik susverdėti ir... 


12 


- Oi! 

Jis kreivai pastatė koją ant akmens, nors buvo čia bėgęs tiek 
daug kartų, kad žinojo kiekvieną ploną šaknį, kiekvieną iškilimą. 
Koją nusmelkė skausmas - pradžioj jis kiek atlėgo, kad paskui 
smogtų visa jėga. 

Velnių velniai pragarai! 

Johanesas pašokavo ant vienos kojos ir pamėgino nusitverti 
ką nors, kuo galėtų remtis, bet galop susmuko ant lieptelio. 

Klaikiai skaudėjo. Vėjas ir lietus plėšė bei draskė drabužius, 
pamėginęs stotis, jis suprato apskritai nebegalįs remtis sužeista 
koja. 

Dar valandėlę luktelėjo - gal skausmas apmalš. Plūdo save, 
kad namie paliko mobilųjį telefoną. Kaip jis įstengs nusigauti 
atgal į dvarą ant vienos kojos? 

Palei lieptelį kerojo krūmynai - Johanesui toptelėjo mintis 
nusilaužti kelias tvirtas šakas ir susimeistrauti kokius ramentus. 
Gera mintis, bet ir jos nenorom turėjo atsisakyti, mat šakos ne- 
buvo pakankamai tvirtos. 


Vargais negalais atšokčiojęs ir nusigavęs atgal liepteliu, jis per- 
metė akimis pelkyną. Reginys pribloškė. Lietus liovėsi, vėjas irgi. 
Viešpatavo visiška ramybė. 

Kaip keista. 

Tamsiu dangumi už debesų pirmyn yrėsi mėnulis. Miglos 
draiskanos nušvito ir pamažėliais slinko palei šlapią žemę. 

Jam pasirodė, jog kažką išgirdo. Vėjas? O gal koks gyvūnas? 
Lyg kas būtų suvaitojęs. Ar tyliai pašaukęs. 

Paskui tolėliau ant lieptelio Johanesas pamatė šviesulį. 

Kišeninis žibintuvėlis. Kažkas ateina! 

— Ei! - pašaukė jis. 

Niekas neatsiliepė. 

— Man reikia pagalbos, - sušuko jis, - aš čia truputį susi- 
žeidžiau... 

"Šviesulys artėjo. Labiau ir labiau. Galop apakino, tad Joha- 
nesas nenorom delnu prisidengė akis. 

- Ei? 

Tuomet šviesa nukrypo į kitą pusę ir jis aiškiai pamatė. 

„Čia dabar kas?“ - dar suskubo pagalvoti. 

Paskui viskas aptemo. 

Prieš tris savaites 


Dzin dzin dzin. 

Natali pabudo. Prispaudė pirštus prie smilkinių, kad dzing- 
sėjimas galvoje liautųsi. 

Dzin dzin dzin. 

Dzin dzin dzin. 

Žvilgtelėjusi į žadintuvą įsitikino - dar daugiau negu dvi 
valandos iki to laiko, kai reikėtų pabusti. Kitaip tariant, buvo 
mažne kaip visuomet. Jokios migdomosios minties. 

Niekuomet tokios minties nebuvo. 

Ji atsisėdo ant lovos krašto ir ėmė mąstyti, gal dar ko nors 
nepadarė. Ne. Butas išblizgintas, didžiuma daiktų sukrauti. 
Krepšiai, dar nenunešti į automobilį, prikimšti stovi koridoriuje. 
Viskas paruošta. 

Ji nusiprausė po dušu ir stačiomis papusryčiavo, stengda- 
masi palikti kuo mažiau pėdsakų. Brūkštelėjo raštelį tam, kas 
gyvens bute, kol jos nebus, ir padėjo virtuvėje ant stalo. 


Šaldytuve palikau šiek tiek maisto, gal tau pravers. Nuomos 
sąskaitos numerį rasi elektroniniame laiške, kurį nusiunčiau 
vakar. Tikiuosi, čia tau bus neblogai. 

Linkėjimai - Natali 

Gatvėje viešpatavo sekmadieninė tuštuma ir tyla. Ji sukil- 
nojo paskutinius kraustulius į automobilio bagažinę, atsisėdo 
prie vairo ir išvažiavo. 

Įsukusi į 45-ąjį greitkelį šiaurės kryptimi, ji paliko Gete- 
borgą miestui dar neprabudus. Tarytum spruko nuo atsitiktinių 
santykių. 


Po valandėlės sustojo degalinėje prisipilti bako, nusipirkti puo- 
delio kavos ir dar šiokių tokių maisto prekių, kad išsiverstų pir- 
mosiomis dienomis. Paskui kelionę tęsė. Netrukus kraštovaizdis 
pasikeitė. Aptemo, oras lyg sutirštėjo. 

Tik keletas valandų, ir nukeliauji laiku tiek daug metų atgal. 
Į ežerų ir miškų kraštą. Į žemę, kur iš tikrųjų buvo jos namai. 

Natali iš tiesų visąlaik jautėsi svetima didmiestyje prie jūros. 
Prie gyvastingos neramios nepatikimos jūros. Ji niekuomet ne- 
susigyveno su žmonėmis, kurie nuolat troško buriuoti jūroje, 
kurie žavėjosi plikomis uolomis ir plačiais horizontais, kurie die- 
vįno saulę ir visąlaik troško, kad būtų kuo šilčiau ir kuo mažiau 
permainų. Jie tarytum to paties tikėjosi ir iš jos, tikėjosi nežinia 
kokio vidinio polėkio, kurio ji niekuomet neturėjo, bet pamažėle 
įsigudrino susikurti. 

Kiekvieną vasarą, kai vaikštinėdavo per šiltą Bohusleno 
granitą ir brisdavo į vandenį maudytis, jai regėdavosi, kad jūra 
nevalingai ištėkš ją ant kranto. Lyg žinodama, kad nepriklauso 
įprastinei jos aplinkai. 

Dabar tugsėjo lietus krito ant priekinio stiklo. Pamažėle, 
tyliai. Lyg ruduo atsargiai sėlintų į vidų, kad netrukdytų ir ne- 
jaudintų. 

Eikš, galvojo ji. Tu tik ateik. 

Tiktai lyk. 

Mudu abu tai padarysime. 

Ji pravažiavo pro Omolą ir pasuko Fengerskugo link. Visą 
kūną persmelkė netikrumas, staiga ir nevaldomai, ji susimąstė - 
ką iš tikrųjų sumaniusi padaryti. Ką sumaniusi išjudinti. Suvokė, 
kad netrukus pasieks kelionės tikslą ir jau pernelyg vėlu apsi- 
sukti. 

Natali lėtai pavažiavo žemyn link meno mokyklos ir seno 
pastato, kur dabar, kaip žinojo, buvo įrengtos ateljė, galerijos ir 
dirbtuvės. Prie sankryžos, kur anksčiau tebuvo nedidelė maisto 
prekių parduotuvė, dabar veikė netgi kepyklėlė ir kavinė, ten 
ji pamatė jaunų žmonių su medžiaginiais krepšiais, iš didelių 
stiklinių geriančių ryto latę ar arbatą. Vėliau pastatus vėl pa- 
keitė miškas, o po valandėlės kelias įsuko į beržų alėją, vedančią 
aukštyn prie dvaro rūmų. 

Didelėje žvyruotoje aikštėje stovėjo keletas automobilių. Ji 
išlipo, automobilyje palikusi krepšius, ir per žvyrą nuėjo durų 
link. 

Pastatas buvo prabangus, su keturiais bokštais, baltu tinko 
fasadu, liepžiedžių spalvos skardos stogu ir didžiuliais langais, 
pro kuriuos vėrėsi apylinkių vaizdai. Jis stovėjo ant kalvelės, kaip 
dažnai ir statomi dvaro rūmai. Neretai jie sugadina gražų krašto- 
vaizdį, puikų ežerą ar kalvotą vietovę. 

Šis pastatas atrodė kitaip. Jis žvelgė virš žemės plotų, kurie 
plytėjo tylūs ir nereiklūs. Virš kraštovaizdžio su miglos apklo- 
tais, susikūprinusiomis pušimis ir žemės įdubomis. Kraštas, kur 
saulės šviesa tarsi nė nepriartėdavo, kraštas, kuris niekuomet ne- 
išdžiūdavo. Kuris nuolatos šlapo, lindėjo purve. 

O dabar ji čia grįžo laisva valia. 


— Ar tai tu nuomosies trobelę? 


Moteris, prisistačiusi kaip Agneta, buvo dvaro valdytoja. 
Apsirengusi duksliu smėlio spalvos drabužiu, apsiūtu plačia juosta, 

dėl kurio aukšta jos figūra atrodė kaip kolona. Tiesūs tamsiai 
geltoni plaukai su plačiais kirpčiais ant kaktos siekė pečius. 

— Taip, tikrai. 

Jos vyras stovėjo už nugaros, žemesnis visa galva, apsi- 
rengęs tamsiu kostiumu, ir budriu žvilgsniu tyrinėjo patalpą. 

Gustavas, pamanė Natali. Kaip asmens sargybinis. Tokius 
juodu ir prisimenu. 

— Tuomet norėčiau pasveikinti tave atvykusią į Mosmar- 
keno dvarą. Tikiuosi, žinai, kad išsinuomosi kuklią trobelę. Ji 
dažniausiai gyvenama tik vasaros mėnesiais. 

— Taip, tikriausiai tai ne kliūtis. Juk ji šildoma, ar ne? 

— Dvi krosnys ir dyzelinis šaldytuvas. Tik tiek. Vandens at- 
sineši iš bidonų čia, rūsyje, o mobilųjį telefoną, kompiuterį ir 
panašiai galėsi įkrauti mūsų kontoroje. Dušas ir tualetas kori- 
doriuje antrame aukšte. Dar yra ir išeinamoji už trobelės. Kas 
dar... - pasakė, regis, galvodama. - Ir dar, dviratis. Yra senas, jei 
norėsi, galėsi jį pasiskolinti. Beje, tu iš kur? 

— Aš gyvenu Geteborge. 

Ant fojė sienų Natali matė senovinius tapytus elegantiškų storais 
drabužiais apsirengusių ponių ir orių ponų su kariškių mundu- 
rais portretus. Būdama vaikas, ji jų bijojo, ypač vieno paveikslo. 
To, kuriame buvo vaizduojama Sofija Hansdoter, žmona dvari- 
ninko, gyvenusio čia aštuoniolikto amžiaus pabaigoje. Prisiminė 
žirnių žalumo Sofijos suknią ir liūdną žvilgsnį. 

Buvo sakoma, kad ji neteko septynių iš aštuoneto savo 
vaikų. Ir kad buvo pamišusi. Kad slapčiomis smaugė savo vaikus, 
o paskui meldė vyrą, jog palaidotų juos pelkėje už dvaro rūmų. 
Mat, anot jos žodžių, troško, jog vaikai būtų šalia. Vyras nusileido 
jos prašymams, kad dar labiau nežalotų jos ir taip jau sudaužytos 
širdies. Kol vieną dieną, kai pasaulį išvydo aštuntasis kūdikis, jis 

staiga suvokė, kaip mirė visi jo vaikai, ir nusprendė naujagimį 
atimti iš motinos. Sakoma, jog tada Sofija nuėjo į tą vietą, kur 
buvo palaidoti jos vaikai, žengė tiesiai į akivarą ir dingo. 

Niekas nė piršto nepajudino, kad ją išgelbėtų. 

Aštuntasis vaikas išaugo į sveiką ir stiprų vyrą, kuris paskui 
perėmė dvaro valdymą. Jis buvo dabartinio dvaro savininko 
Gustavo prosenelis. 

— Aš ir Gustavas laikome šį pensioną jau daugiau negu tris- 
dešimt penkerius metus, anksčiau juo rūpinosi Gustavo tėvai, - 
toliau įtaigiai kalbėjo Agneta, buvo aišku, jog ji ne pirmąkart 
pasakoja dvaro istoriją. - Dvaras priklausė Gustavo giminei nuo 
šešiolikto amžiaus. Visus jo protėvius matai šiuose kabančiuose 
portretuose, - ji apvedė aplinkui ranka. 

Tą akimirką iš antrojo aukšto nulipo moteris. 

- Čia mūsų šeimininkė Jelena, kuri šiapus Venerno ežero 
gardžiausiai rūko sykus, jei kada sumanytumei pavalgyti pas 
mus. 

Jelena buvo išbalusi ir perkarusi, atrodė toli gražu ne kaip 
įprasta manyti atrodant putlias šeimininkes. 

— O čia Aleksas, pensiono visų galų meistras, - aukštą rau- 
meningą vyriškį, įžengusį pro duris, pristatė Agneta. - Jeigu pri- 
reiktų ką nors pataisyti, gali kreiptis. 

Aleksas sustojo, įsižiūrėjo kažkur aukštai į stogo viršų ir 
maktelėjo galvą. Paskui nuėjo tolyn į galines patalpas. 

— Aš ir Gustavas esame tavo paslaugoms kasdien nuo de- 
vintos iki ketvirtos valandos, jei iškils kokių klausimų. Dažniau- 
siai būname kontoroje čia šalia, jei nesame užsikorę ant kopėčių 
ir nedažome kurių nors diendaržio durų, netaisome sugedusio 
traktoriaus ar ko nors panašaus. Kitu laiku mudu tikriausiai ras- 
tumei rytiniame fligelyje, tenai mes gyvename. Lengva susisiekti 
netgi tada, kai nedirbame kontoroje, - ji patylėjo kiek ir kalbėjo 

toliau. - Ko gero, tai pagrindiniai dalykai. Dabar, kai, kaip pa- 
prastai sakoma, nebe sezono metas, čia ne tiek jau daug veiklos. 
Jei galiu paklausti, tu čia sumaniusi nuveikti ką nors ypatinga? 

— Taip, ketinu rašyti doktoratą. Apie tai, kaip dėl visuotinio 
atšilimo nyksta pelkėtos vietovės. Aš biologė. 

— Suprantu, - nusišypsojo Agneta ir mostelėjo lango 
pusėn. - Taigi tu čia atvykai dėl pelkės. Įdomu. 

— Ketinu atlikti šiek tiek lauko bandymų pabaigai. 

- Ji juk nepaprasta, ši pelkė, - tęsė kalbą Agneta. - Sakoma, 
kad kitados anais laikais ji buvo vadinama aukojimo pelke. 

— Taip. 

— Gal esi girdėjusi pasakojimų? Atseit geležies amžiuje čia 
buvo atnašaujamos aukos dievams. Iš tiesų aukojami net žmonės. 
Kontoroje turime tokio turinio brošiūrų. Amžių sandūroje čia 
buvo rastas lavonas iš trečio amžiaus prieš Kristų. Dabar jis yra 
Karlstado kultūros istorijos muziejuje. 

Natali linktelėjo galvą. 

— Taip, žinau... 

— Bruknyno mergaitė, - tarė Agneta. 

— Taip, - pritarė Natali. 

— Taigi, ji taip vadinama, toji rasta mergina. Jei kalbėsime 
apie pelkę, tikiuosi, jog būsi atsargi į ją eidama. Kai kur ji labai 
gili, o akivarai šiais metais tikrai klampūs. Bet, žinoma, tu ne 
naujokė. 


Trobelė žemiau dvaro pastato buvo tik iš kambario ir virtu- 
vėlės. Virtuvėlėje kriauklė be vandens čiaupo, didžiulė malkomis 
kūrenama krosnis ir vieta valgymui su sofa ir dviem kėdėmis. 
Kambarėlio baldai - miegamasis čiužinys su kojomis, drabužių 

spinta, kuklus rašomasis stalas, du seni krėslai ir staliukas prie- 
šais židinį. 

Rudens šaltis skverbėsi pro storas rąstų sienas. Viduje 
drėgna, užtat kvapas gaivus. Viename kampe stovėjo į sieną 
atremtas veidrodis. Natali prasižergusi susmuko ant grindų ir 
įsižiūrėjo į savo veidą. Vis dar tikėjosi, kad atrodo kur kas links- 
mesnė negu jaučiasi. Smėlio spalvos plaukai, trumpinami kartą 
per metus, vis dar ta pati šukuosena, kokią jai pasiūlė garsus kir- 
pėjas prieš aštuonerius metus, kai buvo fotografuojama madinga 
šukuosena. Paprastai apkirpti pusilgiai plaukai, panašiai kaip 
pažo, lengvai prižiūrimi. 

Kai Natali buvo aštuoniolika, ją „atrado“ prie kino teatro ir 
pasiūlė dirbti modeliu pagal sutartį, nors iš tikrųjų ji buvo per 
mažo ūgio, - geradarystė, už kurią tikriausiai būtų turėjusi ne- 
apsakomai dėkoti. 

Juk buvo ką tik baigusi gimnaziją ir vylėsi lengvai užsidirbti 
šiek tiek pinigų, bet neištvėrė šio darbo keblumų. Nepakentė 
plaukų lako, kuris lindo į nosį, pudros pūkučio, braukančio 
veidą, ir vaikymo priešais kamerą - ji niekuomet nesuprato visų 
tų šiurkščių nurodymų, pagal kuriuos turėjo skleisti išskirtinumą. 
Po dviejų mėnesių modelio darbas jai įgriso iki gyvo kaulo. 

Iš šios gyvenimo atkarpos kaip svarų indėlį ji pasiėmė tik 
šukuoseną. Ši nereikalavo daug pastangų ir prisidėjo prie nau- 
dingo paviršiaus, kurį ji puoselėjo grynai iš praktiškumo: aplin- 
kiniai buvo patenkinti, tad naudojosi tik tuo paviršiniu vaizdu. 


Priebutyje stovėjo du bidonai vandens ir didžiulė pintinė malkų. 
Pirmiausia Natali pakūrė tiek krosnį, tiek židinį, paskui iškraustė 
maisto produktus ir sukabino į spintą drabužius. Galop išvyniojo 
didžiulį vietovės žemėlapį ir prismeigė ant sienos prie rašomojo 
stalo, o pati apsiavė šlepetes ir apsivilko storą megztinį. 

Valandėlę pavaikščiojo aplinkui dairydamasi. Ugnis sprag- 
sėjo ir traškėjo, o krosnis taip rūko, kad Natali norom nenorom 
turėjo atidaryti langą. 

Netrukus viskas tarytum susitvarkė. Tuomet ji pasišildė ita- 
liškų virtinukų iš skardinės, pirktos degalinėje, ir suvalgė sumuš- 
tinį su lydytu sūriu iš tūbelės. 

Už trobelės buvo sodelis, juosiamas sulaukėjusių erškėtrožių 
krūmų, o priekyje stovėjo dvi nutrintos medinės kėdės. Dar už 
kelių metrų aplinkui pelkę vingiavo pasivaikščiojimo takelis. 

Ji apsirengė striukę, atsargiai atsisėdo ant vienos iš kėdžių ir 
įsižiūrėjo į kraštovaizdį. Tarytum niekas ir nebuvo pasikeitę, viskas 
lyg ir taip, kaip visuomet, ne tik per pastaruosius penkiolika metų, 
bet per šimtmečius, nuo pirmykščių laikų. Gumburiuotos pilkos 
pušys. Žvilgantys plotai akivarų tarp žalių šlapių kemsų. Miglota 
dykynė ant blankios paletės, neryškūs blizguliuoją kupstai ant rū- 
džių raudonumo plonų rudeninių medžių kamienų. 

Ji tarytum girdėjo aidint kuolingą - lyg fleitos garsus, nors 
paukščiai šįmet jau seniai išskridę. Girdėjo, nors jau taip seniai 
nebuvo klausiusis džiugaus burbuliavimo, paukščių giesmininkų 
skrydžio, kurį iš tiesų mėgo iki to laiko, kol viskas pasikeitė, iki 
jos atmintyje visa tai persimainė į pasityčiojamą, pilną neapy- 
kantos kvatojimą, grėsmingą trelę, įspėjančią, jog kažkas nutiks. 

Galvodama, kur dabar ketina veltis, pajuto drąsą, bemaž 
besiribojančią su kvailumu. Lyg nežinia kas verstų ją peržengti 
ribas, nors pati ir nebuvo deramai pasirengusi. 

Kai Natali pažvelgė į vakarų pusę, pamatė virš augalijos ky- 
šančius elektros stulpus. Tuos pačius elektros stulpus, kaip ir už 
jos senojo miegamojo langų, jie buvo jos rodyklės ir išsigelbė- 
jimas visais tais kartais, kai beveik pasiklysdavo pelkėje. Tai buvo 
bemaž nesuvokiama mintis: jeigu ji tik laikysis stulpų, galų gale 
pasieks, pasieks tą vietą, kur viskas prasidėjo ir kur pasibaigė. 

Jai pabudus trobelėje pirmą rytą, lauke tebebuvo tamsu. Tamsa 
buvo vienas iš tų nedaugelio rudens požymių, kurių ji neįver- 
tino. Tamsūs rytai, tamsūs vakarai, para, kuri kasdien praranda 
vis daugiau dienos šviesos. Tuo atžvilgiu vasaros labiau pagei- 
daujamos; ketvirtą valandą, kai paprastai imdavo girdėti dzing- 
sėjimą galvoje, diena jau būdavo įsibėgėjusi. Šviesiu paros metu 
lengva atsikratyti sunkaus budinimosi, nenusakomo jausmo, jog 
kažkas negerai, kol protas apgraibomis ieško priežasties. O ru- 
dens tamsos poveikis atvirkštinis. Protas lyg ir trokšta įstrigti 
tarp sunkumų. 

Ji užsidegė šalia lovos žibalinę lempą ir nuėjo prie kros- 
nies. Toji tebebuvo šilta. Lėtai apsikabino ją kaip didelį išsiilgtą 
draugą, prigludo užsimerkusi ir delnais, strėnomis, skruostu 
glėbė šilumą. Jos galvoje tvykstelėjo žodis malda. Ar čia kyla toks 
jausmas? 

Kažkas brūkštelėjo langą, lyg koks aštrus daiktas. 

Kas tai? 

Ji lėtai prisiartino ir pamėgino pasižiūrėti laukan. 

Šarkos? 

Nieko nepamatė. Nieko, tik aukščiau už šimto metrų dvaro 
rūmų kiemo apšvietimas, du nedideli rutuliai, pakibę tamsoje. 

Kai lauke šitoks tamsumas, žibalinės lempos šviesa darė 
ją pažeidžiamą. Jokių užuolaidų, kad galėtum užsidengti. Bet 

kiekviename viršutiniame lango kampe buvo įkalta po vinį. Ji 
pasilypėjo ant kėdės, surišo du storus megztinius ir pasistengė 
juos pakabinti taip, kad uždengtų langą arčiausiai lovos. Atrodė 
prastai. Reikia prisiminti ir pasiieškoti tinkamo apkloto. Arba 
paklodės. Ir kitiems langams. 

Iš kelioninio krepšio ji išsiėmė vakarykštį laikraštį ir vėl 
palindo po antklode. Pamėgino pasiskaityti diskusijas apie ener- 
getikos politiką, bet nepajėgė susikaupti. Į ją spoksojo langas. Į 
vidų stebeilijosi tamsa. 

Po velnių. Kaip čia jai seksis? 

Ji nesitikėjo, kad jausis kaip nesavam kaily. Neplanavo šito. 
Ne, vyt šalin tokias mintis. Dabar jai svarbu susitelkti į du da- 
lykus: darbą ir tą neaiškią slaptą užduotį, kuri, kaip jai rodėsi, 
buvo susijusi su ja pačia. 


Niekas nežinojo, kad ji Mosmarkene. Niekas, tik jos vadovas, 
kuris irgi buvo išvažiavęs. 

, Pačiai Natali labai patiko vien mintis išvažiuoti. Dingimas 
iš įprastinės aplinkos turėjo lyg ir kokio apsivalymo, buvo lyg 
kokia laisvės sąlyga. 

Prieš keturiolika metų ji netarusi nė žodžio paliko šią vie- 
tovę. O kai dabar grįžo, tarytum atsuko veidrodį kita puse, su- 
pynė atgal visą kelią, kad galėtų išpainioti mazgus ir viską pra- 
dėti iš naujo. 

Daugumas draugų vargu ar pastebės, kad Geteborge jos ne- 
bėra, jie mokslininkai, kaip ir ji pati, pasklidę po visą Žemės rutulį. 

Tai nustebintų gal tik jos įtėvius. 

Per pastaruosius metus Natali nebesistengė palaikyti su jais 
ryšių, o ryšiams silpnėjant aštrėjo priekaištai, ypač įmotės Harietos. 

— Tai tokia padėka už viską, ką dėl tavęs padarėme? - pa- 
klausė Harieta, kai jiedvi mezgė kažką panašaus į pokalbį. Įtėviai 

apsilankė atnešti gėlės Natali gimtadienio proga, ir Harieta ne- 
pajėgė tvardytis. Apvalus veidas visas paraudo, ji iš paskutiniųjų 
stengėsi neapsiverkti. 

Natali įtėvis Larsas, kol buvo pas ją, nenusirengęs viršutinių 
drabužių visąlaik prasėdėjo ant kėdės. Jis be paliovos tampėsi 
ūsus nudūręs akis į grindis. 

- Jau eisime, - tarė jis galop. - Atlikome, ką sumanę. Ji juk 
nenori. 

Natali tam tikra prasme pritarė šiurkščiam jo nusiteikimui, 
bet apskritai nieko nepajuto. Nieko. Ir tikriausiai tą suprato Ha- 
rieta. 

Išeidama Harieta įsispyrė į ją akutėmis be jokios užuojautos 
ir dusliu balsu ištarė: 

— Ar žinai, kokia esi pabaisa? Visuomet maniau, kad taip 
elgiesi todėl, kad esi tiek išgyvenusi, bet dabar nebežinau. Gal tu 
tiesiog esi tokia: paviršutiniška, bejausmė ir nedėkinga. 


Stipriai susiveržusi chalato diržą per juosmenį, Natali atsisėdo 
kambario viduryje, kad suvaldytų ir įžūliai pasitiktų netikrumo 
jausmą. Priešais pasidėjo dokumentų pluoštą: rezultatus mata- 
vimų ir bandymų, kuriuos anksčiau atliko Vokietijoje, Nyderlan- 
duose, Lenkijoje ir Danijoje. 

Kokia tyluma, pamanė ir apsidairė. Trobelėje buvo taip tylu. 
Taip sunku. Gal jai tik būtina apsiprasti. 

Pamėgino įsiklausyti į tuos vis dar ją supančius garsus: 
kurtų prieš miegą musės zyzimą ant virtuvės lango, traškesį ir 
skersvėjo traukimą krosnyje, duslų varnos krankimą netoliese. 
Ji pamėgino susitelkti į kvapus. Kur kas sudėtingesnė užduotis: 
degančios malkos, muilas, suodžiai. 

Ji išskleidė tvankos frakcijų diagramą ir ėmė mąstyti apie 
nukrypimus. Kodėl, pavyzdžiui, Vokietijoje ir Lenkijoje skaičiai 

didesni? Ar tai priklauso nuo metų laiko, aplinkos sandaros, o 
gal čia visuotinio atšilimo pasekmė? 

Jos užsieniečiai kolegos, kurie tyrinėjo panašius klausimus, 
pirmiausiai dirbo poliarinėse srityse, didžiuliuose niekuomet 
neatitirpstančiuose arealuose. Kai dėl visuotinio atšilimo šios 
vietovės ėmė atitirpti, Žemėje prasidėjo vyksmas ir į atmosferą 
paplūdo dar daugiau šiltnamio efekto dujų. Buvo svarbu, kokio 
dydžio tas pagausėjimas ir kaip iš viso veikia atšilimas. 

Anksčiau Natali priklausė Šiaurės mokslininkų komandai, 
kuri tyrinėjo tą reiškinį Švedijos kalnuose. Kai atsitiktinai at- 
sirado poreikis labiau ištirti šiaurinius ir Vidurio Europos pel- 
kynus, ji kaipmat griebėsi užduoties - ir gavo darbą. 

Jos darbas iš tiesų būtų reikšmingas indėlis į klimato ty- 
rimą, kuris toks svarbus politikų sprendimams. Bet iš pat pra- 
džių, kai būstas Mosmarkene jau buvo išnuomotas ir kelionė 
bemaž suplanuota, Natali susivokė, kad kur kas daugiau negu 
vien darbinis interesas ją vilioja vieta. Kad yra ir asmeninis mo- 
tyvas, kad jos pasirinkimą ir ryžtą pagrindė visai kas kita, nei ji 
iš pat pradžių manė. 

Ją apsėdo mintys, kaip akivaizdžiai tai galėjo atsiliepti jai 
vėliau. Užspeitė ją į kampą ir nugalėjo, kad pasiduotų, o tik tada 
leido atsipalaiduoti. Ir nors ji dar nedrįso pernelyg ilgai raustis 
savyje, kad ir kaip ten būtų, atgal nepasitraukė. 

Ji atvyko čionai, į ypatingą dykynę klampiose žemėse tarp 
Dalslando ir Vermlando. 

Gal tai ir buvo pats svarbiausias dalykas. 


Iš trobelės Natali išeidavo tik nusimaudyti po dušu, atsinešti 
vandens ar įkrauti kompiuterio ir mobiliojo telefono. Turėjo 

įsikurti trobelėje, pirmiausia įsitvirtinti, o tik tada iš rimtųjų ke- 
liauti į pelkyną. | 

Žemėlapyje ji iš anksto nusibraižė vietas, kur ims įvairius 
mėginius. Kad matavimai būtų svarūs, turėjo per dvi dienas pa- 
imti mėginius iš dvylikos visiškai skirtingų pelkės vietų, Paskui 
tokius pat bandymus atlikti lapkričio mėnesį, kai Žemė atšals. 

Pirmosiomis dienomis ji nė žodžiu nepersimetė su jokiu 
žmogumi. Bet kiekvieną popietę maždaug tuo pačiu laiku per 
langą matė, kaip jos amžiaus vyras bėga pro šalį tilteliu. Kaskart 
smalsiai pažvairuodamas trobelės pusėn. 

Sykį, kai jis priartėjo bėgdamas, ji kaip tik ėjo iš tualeto 
lauke. Vyras sustojo ir gaudydamas orą atsirėmė rankomis į 
šlaunis. Iš pradžių jie apsimetė lyg nematą vienas kito, paskui 
mandagiai sveikindamasis jis linktelėjo galvą. 

— Labas, - tarė vis dar uždusęs. - Tai čia gyveni tu? 

Natali pasijuto tarsi sugauta. Nesitikėjo, jog su kuo nors su- 
sidurs, buvo numačiusi laisva valia vengti bet kokio bendravimo. 

— Na, gal ir būtų galima taip sakyti, - tarė ji. - Atsitiktinai. 
Aš tik nuomojuosi. 

Ji pasisuko eiti į trobelę. 

— Puiki vieta. Aš Johanesas, - tarė vyriškis ir kilstelėjo 
ranką sveikindamasis. - Ar aš... gal galėčiau paprašyti stiklinės 
vandens. Pamiršau pasiimti butelį. Klaikiai ištroškau. 

- Žinoma, - ji įėjo į trobelę, atnešė stiklinę vandens ir pa- 
davė. 

— Ačiū, - tarė jis, išmaukė vandenį vienu gurkšniu ir grą- 
žino stiklinę. Nusišluostė prakaitą nuo veido marškinių apačia, 
paskui atsitiesė ir ranka pasiglostė žvilgius plaukus. 

Juodi kaip varno plunksnos, toptelėjo jai mintis. Gražūs. 

— Ar gera čia bėgioti? - paklausė turbūt todėl, kad bent ką 
pasakytų. 

— Nuostabu. Na, ši vietovė... - jis pakraipė galvą, lyg neras- 
damas tinkamų žodžių. - Fengerskuge aš lankau meno mokyklą, 
ir, regis, niekas, su kuo kalbėjausi, nėra čia buvęs. Nesuvokiama. 
Čia taip puiku. Bet sutinku, - taręs nusišypsojo. - Puiku būti čia 
vienam, - linktelėjo į ją galva: - O tu? Ką čia veiki tu? 

Ji dvejojo. Žodžiai jos viduje priešinosi, nenorėjo pasklisti, 
norėjo pasislėpti ar tik pailsėti. Buvo nusikamavę nuo paslau- 
gumo, nuo amžino žaidimo palaikymo. Ir vis dėlto jis kažkuo 
traukė Natali. 

Be to, ji negalėjo neigti, kad iš arčiau jis pasirodė turįs tokio 
svaiginančio švelnumo, paprastai tokia odos spalva vadinama 
alyvuogių. Ji troško slapčiomis pasižiūrėti į jį valandėlę ir pa- 
mąstyti, kokie genai ir riebalų rūgštys suteikė jo odos ląstelėms 
tokio pranašumo. 

— Aš matuoju šiltnamio efekto dujas pelkių gelmėje, - tarė 
ji, užsikišdama už ausies plaukų sruogą. - Be kita ko. Arba tu- 
rėsiu matuoti. Kol kas dar rimtai nepradėjau. 

- Šiltnamio efekto dujas? - paklausė jis. - Ar yra toks darbas? 

— Ne... aš rašau mokslinį darbą. Biologijos. 

- Šit kaip, įdomu, - jo žvilgsnyje žybtelėjo susidomėjimas. - 
Būtų smagu daugiau apie tai paklausyti, - pasakė, patylėjo lyg 
gilindamasis į jos žodžius ir kalbėjo toliau: - Bet netrukdysiu. 
Tikrai vėl pasimatysime, aš čia bėgioju mažne kasdien. 

Jis kilstelėjo ranką atsisveikindamas ir nubėgo aukštyn į 
stovėjimo aikštelę. 

Kol jis dingo iš akių, Natali žiūrėjo į raumeningas jo šlaunis 
ir blauzdas. Ilgos ir miklios, pamanė. Ištvermingos. 


Per kitas dienas, kai Johanesas bėgdavo prošal, ji tūnodavo vi- 
duje. Kiek pasitraukusi nuo lango, bet pakankamai arti, kad ga- 
lėtų jį stebėti, o jis nematytų. 


Vieną popietę ji pasidavė postūmiui ir užplikė pilną arba- 
tinį. Jam einant pro šalį, Natali jau sėdėjo ant vienos iš kėdžių 
prie trobelės su arbatos puodeliu. 

- Ar galėčiau pakviesti šlakelio arbatos? - šūktelėjo. 

Jis sustojo, persibraukė ranka per skruostą ir nustebęs kils- 
telėjo antakį. Iš pradžių Natali nesuprato, ar jis suglumo iš ne- 
tikėtumo, ar paprasčiausiai pamanė, jog tai keistas kvietimas, ir 
iškart pasigailėjo. Bet ištarė: „Su didžiausiu malonumu“ ir pa- 
suko prie jos. 

Ji jautėsi ir susijaudinusi, ir sutrikusi - atnešė pieno, cuk- 
raus, dar vieną puodelį ir viską sudėjo ant stalelio tarp kėdžių. 

Vaikinas atsisėdo. Jo judesiai buvo ramūs, grakštūs, užėmė 
vietos ne daugiau nei reikėjo, bet ir ne mažiau. Atviras viskam, 
neturįs ko slėpti, dingtelėjo jai, o kartu krūtinę nusmelkė šaltis: 
Kaip aš, tik atvirkščiai. 

Į puodelį jis įsidėjo kelis šaukštelius cukraus. Kai pamatė, 
jog ji skeptiškai šypso, nusijuokė. 

- Žinau. Mano tėtis buvo marokietis, cukraus alkis mano 
kraujyje. 

Popietės saulė greit leidosi, abu atsilošė ant kėdžių. 

— Na, tai kaip sekasi kalti mokslus? - paklausė ji. 

— Visai neblogai. Geri dėstytojai. Malonūs kurso draugai. 
Tylu, ramu, taigi įmanoma tikrai daug nuveikti. 

- O ar nepasidaro kiek nyku? Jeigu pavargsti nuo studijų? 

— Taip, gal mažumėlę. Bet jei nori pabendrauti, irgi tikrai 
gerai. Juk yra koncertų, vakarėlių ir panelių, - jis pasigręžė į ją, 
lyg ketindamas nukreipti dėmesį nuo savęs. - Tačiau pasakok tu. 
Kaip ketini imtis darbų? Matuoji šiltnamio efekto dujas, kaip tai 
daroma? 

Natali papasakojo apie bandymus, kurių ketino imtis po 
švenčių. Jis įdėmiai klausėsi. 


— Ar nenorėtumei draugijos? - paklausė paskui. - Atrodo 
įdomu. Mielai pasižiūrėčiau, kaip tai daroma. Galėčiau tau pa- 
dėti ir... panešti daiktus. Ar šiaip ką nors. 

Stojo tyla. 

Kažkas sukirbėjo jos viduje; pasali vilionė susipynusi su ne- 
grabiu šiurkščiu baimės jausmu. Ir dar - mintis, kaip naudinga 
turėti dar dvi pagalbines rankas. 

— Tu nori? - ji žiūrėjo tiesiai priešais save. - Taip, kodėl ne. 
Be abejo, būtų lengviau. 


Pirmiausia turėtų leistis į pelkyną pati, pamanė, be Johaneso. Jai 
pačiai reikėjo pasirodyti pelkei, niekieno nestebimai. Be to, dar 
ir paruošti matavimų vietas. Įsmeigti į žemę dvylikoje skirtingų 
vietų nupjautus vandentiekio vamzdžius. Juos uždangstyti dang- 
teliais su guminiais kamštukais, kad būtų galima pradurti adata 
ir įsiurbti dujų. 

Šį rytą ji pabudo neįprastai vėlai. Dzingsėjimas galvoje buvo 
kiek silpnesnis negu anksčiau. Užtat viduje kunkuliavo nerimas, 
jis tarytum klaidžiojo po kūną, nuo krūtinės į galvą, paskui vėl 
leidosi į paširdžius. O dabar įsikūrė visame kūne. Natali jautėsi 
kaip negavusi kvaišalų narkomanė, numojusi į juos ranka ir atsi- 
sakiusi vartoti. Kas gero iš to išeis, klausė velnias nuo dešinio jos 
peties, ką tu čia veiksi, keliauk namo. Ant kairio peties buvo ne 
angelas, o tuštuma. Neryški dėmė. Kai ji tarsi išgirdo savo mintį: 
Aš, ta dėmė nusvilino jai po akių vokais. 

Pusryčiavo vaikščiodama į lauką. Atsidarė duris, kad jaustų 
gražų rudens orą, žingsniavo po kambarius ir laukan, susidarė 
sąrašą daiktų, kad nepamirštų nieko, kai juodu keliaus į pelkę ir 
tenai užkandžiaus. 

Žemiau trobelės lieptelis vedė į pelkę. Jai reikėjo tik eiti, dėlioti į 
priekį vieną koją po kitos. Ne pati sunkiausia užduotis. Neturėjo 
būti sunkiausia. 

Galų gale Natali taip ir padarė, tiesiog negalvodama, - 
viskas panašiai kaip einant maudytis: būna per šalta ir nežinai, 
kodėl reikia taip elgtis, bet paskui bemaž visuomet jautiesi pui- 
kiai. 

Jos kojos ant lieptelio. Jos kūnas ant šios žemės vėlei. Laikas 
tarp dabar ir anuomet suspaustas iki peteliškės sparnelių plo- 
numo, sunaikintas keliais sparnelių plastelėjimais. 

Galelį paėjėjo laipteliu. Įsuko į pelkę, kur penkių nusitry- 
nusių lentų klojinys žymėjo ilgą kampuotą liniją, kertančią kraš- 
tovaizdį. Nuo seno jis neatrodė labai pakenkęs klampynei, bet vis 
dėlto turbūt buvo šiek tiek patvarkytas. 

O juk nuo tada praėjo bemaž penkiolika metų. 

Šviesa slopi, oras vėsus. Žemė plytėjo aplinkui gelsdama, 
pilkėdama. Medžiai, kurie jai visą laiką rodėsi pritūpę, susirietę, 
dabar atrodė pasilenkę iš pagarbos. Lankstėsi ir linkčiojo. Lyg 
sveikindamiesi. 

Ji irgi pasisveikino; atsargiai atsivėrė, atsipalaidavo. Lei- 
dosi vedama į priekį. Laikas išsivadavo iš rėmų ir liejosi į daiktą, 
gabalėlis po gabalėlio, kol ji pasijuto esanti supančios aplinkos 
dalis. Lyg judanti mozaikoje, kur jos kūno gabalėliai susiliejo su 
aplinkos gabalėliais. 

Ėjo lėtai ir ilgai, kol atsargiai perlipo per kelis tvirtus kau- 
burius ir atsisėdo prie pušelės pailsėti atrėmusi nugarą. 

Ir sėdėjo taip, įsigilinusi į savo pačios kvėpavimo ritmą. 
Ėmė dulkti lietutis. Lašai krisdami ant neperšlampamos striukės 
barbeno kaip rytais smulkus lietutis į palapinės brezentą. Atsi- 
davė spygliuočiais medžiais. Šlapi botai buvo pilni pageltusių so- 
tvarų lapų, jie jau pradėjo kristi nuo šakų. Ji paėmė kelis lapelius 

ir atsargiai sutrynė tarp pirštų, įkvėpė aštraus gaivaus kvapo ir 
užsimerkė. 


Praslinko kokia valandėlė. Gal tik ketvirtis valandos. Paskui link 
jos ėmė slinkti migla, lyg koks smalsus gyvūnas, nežinia kokių 
ketinimų skatinamas. Sliūkino pirmyn lyg lieždamas šlapią 
žemę, prisėlino prie jos kojų ir apgobė. 

Lyg sakydamas: Tu. Čia tu. Ilgai užtrukai. 

Ji nejudėjo. Kvėpavo trūksniais. Sėdėjo ramiai ramiai vos 
prasimerkusi ir laukė, kad ta valandėlė nutoltų. 

Nejučiomis jai pro lūpas išsprūdo šnibždesys: Žinau. Šiek 
tiek užtrukau. Bet dabar esu čia. 

Kai laikrodis šeštadienio rytą išmušė devynias, laukdama Joha- 
neso Natali sėdėjo priešais trobelę apsimovusi darbines kelnes, 
apsirengusi stora striuke, apsiavusi patvariais batais. Kuprinėje 
kava, priešpiečiai ir prietaisai mėginiams paimti. Johanesas at- 
rėmė dviratį į trobelės sieną ir priėjo artyn, buvo apsimovęs 
džinsus, apsiavęs sportinius batus, po džinsiniu švarku pasi- 
rengęs storus marškinius. Patapšnojo save, kai ji pasižiūrėjo į jo 
aprangą. 

— Ar negerai? - nusijuokė. - Kaip tik, - atsakė pats sau. - 
Bus gerai, jau galime eiti. 

— Tenai labai drėgna, - tarė ji. 

— Užtat bus tuo puikiau paskui grįžti į vidų ir sušilti. 

Juodu padėjo vienas kitam surinkti viską, ką reikėjo neštis, 
ir nuėjo tuo pačiu keliu, kuriuo Natali ėjo vakar. Ji orientavosi 
pagal navigatorių ir netrukus atsidūrė toje vietoje, kur vakar 
buvo įbedusi nupjautus vamzdžius. Tada iš kuprinės išsiėmė 
šešis juodus plastiko dangtelius, dviejų decimetrų skersmens, su 
gumos kamšteliais per vidurį. 

- Žiūrėk, - pasakė ji ir parodė į kamštelį. - Čia įdursiu 
adatą, kad pritraukčiau dujų, kylančių iš žemės. Paskui dujas 
švirkštu suleisiu štai į šiuos buteliukus. 

Ji atsegė krepšį su dailiai išrikiuotais mėginių buteliukais. 

— Kiekvienoje vietoje padarysime po keturis mėginius - po 
penkių, dešimties, penkiolikos ir dvidešimties minučių. Ar su- 
pratai“ 

- Supratau. 

— Mudu išmatuosime azoto, azoto suboksido ir metano 
kiekį, kuris veržiasi iš pelkės. Azoto suboksidas ir metanas iš tik- 
rųjų stipresnės šiltnamio efekto dujos negu anglies dioksidas. Jos 
labiau veikia klimatą. 

— Taigi velnio junginiai? - paklausė jis. 

— Iš teisybės tai ne. Be šiltnamio efekto dujų negalėtume 
gyventi žemėje. Būtų pernelyg šalta. Tik kad didėjanti vidutinė 
temperatūra taip pat greitina žemėje vykstančius procesus, o 
todėl pasigamina daugiau tokių dujų negu būtina, ir jos savo 
ruožtu dar labiau didina visuotinį atšilimą... taigi išsiskiria dar 
daugiau dujų. Ir taip toliau. Tai efektas, kuris ūmėja savaime, - ji 
nužingsniavo prie vietų, iš kur ketino imti mėginius. - Pirmą- 
kart parodysiu, paskui gausi bandyti pats. 

Johanesas linktelėjo ir linksmai nusišypsojo. 

— Gerai! Aš supratau. 

Ji užvožė pirmąjį dangtelį, paskui skubiai užvožė kitą, at- 
bėgo atgal ir įbedė adatą į pirmojo dangtelio guminį kamštį, 
paskui tą patį padarė ir su kitais. Tada įjungė chronometrą. 

— Po penkių minučių matuosime vėl, - tarė ji ir suleido 
švirkštų turinį į buteliukus krepšyje. - Tada tu galėsi paimti mė- 
ginius gretimoje vietoje, o aš paimsiu juos čia. 

— Aš nervinuosi, - iškošė Johanesas pro dantis. 

— Suprantu, - atsakė Natali. - Tu juk gali sugadinti visą 
mano darbą. 

- Liaukis. 

- Aš tik juokauju. Nusiramink. Juokų darbas, nesunkiai su- 
sidorosi. 

Padavė jam švirkštą. 

- Žiūrėk, kad nedrebėtų pirštai. Kartais tikrai mėšlinas 
darbas, ypač jei šalta ir pirštai sugrubę. 

Po penkių minučių abu buvo pasiruošę kiekvienas su ats- 
kiru dangteliu. 

— Pradedam, - tarė ji ir dūrė adatą į dangtelį, vis pažvai- 
ruodama į Johanesą. Jis atliko visą savo darbą santūriai šypso- 
damasis. 

— Klausyk, - pasidžiaugė ji, kai Johanesas baigė. - Tu juk 
tikras talentas. 

Jis sugniaužė kumščius ir pergalingai iškėlė aukštyn. 

- Žinojau. 

- Penkios minutės iki kito karto. Atsipūsime? - paklausė 
Natali. 

Ji pripylė kavos du puodelius ir atsargiai sekė akimis, kol jis 
gėrė. Jo batai jau buvo patamsėję nuo drėgmės. 

— O kaip iš tikrųjų pelkė apibūdinama? - paklausė Joha- 
nesas, įsižiūrėdamas virš žemės plotų. 

— Na, pelkė pirmiausiai yra drėgno dirvožemio rūšis, - at- 
sakė Natali atkišdama jam atsineštą sulankstomą kėdutę, o pati 
sėdosi ant pakloto. - Drėgnas dirvožemis yra toks, kur vanduo 
didžiąją metų dalį būna prie pat jo paviršiaus arba net jį apsėmęs. 
Paprastai sakoma, kad pusė pelkių augalijos yra hidrofilinė. 

— Hidrofilinė? - perklausė Johanesas ir nusijuokė. 

— Vandenmėgė. 

Jis kilstelėjo antakius. 

— Išmokau naują žodį. Skamba truputį... nešvariai. 

— Tiesa? Yra daug įvairaus tipo pelkių, bet paprastai jos 
skirstomos į aukštapelkes, liūnus ir durpynus. Aukštapelkė pri- 
klauso nuo atmosferos kritulių, nes yra visiškai izoliuota nuo 
gruntinio vandens. Čia neprateka joks vanduo, ir todėl joje tveria 

tik tokios rūšys, kurioms nereikia daug maistingųjų medžiagų 
prasimaitinti, tai įvairiausios durpynų samanos. 

Ji pasižiūrėjo į Johanesą. 

— Aš tiek kalbu, tau tikriausiai neįdomu? 

— Kurgi ne. 

Ji nepatikliai šyptelėjo. 

— Aš neironizuoju, - patikino jis. - Pasakok toliau. 

— Gerai, durpynų samanos... - tarė ji ir išrovė kuokštelį sa- 
manų, - turi lyg ir kokias angas lapeliuose, kur kaupia vandenį. 
Todėl jos susikuria savo vandens atsargų virš gruntinio vandens. 
O kai žūva, pavirsta į durpes, kurių daugėja ir kurios pamažėle 
iškelia pelkę virš buvusio žemės lygio. 

Johanesas klausėsi susidomėjęs. 

— Apskritai drėgnas dirvožemis yra lyg ir kokie gamtos 
inkstai, - kalbėjo ji toliau. - Jis išfiltruoja perteklines maisto 
medžiagas iš per jį tekančio vandens, sulaiko vandens srautus, 
pavyzdžiui, tirpstančio sniego ir liūčių. Todėl mažumėlę gaila, 
kad tiek daug drėgnų dirvožemių išnyko. 

— O kodėl išnyko? 

- Iš dalies anksčiau klimatas buvo drėgnesnis, iš dalies dėl 
pramoninės žemdirbystės, kai buvo nudrenuoti ir nusausinti di- 
džiuliai plotai, - ji pakėlė kavos puodelį prie lūpų ir žvilgtelėjo į 
laikrodį. - Mėšlas, jau metas matuoti! 


Iš pažiūros atrodė, kad jis neapsakomai domisi viskuo, ką ji pasa- 
koja. Tai beveik įtartina, galvojo ji, kai abu sekmadienį pakartojo 
visas procedūras pelkyno šiaurėje. Anksčiau šitiek daug jos nie- 
kuomet nebuvo klausinėjęs kas nors ne iš universitetinės aplinkos. 

Tarpais juodu pamiršdavo laiką, tad vis turėdavo matuoti 
bėgliomis. 

— Aš visąlaik domėjausi vienu dalyku, - tarė Johanesas, nors 
Natali manė, jog jis jau viską išsiklausinėjo apie pelkes ir drėgnus 
dirvožemius. - Tuo, ką mes paprastai vadiname kiminais, kurie 
dedami į advento žvakides ar tarp senų langų, jie juk atrodo vi- 
siškai kitaip. Kas tarp jų bendra? 

— Geras klausimas, - pasakė ji. - Tos samanos, parduo- 
damos per Kalėdas, iš tikrųjų yra kerpės. Sakyti, kad kerpės ir 
samanos yra tokie pat augalai, tai kaip sakyti, kad snieguolės ir 
drambliai yra tas pats. 

Johanesas nusijuokė. 

— Ką turi galvoje? 

— Kerpė yra du organizmai, kuriems būdinga simbiozė: tai 
dumblis ir grybas. Dumblis per fotosintezę teikia energiją an- 
gliavandenių pavidalu, o grybas parūpina vandens ir maistin- 
gųjų druskų, kurių gauna iš kalnų ir panašiai. O samana, atvirkš- 
čiai, pirmiausiai yra vienas organizmas. 

— Perduosiu visa tai motinai, kai ji ims puoštis Kalėdoms, - 
tarė Johanesas. - Ji pasijaus apgauta. 


Pabaigę ir sekmadienio darbą, abu grįžo namo į trobelę. Natali 
pagamino pietus. Paruošė patiekalą, kurį visada gamindavo, kai 
reikėdavo ypatingų vaišių, vienintelį, kurį mokėjo atmintinai, - 
avienos troškinį su garstyčiomis, paprikomis ir bulvėmis. 

— Nesu valgęs šitokios avienos, - tarė Johanesas. - Nepa- 
prastai gardu. 

Juodu atsikimšo raudonojo vyno butelį ir įsišnekėjo apie 
tai, kaip Natali tapo biologe. 

— Iš tikrųjų pradžia buvo sprogstamosios dujos, - pasakė ji 
ir pasipasakojo, kaip per chemijos pamoką vidurinėje mokykloje 
į mėgintuvėlį įpylė truputį druskos rūgšties bei magnio ir prikišo 

degtuką. Bumpt! Susidarė vandenilio dujos. - Tada greičiausiai 
pirmąkart patyriau, kad lankyti mokyklą smagu. 

O kai paskui atėjo metas pasirinkti gimnaziją, žinoma, ji 
pasirinko gamtos mokslų. Mėgo triūsti laboratorijoje, mėgo 
baltą chalatą, tvarką, švarą, stebėti, kaip į vietas padedamos 
apsauginės priemonės. Jai patiko sverti ir matuoti, kai reikėjo 
skaičiuoti molekules, kiek molekulių sudaro tam tikrą medžiagą, 
kiek gramų ji sveria. 

Kai pirmą pavasario dieną kiti stovėdavo atstatę veidus 
saulei mėgaudamiesi kava, Natali, atvirkščiai, nuleisdavo akis 
žemyn į puodelį - ne tik todėl, kad iš tikrųjų pamatytų, ar su- 
simaišo pienas ir kava, o cukraus gabaliukas ištirpsta ir dingsta, 
o kad vėl prisimintų tą ramų džiugesį, kurį pajuto pirmąkart su- 
pratusi, kodėl taip atsitinka. 

Ilgainiui visą jos gyvenimą sudarė vien tik bandymai, vis 
kruopštesnis ir kruopštesnis gilinimasis į procesus ir jų eigą, vis 
didesnis domėjimasis jau atliktais tyrimais. Ji netapo nei egzal- 
tuota, nei įsiaistrinusi, tiesiog nurimo. Ir taip neišvengiamai, 
lyg netyčiomis šis mokslas pamažėle, bet neabejotinai tapo jos 
naujaisiais namais. Apsauginiu tinklu, nunertu iš patvarių ak- 
siomų ir malonių puikiai surūšiuotų sudėtingų dalykų, kur ji įsi- 
painiojo po ano nesuvokiamo įvykio, paveikusio jos vaikystę ir 
galop viską apvertusio aukštyn kojom. 

Bet šito Johanesui ji nepapasakojo. 


Jis papasakojo, kad tėtis, kurio jau nebėra gyvo, rinko peteliškes 
ir kitokius vabzdžius. Kad visas jo kambarys buvo užkrautas ži- 
nynais ir lotynų kalbos žodynais, lygiai kaip ir Natali kambarys. 
Ir kad būdamas vaikas mėgo tame kambaryje būti. 

— Gal kaip tik todėl tu... - jis pasislinko artėliau, - mane ir 
sudominai. 


— Kad primenu tavo tėtį? - paklausė ji atsargiai ir vyptelėjo. 

— Kad su tavimi pasijaučiu namie. 

Natali į jo žodžius numojo ranka, neapsigaudinėdama dėl 
prasmės. 

— O tu? - paklausė. - Kokia tavo istorija? Kodėl panorai 
būti dailininku? 

- Išgirsi mano istoriją kitąsyk. Dabar jau vėlu, - Johanesas 
atsistojo. 

- Aš permiegosiu ant sofos virtuvėje, - tarė ji. - Tu gali 
gultis į lovą. 

— Minsiu dviračiu namo. 

— Nemanau, jog tai protinga mintis, - nusijuokė ji. 

— Oras ramus. Gal pasimatysime ryt. 

Jis trumpai priglaudė ją prie savęs, pabučiavo į kaktą ir 
išėjo. 

Kitądien Natali anksti atsikėlė ir visą priešpietį karštligiškai šva- 
rinosi. Šlavė, šluostė dulkes, šveitė grindis ir skalbė drabužius 
jausdama, jog jai būtina kažką išvalyti iš kūno, lyg nerimą, ener- 
giją. Per priešpiečius pyptelėjo mobilusis telefonas. 

Gal nori šiandien ko nors paieškoti? Vakar per šventes kaip 
reikiant pasidarbavai, tad gal šiandien gali būti laisva? Apkabinu J. 

Ji dvejojo, bet pirštai patys nuskriejo mygtukais. 

Žinoma, mielai. O ar tu neturi neatidėliotinų reikalų? 

Galiu kiek atsipalaiduoti. 

Gerai. O ką veiksime? 

Taip. Po valandėlės būsiu pas tave, tada ir pasakysiu. 


Jam atrūkus dviračiu, Natali sėdėjo priebutyje ir valgė. Buvo 
graži giedra rugsėjo diena, ir jo aukštokos figūros tamsiais be- 
siplaikstančiais plaukais, šviečiamais saulės, vaizdas jai tarsi 
įkvėpė nerūpestingumo. 

— Ką gi, labas, - Johanesas sustojo kiek tolėliau ir atsirėmė 
viena koja į žemę. - Koks oras! 

- Žinau, - sutiko ji. - Puiki diena poilsiauti. Anaiptol ne- 
degu noru tūnoti viduje ir tyrinėti diagramas. 

Jis paguldė dviratį ant žolės, pasilenkė, apkabino ją, o 
paskui prisėdo šalimais ant laiptelių. 

— Tai ką sugalvojai? - paklausė Natali. 

— Girdėjau kalbant, kad miške yra ežerėlis, - pasakė Joha- 
nesas. - Pamaniau, galėtume tenai nuvažiuoti dviračiais. 

Kaimo ežerėlis, toptelėjo jai. Prieš akis iškilo užžėlusi miško 
tankmė, didžiuliai akmenys ir tamsus vanduo. Vanduo, kur ne- 
įmanoma nuspėti dugno ir į kurį ji visuomet žiūrėjo kaip į visai 
suprantamą ir natūralų dalyką, kol nuėjusi į vakarinę pakrantę 
suprato, jog tai tik pačių pikčiausių ežero gyventojų viešpatija. 

- Beje, tu sotus? - paklausė Natali, - Viduje dar liko tru- 
putis valgio. 

— Ką tik pavalgiau. Ačiū. Kaip manai? Argi ne puiki mintis? 

- Žinoma. Galime važiuoti. O ką pasiimsime? 

— Tiesiog nuvažiuosime, visa kita nusispjaut, - jis išskėtė 
rankas. - Žinoma, nebent tu ketini ką nors pasiimti? 

- Šio to prigriebsiu. Tuoj grįšiu. 

Ji nuskubėjo vidun ir susikrovė į kuprinę kavos, vandens, 
riešutų ir priešpiečių likučius, jeigu ten ilgiau užgaištų. Dar tu- 
aletinio popieriaus ruloną, striukę ir kojines. Tenai, kur ketino 
važiuoti, žemė šlapia. 

— Na, štai! - pasakė vėl išėjusi - Dabar aš pasiruošusi. 

Tą pat akimirką akies kampučiu ji išvydo kažką, kas dingo 
už trobelės kampo. Kas tai buvo? Tarytum praslinko šešėlis. Ji pa- 
ėjėjo ton pusėn. Žvilgsniu nuklydo per sodą ir gyvatvorę, nuvin- 
giuojančią į dykynę, bet... nieko. 

O juk būtų mažne galėjusi prisiekti... 

— Kas yra? - paklausė Johanesas. - Ką tu darai? 

— Nieko. Metas važiuoti. 


Petys petin juodu kratėsi dviračiais žvyrkeliu. Sodybos, pro kurias 
važiavo, kilo iš Natali atminties kaip pamirštos salos; čia mudvi su 
Julija sekėme pikčiurną valstietį, tada namas atrodė lūšna, o dabar 
vidurinės klasės svajonių namas su panoraminiu langu ir didžiule 

veranda. Tenai kačiukas bėgo su milžiniška žiurke nasruose, aš už- 
pakalinėje juodo volvo sėdynėje, tėtis prie vairo sukandęs cigaretę, 
beveik išlindęs pro langą. „Žiū, Nate, kokia riebulė!“ 

Natė. Tiek laiko ji neprisiminė savo seno malonybinio 
vardo. Ne mažiau laiko neprisiminė ir savo biologinių tėvų. 

„Natnate, Nate.“ Užtrenkiamos miegamojo durys. Ša- 
kotų pušų lentų jos kambario lubos, pailgi paveikslai, prikaustą 
žvilgsnį, kai neima miegas, susipynę moterų pavidalai, tokie kaip 
„Šauksmas“ iš medžių gyslų. Ištisinis dangus, pilnas išsižiojusių 
burnų ir išplėstų akių. 

— Čia reikėtų kalnų dviračio, - tarė Johanesas ir dvejodamas 
pasižiūrėjo į ją. Ji smarkiau suspaudė vairą, linktelėjo galvą ir 
nukreipė šalin akis. 

Juodu įsuko į dar siauresnį kelią ir toliau važiavo lėčiau. 

— Manau, netrukus pasieksime lieptelį, - pasakė jis. 

- Jis štai ten, - ištarė Natali nepagalvojusi. 

Johanesas kilstelėjo antakius. 

- Jau esi čia buvusi? 

— Paprasčiausiai man pasirodė, jog pamačiau jį ten. 


Juodu pastatė dviračius šalikelėje ir patraukė į mišką. Žėrintys 
saulės spindulių pluoštai gulė ant minkštų samanų, žemė ap- 
kraigliota papuvusiais ir visiškai sutręšusiais medžiais. Johanesas 
sustojo, apsidairė, pasižiūrėjo aukštyn į šviesą, besiskverbiančią 
pro medžių viršūnes. 

— Lyg koptumei į Sagrada Familia, - tarė jis. - Ar esi tenai 
buvusi? Barselonoje. 

— Tik ne katedros viduje, - atsakė žiūrėdama žemyn į liū- 
lančią Žemę. 

Abu užlipo ant bemaž užžėlusio lieptelio ir galų gale priėjo 
ežerėlį, laukymę, kurią nuo vėjo saugojo aukštos žalios miško 

sienos. Natali atsisėdo ant minkštos samanomis apaugusios 
uolos, o Johanesas pusiaugulom atsirėmęs alkūnėmis įsitaisė 
šalia. 

— Dievulėliau, kaip gražu, - jis užsimerkė ir atsigulė aukš- 
tielninkas. Paskui abu ilgai tylėjo. Iš pradžių Natali kiek trikdė 
toji tyla, bet netrukus ji nusiramino. Sėdėjo čia galybę kartų. Jos 
dažnai maudydavosi čia, kai išeidavo vienos, ji ir Julija, galbūt ir 
su kitais vaikais. Prisiminė, kaip valandų valandas nardydavo ir 
žaisdavo, kaip vanduo jiedvi glėbdavo, sunkiais žvilgiais verpe- 
tais sūkuriuodavo apie liesus kūnus. 

Aukštai virš jų ištiesęs sparnus suko ratus plėšrus paukštis, 
Natali atsargiai pažvairavo į Johanesą. Į apvalius įdubusius akių 
vokus. Poilgę tiesią nosį. Atsipalaidavusį veidą, bemaž nepas- 
tebimai trūktelinčią lūpą. Šiurkščius barzdos šerius, lygią odą, 
kraštovaizdį. 

Akiračio pakrašty ji tarytum kažką pamatė ir suktelėjo 
galvą. O ten stovėjo ji, tik per kelis metrus nuo jų, tokia tikra, 
kad Natali vos nekrūptelėjo. Stirna. Natali negirdėjo jos ateinan- 
čios. Ji buvo labai arti, taip arti, kad Natali galėjo numanyti, kaip 
didelėse juodose akyse atsispindi jos atvaizdas. Abi ilgai žiūrėjo 
viena į kitą, ji ir stirna, ir kažkas Natali sieloje pasikeitė. Buvo 
atitraukta uždanga. Persikėlė perspektyva, atsirado erdvės per- 
mainai, viskas pasidarė aišku ir paprasta. 

Nežinia kodėl tai, ką ji manė esant tikrove, atsivėrė, ir Na- 
tali krito žemyn į tarpuerdvę, žemyn į erdvę be laiko, be žodžių, 
to anksčiau niekuomet nejuto. Lyg būtų sulūžę pastoliai, o ji ap- 
tikusi, kad pati iš tikrųjų susiliejo su šia valandėle ir aplinka. Kad 
ta valandėlė ji pati. | 

Kitą akimirką jai lyg įsisenėjęs refleksas toptelėjo mintis: 
Kas čia vyksta, ką aš čia išgyvenu? 

Praplaukė debesis uždengdamas šviesą. 

- Capreolus capreolus, - pratarė ji silpnu dusliu balsu. Tyla 
buvo sutrikdyta. Stirna stryktelėjo ir dingo. 

— Kaip? - paklausė Johanesas, atsisėdo ir nustebęs išvydo 
baltą pasturgalį, kuris šuoliavo gilyn į mišką. 

Natali sumirkčiojo ir nurijo seilę. 

— Stirna, - tyliai pasakė. - Lotyniškai. 


Atvažiavęs pabėgioti Johanesas dažnai užsukdavo į trobelę. Abu 
paprastai susėsdavo virtuvėje ir valandėlę šnekėdavosi, paskui 
jis važiuodavo namo. Atsisveikinimo apsikabinimai vis ilgėjo ir 
ilgėjo, bet Natali visąlaik suskubdavo atsitraukti laiku, taip iš- 
vengdama bučinio. 

Nenoromis ji ėmė suprasti, kad ilgisi jo apsilankymų. Kad 
pateko į padėtį, kai rizikuoja prisirišti prie vyriškio, kuris pra- 
važiuoja pro jos namus sykį per dieną, greičiausiai taip elgsis 
ir toliau, kad ir kas nutiktų tarp juodviejų. Tokia padėtis galėtų 
lengvai tapti sudėtinga, kol ji bus Mosmarkene, grėsmė jos ne- 
priklausomai ir tariamai sielos ramybei. 

Be to, jai reikėjo sutelkti dėmesį į tai, dėl ko čia atvyko. 

Johanesas atrodė kur kas nerūpestingesnis. 

— Iš tikrųjų mokykloje man begalės darbo, - pasakė jis, — 
taigi jei tau reikia ramiai dirbti, nesuk dėl manęs galvos. Pažadu 
netrukdyti. Tik pakabink ant durų lentelę. 

O paskui toji šypsena, nuo kurios jai užgniauždavo kvapą, 
kuri iškildavo jai prieš akis, kai net neketindavo apie jį galvoti. 

Jai reikėjo sutelkti dėmesį. 


studentišką butą sodyboje. Du kambariai ir virtuvė, senais gerais 

laikais pakankamai vietos visai šeimai, o šiais laikais beveik ne- 
pakankamas būstas jaunam dailės studentui. 

Ant sienų daugybė abstrakčių piešinių anglimi, maišalynė 
negrabių kontrastingų brėžių ir labirintų, dėl kurių ji pasijuto 
kartu ir sutrikusi, ir linksma. 

Tvarkytis jis ėmė tik tada, kai juodu įėjo į butą, viena ranka 
suglobė popierių šūsnį, kita patraukė molbertą, koja prieš save 
tol stūmė knygų rietuvę, kol toji sugriuvo į krūvą palei sieną. 

— Jei būčiau planavęs tave pasikviesti, - pasakė pašluoste 
valydamas stalelį prie sofos, - žinoma, čia viskas atrodytų kitaip. 

Jis nukėlė laikraščius nuo dvivietės septintojo dešimtmečio 
sofutės. 

— Bent jau švaru, - atsiprašinėjo. - Gal aš ir išsiblaškęs, bet 
tvarkytis moku. Rimtai. Iš tiesų. 

Ji patraukė pečiais ir nusijuokė. 

— Good for you.“ 

— And maybe for you“, - sušnibždėjo jis ir priėjo prie jos 
visai arti. 

— Mat kaip... kur tu taikai? 

Jis pasižiūrėjo į ją atidžiu tiriamu žvilgsniu. 

— Nežinau. 

Tyla. 

— Nori alaus? Degtinės? - paklausė jis. 

Ji apsiglėbė rankomis. 

— Ryt man anksti keltis. Nebūsiu ilgai. 

— Gerai, - pasakė ir pašnairavo į ją. - Vis dėlto džiaugiuosi, 
kad užėjai. Tikiuosi, kad nenubaidžiau tavęs parodydamas, koks 
esu iš tikrųjų, - švelniai tarė Johanesas ir ranka apvedė kambarį. 


2 Tau gerai. (Angl.) 
** Gal ir tau. (Angl.) 

Natali krūptelėjo. Koks esu iš tikryjų... Ką jis norėjo pasa- 
kyti? Bet priminė pati sau, kad jis iš tiesų net nenutuokia, iš kur 
ji atvyko ar kas ji pati yra iš tikrųjų. 

— Bet jei kalbėsime apie mane, esu truputį išalkusi, - pasakė 
Natali. - O tu ne? 

Johanesas dingo virtuvėje. 

- Šaldiklyje turiu dvi picas, ar bus gerai? 


Valgydami juodu žaidė „Yatzy“ ir klausėsi Monikos Seterlund 
ir Bilio Evanso „Trio“. Kambarį užliejo „Come Rain or Come 
Shine“ dainos garsai. 

— Bruknienojas kokteilio taurėje, - tarė Johanesas išmes- 
damas vienetą ir dvejetą. 

— Prašau! - pasakė ji. - O kodėl bruknienojas? 

— Juk šitaip apibūdinama Monika Seterlund. Turbūt tai to 
rudaplaukio ilgšio žodžiai. Tagės Danielsono"". 

— Būtent! Tas jo monologas apie tikimybių teoriją, - Natali 
pasižiūrėjo žemyn į kauliukus. - Tikrai imi „namą“? 

— Kodėl ne? Septyni taškai. Man puikiai sekasi. O kaip tu? - 
paklausė jis. | 

— Aš? Kur tu taikai? 

- Kuo norėtumei būti? Jei būtum koks nors augalinis gė- 
rimas. 

— Nė nenutuokiu. Tik jau ne kokteilio taure. 


k) Populiarus kauliukų žaidimas, kurio tikslas surinkti kuo daugiau vienodų taš- 
kų derinių. 

2 Monica Zetterlund (1937-2005) - garsi švedų džiazo dainininkė ir aktorė; Bill 
Evans (1929-1980) - amerikiečių džiazo pianistas ir kompozitorius. 


*** Tage Danielsson (1928-1985) - švedų rašytojas, poetas, aktorius ir režisierius. 

- Žinau, - pasakė Johanesas. - Medine gertuve. Su odine 
virvele pasikabinti ant kaklo. 

— Tada kokiu augalu? 

Jis pamąstė. 

- Turbūt rože. 

— Rože? Vajetau, kaip nuobodu, - tarė Natali. 

— Anaiptol negalvojau apie tai, kad ji graži. Ar kad gardžiai 
kvepia. 

— Gerai... o jei ne grožis ir kvapas? 

— Kad žiedas iš daugybės sluoksnių. Ir, - jis dvejojo, - kad 
ši gėlė gali būti truputį... kaip čia pasakius? „Dygliuota“ netin- 
kamas žodis. Neprielanki. 

— Neprielanki? - paklausė ji lyg išspjaudama žodį ir pajuto, 
kaip veidą išpylė karštis. - Ką tu turi galvoje? 

- Atleisk. Gal esu kiek įžūlus. Kitąkart šito imsimės. 

Natali atsikvėpė ir subloškė į krūvą kauliukus. 

— Gerai. Vis tiek jau turiu eiti. Neabejoju, kad laimėjai. Ne- 
paisant to bjauraus „namo“. 

Ji atsistojo ir nuėjo į koridorių pasiimti drabužių. 

Vilkdamasi striuke ir vyniodamasi aplink kaklą šaliką ji 
vaikštinėjo ir apžiūrinėjo ant sienų kabančius paveikslus. 

— Beje, gal šiek tiek papasakotum apie savo meną? - pasiūlė 
ji. - Apie tai, kuo užsiimi. 

Johanesas atsistojo ir susigrūdo rankas į užpakalines džinsų 
kišenes. 

— Na, velniai žino. Aš tik piešiu. Savyje pajuntu savotišką 
įtemptą... džiaugsmą, kuris turi išsiveržti. 

Ji atsisuko į Johanesą. 

— Ką pasakei? 

Jis sutrikęs nunarino akis. 

- Žinau. Tai gal ne simbolis, ne dailininkui. 

- Įtemptą džiaugsmą? - perklausė ji. 

— Visuomet jaučiau, kad gyvenimas nuo pat pradžios yra 
didelė laimė. Kad viskas, kas nutinka, yra vis įstabiau ir įstabiau. 
Nežinau, kur galėčiau sutalpinti visą tą džiaugsmą, jeigu negalė- 
čiau išlieti jo iš savęs. 

- Liaukis, - tarė ji. - Tu iš manęs šaipaisi. 

Jis papurtė galvą. 

— Tai tiesa. That's me. Take it or leave it.“ 

— Dieve, - ji darsyk apsivyniojo šaliką aplink kaklą ir susi- 
rišo mazgą. - Ar esi kada nors save panagrinėjęs? Susivokei, nuo 
ko tai priklauso? 

— Mano teorija tokia - tik keletas minučių mane skyrė nuo 
to laiko, kai galėjau ir nebūti. Todėl man visas gyvenimas tarsi 
premija. Kiekviena akimirka. Mane džiugina net sunkumai, sa- 
vaip. Kad galiu juos išgyventi. 

Ji išpūtė akis. 

— Kodėl tik keletas minučių skyrė tave nuo to laiko, kai aps- 
kritai tavęs galėjo nebūti? 

- Mano tėtis išėjo pro duris nusipirkti cigarečių iškart 
po santykio su motina. Jis suklupo, trenkėsi galva į akmenį ir 
mirė. Sperma, apvaisinusi kiaušinėlį, kuris paskui tapo manimi, 
net nebuvau sulaukęs ląstelės dalijimosi laiko. Motina tvirtino, 
kad tėvas buvo pakvaišęs rūkalius ir kad turėjo įkalbėti jį sugulti 
prieš išeinant, užuot palaukusi, kol sugrįš. Taigi... tik per plauką, 
galima ir taip pasakyti. Nors antra vertus, bemaž viskas tik per 
plauką. Tikrai velniškai neįtikima, kad kaip tik mes, gyvieji, gy- 
vename. Tik man tai pasidarė ypač aišku. 


Ž Aš toks. Imk arba palik. (Angl.) 

Jis patraukė pečiais. 

— Bet ką aš žinau. Gal tai tik genetika. Mano tėčio giminė 
tikriausiai buvo linksmuoliai, visi be išimties. Užtat iš motinos 
pusės pilna kamuojamų šizofrenijos ir depresijos. 

Natali suvokė, kur link krypsta pokalbis, ir pajuto poreikį 
baigti. 

— Vis dėlto puiku, - tarė ji ir kilstelėjo antakius, - būti 
linksmuoliu. 

— Eiii! - jis susiraukė. - Linksmuoliu. Seksualiai skamba. 
Lyg Osos Nisės" žodžiai. 

Jis gurkštelėjo alaus. Natali stebėjo jo ranką, apėmusią bu- 
telį. Ilgi ploni pirštai, kaip jie gebėtų glostyti jos odą, jeigu ji 
leistų, apglėbti krūtį, įsismelkti į vidų. 

- O tu? 

— Kas aš? 

- O tu? - jis pastatė butelį. - Kokios ydos tūno tavyje? 

Ji ir toliau apžiūrinėjo ant sienų kabančius paveikslus. 

— Taip, kad ir kaip ten būtų, tokios daugybės tikro džiaugsmo 
savyje neturiu, - rinko žodžius ji. 

Valandėlę tvyrojo tyla. Tebuvo girdėti tik Natali žingsniai, 
jai vaikštinėjant tarp paveikslų. 

— Nesvarbu, - galop tarė jis švelniai, priėjo, uždėjo ranką 
ant nugaros. - Aš jo turiu tiek, kad užteks mums abiem. 

Natali atsisuko, ir tada jos viduje tarsi kažkas nukrito. 

Juodu ilgokai stovėjo priešais ir tik žiūrėjo vienas į kitą. 
Po kelių sekundžių ar minučių ji pirštų galiukais perbraukė jam 
per petį, paskui nuvilko marškinius, taigi stovėdami kambario 
viduryje abu nurengė vienas kitą, skubiai numetė drabužius kaip 


+ 


Švedų rašytojo Stigo Cederholmo (1905-1980) literatūrinis personažas, su- 
kurtas 1944 metais, tapęs bene dvidešimties filmų komiksų herojumi. 

kaštonas rudenį nusimeta lapus, galų gale abu susipynė kaip di- 
džiulis odos, plaukų, rankų ir kojų kamuolys. O paskui petys 
petin nuėjo į lovą ir užmigo. 


Kitą rytą Natali pabudo anksti su slogučiu krūtinėje, jausdamasi 
labai nepatenkinta. 

Ką aš padariau? 

Johanesas miegojo atsukęs jai nugarą, girdėjo sunkų jo 
kvėpavimą. Atsargiai atsikėlė, apsivilko drabužius ir išspruko 
laukan. Pro ją pramirguliavo vakar vakaro vaizdai. 

Kodėl, kodėl? 

Ji užšoko ant dviračio ir prieblandoje numynė namo kaip 
įmanydama greičiau, skubiai ir smarkiai, lyg dviračiu norėdama 
išvaikyti visus vaizdus ir veiksmus. 

Parvažiavusi į trobelę, čiupo rankšluostį, nuėjo į dvaro pas- 
tatą ir nusimaudė po dušu. Ilgai ilgai stovėjo po šilto vandens 
čiurkšle. Kad vanduo nuskalautų visus pėdsakus, visas užkrato 
dulkes. Paskui sausai nusitrynė odą. Pasijuto geriau. 

Lipdama laiptais žemyn matė Jeleną ir Aleksą, bet nepakal- 
binusi išskubėjo laukan. 

Grįžusi į trobelę išsivirė didelį kiekį avižinės košės, o paskui 
kiaurą dieną prasėdėjo prie savo popierių, aprašymų ir mėginių 
duomenų. 

Popiet vis dėlto nuvažiavo į Omolą nusipirkti maisto pro- 
duktų. Taikė maždaug tuo metu, kai paprastai atvažiuodavo 
Johanesas, gal ir gerai, juk pastaruoju metu juodu susitikdavo 
mažne kasdien. 

Parvažiavusi į trobelę pasigamino tik neįmantrų makaronų 
patiekalą ir pabandė galvoti apie ką nors kita, ne apie Johanesą. 

Neskambino jam, niekaip kitaip nedavė apie save jokios žinios. 
Bet tai visąlaik glūdėjo viduje, virpuliavo po oda. 

Tamsa vėl regėjosi įkyri. Šaltis smarkiai kibo, iš vidaus. 

Kai galop vidurnaktį nuėjo gulti, pirmąkart per dieną metė 
žvilgsnį į mobilųjį telefoną. 

Viena neperskaityta žinutė. 

Ačiū. Už vakar. Tavo, kada tik norėsi. J. 

Ji gulėjo lovoje ir klausėsi, kaip nestiprus lietus tekši į lango 
stiklą. Praslinko kelios minutės, ji nieko neveikė, neleido sau 
mąstyti apie šios dienos darbus. Tiesiog gulėjo ir klausėsi lietaus, 
žiūrėjo į lubas tarytum ilsėdamasi. 

Anksčiau darbas ir poilsis jai buvo tapatūs. Poilsis buvo ap- 
mąstymai apie einamąjį projektą, koks turi būti kitas žingsnis, ką 
reiškė rezultatai, minčių pobūdis, kuris nepaliaujamai sukosi jos 
sistemoje ir teikė atsipalaidavimo. 

Bet dabar ji suvokė, kad poilsis išnyko. Įsikūrė kažkur kitur, 
tokioje vietoje, kurią ji galėjo tik nuspėti šį rytą, kai lietus ramiai 
tekšeno į lango stiklą. 

Ji nusprendė atsisakyti visų šios dienos darbų - pasimė- 
gauti ramybe. Galvoje vis dar stipriai slūgsojo vakaras pas Jo- 
hanesą, bet ji norom nenorom turėjo prisipažinti, kad pačiose 
sielos gelmėse tikisi šiandien jo apsilankymo. 

Gal jai nereikėjo pernelyg sureikšminti to, kas atsitiko, ar 
kad pati išgyvena tą atsitikimą. Gal šįkart tai iš tiesų bus geri 
santykiai. Gal ir nepavojinga atsiverti taip, kaip padarė, - jei ji 
dabar atsivėrė. Natali nežinojo. Gal ji ir Johanesas paprasčiau- 
siai pabendravo, jei čia vartotinas žodis, kuriuo ištisai svaidosi 
Harieta. 

Tu niekuomet nebendravai su mumis, Natali. Aš tai įsidėmiu. 
Bet mums būtina palaikyti ryšius. Mes juk tavo šeima. 

Didžiumą dienos ji prasėdėjo viename iš krėslų priešais 
koklių krosnį, bandydama skaityti norvegišką detektyvą, kurį 
rado rūmuose, vėliau pastebėjo, kaip pakilo vėtra. Iš pradžių vėjas 
vos judino medžių viršūnes, paskui ėmė vis stipriau jas purtyti, o 
galop įsismarkavo šluoti viską, kas tik pasitaikydavo kelyje. 

Palengva atslinko vakaro tamsa lyg ketindama pridengti ir 
prislopinti vėtros siausmą, bet jai nepavyko. Tai iš tikrųjų buvo 
stipri rudens dargana, neįprastai vėjuota ir negailestinga. Lyg jai 
ko nors reikėtų. Natali apėmė šioks toks nerimas, kažkoks nema- 
lonus ir neaiškus, bet vis dėlto pažįstamas jausmas. 

Tada pro langą pamatė Johanesą. Lyg būtų gavusi dovaną; 
valandžiukę krūtinėje liepsnojo džiaugsmas, o kai ji susivokė, 
kad tokia jos reakcija nevalinga, šiluma pavirto į deginantį aštrų 
skausmą. 

Jis nusėdo nuo dviračio dvaro automobilių stovėjimo aikš- 
telėje ant kalvos ir atrėmė dviratį į žibinto stulpą. Pažvelgė žemyn 
į trobelę, bet, regis, jos nepamatė. 

Johanesas ėmė mankštintis, o ji galvojo, kad jis tikriausiai 
ateis ir pasibels. Jei ne dabar, tai paskui, kai bus apibėgęs savo 
ratą — ir jai toptelėjo, kad tikrai šito trokšta. 

Tas troškimas buvo visiškai kitoniškas negu paprastai, jis 
vis stiprėjo ir stiprėjo, plito lyg nesulaikomas žolės gaisras į visas 
puses, jos nevaldomas. Jis apėmė nepažįstamus plotus, svetimas 
valdas ir paveikė ją iki sielos gelmių. Atrodė nuoširdus. 

Gera jaustis nuoširdžiai, ji nebegalėjo savęs apgaudinėti. 
Keistai pavojingas troškimas bei naikinantis ilgesys, ir visa tai 
grėsė jos esačiai. 

Ji nieku gyvu nesitikėjo, kad tokia jausmų audra galėtų įsi- 
siausti čia, atkampioje vietovėje, - priešingai, čia jai reikėjo būti 
saugiai. 

O dabar Natali nežinojo, ar pasirengusi susitaikyti su pasek- 
mėmis. Ją smaugė ašaros. Sukosi verpetai minčių, skandinančių 
vieną kitą. 

Ne! 

Ji nepasirengusi. Viskas. Dabar jai reikėjo susitelkti į save, į 
visa tai, ką turėjo padaryti. 

Jeigu jis pasibels, ketino neatidaryti durų. Galėtų dėtis 
mieganti, paskui galėtų visa tai išsivežti. Jų santykiai negalėjo 
tęstis - ne tokie, kokie buvo dabar. 

Ji dar truputį paskaitė, o paskui padėjo knygą. Nusprendė, 
nors oras nekoks, atsinešti iš dvaro pastato vandens. | 

Į rankas pasiėmė po bidoną, keliu atsidarė duris ir išėjo į 
lauką. Viena mintis įkyriai prašė jos dėmesio, bet tik po ilgoko 
laiko toji mintis prisikasė prie jos. 

Ir tada Natali ko nepargriuvo. 

Juk čia visiškai ramu. 

Ir kiek laiko tai jau trunka? 

Nusviedė abu bidonus, nurūko žemyn prie lieptelio ir pasi- 
leido bėgčiom tuo pačiu keliu, kuriuo buvo nubėgęs Johanesas. 

Tai buvo beveik audra, griaudėjo jos viduje, kai ji kiek įka- 
bindama lėkė pirmyn. Beveik audra! Visai neseniai! 

Turėjo jį rasti, kol dar ne per vėlu. 

Policijos inspektorius Leifas Bergenas atrodė beveik taip pat, 
kaip Maja Lindė jį prisiminė, toks pat kaip prieš ketverius metus, 
kai paskambino į dūzgiklį Brukline, jai nė nenutuokiant, kad su 
žmona galėtų ją aplankyti. 

— Mums pasitaikė važiuoti pro šalį, gal pasimatytume kokią 
valandėlę? 

Dabar jis stovėjo prie jos naujojo namo Fengerskuge durų 
ir nuo jo sklido tas pats santūrus gudrumas. Truputį labiau pra- 
retėję plaukai, palyginti su anuo susitikimu, ramus lyg uola, su 
tamsiais džinsais, storu megztiniu, užsegamu užtrauktuku. 

— Žinau, kad tau į darbą ne anksčiau kaip pirmadienį, - 
prašneko jis, juodviem nuoširdžiai apsikabinus, - bet tai nutiko 
kaip tik dabar... Nors tu, žinoma, apsivertusi darbais name, ir 
šiaip. Turbūt ką tik įsikraustei? 

— Ne, - paprieštaravo Maja. - Klok jau! 

— Nusikaltimo vieta tikriausiai netoli nuo čia. Regis, už- 
pultas vaikinas. Turime nuotraukų, jų tai turime, bet nelabai 
įmanoma nusakyti, kas ten, jos mėšlinos kokybės. Kai budintieji 
policininkai tenai buvo, tvyrojo didžiulis rūkas. Taigi pamaniau, 
nes vis tiek važiavau pro šalį, gal tu norėtum prisidėti. Mums 
reikia tikro fotografo. 

— O kur toji vieta? 

— Mosmarkene. 
— Gerai, - tarė Maja. - Būtent Mosmarkene, kurgi daugiau. 


— Gera tave matyti, Leifai, - pasakė ji vėliau, abiem jau sė- 
dint automobilyje. - Klaikiai smagu, kad vėl dirbsime kartu. 

— Taip, nors ir neilgai, - tarė jis. - Aš einu jau šešiasdešimt 
penktuosius, kaip žinai. Dar dveji metai. 

— Gerai, tai likusius trylika metų turėsiu darbuotis savaran- 
kiškai? 

Jis nusijuokė. 

— Likusius trylika? Taviškė karta tikriausiai niekuomet ne- 
išeis į pensiją. Nebebus likę pinigų. 

— Turbūt kamuosiuosi. Bet ką tu darysi vėliau, kai būsi toks 
privilegijuotas, kad galėsi išeiti į pensiją? - paklausė Maja. - 
Klausysies šokių muzikos ir šventadieniais pardavinėsi šlamštą, 
o gal kuo kitu užsiimsi? 

Ji taikė į Leifo pomėgį parsisiųsti iš Azijos keistų daiktų ir 
kaišioti draugams, pažįstamiems ir bet kam, kas galėjo jais do- 
mėtis. 

- Šlamštą? Ar šitokia garsios menininkės Majos Lindės kalba? 


Didelėje meno bienalėje Venecijoje paroda „Lietus“ prieš gerus 
penkiolika metų Mają Lindę išgarsino kaip fotomenininkę - ir ji 
persikėlė gyventi į Niujorką. Straipsniuose ir aprašymuose apie 
ją dažnai būdavo minimas ir dar vienas neįprastas jos pomėgis: 
ji fotografavo ir policijai. Bet meno ir policijos pasauliai jai glau- 
džiai siejosi nuo pat vaikystės - abu jos tėvai buvo menininkai, o 
mama dar ir policininkė. 

Būdama vaikas Maja daugybę kartų lankėsi Karlstado po- 
licijos komisariate, buvusiame už valandos kelio automobiliu 
nuo jos namų Omole. Baigusi gimnaziją aštuntojo dešimtmečio 

viduryje, ji dar tik mokėsi fotografuoti ir praktiką atliko bei va- 
sarą dirbo mamos darbovietėje kaip policijos fotografė. Ji laikė tą 
savo veiklą atsitiktiniu nukrypimu nuo planuojamo menininkės 
gyvenimo; lyg neišvengiama blogybe, kol pati susikurs tokį gy- 
venimą, kokio nori. Bet darbas policijoje suteikė jos kūrybai 
tokį mastą, kokio Maja visiškai nesitikėjo, tad nė nesuabejojo, 
kai baigusi fotografijos meno mokslus gavo pasiūlymą dalį laiko 
skirti darbui Karlstado policijoje. 

Fotografuoti kūną, kuris išleido paskutinį atodūsį, - gilus 
sukrėtimas. Kaip ir įamžinti vietą, kur įvyko nusikaltimas. 

Ji niekuomet nepaliovė stebėjusis, kaip anksčiau visai nejįsi- 
dėmėtina vieta ar neišvaizdus daiktas staiga įgauna kitokią esmę 
ir įgyja didžiausią įkalčio vertę. 

Karlstado policijoje ji liko dirbti bemaž dvidešimt metų. 
Kai galų gale, būdama trisdešimt devynerių, apsigyveno Niu- 
jorke, sugebėjo gauti ne visą etatą Manhatano Ist Vilidžo devin- 
tame policijos skyriuje, ir tai jai leido neužmesti savo amato. 

Dabar vėl galėjo darbuotis Karlstade, nors finansiniu po- 
žiūriu šito visai nereikėjo. Jie sutarė, kad ji dirbs dvi dienas per 
savaitę, pavaduodama susirgusį bendradarbį. 


- Šlamštą? - vėl nusijuokė Leifas, pasisuko į užpakalinę 
sėdynę ir prisitraukė plastiko maišelį. - Čia tau šis tas... kokia 
spalva patiktų? Mėlyna? Raudona? - jis iškėlė ranką su akiniais 
skaitymui plastikiniame maišelyje. 

— Jau turiu kelerius, - tarė ji. 

— Tik ne tokius, - Leifas praskleidė maišelį ir padavė jai 
žydrus akinius. Kojelės buvo sujungtos ir glėbė pakaušį. 

— Bet kaip man juos užsidėti? 

- Atidaryk čia, - tarė jis ir parodė lankelį virš nosies. - Tai 
magnetas, dėl kurio juos galima atskirti priekyje. 


Ji atidarė akinius, užsidėjo ant galvos ir užspaudė magne- 
tuką. Vėl atidarė ir nusimovė akinius taip, kad jie nusileido ant 
krūtinės. 

— Matai? Jokių duonos trupinių akiniuose, kai nukamba ant 
krūtinės. Arba tiesiog palik juos ant galvos, tuomet jie visuomet 
gulės tenai, užuot kur nors dingę. Na, kaip? 

Maja dar keliskart pasimatavo akinius. Atsegė, užsegė. Už- 
sidėjo ant galvos, nuleido ant krūtinės. 

- Paimsiu, - tarė. - Kiek reikia mokėti? 

- Šimtą kronų kainuoja, bet tau aštuoniasdešimt. 

— Gausi šešiasdešimt. 

— Septyniasdešimt. 

— Sutarta. Ar turi banko programėlę mobiliajame telefone? 

- Žinoma, turiu. 

- Žinoma, turi, - pakartojo ji ir išsiėmė mobilųjį telefoną. 


Po dešimties minučių kelio skambant „Lasse Stefanz“ mu- 
zikai jie privažiavo nusikaltimo vietą. Pasuko kaip tik tada, kai 
Dalslandas baigėsi ir prasidėjo Vermlandas, vieškelis vis siaurėjo 
ir siaurėjo, kol galop pavirto į duobėtą žvyrkelį, iš abiejų pusių 
supamą miško. Šalia žvyrkelio jau buvo matyti nutriušęs ženklas. 

Mosmarkenas. 

— Čia, - tarė Leifas. 

Į Mosmarkeną vykdavo šių apylinkių mokinukai - Maja 
pati čia lankėsi vaikystėje, ir dar čia be jokių pėdsakų maždaug 
prieš dešimt metų vieną tokią iškylos dieną dingo berniukas. 
Maja tada gyveno Niujorke, apie šį įvykį jai papasakojo tėvai. 
Po to visos panašios iškylos liovėsi. Buvo manoma, kad pelkynas 


j „Lasse Stefanz“ - populiariausia švedų kantri muzikos grupė, susikūrusi 1967 
metais. 

pavojingas, pernelyg daug klastingų akivarų per dideliame žemės 
plote. 

O dabar taigi prie lieptelio rastas sąmonės netekęs jau- 
nuolis. Po gydytojų apžiūros paaiškėjo, kad jam galvoje žaizda, 
greičiausiai jis ką nors sutiko pelkyne, ir tas jį sužeidė. 

Leifas sustojo nedidelėje automobilių stovėjimo aikštelėje. 
Iš bagažinės Maja išsiėmė krepšį su fotoaparatu, ir abu priėjo 
prie informacinės lentos, stovinčios prie pat pelkyno pakraščio. 


Mosmarkeno gamtosaugos draustinis 


Mosmarkenas yra mišri teritorija su daugeliu svarbių 
biotopy, tokių kaip senas pušynas ir pelkė, bet jo pagrindas 
yra durpynas. Tai daugybės į Raudonąją knygą įrašytų rūšių 
augimvietė. Be kitų augalų, čia randama retų rūšių kerpių, 
taip pat čia gyvena ir daugumos rūšių varlės bei paukščiai, 
pavyzdžiui, pelkinės varlės ir kurtiniai. 

Šis pelkynas įdomus ir istoriniu požiūriu. Yra pagrindo 
manyti, kad geležies amžiuje jis buvo naudojamas kaip 
ritualinė vietovė aukoti padargams, valgiui ir netgi žmonėms. 
Dėl deguonies stygiaus ir rūgštingumo irimo procesai čia 
labai sulėtėja ir du tūkstantyjų metų pradžioje čia buvo 
rasta vadinamoji pelkinė mumija iš 300 m. pr. Kr. laikotarpio 
Septyniolikmetė mergina išsilaikiusiais plaukais, drabužiais, 
su auksiniu amuletu. Ji vadinama Bruknyno mergaite ir dabar 
saugoma Karlstado kultūros istorijos muziejuje. 

Aplink pelkyną įrengtas maždaug aštuonių kilometrų 
ilgio pasivaikščiojimo takelis. Yra ir klojinių, kuriais galima 
pereiti skersai pelkyną. Kai kur vietovė labai klampi, 
lankytojams patariama nenukrypti nuo įspėjamyjų ženklų. 
Būdami čia už saugumą atsakote patys. 

— Ar prisimeni, kada jie iškasė tą kūną? - paklausė Leifas. 

— Taip, - kiek dvejodama atsakė Maja. - Kažką lyg ir pa- 
menu. 

— Tada kilo didžiulis triukšmas, bet netrukus viskas nurimo. 

Juodu patraukė į mišką. Už šimto metrų priekyje buvo ma- 
tyti mėlyna ir balta aptveriamoji policijos juosta. 

Tada prieš akis atsivėrė kraštovaizdis. 

Maja sustojo. Priešais nusidriekė ramybės plotai, vilnys pa- 
geltusios žolės ir samanų po aukštu baltu dangumi. Kai kur lyg 
plonos rankos iš jūros kyšojo žemos pušys. 

Jai užgniaužė kvapą. Vaizdas kerėjo. 

— Jergutėliau, kaip puiku, - tarė ji. 

Leifas pašnairavo. 

— Puiku? Taip, galbūt. Savaip. 

Abu aptarė, kokių nuotraukų ji turi padaryti. Reikėtų nufo- 
tografuoti tą vietą, kur jaunuolis nuklydo nuo lieptelio, taip pat, 
kur jis buvo rastas prie akivaro, už dešimties metrų pelkėje. Be 
to, dar jai reikėtų pafotografuoti ir aplinkos vaizdų. 

- Tik jokių meninių nuotraukų, čia reikia dokumentinių, 
Maja. 

— Nežinojau, kad gebi jas atskirti, - mestelėjo ji. 

— Aišku, gebu. Kuo tu mane laikai? Mačiau paskutinę tavo 
parodą. Pavasarį. 

— Matei? Na, ir kaip? 

— Apie ją vėliau. O dabar dirbk. 

Ji nusprendė pradėti nuo takelio. Žemė niekuo nepatraukė 
dėmesio. Didžiulė batų pėdsakų maišalynė, sunku atskirti vienus 
nuo kitų, kaip ir buvo galima tikėtis bėgimo takelyje. Ji išsiėmė li- 
niuotę, kad nuotraukose būtų galima įžiūrėti dydį, ir pridėjo prie 
pėdsakų. Kai vėliau pakeitė ryškumą, ketindama nufotografuoti 

aplinkinius vaizdus, pro objektyvą pastebėjo, jog tolėliau kažkas 
žvilga. 

— Ten kažkas guli, - tarė ji ir paėjėjo ton pusėn. Atsitūpė 
ir iškart pastebėjo dvi auksines monetas žolėje šalia bėgimo ta- 
kelio. 

Leifas ją atsivijo. Apsimovė pirštines, pakėlė monetas ir ap- 
žiūrėjo. Monetos blizgėjo. 

— Šauniai padirbėjai, Maja, - pasakė jis ir atsargiai įdėjo 
monetas į maišelį. - Matai, vakar tyrėjai jų nepastebėjo. 

Ši vieta neatrodė neliesta. Batų pėdsakai gilesni, žemė ap- 
linkui labiau išmindžiota. Keli krūmai ir medžiai aplaužyti, są- 
žalyne netvarkingai primėtyta įvairaus storio šakų. Juodu apžiū- 
rėjo medžio vietas, kur buvo nulaužtos šakos. Lūžiai visai švieži. 

— Nufotografuok ir čia, - tarė Leifas. - Tas jaunuolis galėjo 
būti užpultas ir čia. 

Paskui juodu patraukė per pelkę fotografuoti vietos, kur 
jaunuolis buvo rastas. 

Abu užlipo ant lentų klojinio. Jis buvo tikrai tvirtas. Maja 
atsistojo ir apsidairė. 

Saulė vėl užlindo už debesies. Vietovė regėjosi nebe tokia 
svetinga. 

Kai kur rodėsi, kad įmanoma eiti žeme, gal net šokčioti nuo 
kupsto ant kupsto. Kitur tyvuliavo pelkė, o dar kitur vešėjo tanki 
augalija. 

Anapus pelkės ji neaiškiai įžiūrėjo bemaž dengiamą pušų 
didžiulį, panašų į rūmus pastatą. Turbūt tenai Mosmarkeno 
dvaro rūmai, pamanė. 

Maja atsargiai nulipo nuo lieptelio. Eiti nebuvo lengva. 
Kupstai kieti ir aukšti, žemė tarp jų minkšta ir žliugi. Staiga 
viena jos koja įslydo tarp dviejų kupstų. Ji spėjo pamatyti, kaip 

tamsus pelkių vanduo apsėmė čiurną, ir pajuto, kaip žemė įsiur- 
busi koją traukia žemyn. 

— Šūdas! - Maja susverdėjo, ištraukė koją ir vėl užsilipo ant 
klojinio. 

— Atsargiau, - įspėjo Leifas. 

— O čia... anaiptol ne žaidimas vaikščioti, - tarė ji. 

- Jis gulėjo čia, - Leifas parodė vietą kiek atstu. 

Maja prisiartino. 

— Čia? 

Leifas linktelėjo galvą. 

Toje pelkės duobėje, kur buvo rastas be sąmonės jaunuolis, 
jau buvo prisikaupę vandens. 

— Aš maniau, kad čia aplink kieta žemė, - ištarė Maja. 

— Turbūt kaip tik tokia žemė vadinama liūnu, - paaiškino 
Leifas. - Gyvų ir nebegyvų augalų kilimas, kuris tarytum plūdu- 
riuoja ant vandens. Kai jaunuolis pargriuvo, žemė greičiausiai 
smegtelėjo, taigi, spėju, vanduo trupučiuką pakilo. 

Maja ėmė fotografuoti. 

— Prastai pagrįstas požiūris, - pastebėjo ji spragčiodama 
aparatu. 

— Kodėl? 

- Žodį „liūnas“ čia galima vartoti kaip metaforą. Prastai pa- 
grįsti požiūriai. Neįtvirtinti. Puikiai tinka dabartiniams laikams. 

— Mat kaip. Taip, turbūt tą žino tik dievai, - atsiduso Leifas. 

— Tiek to, tai kas iš tikrųjų jam nutiko? 

— Nežinia. Jį rado mergina iš dvaro, galva nesunkiai su- 
žeista, tikriausiai kas nors smogė. Daugiau nežinome. 

— Ir niekas iš aplinkinių nieko nematė? 

— Jokių liudininkų, tik ta jį radusi mergina. Natali Striom. 

— O kaip ji rado, irgi buvo išėjusi pabėgioti? 

— Ne, nemanau. Ji biologė ar kažkas panašaus, atlieka ty- 
rimus, taigi daug vaikšto po apylinkes. Be to, šiek tiek jį paži- 
nojo. Jis greičiausiai mokosi meno mokykloje. 

— O, - šūktelėjo Maja nustebusi ir atitraukė akis nuo objek- 
tyvo. - Jis iš ten? Velniažin. Gal net pažįstamas. Kuo jis vardu? 

— Johanesas. Johanesas Ajebas. 

Maja papurtė galvą. 

- Nesu girdėjusi. 


Baigusi darbą Maja užsimanė šiek tiek pafotografuoti savo malo- 
numui. Ji juk čia, o apylinkės tokios ypatingos. 

- Ar galiu gauti pusvalandį iki važiuosime? - paklausė ji. 

- Žinoma, - atsakė Leifas. - Tik elkis atsargiai. 

- Aš juk skaičiau informaciją. 

Ji ėmė eiti gilyn į pelkę, ketino padaryti vieną kitą nuo- 
trauką. Jau buvo nusprendusi grįžti čia, kai bus laisva, ir atsinešti 
analoginį vidutinio formato fotoaparatą. 

Pelkėje tvyrojo rimtis ir nykuma. Kai kur tylus brakštelė- 
jimas, kai kur tylus girgžtelėjimas. O po kiek laiko vėjelio pūste- 
lėjimas, sukeltas prošal skrendančios pelėdos - paukštį ji pažino 
iš apskritų sparnų galų. 

Bėgo minutės, Maja suprato, kad jau metas grįžti. Užsilipo 
ant aukštumėlės, nuo jos galėjo apžvelgti didelį vietovės plotą. Iš 
čia buvo geriau matyti - vienoje pusėje dvaro pastatas, priešin- 
goje kažkoks didelis įrenginys. Gal senas durpyno sandėlis, apie 
letą mažesnių namų, išsidėsčiusių eile palei vieną pelkyno pusę. 

Jai liko nufotografuoti vieną keistą atokiau stovinčią pušelę. 
Ji atrodė kaip bonsas, gumburiuotomis šakomis ir itin plokščia 
viršūne. Tik reikėjo nusigauti vos vos artėliau. 

Visą dėmesį sutelkusi į objektyvą ji atsargiai nulipo nuo 
klojinio ir kojomis čiuopdama paviršių ėmė slinkti pirmyn. Čia 
buvo kiek sausėliau, eiti lengviau. Bet staiga Maja už kažko už- 
kliuvo, susverdėjo ir griuvo paslika su visa įranga. 

Ne, ne, ne. Kodėl man neužteko nuotraukų nuo klojinio, dar 
suskubo pagalvoti, o paskui pajautė drėgmę. 

Šiandien daugiau nuotraukų nebebus. 

Dzin dzin dzin. 

Sėdėdama šalia Johaneso lovos Karlstado ligoninėje Natali 
prisispaudė pirštus prie smilkinių. Jis kol kas neatgavo sąmonės. 

Natali pasirąžė ir švelniai pirštų galiukais perbraukė Joha- 
nesui per ranką. Kvėpavimo aparato žarnos buvo nutįsusios jam 
į burną. Girdėjosi vienodas mechaninis aparato garsas. 

Rimta padėtis, pamanė ji. Nieko gero. 

Slaugytoja atsisėdusi už širmos, beveik nematoma skaitė 
knygą. Natali ji paaiškino, kad prižiūri aparatūrą ir Johanesą, to- 
kios būklės ligoniai niekuomet nepaliekami vieni. 

— Bet tu nesuk dėl manęs galvos, - pasakė ir pamerkė. - Įsi- 
vaizduok, kad manęs apskritai nėra. 

Po valandėlės Natali nulipo žemyn į kavinę, nusipirko laik- 
liftu vėl pakilo aukštyn. 

Kai grįžo į palatą, prie Johaneso lovos stovėjo moteris. Ji 
pajudėjo, lyg nežinodama kur dėtis. 

Natali sustojo tarpdury. 

— Labas, - galop tarė. 

— Labas, - atsakė sutrikusi. - Ar tu esi... Natali? 

— Taip, būtent. 

— Marija, - prisistatė ji ir priėjo atkišusi ranką. - Johaneso 
mama. Girdėjau apie tave, - kad ir kaip keista, ranką ji paspaudė 
tvirtai. - Aš šįryt sužinojau, kas atsitiko. 

— Praleidau čia visą naktį, taigi jis nebuvo vienas, - pasakė 
Natali. - Na, ne vienas jis ir šiaip, bet... 

Ji pašnairavo į slaugytoją, kuri atsisėdusi kažką užsiraši- 
nėjo, regis, visiškai jų nepaisydama. 

- Jis įkrito į liūną, taip? - kalbėjo toliau mama. - Bėgiojo 
po pelkę? Jis visuomet bėgioja. Bet kaip jis galėjo įgriūti? Vienas 
iš policijos pasakė, kad gal jis buvo užpultas. Ar tu ką nors žinai? 
kuklūs darbužiai, vis dėlto sudarantys gerai apsirengusios mo- 
ters įspūdį. 

- Žinau ne daugiau už tave, - pasakė Natali. 

— Ar gerai pažįsti Johanesą? Tu irgi iš mokyklos? 

Natali padelsė. 

— Galima sakyti, mudu tik pradėjome pažinti vienas kitą, - 
ji nuleido akis į grindis. - Aš gyvenu visai prie pat pelkės ir... 
radau jį tenai. Šiek tiek tolėliau. Be sąmonės. 

— Bet kas galėjo nutikti? Nesuprantu. Ir jo čiurna sutinusi. 

Motinos akys apsiblausė, žvilgsnis neramiai šmaižiojo per 
Natali, lyg ieškodamas ko būtų galima nusitverti. 

— Šito greičiausiai nesužinosime iki jis neatsipeikės ir pats 
nepapasakos, - tarė Natali. 

— Gydytojai sako, - Johaneso mama nurijo seilę, - kad ar- 
timiausios dienos lems, prireiks operacijos ar ne. Jei patinimas 
didės, tada... tada reikės sumažinti spaudimą. Tiesiog... atidaryti 
kaukolę. 

Natali uždėjo ranką jai ant peties, tuo tarpu Johaneso mama 
kalbėjo toliau. 


- Žaizda tikriausiai paveikė tą sritį, kuri reguliuoja bud- 
rumą ir miegą. Tad net jei jam ir nepablogės, gali ilgokai trukti, 
kol atgaus sąmonę. Tiek aš supratau. 

Ji nusuko akis. 

Natali tarytum neteko žado. Pasijuto atskirta, užriby, lyg 
niekuomet su visa šia istorija neturėjusi nieko bendra. 

— Ką gi, - tarė. - Tuomet tikriausiai pravartu čia budėti. 

Natali atsistojo, pasižiūrėjo į Johanesą, paskui į jo mamą. 

— Jau eisiu. Nenorėčiau palikti jo vieno, bet kadangi dabar 
čia esi tu... 

Johaneso mama stipriai ją apkabino. 

— Ačiū. Atsidėkosiu tau, mieloji. 

— Jeigu tai užtruks, - tarė Natali, - galiu grįžti ir pasėdėti 
šalia, jei nori. Norėčiau sužinoti, kai jis atgaus sąmonę. Arba 
kada atgaus. Slaugytoja turi mano mobiliojo telefono numerį. 

Natali paėjėjo durų link, bet tarpdury atsigręžė. 

— Beje, - pasakė tyliai. - Policija pasiėmė drabužius, su 
kuriais jis bėgiojo. Ir maišelį... su krūva dešimtukų. Auksinių. 
Tikrai šimtas monetų. 

Johaneso mama apstulbusi žiūrėjo į ją. 

— Kai jį rado, pinigai buvo kišenėse. 

Namas, kurį Maja Lindė nusipirko Fengerskuge, buvo senas, 
didžiulis, kitados pastatytas kaip mechaninės dirbtuvės. Trečia- 
jame dešimtmetyje jame buvo gaminami dviračiai, o po penketo 
dešimtmečių jų gamybai žlugus, įvairūs savininkai kai kuriose 
pastato dalyse pamėgino įkurti kažką panašaus į gyvenamuosius 
būstus. 

Namas atrodė kaip neįprastai erdvi ir aukšta Dalslando 
troba; raudonai dažytas, medinis, dviaukštis, dideliais langais su 
skirtukais ir baltomis raidėmis ant fasado: „Mechan“. S. V. Ha- 
raldsono dirbtuvės. 

Maja pati stebėjosi - nors užaugo tik už keleto mylių 
Omole, niekuomet neketino kurtis gimtinėje. Tačiau sunkiai su- 
sirgo tėtis, ir ji nenorėjo palikti mamos vienos. Be to, vienas iš 
artimiausių jos bičiulių atsikraustė į Fengerskugą, beje, kaip ir 
daugelis kitų menininkų pastaraisiais metais. 

Emigracijai iš didžiojo Venerno krašto - Maja taip paprastai 
vadino pasienio ruožą tarp Dalslando ir Vermlando, nusidrie- 
kusį Venerno ežero šiaurės vakarų krantu, - nuolatos augant, 
maža Fengerskugo bendruomenė elgėsi priešingai. Meno amatų 
mokykla, žinoma, čia gyvavo jau kelis dešimtmečius, bet pasta- 
raisiais metais prisidėjo dar daugiau dalykų, dėl kurių ji atgijo, 
veikė kiaurus metus, o kartais renginiai truko net ir ištisas paras. 
Prieš dvejus metus čia įsikūrė pažangi laisvųjų menų mokykla. 

Jai priklausė tiek studentų bendrabučiai, tiek ir daugybė ateljė, 
todėl kas pusmetį čia įsikurdavo vis kiti menininkai ne tik iš Šve- 
dijos, bet ir iš viso pasaulio. 

Mokykla pamažėliais perėmė greta esančio nebeveikiančio 
popieriaus fabriko patalpas, taigi taip atsirado erdvės parodoms, 
teatrų spektakliams ir performansams, juo labiau šventėms. Prie 
senokai čia dirbančios kavinės prisidėjo baras ir net restoranėlis. 
Čia kraustėsi vis daugiau mokinių ir mokytojų. Buvo menininkų, 
kurie, kaip Maja kitados išvykę iš šios vietovės, grįžo atgal, pigiai 
pirkosi namus, kūrė šeimas. 

Mokykla ištisus metus viliojo lankytojus: į amatininkų 
mugę per Kalėdas, teatrų spektaklius vasarą, išvykas per Velykas 
ir šiaip įvairius renginius tarp švenčių. Pagal naujausius apskai- 
čiavimus mokykla šiame regione tapo trečia vieta, traukianti tu- 
ristus. 


Už langų jau nugulė sutemos, o kambaryje buvo šilta. Ant sienų 
šmėseliavo stearino žvakės ir židinio liepsnų šešėliai. Maja pasi- 
kvietė vakarienės savo draugę Eleną, ką tik atsidariusios meno 
mokyklos direktorę, ir Oskarą, kuris jau mėnesį kitą dirbo čia 
dailininku. Maja kelissyk jį buvo sutikusi buvusio fabriko patal- 
pose įrengtame bare, o vakarienei ją įkvėpė Oskaro pasiūlyta pa- 
galba kraustantis. 

Truputį panešioję kartonines dėžes, paskui pavakarieniavę, 
Oskaras ir Elena kiekvienas gulėjo ant atskiros sofos, tuo tarpu 
Maja išsitiesė ant didžiulio nutrinto rytietiško kilimo. 

— Ar esate buvę pelkėje? - paklausė Maja įsižiūrėjusi į lubas. 

Oskaras ir Elena sužiuro į ją. 

— Ne, - tarė Elena. - Kalbi apie tą atsitikimą? 

— Šiandien tenai buvau. Pirmąsyk tikrai po kokių keturias- 
dešimties metų. 


73 


- Tai kas nors iš mokinių, ar ne? - paklausė Oskaras ir 
reikšmingai nužvelgė Eleną. 

— Taip, - atsakė Elena. - Bjauru, kai su tuo susiduri. Pirma- 
dienį turbūt rinksimės mokykloje, sklando galybė keistų gandų. 
Bet tu tikriausiai todėl ten ir buvai? 

Maja linktelėjo galvą. 

— Nors nebuvo taip, kaip tikėjausi, ten tokie... kerai nėra 
tinkamas žodis, bet nuotaika tenai stipri. Aš padariau kelias nuo- 
traukas. Pati sau. 

— Ar galima jas pamatyti? - paklausė Oskaras. 

— Tai tik eskizai. Gal vėliau, - pasakė Maja. - Ar ten buvo 
kas nors iš mokinių, ketinusių pelkėje piešti? 

— Nežinau. Nors mintis gera, Maja, - susidomėjo Elena. - 
Tapybos pagrindų kursams stinga rudens momento, gal būtų 
verta ką nors nutapyti gamtos tema. 

Tą pat akimirką Maja pasigailėjo, kad prakalbo apie pelkę. 
Ji labiausiai nenorėjo, kad į pelkę sugarmėtų krūva meno moky- 
klos mokinių. 


Vynas netrukus baigėsi, ir Elena ėmė pasakoti, kaip ji per klaidą 
sutiko Niujorke savo būsimą, dabar jau buvusį, vyrą. 

— Tiksliau sakant, tai buvo Majos klaida, - aiškino Elena 
Oskarui. - Tą savaitę mes, mano buvusysis ir aš, atvykome pa- 
sveikinti Majos Niujorke. Iki to laiko nebuvau su juo pažįstama. 
Maja, pasirodo, tą pačią savaitę per klaidą pasikvietė mane ir jį. 
O pati buvo apsivertusi darbais iki kaklo. 

— Gerai, tai kaip buvo toliau? - paklausė Oskaras. 

— Taip, ji nelabai turėjo kada mumis rūpintis, taigi mudviem 
tikriausiai pasisekė, kad turėjome vienas kitą, - atsakė Elena ir 
nudelbė Mają akimis. 


74 


— Taip, tikriausiai pasisekė! - pritarė Maja. 

— Tad mudu savaitę vaikščiojome po muziejus ir galerijas, - 
toliau pasakojo Elena, - o paskui aš atsikrausčiau pas jį į Stok- 
holmą. Gimė sūnus, kartu mudu pragyvenome beveik dešimt 
metų. Ir viskas baigėsi tada, kai prieš keturis mėnesius užtikau 
jį su vyru vasaros namelyje. Tikriausiai būčiau galėjusi su tuo 
susitaikyti, savaime suprantama. Jei jis iš tiesų nebūtų įsimylėjęs. 

— O kas dabar? - paklausė Oskaras. 

— Gal viskas baigsis taip, kad aš atsikraustysiu čia. 

— Galėsi, - nusišypsojo Maja. - Turėsiu ištaisyti savo klaidą. 
Galėsi siurbti dulkes ir valyti langus, užuot mokėjusi nuomą. Čia 
tokia baisybė valytinų langų. 

— Tuomet gal ir man leisi atsikraustyti, - paprašė Oskaras. - 
Svečių būstai tokie ankšti. 

— Gana juokų, - nusišypsojo Maja, - gyventi aš norėčiau 
viena. 

— O Vanija? - nustebo paklausė Elena. - Kur ji gyvens? 

- Kas toji Vanija? - pasidomėjo Oskaras. 

— Mano padėjėja iš Niujorko. Mudvi kartu negyvensime, ji 
pigiai nusipirko namą netoliese. 

— Na, aš tikriausiai apie tai girdėjau, - pasakė Oskaras. 

- Beje, ji atvyksta ryt. Artimiausiu laiku man dar tikriausiai 
prireiks pagalbos, - tarė Maja ir pasisuko į Eleną, - gal kuris nors 
iš tavo mokinių norėtų? Daugiausia pagalbos tvarkantis. Ketinau 
pakabinti lapelį skelbimų lentoje. 

— Nereikia, - pareiškė Oskaras. - Nekabink jokio lapelio. 
Aš imsiuos. 

- Tu? Bet nemokamai. 

— Tiek to. 

Maja prisidėjo raudonvynio taurę prie lūpų ir nusišypsojo. 

— Gerai, - pajuto, kad nuo alkoholio užplūsta nuovargis. — 
Ten, manau, dar liko sūrio? 
Oskaras atsistojo ir nuėjo į virtuvę. 


Elenai ir Oskarui išėjus, Maja greit nusimaudė po dušu, apsivilko 
naktinius marškinius ir palindo po apklotu. Paskaitė kelis pusla- 
pius laikraščio, paskui padėjo jį ir apžvelgė kambarį. 

Jos galvoje ėmė rusenti mintis. Mintis padaryti Mosmarkeno 
nuotraukų seriją; kupinų rimties paprastų įvairiausių aplinkos 
vaizdų nuotraukų. Plyni plotai. Gal vienas kitas namas. Kuo nuo- 
šalesnis, kad nuotraukose būtų akivaizdi ten tvyranti nuotaika. 

Ji pasiėmė nešiojamąjį kompiuterį ir atsidarė per visą 
ekraną vieną iš nuotraukų. Joje buvo matyti, kaip atvirai pelkė 
pasitinka dangų, du skirtingos sandaros plotai. Dabar tai gal ir 
nebuvo kokios nors meninės vertės vaizdas, bet, kad ir kaip ten 
būtų, Majai kilo mintis, ir ji žinojo, kaip galėtų įgyvendinti savo 
sumanymą. Nespalvotos nuotraukos, kvadrato formos. Jos būtų 
įtaigios ir puikios. 

Maja atsidarė kitą nuotrauką, paskui dar kitą. Jau ketino 
išjungti kompiuterį, kai kažkas ekrane patraukė jos dėmesį. 

Nuotrauka buvo padaryta nuo klojinio, vaizdas tiesiai virš 
pelkės. Dešiniau keli medžiai. O ten, toli toli nuotraukoje, kiek 
dengiamas medžių ir krūmų, tarytum stovėjo žmogus. 

Ji paieškojo tarp kitų to paties vaizdo nuotraukų. Pirmo- 
siose žmogysta lyg ir ėjo į priekį, o paskui tarytum sustojo ir at- 
sisuko į fotoaparato objektyvą. Kūnas vos susikūprinęs. Tarytum 
šlubčioja. Gal moteris, o gal ir vyras. 

Kitose nuotraukose to žmogaus jau nebuvo. 
pelkę pasigrožėti gamta. Ar bėgikas, pamanė, nes kokia dar kita 
priežastis belstis į pelkę? 

— Atleiskit, kad įsibroviau, - pasakė Agneta. - Aš tik no- 
rėjau sužinoti, kaip sekasi. Ir kas atsitiko? 

Agneta stovėjo palei trobelės duris lauke, rami ir susikau- 
pusi, tačiau savaip įsiaudrinusi. Aišku, buvo pasiryžusi sužinoti, 
kas nutiko pelkyne. Kad Natali jai papasakotų. 

— Nedaug žinau, - atsakė Natali, - tik tiek, kad jis vis dar be 
sąmonės. Bet eikš vidun. Ko nors norėtum? 

Ji pati kaip tik buvo atsisėdusi prie stalo valgyti sumuš- 
tinių su virtais kiaušiniais. Ranka apvedė stalą, kavinuką, duoną, 
sviestą ir sulčių pakelį. 

— Tu man atrodai pažįstama, - pasakė Agneta įeidama. - Iš 
pat pradžių taip pamaniau. 

— Dažnai tą girdžiu, - tarė Natali. - Beje, ar tikrai nieko 
nenori? - pakartojo klausimą. 

— Nee, labai ačiū, - padėkojo Agneta. - Bet gal malonėtum 
papasakoti daugiau, kas nutiko tada, kai radai tą jaunuolį. Jis 
tavo pažįstamas? 

— Ne, iš tikrųjų tai ne. Jis paprastai pro čia bėgdavo, be to, 
keliskart šiaip matėmės. 

— Bet tu juk budėjai prie jo ligoninėje. 

Taigi, taip jau nutiko. 

Jiedvi sėdėjo prie stalo priešais viena kitą, ir Natali netu- 
rėjo kitokio pasirinkimo, tik paaiškinti Agnetai, kaip atsidūrė 

pelkyne. Paaiškinti, kaip užplūdo nerimas ir kaip ji puolė ieškoti 
Johaneso. 

- Jeigu nebūtum taip skubėjusi, gal jis būtų miręs, - rimtai 
pareiškė Agneta. - Tu išgelbėjai jam gyvybę. 

Natali nunarino akis. 

— Taip... - ištarė. - Gal. Nors turbūt man pasisekė. 

— Bet vieno dalyko vis dėlto nesuprantu, - kalbėjo toliau 
Agneta, jos žvilgsnis pasidarė akylus. - Juk jis tikriausiai pelkėje 
nebuvo tiek laiko, kad būtum iš tiesų sunerimusi? Tu kažką pa- 
jutai, ar ne? Jog kažkas atsitiko? 

Natali, taip įkyriai kamantinėjama, dvejojo. 

— Iš tiesų nežinau... arba taip, galbūt. Aš tik pajutau, jog 
kažkas čia negerai. O dar ir toks bjaurus oras. 

— Paprastai mes sugniaužiame kumščius, kad pasisektų, - 
tarė Agneta. - Jis juk bėgiojo kas antrą dieną ištisus metus, kad 
ir koks oras būtų. Žavėjausi juo, - pasakiusi atsistojo. - Bet tai, 
ką padarei tu, Natali, ypatinga, kad tu pajutai nelaimę. Aš vadinu 
tai nuojauta. 

— Nežinau, - sudvejojo Natali. 

— Be to, - pridūrė Agneta tylesniu balsu, lyg kas nors galėtų 
ją išgirsti, - juk mes nenorime tokių nutikimų, dėl kurių ši vie- 
tovė prastai pagarsėtų, argi ne taip“ 

Tai štai dėl ko ji apsilankė, pamanė Natali, Agnetai išėjus. 

Business as usual." 

Lyg dėl visų nutikimų ši vietovė nebūtų prastai garsėjusi ir 
anksčiau. 


iš Verslas, kaip paprastai. (Angl.) 

Pagrindiniai kambariai jau buvo su baldais, tarp jų ir kontora. 
Šią savaitę atvyks meistrai ir ims remontuoti likusias patalpas; 
turėjo būti pastatytas tamsus kambarėlis ryškinti nespalvotoms 
nuotraukoms, taip pat fotoateljė su parodų sale, nedidelis baras. 

Maja žvilgtelėjo į kompiuterį šalia lovos. Mielai būtų jį 
pakėlusi ir atidžiau apžiūrėjusi nuotraukas iš pelkės - gelstantį 
kraštovaizdį, susikūprinusią Žžmogystą, bet jautėsi pavargusi. 
Žurnalistas ir fotografė iš mėnraščio ką tik ėmė iš jos interviu 
apie grįžimą namo ir ateities planus. Fengerskugas versus Niu- 
jorkas. 

Susitikimas buvo įdomus. Žurnalistas Tomas Sioderbergas 
buvo apsiskaitęs ir įsigilinęs į daugumą pastaraisiais metais jos 
kurtų projektų. Mają pamalonino, kaip išmaniai jis nagrinėjo jos 
nuotraukas, ir nudžiugino komentarų aštrumas. 

Be to, jai patiko, kad jis ne tik glostė ją paplaukiui, bet ir 
puikiai pateikė pagrįstą kritiką, kaip ji nebuvo pratusi. Maja susi- 
domėjo tiek jo išprusimu, tiek ir šia atsitiktine pažintimi. Ji galėjo 
lengvai ir šypsodamasi susitaikyti su kritika, gal kad suprato - 
žurnalistas ją įsimylėjęs. Ir tie jausmai atsirado besigilinant į jos 
meną ir karjerą. 

Tai nutiko ne pirmąkart. 

Fotografė pasirodė baigiantis interviu. Buvo šiek tiek ne- 
drąsi ir įsitempusi, norėjo nufotografuoti Mają įvairiose namo 

vietose, taip pat ir lauke, ganykloje, ant tako į daržinę. Tomas 
ėjo kartu, kol fotografės aparatas zyzė ir spragsėjo, abu šypsojosi 
vienas kitam ir keitėsi žvilgsniais. 

Viskam pasibaigus, Maja pasiūlė Tomui paskolinti kelis ją 
aprašančius straipsnius, kurių jam nepavyko gauti. 

Kai vėl liko viena, pasiėmė iš šaldytuvo lėkštę gardumynų 
priešpiečiams. Atsisėdo prie didelio stalo ir įsižiūrėjo tiesiai į dvi 
žalas karves, stebeilijančias ją iš ganyklos. Dideliame veidrodyje 
ant kitos sienos ji matė pati save ir staiga prisiminė kelias eilutes 
iš kadaise perskaitytos knygos, tai buvo aprašymas veikėjo, kuris 
atrodė turįs kūną „užpildytą valgio, gėrimo ir pragyventų metų“. 

Iš tėvo buvo paveldėjusi apvalų veidą ir trumpą kaklą. Jo 
plonas lūpas ir rudokus plaukus, kurie, kaip ir jam, ėmė žilti po 
penkiasdešimties. Net raukšlės įsirėžusios tose pat vietose. Tėvo 
veidas glūdėjo jos veide kaip į vandenį nugrimzdęs paveikslas. 

Ji bemaž tiksliai prisiminė tą dieną, kai pirmąkart išgyveno, 
kad jos kūno vystymasis amžinam sukimesi elegantiškai nu- 
krypo žemyn. Tas procesas, žinoma, prasidėjo gerokai anksčiau, 
bet tądien ji prisiminė atkreipusi į tai dėmesį, į vaizdą, kuris ėmė 
prastėti, ji suvokė, kad stangri oda apleidžia savo pozicijas ir ima 
dribti. Pasukusi galvą ir žvilgtelėjusi į savo atvaizdą veidrodyje, 
ji pamatė, kaip kakle susimetė raukšlių juostos. 

Maja prisiminė, kaip ją visą apėmė suvokimas, kad jos 
kūnas yra kompostuojamas organizmas, kaip bet koks žemės au- 
galas ar gyvūnas. Tas jausmas suteikė jai visišką laisvę. Lyg šnibž- 
telėjimas iš aukščiau, iš vidaus pasileisti. Tą akimirką ji pasijuto 
kaip lapas, kuris atsiplėšia nuo šakos, kad paskui pamažėle varta- 
liodamasis nukristų ant žemės ir atsiduotų puvimui. 


* Iš Lenos Andersson meilės romano Savavališki veiksmai, Natur and Kultur, 
2013 m. 

Laisvai nukristi. 

Kaip paprasčiausias lapas. 

„Išmokyk pūti kaip paprastas lapas“, - taip rašė poetė“. 
Majai netgi nereikėjo mokytis. Ji buvo gabi iš prigimties. 


+ 


Švedų poetė Ann Jaderlund (g. 1955) meilės lyrikos rinktinėje Kas kitados 
buvo pieva, išleistoje „Albert Bonniers“ 1988 m. 

Natali stovėjo prie vieno iš trobelės langų ir žiūrėjo į krašto- 
vaizdį, mišką ir puikiai pažįstamą dykynę. 

Tokia daugybė dalykų dabar grįžo. 

Bet tiek daug buvo ir pasikeitę. Suprato, kad dabar ji labiau 
įsibaiminusi. Ar atviresnė. Visi sluoksniai atgiję. Kažkas pabudęs 
troško išsiveržti, prasimušti į paviršių. Lyg viskas būtų nebe jos 
valioje, lyg tai jau anksčiau būtų buvę. 

Kambaryje nuo žibalinės lempos šviesos paaštrėjo šešėliai, 
jie piktai šmėseliavo sienomis, ryškūs ir skubrūs nuo menkiausio 
judesio, lyg šikšnosparniai naktį. 

Trobelės šiluma baladojosi į rąstų sienas, kažkas skrebeno 
grindis - turbūt pelės grįžo iš vasaros lapų krūvos ir urvų Žemėje. 

Ji taip ir neatsakė į Agnetos klausimą, bet, žinoma, jiedvi 
buvo susitikusios anksčiau. Kelis kartus prieš daugybę metų dvaro 
pastate. Ir ne tik. Ji netgi neišpasakojo tikrosios priežasties, dėl ku- 
rios puolė iš trobelės ieškoti Johaneso. Kad ją paskatino oras. Ne 
todėl, kad siautėjo vėtra, o atvirkščiai, kad ji taip staiga nurimo. 

Natali žinojo, ką tai reiškia, — iš patirties, nes daug sykių 
buvo skaičiusi knygą, kurią jai davė kaimynas; tada, prieš daug 
daug metų, Žodžiai „oro permaina“ aidėjo jos ausyse. Kaip tik 
dėl šių žodžių, ne dėl kitokios priežasties ji pasiskubino veikti 
nedelsdama. 

Mėginiai, dabar pagalvojo ji. Man reikia imti mėginius. 


Jai reikėjo gauti kokius nors duomenis, nusiųsti patikri- 
nimui ir gauti atsakymą. Jai reikėjo popieriaus su tekstu nura- 
minti audros šėlsmą viduje. Raidžių, lentelių. Išvadų, kurias būtų 
buvę galima daryti iš jų. Jai reikėjo susigrąžinti kontrolę ar bent 
jausmą, kad susigrąžino kontrolę. 

Drebančiomis rankomis Natali susikimšo dubenį liesos 
avižinės košės. Burna buvo sausut sausutėlė. Ji susivertė į burną 
didelę stiklinę vandens, apsirengė stora striuke, pasikabino per 
petį grąžtą mėginiams imti ir išėjo į drėgną orą. 

Pelkyną gaubė tiršta migla. Regėjosi, kad klojinys gulasi tik 
jai einant, ji matė priešais vos kelis metrus. 

Ėjo tuo pačiu keliu, kuriuo nusekė Johanesą, ir netrukus 
priėjo tą vietą, kur jį rado. Migla jau nebebuvo tokia tiršta. 

Čia jis gulėjo ir dejavo, žiūrėjo į ją, bet iš tikrųjų nematė. 
Natali prisiminė jo žvilgsnį, apsiblaususį iš nuovargio, bejėgiš- 
kumo. Suglumusį, gal net apstulbusį. 

Matė, kaip jis pamažėle grimzta, ir pajuto, kaip tikrovė raukš- 
lėjasi, murkšlinasi, susispaudžia, miršta. O paskui vėl išsiplečia lyg 
gaudydama kvapą. Paskutinę akimirką ji užtempė Johanesą ant 
klojinio, įsitikino, kad jis dar kvėpuoja, ir nukūrė į trobelę tele- 
fono. Paskui klausydamasi pagalbos signalų ragelyje atbėgo atgal. 

Kai grįžo ant klojinio, Johanesas buvo visiškai praradęs 
sąmonę. Ji ko neapalpo nuo stulbinančio jausmo, kad netrukus 
neteks žmogaus - žmogaus, kurį myli. Jausmas, kad nebeliks 
nieko svarbaus, jeigu jis neišgyvens. Kad pasaulis susitrauks iki 
pamiršto lango dydžio, kurio niekas nepasirūpino uždaryti, o ji 
plona užuolaida, kurią blaškys vėjas ir lietus, iki apskritai liks tik 
draiskalai, galutinai išnykstą. 


Natali ėjo toliau. Migla kiek prasisklaidė. Klojinys išsiskyrė į dvi 
dalis, ir ji pasuko dešiniau. Reikėjo paimti mėginius iš dviejų 

gręžinių, kad galėtų patikrinti bakterijų aktyvumą, parodantį 
puvimo greitį. Žūtbūt turėjo atsikratyti nerimo ir sutelkti dėmesį 
į akivaizdų faktą. 

Po valandėlės kitos navigatorius parodė, jog ji jau tinka- 
moje vietoje. Natali pasidėjo ant žemės krepšį, išsiėmė grąžtą ir 
įkišo į žemes jo dalį. Paskui pagręžė iki kitos dalies ir gręžė to- 
liau, kol grąžtas sulindo į žemę tiek, kiek reikėjo. Galop ištraukė 
įrankį, paėmė mėginio ir įdėjo į mėgintuvėlį. 

Ji prisiminė, kad kita tiriamoji vieta tolėliau. Ėmė žings- 
niuoti ir būtų jau pasižymėjusi naujas koordinates, kai jai pasi- 
regėjo, jog kažkas yra visai prie pat klojinio, sausesniame pelkės 
plote. 

Lyg kūnas jau būtų žinojęs, kas tai yra, protui nesuskubus 
įsidėmėti. 

Tai buvo negilu ir tuščia, bet tikrai dviejų metrų ilgio, taigi 
jokios abejonės dėl to, ką pamatė. 

Priešais ją pelkėje kažkas buvo iškasęs kapo duobę. 

— Natali Striom, toji mergina, kuri surado Johanesą, kažką 
aptiko pelkėje, - pasakė Leifas. - Susitiksime su ja. 

Juodu vėl sėdėjo į jo automobilį ir nuvažiavo į Mosmarkeną. 

Jai paskambino Leifas. Pelkėje rasta iškasta kapo duobė, ne- 
toli tos vietos, kur be sąmonės gulėjo jaunuolis iš meno mokyklos. 
Leifas ketino ją apžiūrėti ir panoro, kad ji taip pat važiuotų kartu. 
Maja neprieštaravo. 

- Ji labai jau nekalbi, - pasakė jis. - Be reikalo burnos neau- 
šina. Vakar trumpam su ja pasimačiau. Jeigu nori ką nors išpešti, 
reikia trupučiuką paplušėti. 

Abu valandėlę sėdėjo tylomis, paskui Maja paklausė: 

- O duobė, ji pačioje pelkėje? 

- Taip. 

— Na, ir ką tu manai? 

— Nežinau. Gal kas nors ketino tenai pakasti savo šunį ar 
dar ką nors. 

— Ne, tu taip nemanai, - paprieštaravo Maja. - Tada neieš- 
kotum. O juo labiau neprašytum manęs važiuoti kartu. 

- Ji sakė, kad duobės ilgis mažiausiai du metrai. Tikriausiai 
todėl. 

— Gerai, vadinasi, kapo duobė, - pareiškė Maja. - Pelkė juk 
įdomi vieta. Turiu galvoje, istorine prasme. Nežinau, bet pradedu 

mąstyti apie Bruknyno mergaitę ir visus kapus, kurie gal tenai 
yra. 

— Taigi... 

— Jeigu dabar pelkę imtų kasinėti, tikriausiai aptiktų vie- 
nokių ir kitokių kapų, argi ne taip? - paklausė Maja. 

— Aš tik sakau, kad žmonės galėtų užsimanyti ir kasinėti 
pelkę savarankiškai. O gal tai tik žmogus, kuris pamėgino iškasti 
kokią nors istorinę vertybę? 

— Nemanau, kad dėl istorinių radinių dabar mums reikia 
gaudyti vėją tinklu, Maja. Mudu pabendrausime su Natali Striom 
ir apžiūrėsime duobę. Paskui aiškinsimės, kas per paukštis Joha- 
nesas, kodėl kažkas jam trenkė. O svarbiausia - kodėl jis nusi- 
beldė į pelkę taip vėlai ir tokiu bjauriu oru. 

— Gerai, bet nieko keista, kad jis buvo pelkėje, juk bėgiojo 
tenai kas antrą dieną, - pasakė Maja. - Trupučiuką pasidomėjau 
juo mokykloje, labai jau vidutiniškas mokinys, jis iš Erebru, o 
mokyklą lanko kiek ilgiau nei vienerius metus... jis visai niekuo 
neišsiskiria. 

- Žinau, - atsiduso Leifas. - Ir vis dėlto kažkas trenkė jam 
per galvą. 


Prie pelkės automobilių aikštelės stovėjo Natali Striom ir jų 
laukė. Dvidešimt penkerių-trisdešimties metų, šiltai apsiren- 
gusi. 

Jie ėjo merginai iš paskos į pelkę, o ji pasakojo, ką pama- 
čiusi po pietų: iškastą kapą, netoli tos vietos, kur rado Johanesą. 

— O ar išsiaiškinote, kas galėjo jam nutikti? - paklausė ji 
nerimaudama. 

— Deja, kol kas nieko negaliu nusitverti, - tarė Leifas. - Gal 
tau kilo kokių minčių? 

— Nežinau. Tik man keista, kad jis nulipo nuo bėgiojimo 
tako. Nors kai jį radau, gulėjo nelabai toli, bet vis dėlto. 

- Galbūt nusprendė bėgti tik pusę rato ir ketino sutrum- 
pinti kelią skersai pelkę, - darė prielaidas Leifas. - Šiaip ar taip, 
juk buvo aklinai tamsu. 

Natali linktelėjo galvą. 

- Ir vis tiek keista, kad jis nusprendė bėgti slidžiu klojiniu, 
kai šitaip šlapia ir vėjuota, vargu ar tai galėjo būti greičiau negu 
bėgti visą ratą. 

— Manai, kad jis galėjo užsiimti kuo kitu? Ne tik bėgioti po 
pelkę? 

Natali gūžtelėjo pečiais. 

- Ne, aš nežinau. Gal kas nors jį pernešė. 

Natali nulipo nuo lieptelio ir patraukė per pelkę, Leifas ir 
Maja nusekė jai įkandin. Tylėdami praėjo pro tą vietą, kur buvo 
rastas Johanesas. Dar po kiek laiko Natali sustojo ir apsidairė. 

— Turėtų būti čia, - ji apsisuko ratu. - Palaukite. O gal kiek 
toliau, - ištarė. 

Visi ėjo toliau. Nebuvo matyti jokio kapo, net mažos 
duobės, ir Natali atrodė vis labiau ir labiau nusiminusi. 

— Velniai rautų. Turėjau pasižymėti koordinates, - ji atsi- 
čiau buvo čia. 

- Nusiramink, - tarė Leifas. - Galime išsiskirti ir pasižiū- 
rėti, gal ką nors rasime. 


Dar po pusvalandžio jie liovėsi ieškoję. 

- Nė neįsivaizdavau, kad bus taip sunku ją rasti, - apgailes- 
tavo Natali. 

- Dabar man toptelėjo kita mintis, - svarstė Leifas. - Gal kas 
nors iš apylinkės gyventojų išsikasė truputį durpių namų ūkiui. 

Kartais taip būna - ūkininkai aplink pelkę kiekvienas valdo po 
pelkės rėžį. Nors, aišku, tuomet duobė būtų likusi. 

— Namų ūkiui? - paklausė Maja. 

— Taip, na, kaip kraiką gyvuliams. 

- Neįmanoma, - paprieštaravo Natali. - Iš dalies todėl, kad 
dabar čia gamtos draustinis, taigi kasti draudžiama. Kita vertus, 
šitaip niekas nebūtų daręs. Garbės reikalas yra duobės puses pa- 
daryti nuožulnias, kad žvėrys galėtų išlipti, jeigu įkristų. O toji 
duobė nebuvo taip iškasta. 

Leifas sustojo ir nustebęs pasižiūrėjo į ją. 

- Baisiai tu išprususi, - pareiškė Leifas. 

Natali raustelėjo, nusisuko ir ėmė eiti. 

— Turiu grįžti. 

— Ne, atsiprašau. Nenorėjau tavęs įžeisti, - apgailestavo 
Leifas. 

Natali be žodžių patraukė pečiais. 

— Nieko baisaus. 

- Žinai, mes padarysime taip, - pasiūlė Leifas. - Pranešk, 
jeigu vėl ką nors rasi. Nedvejodama. Gerai? Nieko keisto, kad 
taip atsitiko, vietovė juk didžiulė. 

Nežiūrėdama į juos Natali kilstelėjo ranką atsisveikindama 
ir nuėjo. 


Leifas ir Maja vėl susėdo į automobilį. 

- Tokios tokelės, - teištarė Leifas. - Būna ir taip. Važiuo- 
jame į komisariatą. 

Maja pasidėjo ant kelių kompiuterį. 

— Ji ne čionykštė, taip? - paklausė. 

— Taip. Bent jau aš nežinau. Išsinuomojo dvaro trobelę ke- 
letui savaičių. 

Valandėlę važiavo tylėdami, paskui Maja paklausė: 

— Manai, ji atrodo įtartina? 

— Natali? 

— Taip. 

— Iš tikrųjų tai ne, - atsakė Leifas. - Tačiau ji vienintelė 
pastaruoju metu matyta pelkėje su grąžtu. Antra vertus, juk pati 
susisiekė su mumis. 

— Taip, žinoma. - Maja įsižiūrėjo į kelią. 

— Bet gal tu ir teisi, - pastebėjo Leifas. - Gal tokiu atveju 
turėjau pakalbinti ją kiek daugiau. Išsiaiškinti, ką ji iš tikrųjų čia 
tyrinėja ir panašiai. 

Valandėlę abu važiavo tylėdami, o tamsus miškas tarytum 
spaudė kelią iš abiejų pusių. 

- Žinai, tos monetos, - tarė Maja, - kurias turėjo Johanesas? 

— Taip? 

- Šiek tiek mąsčiau apie tai, kodėl reikia neštis krūvą auk- 
sinių monetų susiruošus pabėgioti? 

— Robinas kasdien pusę metų bėgiojo su pilna kuprine ant 
nugaros iki to laiko, kol iškeliavo ieškoti nuotykių, - pasakė 
Leifas, turėdamas galvoje jauniausiąjį sūnų. 

— Taip, žinoma. Bet monetos? Vis dėlto jos turėtų reikšti ką 
nors ypatinga. 

— Taip, galbūt, - sutiko Leifas. 

Maja atsiduso. 

— Vis tiek ši pelkės istorija labai keista, - tyliai ištarė ji ir 
pasižiūrėjo pro langą. - Visa ši vietovė keista. 

Leifas nusijuokė. 

— Taigi, paprastai taip sakoma, kai nelabai žinai, ko griebtis. 

- Turi galvoje bylos tyrimo pradžią? 

— Na, taip. 

Maja pasižiūrėjo į jį, tada pasiėmė kompiuterį. Įjungė ir at- 
sivertė vieną iš nuotraukų. 

— Yra ir dar vienas dalykas, kurį norėčiau tau parodyti ir 
kurį aptikau vakar. Žvilgtelk, - tarė ji ir parodė neaiškią susikū- 
prinusią figūrą vienoje nuotraukoje. - Matai, čia juk kažkas yra? 

Leifas vairuodamas metė akį į ekraną. 

— Dabar nematau. Bet tai jau už užtveriamosios juostos. Juk 
aplink vaikščioti nedraudžiama. 

— Greičiausiai tavo tiesa, - pasakė Maja atsivertė kitas nuo- 
traukas. Žiūrinėjo jas ir staiga išvydo tai, kas anksčiau buvo pra- 
sprūdę pro akis. 

Paskutinėse nuotraukose toji žmogysta nebuvo dingusi, 
kaip iš pradžių manė. Jis arba ji tiktai pritūpė. Tarp krūmų. 

Gal ir galima buvo tai kaip nors paaiškinti, bet Majos gal- 
voje sukirbėjo tik vienas paaiškinimas. 

Kažkas pasistengė nuo jos pasislėpti. 

Studijuodama Natali daugybę laiko praleido miškuose ir lau- 
kuose, tad gamtoje ėmė jaustis kaip namie. Kai kiti žmonės joje 
ieškojo tylos ir ramybės, ji rado pasitenkinimą ir gilesnę prasmę 
pačiame gamtos pažinime. Įvairiausio pobūdžio pažinime. Mė- 
gino suprasti, koks elgesys ir kokie polinkiai būdingi evoliucijai. 
Visa jos esybė tarytum rėmėsi lotyniškais pavadinimais, klasi- 
fikavimu, sudėtingais organiniais procesais ir kitais moksliniais 
faktais. 

Jai atrodė saugu žinoti, kad visas gyvenimas žemėje da- 
lijamas į tris vadinamuosius domenus - bakterijas, archėjas ir 
eukariotus, be kita ko, pagrįstus DNR palyginimu. Arba kad 
eukariotai savo ruožtu dalijami į augaliją, gyvūniją, grybus bei 
pirmuonis. Paskui kiekviena ši karalystė skiriama į gentis, klases, 
poklasius, šeimas, gimines ir rūšis. 

Tuo metu ji vaikščiojo pas psichiatrą ir pastarasis paprie- 
kaištavo, jog ją tarytum apsėdusi manija prisikimšti galvą Žinių. 
Gydytojas spėjo, kad ji tokia informacijos gausybe mėgina iš- 
vengti susidūrimo su tuštuma arba siekia, kad neliktų vietos ki- 
toniškai informacijai, tokiai, kurios neįmanoma apdoroti, kuri 
greičiausiai susijusi su ankstesniu jos gyvenimu. 

O pati Natali manė radusi puikų būdą valdyti savo jausmus, 
netgi jos aplinkai manant, jog šis būdas neveiksmingas, ji asme- 
niškai savimi buvo patenkinta. 

Tačiau dabar viskas apvirto aukštyn kojomis, ir Natali ėmė 
svarstyti, ar sprendimas atvykti į Mosmarkeną nebuvo didžiulė 
klaida. Tikrovė slydo jai iš rankų. 

Argi kapo duobės niekados nebuvo? Ir jei ji nė kruopelytės 
neabejojo, kad matė kapą, kodėl jo neberado? Kodėl jo tenai ne- 
bebuvo? 

Ir Johanesas. Ji neprisiminė, jog kam nors kitam kada nors 
yra pavykę šitokiu būdu atitraukti jos dėmesį nuo darbo, jam tai 
pavyko, o dabar jis be sąmonės. 

Natali ketino ir toliau darbuotis pelkyne, bet mintys ištisai 
lakstė atgal į vienuoliktą Karlstado ligoninės palatą. Vakarais, kai 
atsiguldavo, prieš akis iškildavo jo žvilgsnis. Jo šypsena ir nuo- 
širdus noras patalkinti pelkėje. 

Jau seniai seniai ji nebuvo jautusi įsimylėjimo palaimos. 

Ir prakeikimo. 

Ar per Johanesą ji nebegalėjo susikaupti? O gal buvo išsi- 
blaškiusi dėl kokios kitokios priežasties? 

Dėl praeities? 

Tebuvo vienas pasirinkimas - tegu tai nutinka. Ji nė neke- 
tino priešintis. Kuo labiau Natali stengėsi nustumti praeitį nuo 
savęs, tuo labiau ji artėjo. 

Anos vasaros prisiminimai ėmė ją kamuoti jau be atokvėpio. 
Netgi dzingsėjimai galvoje. Jie pasidarė stipresni. Garsesni. 

Ištisus metus ji vaikščiojo pas gydytojus. Kai niekas nerado 
jokios fizinės ligos, nukreipė ją pas psichiatrą, šis nustatė, kad jai 
stresas, kad ją kažkas slegia. 

— Vieni girdi balsus, - aiškino psichiatras, - kiti kitokius 
dalykus. Tu girdi dzingsėjimus. Yra vaistų, galime pamėginti. 

Gal kaip tik tada ji nusprendė, grynai iš pykčio, laikytis 
atstu nuo gydytojų ir gyventi taip, lyg būtų visiškai sveika. 

O važiuoti čia, ar pati nusprendė važiuoti čia? 


Neprisiminė, kaip atėjo šis sprendimas. Ar sprendimas 
buvo jos? Staiga ji tik atsirado čia. Vėl. 

Čia, Mosmarkene. 

Po šitokios daugybės metų. 

— Jeigu teisingai tave suprantu, - pasakė Elena, - ketini su- 
rengti visą nuotraukų iš pelkės parodą? 

Maja sėdėjo svetainėje su Vanija, Elena ir Oskaru. Jie gėrė 
ąsotėlį imbierinės arbatos ir žiūrinėjo jos nuotraukų eskizus iš 
Mosmarkeno. 

— Nelabai didelę, bet... Parodą planavau jau seniai, bet 
anaiptol nesijaučiu tokia išsiilgusi Niujorko, kad rodyčiau tas nuo- 
traukas, kurias ketinau. Šis sumanymas man kur kas įdomesnis, 
net jei turėsiu padirbėti iš peties, kad spėčiau pabaigti. Vaizdai tie- 
siog keri - pelkė, akivarai, migla. Turėtum pavaikščioti su manimi. 

— O gal tave tenai traukia kaip tik tie keisti nutikimai? 

Taip, irgi, ji negalėjo neigti. Juk viskas prasidėjo nuo Joha- 
neso Ajebo. Paskui dar ta duobė, kuri iš pradžių buvo, o paskui 
dingo be pėdsakų. Ir toji nufotografuota susikūprinusi pamėk- 
liška žmogysta, akivaizdžiai besistengianti nuo jos pasislėpti. 

Nesuvokiami dalykai, o nesuvokiami dalykai ją visuomet 
traukė. 

— Pelkė dar įdomi ir kuo kitu, - prašneko Maja lyg stengda- 
masi apsiginti. - Ankstesniais laikais čia buvo aukojami žmonės. 
Visuomet sklido kalbos, kad Mosmarkene be pėdsakų dingsta 
žmonės. Ar tai tik melagingi gandai, ar grynos istorijos apie vai- 
duoklius, nežinau, bet, kai buvau maža, prisimenu, mes baugin- 
davome vieni kitus pasakojimais apie pelkę. 

— Man tai įdomiai skamba, - pasakė Oskaras. 

Maja paieškojo žinių apie Bruknyno mergaitę internete. 
Gal, staiga dingtelėjo jai mintis, šalia kraštovaizdžių nuotraukų 
ji galėtų nufotografuoti keletą tikrų pelkyno lavonų iš muziejų. 
Gal jos pelkių nuotraukų projektas galėtų tapti paroda apie mirtį 
ir amžinybės svajones. Maždaug. 

Prisiminė prieš daugelį metų knygoje matytus panašius 
portretus. Įvairiausios būklės balzamuotus kūnus iš požeminių 
laidojimo vietų, Italijos ir Prancūzijos katakombų. 

Palermo katakombose paskutinė palaidota buvo mergytė 
Rozalija Lombardo. Jai buvo dveji metukai, kai 1920 metais su- 
sirgo plaučių uždegimu ir mirė. Gedintys tėvai susirado profe- 
sorių Alfredą Salafiją, kuriam itin sėkmingai pavyko balzamuoti 
mergaitės kūnelį. Sakoma, kad jo receptas susidėjo iš formalino, 
kad sunaikintų bakterijas, glicerino, kad sulaikytų džiūvimą, 
salicilo rūgšties, kuri sustabdytų grybelių dauginimąsi, ir - čia 
pagrindinė sudedamoji dalis - cinko druskos, kad nesuzmektų 
audiniai. Dar ir šiandien Rozalija guli tenai atvirame karste ap- 
valiais švelniais skruostais ir abrikosų spalvos kaspinu, dailiai 
surištu ant pakaušio. Lyg galėtų bet kada atsistoti ir nueiti savais 
keliais. 

Maja galvojo, kodėl jai rūpi tie išsaugoti kūnai, nesvarbu 
ar balzamuoti natūraliai kaip pelkėje, ar žmogaus rankomis kaip 
Rozalija. Pirmuoju atveju slypi istorinių įvykių paslaptis ir kerai 
žemės, kuri nepaleidžia savo aukų. 

Antruoju atveju gal ją labiau domino patys veiksmai, 
veiksmai, kuriuos įkvėpė mūsų troškimas nepaleisti mylimo 
Žmogaus. 

Amerikoje įvairūs naminių gyvūnėlių konservavimo būdai 
yra didžiulė pramonė, ji buvo mačiusi interviu su anksčiau siel- 
varto slegiamu šeimininku, kuris taip susigrąžino savo šunį. Jis 

vėl galėjo matyti kalytę, gulinčią pintinėje, - čia ji paprastai gu- 
lėdavo, pasidėjusi galvą ant letenų. Kupinu laimės balsu vyriškis 
pasakojo, kokia gyva ji atrodo ir jam net regisi, kaip kalytė viena 
akimi žvilgteli šeimininkui einant pro šalį. 

Mūsų neviltyje slypi kažkas, galvojo Maja, kas verčia žmones 
išaukštinti fizinį kūną iki padėties, kurios jis nenusipelno ir ku- 
rios jam nebuvo skirta turėti niekuomet. Greičiausiai todėl, kad 
nesugebame matyti, kokie esame iš tikrųjų, matome tik kūnus, 
kuriuose gyvename. Mes nesugebame paleisti nei tada, kai gyve- 
name, nei tada, kai mirštame. 

Ji mąstė apie nuotraukas, kurios buvo ir liūdesys dėl pra- 
eities, ir dabarties liudijimas. Piršto spūstelėjimas, sustabdantis 
permainų tėkmę. Nusikaltimo vietos nuotraukos, kurios savo- 
tiškai balzamavo mirusiuosius. Nuotraukos kaip įkaltis. Tai 
atsitiko. Tai buvo. Taip čia atrodė. Kūnas ant virtuvės grindų. 
Plautuvėje lėkštė, niekuomet nebaigta plauti. Ant stalo naudotas 
ketaus puodas su pietų likučiais - mėsiška sriuba. Smulkmenos, 
kurios paprastai lieka nepastebėtos. 

Kasdieniškos nusikaltimo smulkmenos visuomet įsikur- 
davo Majos sieloje, nuo jų svaigdavo galva. Lyg sąskaitos su ana- 
pusiniu pasauliu, ir ją jaudino ne pinigai, narkotikai ar ginklai, 
o pastebėjimas, kad kraujo klane ant grindų tysąs vyriškis rytą 
apsimovė skirtingas kojines. Jai prieš akis tarytum kilo vaizdas, 
kaip jis sėdi ant lovos krašto arba žiūri į stalo stalčių, greičiausiai 
net nenutuokdamas, kad šis rytas jam paskutinis. 

- Kitąsyk, kai važiuosiu į pelkes, manau vežtis ir tave, no- 
rėsi ar ne, - tarė Maja Elenai. 

— Aš irgi mielai prisidėsiu, - pasisiūlė Oskaras. 

- Žinoma, - pritarė Maja. - Prisidėk. 

Tą akimirką paskambino prie ateljė durų. Oskaras nuėjo ati- 
daryti. Netrukus jis grįžo atgal, jo skaidrios mėlynos akys maldavo. 

— Tai žurnalistas. Tomas Sioderbergas. Sako, norėtų ati- 
duoti keletą knygų. Ar man tik paimti knygas, ar... 

— Ne, - pasakė Maja. - Pati paimsiu, - ji atsistojo ir pa- 
klausė: - Ką pasakytumėte, gal jau metas šlakelio vyno? 


Maja pasisveikino su Tomu stipriai apkabindama ir apipildama 
žodžiais, kaip jai patiko jo straipsnis - jau buvo perskaičiusi pir- 
muosius apmatus. Kiti atrodė kiek sutrikę, kad tarp jų sėdi žur- 
nalistas, bet Maja pakvietė jį visai nuoširdžiai. 

Jo lūpos nedrąsiai šypsojo, ranka jis pasiglostė susitaršiu- 
sius trumpokus plaukus. Maja nežinojo, ar tai dėl vyno, bet da- 
bartinė erotinė jo išvaizda ją paveikė labiau negu juodviem ma- 
tantis pirmą kartą - gyslotas ir miklus jo kūnas, atsipalaidavęs 
ir savimi patenkintas. Ji tarsi regėjo jį be drabužių, oda kietai 
apgulusi krūtinę ir kojas. 

Maja paleido „Crosstown Traffic“, ir pajuto, kaip kambarys 
prisipildė energijos. Džimis Hendriksas tai gamtos stichija, galvojo 
ji, ar tiesiog savitas reiškinys. Tai nei gerai, nei blogai. Juk neįma- 
noma pasakyti, ugnis gera ar tik bloga, arba vanduo. Yra kaip yra. 


You jump in front of my car when you 

you know all the time that 

ninety miles an hour, girl, is the speed I drive 

You tell me its alright, you don't mind a little pain 
You say you just want me to take you for a drive" 


Ž Tu iššokai priešais mano automobilį, 
nors visąlaik žinojai, 
kad važiuoju devyniasdešimties mylių per valandą greičiu, mergyt. 
Pasakei, kad viskas gerai, tau nerūpi truputis skausmo, 
Pasakei, jog tik nori, kad tave pavėžinčiau. (Angl.) 

— Gal pasiuntinėsi žinučių, Vanija? Būtų šaunu, jei ateitų 
šiek tiek daugiau žmonių, - tarė Maja, apsikabino ranka Tomą 
ir įsivedė į vidų. 

— Eikš, kai ką tau parodysiu, - pasakė ji tyliai, lyg pabrėž- 
dama, kad šie žodžiai skirti tik jam vienam. 

Oskaro žvilgsnių ji nematė, bet juto, kaip svilina nugarą. Puikus 
skausmas. Lyg degintų geras viskis ar stipri degtinė, tas jausmas dar 
labiau sustiprėjo, ji suprato, kad vakaras bus tikrai malonus. 


Vanijos žinutės suveikė greitai. Vienas po kito rinkosi žmonės, 
netrukus vakaras pavirto į savotiškas improvizuotas naujos 
Majos ateljė įšventinimo iškilmes. 

Tomas pažinojo kai ką iš atėjusių, taigi atrodė besijaučiąs 
kaip namie. Jis gerai elgiasi, pamanė Maja, jam tarytum nė ne- 
reikia pastangų prisitaikyti prie menininkų. 

Kai kas, tarp jų Oskaras ir Elena, toliau aptarinėjo Majos 
kūrybos aspektus ir pastarąją kilnojamąją parodą - seriją atvirai 
rodomų gyvų ir negyvų daiktų nuotraukų. Akmuo, medis, 
namas, šuo. Kai kur stovįs ar gulįs žmogus, skersgatvis, siena. 
Neįmantri fizinės tikrovės iškarpa. Paroda vadinosi „No Thing“, 
ir Maja bandė pavaizduoti, kaip daiktai yra pavaldūs vienovei ir 
amžinybei. Kad nereikia sutelkti dėmesio į paskirus nusakomų 
skirtingų išorinių savybių motyvus, o susitelkti į neprieinamą 
patirčiai, bet viską jungiančią jėgą. 

— Tikriausiai nieko įtaigesnio nesi sukūrusi, - pasakė 
Elena. - Kaip aš ir parašiau parodos katalogo įžangoje: „Tai lyg 
vėjas įsisuko tarp nuotraukų ir nupūtė viską šalin, palikdamas tik 
esaties ir orumo nuojautą, kuri sujungia visų dalykų gelmes.“ 

— Mačiau tą parodą Osle, - įsiterpė Oskaras, - ir pritariu 
kiekvienam žodžiui. Dažnai vis prisimenu nuotraukas. Jas gaubia 
kažkoks išsilaisvinimo pojūtis. 

Maja atidžiai jį nužvelgė. Įvertindama. 

— Velniškai įdomu, - tarė Vanija. - Koks daugiasluoksniš- 
kumas. 

Tomas pasigręžė į Mają ir uždėjo ranką jai ant nugaros. 

— Tu šitaip tarytum nupasakoji tikrovę, - tyliai pasakė jai 
į ausį, - ir aš nevalingai imu mąstyti apie troškimą. Troškimą iš 
tikrųjų sutikti gelmes. Susilieti su jomis. 

Nuo jo kūno padvelkė šiluma. Įtampą tik dar labiau didino 
tai, kad aplinkui buvo kitų svečių. 

— Susilieti kaip įsimylėjėliams, - sukuždėjo ji prikišusi lūpas 
jam prie ausies, - gal net sukelti tokius stiprius jausmus, kad pa- 
tirtum visišką susiliejimą: tokį, tarp kurio būtų mūsų prigimties 
esmė ir amžina esatis, kai mirsime. 

Jis vos pasilenkė artyn. 

— Skamba viliojamai. 

— Kas? 

— Mirties dar galiu ir palūkėti. Visa kita. 
jį. Tai pati geriausia fazė. Kai dar nieko nepadaryta, visi keliai 
prieš akis atviri. 

Rytą, kai sunkiausios pagirios atlėgo ir Maja išsiskyrė su 
Tomu pažadėjusi pasimatyti kitą savaitę, ji atsisėdo ant sofos su 
kompiuteriu ir dideliu puodeliu stiprios kavos. 

Atsivertė Kultūros istorijos muziejaus puslapį, susirado 
kontaktinius duomenis ir darbo laiką, sąmoningai vengdama 
žiūrėti į Bruknynų mergaitės nuotraukas. 

Pirmąsyk noriu ją pamatyti tikrą, galvojo ji. 

Iš pradžių Natali ėjo nedrąsiai, bet dabar pasiryžo įveikti visą 
kelią. Ji eis liepteliu palei pelkę į vakarus. Galės nukeliauti pagal 
elektros stulpus į tą vietą, kur viskas prasidėjo. O atgal galės 
grįžti savo pėdsakais. Dabar nebebuvo grįžimo, tik pirmyn. Ir 
jokio pasirinkimo. 

Kuprinė prikrauta valgio ir gėrimo. Jeigu viskas vyks pagal 
planą, į trobelę galės grįžti anksti vakare. 

Skubintis nenorėjo. Dėl visa ko norėjo kuo ilgiau delsti. Susi- 
kurti erdvę, vietą buvimui. Visa tai ją baugino, bet perėmė keistas 
jausmas, lyg ji būtų ne viena. Ją tarsi lydėjo naujoviškas žvalumas. 
Esatis, gaubianti lyg šešėlis. O gal, atvirkščiai, vedė į priekį. 

Miško pakrašty vienoje lieptelio pusėje augo daugiausia 
pušys, buvo ir alksnių, laukinių obelų bei viržių. Žemė nuklota 
pusiau supuvusiais obuoliais, tarsi prakapotais aštriais snapais. 
Čia suskrisdavo jų būriai, kuosų ir varnų, rėksmingai tvarkančių 
savo reikalus. 

Kitapus lieptelio pelkė po pilkšvu dangumi atvėrė gels- 
tančią panoramą; atspalviai pamažėle liejosi ir skyrėsi vieni nuo 
kitų. O tarp jų tolumoje tamsavo spygliuočių properšos. 

Sakytum žolių ir samanų ežeras. 

Šiuo laikotarpiu, pačioje vystymosi pradžioje, buvo visiškai 
aišku, kad pelkė tai tik užakęs ežeras; dar augo medžiai, o iš 
žemės kyšojo kieti aukšti kemsai ir klastingi akivarai. Eiti per 


tokius sulaukėjusius plotus buvo mažų mažiausiai iššūkis - bet 
iš toli kraštovaizdis atrodė kaip svajonių, kone gundanti žemė. 


Tikriausiai ji įsivaizdavo, kad augalija bus gerokai vešlesnė, netgi 
žinodama, kad tokioje pelkėje, priaugusioje pušų, procesas itin 
lėtas. Regėjosi, kad per visus tuos metus niekas bemaž nepaaugo. 
Viskas atrodė taip pat, kaip ji prisiminė, - tada, kai daug laiko 
leisdavo pelkėje. Kiek tolėliau pelkė susiliejo su atviru vandeniu. 
Vaikystėje ji sykį ežero dugne rado senovinį daiktą. Paaiškėjo, 
kad tai vadinamoji geležies amžiaus fibulė, savotiška drabužių 
segė, kurią po keleto amžių pakeitė sagos. 

Po to radinio ji ėmė domėtis ano laikmečio žmonėmis. Pri- 
siminė, jog tarėsi turinti kažką bendra su tais žmonėmis - vien 
todėl, kad gyveno toje pat vietovėje, kad vaikščiojo ta pačia žeme, 
matė, kaip saulė keliauja dangaus skliautu tuo pačiu keliu, ste- 
bėjo to paties permainingo kraštovaizdžio metų laikų pokyčius. 

Tai glūdėjo jos sieloje, giliai giliai. 

Ji užsimerkė, leido atsiminimams iškilti į paviršių. Jos bio- 
loginė mama, Džesika... pastebėjo ką tik atsiradusį Natali susi- 
domėjimą. Ji pasiskolino knygą apie berniuką iš geležies amžiaus 
ir ėmė skaityti dukrelei. Toje knygoje vaikas buvo įspėjamas 
saugotis pavojingų klampynių, kurios tarsi plytėjo įvairiausio 
plauko paslaptingų būtybių gyvenamosiose vietose. 

Jos balsas. Skaitančios mamos balsas. Jai patiko. Jai patiko 
visiškai taip pat, kaip ir man. 

Geležies amžiaus berniukas gyveno kaimelyje su keletu 
ūkių, vadinamajame ilgame name. Vienoje to būsto dalyje buvo 
didžiulis ugniakuras, ten visi draugiškai dalijosi vieta su parše- 
liais, vištomis, šunimis ir katėmis - gyvūnai padėjo prišildyti 
būstą. Net ir gyvuliai, tokie kaip karvės, arkliai, avys ir kiaulės, 
buvo laikomi po tuo pačiu stogu, garde visai šalia. 

Natali ėmė zyzti tėvams, kad ir jie įsitaisytų name paršelių. 
Arba gal ir vištų. Galop ji iškaulijo papūgą. Melsvą paukštį balta 
krūtine, kurį pavadino Džeke. „Dabar mūsų šeima iš keturių as- 
menų“, - pasidžiaugė ji laiminga. Natali visąlaik troško dar vieno 
šeimos nario. Visada troško sesers. Vyresnės sesers. 

Po keleto dienų paukštis įkirto jai į dešinės rankos smilių. 
O po pusės mėnesio išskrido pro atvirą virtuvės langą, ir daugiau 
jo niekas nematė. Natali niekuomet taip ir neatsikratė jausmo, 
kad paukštis pabėgo. 

Sakmė apie geležies amžiaus žmones baigėsi tuo, kad no- 
rėdami gauti gerą derlių, laimėti mūšius ar atsidėkoti už gautas 
gėrybes arba pergales, jie aukodavo dievams. Į artimiausią pelkę 
gramzdindavo valgių, ginklų ar gražių daiktų. 

Kai kada būdavo aukojami ir žmonės. 


Netrukus ji jau bus ten, toje vietoje, kur jie gyveno tada, ji ir jos 
tėvai. Džesika, Jonas ir Natali. 

Ar namas tebestovi? Ar jame gyvena kas nors kitas? 

Ji praėjo pro gremėzdišką nugriuvusį ąžuolą, gulintį šalia 
lieptelio, jo storgalys lyg siena kyšojo iš žemės, gumbuotos šaknys 
išsikraipiusios į visas šalis. Natali taip džiaugėsi, kai pirmąkart 
pajėgė užsikarti ir atsisėsti ant kamieno, jautėsi lyg sėdinti pa- 
saulio viršūnėje. 

Jau buvo netoli, ji ėjo toliau. 

Kol staiga atsirado vietoje. 


Langai žvelgė pro ją tuščiomis akimis. Kai kur stiklai dar sveiki, 
kitur likusios tik aštrios šukės. 

Natali niekuomet nieko nesitikėjo iš šios akimirkos, nes 
niekuomet jos neįsivaizdavo. Net mintimis neprisiliesdavo. Nie- 
kuomet nemanė, jog galėtų čia atkakti. 


102 


Namas buvo apleistas. 
Lapų lapai, visur. 


Jos tėvai visąlaik geriausiai darbuodavosi kartu rudenį. Mama 
grėbė ir grėbė lapus. Apsirengusi duksliais dailiais drabužiais ir 
dainuodama „Billie Jean“ ir „Man in the Mirror““, tuo tarpu tėtis 
plačiai išsižergęs stovėjo prie statinės, atsismaukęs ant pakaušio 
ar ant kaktos kepę ir juokėsi iš jos. Juokėsi kartu su ja. Ji prisi- 
minė jo išblukusius aukštyn sušukuotus plaukus, krintančius ant 
pečių. Koks jis atrodė patenkintas stovėdamas ir kurstydamas 
laužą, matydamas, kaip sodo lapų krūvos dingsta statinėje, o 
paskui pakyla į dangų. Lyg kiekvienas ruduo teikė naują gali- 
mybę kažkam geresniam. 

Ir namas. Šviesiai pilkos medžio apkalos, ką tik nudažytos 
tuo metu. Ji prisiminė terpentino kvapą anos vasaros vakarais, 
dabar viską dengė murzina plėvelė, o po kiekvienu langu juo- 
davo drėgnas purvo sluoksnis. Žvirgždukų takelių - juos nutiesė 
mama iki neteko darbo kirpykloje ir ėmė stigti pinigų - blizgius 
baltus ir rožinius akmenukus prarijo žemė, jie suguro, jų nebe- 
buvo. 

Natali įkvėpė oro. Buvo pamiršusi alsuoti. Akimirką jai pa- 
juodo akyse, ji susvyravo, pritūpė, norom nenorom turėjo pasi- 
remti ranka. Valandėlę sėdėjo, ramiai ramiai, kol vėl ėmė sroventi 
kraujas. 

Kol viskas sugrįžo. 

Ji vėl atsistojo linkstančiomis kojomis. Ėjo toliau į priekį, į 
vidų. 

Akivaizdu, kad čia niekas negyveno. Regis, po jų čia niekas 
taip ir neįsikūrė. Nežinojo, ar tai natūralu, ar tik liūdna. Uosis 


2 Michaelo Jacksono atliekamos dainos. 

kišo savo pirštus pro senojo Natali miegamojo langą, o visą vir- 
tuvės langą namo fasade dengė gervuogių krūmai. Kiemo aikš- 
tėje - ar gali taip būti? —- stovėjo senas jų šeimos volvo, juodos 
spalvos. 

Ji atsargiai priėjo prie automobilio. Vienas stiklas įtrūkęs. 
Sėdynės suplyšusios, pilnos šiukšlių ir žabų, tikriausiai laukinės 
katės naudojosi automobiliu saugodamosi nuo darganos ir vėjo. 

Ją užgriuvo padriki prisiminimai. Mama ir tėtis, jie tarytum 
vis dar buvo čia, vis dar buvo čia. Ji tarytum matė, kaip juodu 
eina per sodą. Šviesūs ir lengvi lyg oras, besvorės būtybės, bet 
vis dėlto esančios čia. Įeina į namą ir išeina iš jo, atsidarė langas, 
užsitrenkė durys. 

Ji mąstė apie savo senąjį gyvenimą, dabar tokį svetimą, bet 
vis tiek artimą. Apie žiemas, kai ant automobilio stogo būdavo ve- 
žamos slidės. Apie vasaras, kai kojos būdavo prakaituotos ir lip- 
nios, kai pakeliui į paplūdimį rankoje tirpdavo ledai. Erdvi užpa- 
kalinė sėdynė, troškimas, kad šalimais sėdėtų sesuo. Jos tėtis prie 
vairo, nuolat atsisukinėjanti mama, stebinti, ar jai viskas gerai. 
Šviesūs trumpai kirpti mamos plaukai. Gyvos akys. 

Automobilis tebestovėjo. Visuomet čia stovėjo. Lyg jos 
laukdamas. 

Kai tai nutiko, ji pabėgo čia. Pirmiausia paskambino pa- 
galbos telefonu, o paskui išėjo iš namo ir atsisėdo į automobilį 
volvo, kur ją vėliau ir rado policija. 

Kai Natali atidarė užpakalines dureles, jos sugirgždėjo ir iš- 
kritus vienam iš vyrių įstrižai pakibo. 

Nuo kiekvieno judesio diegė skausmas, kiekvienas įkvė- 
pimas smigo į vidų vis giliau ir giliau. Ji atsirėmė nugara į atlošą, 
užsimerkė, leido aplinkai ją ištirti. Katėms, kurios slankiojo ap- 
linkui, gyvūnėliams, kurie šliaužiojo per jos kojas. Vėjui, kuris 
ją uostė. 

Turbūt užsnūdo, nes pabudo nuo beldimų. Beldimų, palai- 
mingai tikroviškų, gyvos būtybės rankų, tvirtai suręstų fiziniame 
pasaulyje. 

Veidas. Natali iškart jį pažino. 

— Joranas, - sukuždėjo. 

Jis buvo padėjęs rankas ant automobilio stogo ir turėjo 
bemaž susiriesti dvilinkas, kad galėtų matyti ją automobilyje. 
Plaukai pražilę, veidas išvagotas raukšlių, bet akys tokios pat. 
Aštrus šiltas žvilgsnis. Svetingas. 

— Natali, - tarė jis. - Po velnių. Laukiau, kada tu grįši. 


Pelkių kūnai, taip vadinami tie, kurie geležies amžiuje buvo pa- 
laidoti pelkėse ir kurių oda, plaukai, nagai, viduriai ir drabužiai 
likdavo saugūs nuo įvairaus sutrūnijimo. 

Tuo metu mirusieji paprastai būdavo deginami. Taigi kodėl 
su kai kuriais negyvėliais akivaizdžiai būdavo elgiamasi ne taip, 
kaip dera? Paprasčiausia teorija, jog jie būdavo aukojami die- 
vams, kad įvairiausiais būdais atneštų sėkmę, o gal kad atitolintų 
nelaimę. Kitos teorijos teigė, kad jie gal buvo nusikaltėliai ar nu- 
sidėjėliai to meto supratimu, gal sulaužę ištikimybę, o gal ho- 
moseksualai. Bet mokslas nebuvo toli pažengęs, labiau pagrįstas 
spėlionėmis ir prietarais, ne tyrimais. 

Aišku tik tai, kad visais laikais pelkes gaubė slėpiningas 
mistiškas švitesys, todėl jos buvo natūrali įvairių apeigų ir ben- 
dravimo su anapusiniu pasauliu vieta. Vėlesniais amžiais pelkės 
buvo laikomos puikia laidojimo vieta atstumtiesiems - neder- 
lingos, nenaudojamos žemės, tokios bendruomenės kaip žmonių 
sąmonės užkampis, be to, dar ir tokia vieta, kur žmonės apskritai 
beveik neturėjo jokių reikalų. 

Viduramžių Vokietijoje vienas šventikas net yra vadinęs 
pelkėtas vietoves pragaru, todėl atsisakęs palaidoti žmogų, nu- 
skendusį pelkėje. 

Jo žodžiais tariant: tas, kurį pasiėmė pelkė, susidėjęs su 


velniu. 

Pati kruopščiai patyrinėjusi daugybę dalykų, Maja galop sutarė 
pasimatyti su Samanta Olofson, Karlstado kultūros istorijos mu- 
ziejaus, kur buvo saugoma Bruknyno mergaitė, archeologe. Maja 
telefonu prisistatė ir paaiškino: yra menininkė ir domisi pel- 
kėmis kaip paslaptinga vieta, ypač pelkių kūnais kaip istoriniu 
reiškiniu. 

Muziejus stovėjo prie pat vandens, prie ankstesnės dalies 
griežto šventyklos stiliaus pastato buvo prijungtas raudonos 
spalvos priestatas. Netoli buvusio restorano Sandgrunde, kur daili- 
ninkas Larsas Lerinas' dabar rūpinosi savo ir kitų meno kūriniais. 

Samanta Olofson buvo šešiasdešimtmetė moteris angeliš- 
kais baltais plaukais, dėvėjo plačią baltą tuniką ir akivaizdžiai 
džiaugėsi, kad gali pabendrauti ir pasidalyti žiniomis. 

Majai krito į akis jos auskarai - po didžiulį pintą iš medžio 
ir odos žiedą abiejose ausyse. Vulgarus klasikinio samių dirbinio 
pakaitalas, pamanė ji. 

Samanta pagavo jos žvilgsnį. 

— Tai iš alavo siūlų ir neišdirbtos odos, - pasakė ir pajudino 
vieną auskarą. - Samių amatininkų kūrinys. 

Maja nusišypsojo. 

— Ką gi, pradėkime, norėčiau paklausti, - tarė Samanta. - 
Ar žinote pasaulio istorijoje bent vienintelę kultūrą, kuri netu- 
rėtų sąsajų su anapusiniu pasauliu? 

— Tokiu atveju tada tikriausiai būtų mūsų kultūra, - atsakė 
Maja. - Jau kiek laiko. 

Samanta nusikvatojo. 

— Taigi, nėra jokios žinomos kultūros, jokios žinomos 
tautos, kada nors apskritai gyvenusios be tokių sąsajų. Visais lai- 
kais žmonija įvairiausiais būdais bendravo su kitokiu pasauliu. 


2 Lars Lerin (g.1954) - švedų tapytojas, grafikas, parodų rengėjas. 


Ją įvairiausiais būdais veikė vaizdiniai apie dvasių pasaulį, dva- 
sios buvo garbinamos, joms aukojama. Ir šitas dalykas būdingas 
visų laikų žmonijai. Muziejus viliasi šia paroda atskleisti pavyzdį, 
kokių būta žmogaus ir dievų sąsajų, išreikštų mūsų krašte geležies 
amžiuje. 

Paroda buvo išdėstyta per du menkai apšviestus kamba- 
rius. Keliose ryškesnėse stiklo vitrinose matėsi išdėliota nedaug 
daiktų, kaip sakoma apraše, kitados paaukotų dievams: pora laz- 
dyninių lazdų, keletas apgadintų papuošalų ir neaiškios paskir- 
ties molinis indas. Iš garsiakalbių sklido gamtos garsai ir paslap- 
tinga muzika. Dideliuose ekranuose mirgėjo piešiniai, vaizduoją, 
kaip galėjo atrodyti geležies amžiaus žmonės ir jų aplinka. 

Bruknyno mergaitė buvo eksponuojama didelėje vitrinoje 
pačiame kambario kampe. Visai ne tokia, kokią norėjo pamatyti 
Maja. Kūnas sudėliotas iš sujungtų atskirų tamsiai pilkų dalių, 
kiek susirietęs paguldytas į įdubą, tarytum savotišką pelkės plo- 
telį. Veido bemaž nebebuvo. Vieninteliai padoriai išsilaikę buvo 
aukštyn sukelti jos plaukai, iš dalies sudūlėjusios pusilgės rudos 
spalvos vilnonės drapanos, per liemenį apjuostos pintiniu odiniu 
diržu, dar ir ovalus auksinis amuletas, kurį mergaitė nešiojo ant 
kaklo, - jis buvo saugomas greta vitrinoje. 

- Švedijos indėlis į pelkių kūnų istoriją itin ribotas, - tarė 
Samanta. - Palyginti su svarbiais Europos radiniais, Bruknyno 
mergaitė, galima sakyti, yra antraeilis objektas. Bet Švedijai šis 
radinys išskirtinis. 

Kiti Švedijos pelkių kūnai buvo iš vėlesnių epochų, toks 
yra Varbergo Vyras iš Boksteno viduramžių laikotarpio, arba 
į juos nebuvo žiūrima kaip į tikrus pelkių kūnus, nes išlikę tik 
skeletai. Kai Bruknyno mergaitė gavo savo pavadinimą, ji aki- 
mirksniu buvo prilyginta kitam radiniui, penkių tūkstantmečių 
amžiaus Avietyno mergaitei, rastai 1943 metais kasant durpes 

prie Falčiopingo. Vienintelės likusios minkštosios dalys buvo 
prisirpusių aviečių, kaip spėjama, jos paskutinio valgio, sėklos. 

- Surasta Bruknyno mergaitė buvo puikios būklės, - pasakė 
Samanta ir nusišypsojo. - Deja, pernelyg ilgai ja deramai nepasi- 
rūpinta. Supranti, tokios rūšies radinius veikia oras. Jie gali tūks- 
tantmečius gulėti žemėje be jokių pasekmių, bet iškasti žaibiškai 
sutrupa. Reikia jais nedelsiant pasirūpinti. 

Per mergaitės drapanas ir likusias kūno dalis buvo per- 
smeigtas tvirtas ąžuolinis kuolas - taip, manoma, mergaitės gu- 
lėta žemėje. 

— Tikriausiai šitas kuolas buvo panaudotas grynai prakti- 
niais sumetimais, kad kūnas neiškiltų, bet yra ir moksliškiau pa- 
grįstų teorijų, - dėstė Samanta. 

— Pavyzdžiui? - susidomėjo Maja. 

— Tokių, kad kuolo paskirtis - sutrukdyti palaidotiesiems 
prisikelti. 

— Ar tai kaip nors susiję su mintimi, kad vampyrus galima 
nužudyti tik kuolu persmeigus širdį? - paklausė Maja. 

— Ne, tokių teorijų nėra. 

Viename piešinyje buvo matyti, kaip vyras ir moteris sukibę 
kala tvirtą kuolą į mirusiojo kūną, gulintį duobėje. | 

— Mes nepaprastai didžiuojamės ir džiaugiamės savo Bruk- 
nyno mergaite, - kalbėjo toliau Samanta. - Bet, kaip jau sakiau, 
esame labai atsilikę, palyginti, pavyzdžiui, su kolegomis danais. Ar 
esi buvusi Silkeborgo muziejuje? Ten, kur yra Vyras iš Tolundo? 
Bruknyno mergaitę. 

- Eikš, - pakvietė. - Eikš, kai ką tau parodysiu. 

Ji nusivedė Mają į nedidelį kabinetą, užtraukė užuolaidas 
ir įjungė projektorių. Ant audinio sienos vidury sušvito ketur- 
kampis. 


Ir Samanta ėmė pasakoti apie Vyrą iš Grobolo, apie Moterį 
iš Hiuldremoso tokiu aistros pilnu balsu, kad atrodė bemaž lai- 
minga. 

Ji pasakojo apie Vyrą iš Tolundo, kurio milimetriniai 
barzdos šeriai po daugiau negu dviejų tūkstantmečių metų vis 
dar buvo sveiki, ir apie trylikametę Mergaitę iš Vindebiu, kuri 
buvo rasta Pietų Šlėzvigo pelkėje Vokietijoje 1947 metais. Jai virš 
akių buvo uždėta iš vilnonių siūlų nunerta juosta, giliai įsirėžusi 
tiek į viršunosę, tiek į pakaušį. Iš pradžių manyta, kad kairė jos 
galvos pusė nuskusta aštriu peiliu - spėta, jog tai gėdos ženklas. 

— Daugelio vertinimu ji nužudyta dėl neištikimybės, - 
šnibždėjo Samanta tamsoje. - Kad šis vaikas nuvestas į pelkę nu- 
skusta galva bei užrištomis akimis ir paskandintas. 

Praėjus keletui dienų po Vindebiu mergaitės iškasimo, tik 
už vieno kito metro tolėliau rastas vyriškio kūnas. Šis radinys 
tarytum patvirtino neištikimybės teoriją, kad porelė buvo meilu- 
žiai ir jų istorija Žiauriai pasibaigė. Prisidėjo tai, kad vokietis ar- 
cheologas buvo paveiktas nacistų ideologijos. Su SS vadu Hein- 
richu Himleriu priešakyje buvo propaguojama nuomonė, jog tie 
abu pelkių kūnai aiškiai įrodo, kaip vokiečių tauta visais laikais 
apsivalydavo nuo nepritapėlių. 

Vėlesni tyrimai vis dėlto įrodė, kad mergaitė apskritai buvo 
dar vaikas ir kad abu „nusidėjėliai“ gyveno net ne tame pačiame 
amžiuje. Gal tas akių raištis buvo tiesiog plaukų juosta, kuri nu- 
smuko žemyn, o „nuskusti plaukai“ paprasčiausiai nupuvo. 

— Bet kodėl iš viso kūnas gali taip gerai išsilaikyti? - pa- 
klausė Maja. 

- Iš dalies todėl, kad pelkėje trūksta deguonies, tai trukdo 
daugintis bakterijoms. Be to, tenai rūgštus dirvožemis. Žūdami 
kiminai išskiria medžiagą, kuri pavirsta į rudą puvenų rūgštį, be 
kita ko, jungiančią kalcį ir azotą. 


Ji nusibraukė nuo veido sidabriškų plaukų sruogą. 

— Kai kalcis išsiskiria iš negyvo kūno, puvimo bakterijos 
nebegali naudoti jo dauginimuisi. O dėl azoto junginių ilgainiui 
kūno oda veikiama daugybės sudėtingų cheminių reakcijų. Aps- 
kritai, - pareiškė ji ir giliai įkvėpė, - galima teigti, kad iš viso yra 
trys lemiamieji veiksniai: kūną užkasus į pelkę, jos temperatūra 
neturi pakilti aukščiau keturių laipsnių šilumos, kitaip tuoj pat 
prasidės puvimas. Kūnas turi gulėti gana giliai, kad jo nepasiektų 
laukiniai žvėrys, be to, jį reikia iškart uždengti durpėmis. 

Samanta nusišypsojo ir linktelėjo galvą, lyg patvirtindama 
ką tik pasakytus žodžius. 

— Be to, kiekvienoje vietoje dar susiklosto išskirtinės aplin- 
kybės. Nėra dviejų tokių pačių pelkių. 

— Na, aišku, - ištarė Maja. - Bet Bruknyno mergaitė, kodėl 
ji yra antraeilis objektas, ar kaip ją pavadinote? 

— Tikriausiai todėl, kad ji nėra nei gerai išsaugota, nei res- 
tauruota, bet dar yra ir kitokių paaiškinimų. 

Ir ji papasakojo, kad dauguma kūnų aptikti pokario laiko- 
tarpiu, kai dėl anglies ir kitokių energijos šaltinių stygiaus imta 
smarkiai naudoti durpynus. Dažnai kūnai iš pradžių būdavo 
klaidingai palaikomi to laikotarpio žmogžudystės aukomis - 
sykį Anglijoje vyras, pamatęs vieną iš iškastų kūnų, atpažino 
savo dingusią žmoną kaip nužudytą, vėliau paaiškėjo, kad kūnui 
buvo du tūkstančiai metų. 

Sumenkus durpių, kaip energijos šaltinio, svarbai, o rankų 
darbą kasant durpes pakeitus mašinoms, sumažėjo ir iškasinių, 
tad atslūgo ir susidomėjimas jais. 

— Kai du tūkstantųjų metų pradžioje buvo rasta Bruknyno 
mergaitė, domėjimasis pelkių kūnais buvo gerokai priblėsęs, - Sa- 
mantos balsas pažemėjo, jai tamsoje žvelgiant į Mają. - Bet tai ne- 
būtinai reiškia, kad kūnų tenai nebėra. Gal jie tiesiog dar nerasti. 


Jorano Dalbergo namuose nedaug kas pasikeitė. Viskas atrodė 
bohemiškai, apkrauta daiktais, bet švaru ir tvarkinga. 

Svetainė atvira į aukštį, o sienas dengė knygos. Du ventilia- 
toriaus sparnai vangiai sukosi palubėje. Viename kampe stovėjo 
sofa ir tamsios odos krėslas. Medinės didelių langų žaliuzės pu- 
siau nuleistos. 

— Visada mėgau čia būti, - tarė Natali ir atsisėdo į krėslą. 

- O man patiko, kai tu čia būdavai. 

Valandėlę tvyrojo tyla. 

— Aš tavęs labai ilgėjausi, - ištarė Joranas. - Labiausiai ilgė- 
jausi tavęs. 

— Daug sykių galvojau, kad turėčiau apsilankyti, - pame- 
lavo ji. 

Joranas neigdamas numojo ranka. 

— Suprantu, kad nesiryžai kelti čia kojos. 

Jausmas, lyg ji būtų stovėjusi prie bedugnės krašto. Lyg kas 
nors būtų atvedęs ją čia miegančią, ir ji, lyg ką tik pabudusi, iš- 
vydo priešais gelmę. 

„Ką aš čia veikiu? - pamanė. - Kaip aš su visu tuo susido- 
rosiu?“ 

— Tai aš nupirkau jūsų namą. Gal tu žinojai? 

Ji papurtė galvą. Harieta jai papasakojo, kad, kai namas buvo 
parduotas, į jos sąskaitą įplaukė aštuoniasdešimt tūkstančių, bet 


jai niekuomet nerūpėjo sužinoti, kas tas naujasis namo savi- 
ninkas. 

— Kodėl? Kodėl tu panorai šito namo? 

— Niekaip negalėjau įsivaizduoti, kad tenai gyventų kas nors 
kitas. Norėjau, kad toji vieta verčiau miegotų. Tikiuosi, tau tai 
neatrodo keista. 

— Aš... man nė motais, - galop tarė ji. - Man iš tikrųjų nė 
motais. Aš turėjau eiti toliau. Tikrai turėjau. Iš tiesų taip ir pa- 
dariau. 

— Ir vis dėlto dabar aptikau tave prie automobilio? - pa- 
klausė Joranas, gręždamas ją akimis. - O kaip dabar jautiesi? 

— Nežinau. Manau, kad kaip tik tai ir privalau apgalvoti. 
Kad ir kaip būtų, išmesti iš galvos negaliu. 


Keistas jausmas vėl sėdėti pas buvusį kaimyną dabar jau suaugu- 
siai moteriai. Ji veikiau nebūtų ryžusis išgyventi to, kas nutiko, - 
kad vandenynai nutekėtų po vaikystės tiltais. Tačiau dabar viskas 
turbūt buvo atvirkščiai. Sėdėdama Jorano name Natali suvokė, 
kad tas vanduo veikiau slūgsojo sušalęs per visus tuos metus ir 
tik laukė, kol pradės tirpti, laukė, kad ji vėl galėtų įmerkti į jį 
kojas. 

Natali papasakojo, kad gavo biologės išsilavinimą ir apie ty- 
rimus, atliekamus pelnyti daktaro laipsnį. 

— Klampynės, - pasakė jis. - Įdomiai pasirinkta tema tam, 
kas kilęs iš šios vietovės. 

Ji nedrąsiai šyptelėjo, ne visai tikra, kad suprato, kur jis 
taiko, bet papasakojo apie trobelę, kurią išsinuomojo Mosmar- 
keno dvare. 

Atėjo akimirka, kai ji pajuto, jog virš juodviejų visąlaik ne- 
matomas tvyro klausimas. Tik nė vienas nenori jo priliesti, nes 
abu žino, ką tai galėtų reikšti. 

- Jis ne pirmas, - galop tarė Joranas. 

— Kas? 

- Žinai, apie ką kalbu. Tas, kuriam tu išgelbėjai gyvybę. 

— Iš kur tu žinai? 

— Aš kalbuosi su žmonėmis, Natali. Ir skaitau laikraščius. 
Dėlioju vieną prie vieno. Jis ne pirmas, - pakartojo labai rimtu 
balsu. - Ir tu tą taip pat Žinai. 

Natali pasižiūrėjo į jį. 

— Jam pasisekė, - tarė Joranas. - Tu jį radai. Bet nuo to 
laiko, kai išvykai, dingo daug žmonių. 

Jis įsižiūrėjo pro langą, valandėlę pasėdėjo tylėdamas ir pri- 
dūrė: 

— Iš tiesų tai daugiau negu įprastai. 


Maja atsisėdo į automobilį ir jau ketino važiuoti nuo muziejaus, 
bet tuo metu skimbtelėjo mobilusis telefonas. Tomo žinutė. Pa- 
dėka už vakardieną su meno teoretiko Džono Berdžerio citata. 


The relation between what we see ant what we know is never 
settled. Each evening we see the sun set. We know that the earth 
is turning away from it. Yet the knowledge, the explanation, 
never guite fits the sight. 


To be desired is perhaps the closest anybody in this life can 
reach to feeling immortal." 


Ji uždarė žinutę ir pagalvojo, kad reikėtų nepamiršti atsakyti jam 
vėliau, kai jausis ne tokia pavargusi. 

Juodu pasimatė kelis vakarus - visąlaik vienodai. Jis at- 
važiuodavo prie jos namo šeštą valandą vakare, pastatydavo 


Ž Nesuvokiame ryšio tarp to, ką matome, ir to, ką žinome. Kasvakar regime 
besileidžiančią saulę. Žinome, kad žemė nusisuka nuo saulės. Ir tas žinojimas, aiški- 


nimas niekuomet nesutampa su tuo, ką matome. 


Būti geidžiamam - tai turbūt jausmas bet kieno gyvenime, labiausiai sietinas su ne- 
mirtingumo pajauta. (Angl.) (John Berger, Ways of seeing. Penguin Classics, 2008- 
2009 m.) 

automobilį, ir abu eidavo pėsčiomis į „Skerdyklą“, restoraną, 
esantį tuoj už pramoninio rajono. 

Restorane tik penki staliukai, jis buvo įsikūręs renovuotame 
viešbutyje, buvusioje skerdykloje. Kiekviena pastato paskirties 
smulkmena išsaugota apystatoje, o valgiaraštyje tik vienas patie- 
kalas - vegetariškas, kad būtų gujama lauk namo istorija. 

Juodu pavalgydavo ir išgerdavo, įsitraukdami į kokią nors 
metafizinę diskusiją, paskui pėsčiuodavo namo. Jis miegodavo 
pas ją. Buvo malonu, tikrai, bet jų pasibuvimą ėmė gobti nema- 
toma lūkesčio danga. Tie pasimylėjimai darėsi vis labiau įtempti 
ir nebeįkvepiantys. 

Ji truputį kankinosi matydama, kaip jis stengiasi, kad ne- 
nutiktų tai, kas nutinka. Kaip jis neriasi iš kailio, kad jų ryšys 
neprarastų įkrovos, nors nuo jo pastangų viskas tik blogėjo. Jis 
ėmė meilikauti, aštrus protas neteko griežto nuoseklumo, pa- 
virto į sugromuliuotą elgesį, kai kaskart išryškėdavo beviltiškas 
tikslas priversti ją pasilikti, sutrukdyti išplaukti tolyn į kitokius 
vandenis. 

Vakar pokalbis nukrypo į tai, kaip Šopenhaueris kritikuoja 
transcendentalų Kanto idealizmą. Ji neprisiminė, ar juodu priėjo 
prie kokios nors esminės išvados, bet jai vis dar buvo truputį 
linksma dėl valgio: didžiulio dubens barstiniuotų raudongūžių 
kopūstlapių, įdarytų kepintais pagardintais špinatais ir smulkin- 
tais graikiniais riešutais. Desertui buvo patiekta atšaldytų juo- 
dųjų serbentų, paskui seno konjako iš Prancūzijos, restorano 
savininko asmeniškai įsigyto praėjusią vasarą. 

O dabarji važiavo namo, mintimis nuklydusi visai kur kitur. 


*»(( + 


Radijas grojo Arvo Perto kūrinį „Alinai “. Kūrinio įžangoje iš 


Ž Arvo Part (g. 1935) - šiuolaikinis estų kompozitorius, priskiriamas minima- 


listams, laikomas grojamiausiu pasaulyje tarp ligi šiol gyvenančių kompozitorių. 

pradžių skambėjo dusloki garsai, paskui dvi minutes truko nuos- 
tabiausių sąskambių kompozicija. Bet esmingiausia buvo tyla 
tarp garsų, erdviniai muzikos intarpai, įkrauta tuštuma. 

Perto muzika vaizdavo tai, ką atskleisdavo visos genialaus 
meno formos: tylią esatį. Beribį laiką. Erdvę pačiose kiekvieno 
žmogaus sielos gelmėse - tai, ką bylojo net tyla tarp Perto kom- 
pozicijų garsų. 

Ji mąstė apie tai kaip apie nieką. 

Apie tai, kas buvo niekas, ne apie tai, kas buvo niekas. Budri 
tuštuma, veikiau prilygintina atvirumui negu nykumui. Kuri buvo 
viskas. Ir niekas. Kartu. Vienintelė gyvybinė erdvės galia, kuri 
skleidėsi daiktų pasaulyje nuolat kintančiais pavidalais ir kuri 
akivaizdžiai buvo tiek humoras, tiek įvairialypė išankstinė meilė - 
jau nekalbant apie visas trys šimtai penkiasdešimt tūkstančių skir- 
tingų vabalų rūšių. Kai kurie iš jų užpakalinėmis kojytėmis rito 
mėšlo kamuoliukus ropodami pirmyn, kitiems vidur kaktos sty- 
rojo didžiulis ragas arba čiuptuvėliai, atrodą kaip vėduoklės. 

Taigi ji regėjo tiktai jų fizinį pavidalą, tiktai išorinį tikrovės 
sluoksnį, permainingą tariamos tikrovės dangalą, kuris slėpė pa- 
grindinį tikrovės vientisumą. Induizmo mistikai vadina šį dan- 
galą maja, iš čia ji pasiskolino savo menininkės vardą, kuris ne- 
trukus visiškai pakeitė jos tikrą vardą Magdalena. 

Ji mąstė apie fizinius pavidalus, kuriuos ką tik apžiūrėjo 
muziejuje. Pelkių kūnus. Gulėjusius amžinoje žemėje, virš jų 
kaupiantis laikų sluoksniams. Dabar jie rodomi vitrinose su su- 
spaustu oru, atitolinti nuo gyvenimo ir apsaugoti nuo dūlėjimo. 
Visiškai aišku, kad iš esmės žmogus ne tai. 

Ir tą patį ji pajausdavo kaskart, kai matydavo negyvą kūną. 
Ir kaskart, matydama liūdinčius artimuosius, norėdavo sušukti: 
„Palaukit, argi jūs nesuprantat - juk miręs yra tik kūnas!“ Ir 
kartu - pagarba, globianti kaip tik šitą kūną, kaip tik šis deglas 

amžinybei, tokio pat šviesumo, kaip ir visos kitos mus supančios 
formos, kurios kyla ir krinta, kurios uždegamos ir užgesinamos. 
Jeigu mes žinotume, kaip švytime. 


Kai parvažiavo namo, jau temo. Maja išlipo iš automobilio ir 
lėtai nuėjo per sodą. Abu kaštonai tik per keletą dienų numetė 
visus vešlius lapus ir sukūrė milžinišką geltoną kaip auksas pa- 
klotą. Ji ilgokai stebeilijo žemę, svarstė, ar leisti lapams supūti ši- 
taip gulintiems, ar juos sutvarkyti. Namas ir sodas jai buvo nauja 
patirtis. Daug kam Maja nebuvo pasirengusi. 


Ji atsisėdo ant ilgo nutrinto medinio suolo, stovinčio prie vieno 
namo frontono ir susimąstė apie visus tuos darbininkus, kurie 
tikriausiai sėdėjo čia per tą daugybę metų, gal ilsėjosi saulėkai- 
toje, o paskui grįždavo atgal į dirbtuves. Ėmė sukioti žiedą ant 
didžiojo piršto, pirmyn ir atgal, pirmyn ir atgal. Žiedą jai pado- 
vanojo draugas prieš daugelį metų, ploną sidabrinę gyvatę, apsi- 
vijusią apie pirštą ir šliaužiančią aukštyn, sąnario link. 

Gyvatė tau įkando, Maja. Dabar tu niekuomet nebebūsi 
tokia pati. Dabar būsi tokia, kokia esi, kokia visąlaik buvai. 

Ji pajuto, kaip visa atsivėrė, protas gavo poilsio, per ją ėmė 
srūti dienos įspūdžiai, pasakojimai apie minkštas žemes ir kietus 
smūgius, ji beveik girdėjo tuos smūgius savyje, bet nežinojo 
kodėl, iš kur jie sklido, ką norėjo jai perduoti. Tik girdėjo, kaip 
jos kūne aidi smūgiai. 

Dunkst dunkst dunkst. 

Kitą akimirką lyg saulės šviesa laukymėje jai nušvito protas. 

Kuolas. 

Kai ji darė nuotraukas pelkėje, užkliuvo už kažko, kas ky- 
šojo iš pelkės, o paskui parvirto į vandenį. Tikrai ne šaka ar 
šaknis, kur kas tvirtesnis daiktas. 

Labiau panašus į kuolą. 

Prireikė valandų, kad ši mintis prasimuštų į paviršių, o kai 
taip atsitiko, ji nebeturėjo kantrybės laukti. Niekuomet neturėjo 
kantrybės. Atsakymo jai žūtbūt reikėjo dabar. 

Bruknyno mergaitė buvo persmeigta kuolu daugiau nei prieš 
du tūkstančius metų. 

Ji atsistojo ir nuėjo į garažą. Ar čia yra kokių nors įrankių? 
Maja susivokė, kad net neapžiūrėjo, ką buvę savininkai paliko, 
tik prisiminė, kad palei sieną buvo daiktų. 

Kampe keli grėbliai, šakės, kirvis ir... ten. Kastuvas. Pačiupo 
jį ir vėl nuskubėjo į automobilį. 

Netrukus ji įsuko į pelkyno automobilių aikštelę. 


Jo akys judėjo po plonais vokais, ir Natali pamatė, kad vos truk- 
telėjo viršutinė lūpa. Ji prasėdėjo šalimais daugiau negu dvi va- 
landas. 

Johaneso mama sudarė planą, kad kas nors iš sūnaus pažįs- 
tamų budėtų prie jo didžiąją paros dalį. Padėjo ir keli jo moks- 
ladraugiai. 

Ji jautė ir nerimą, ir palengvėjimą, kai mama papasakojo, 
kad operacijos neprireiks. Gydytojai sakė, reikia tik palaukti, kol 
tinimas atlėgs savaime, paskui Johanesas pabus, yra vilčių, kad 
jokių pasekmių neliks. 

Dabar gydytojai galėjo tik palaikyti įvairias organizmo 
funkcijas: reguliuoti temperatūrą, druskos, vandens kiekį, 
inkstų, plaučių veiklą, kraujo apytaką. Žiūrėti, kad organams 
nieko netrūktų, kad kraujas gautų pakankamai deguonies ir būtų 
pašalinamas anglies dvideginis. 

Natali pareiga buvo ateiti čia į Karlstado inžinerinės aka- 
demijos ligoninės vienuoliktą palatą trejetui valandų tris dienas 
per savaitę. 

Pirmosiomis dienomis ji tyliai sėdėjo ant kėdės prie lovos. 
lango. Stebeilydavo pro jį į automobilių aikštelę. Vėl atsisėsdavo. 
Kada ne kada ateidavo slaugytoja pakeisti lašinės maišelio ar pa- 
siskaityti kažkokių duomenų, kartais dvi slaugytojos Johanesą 


paversdavo. Jos judėdavo kambaryje lyg nebylės, nereikalau- 
damos jokio dėmesio, beveik kaip šventenybę saugodamos lan- 
kytojų ir ligonio neliečiamybę. 

Po kelių dienų tyla pasibaigė. Toliau taip nebegalėjo tęstis. 

— Mudu nespėjome gerai susipažinti, - sušnibždėjo ji, taip 
pradėdama pašnekesį. - Bet tavo draugija man nepaprastai pa- 
tiko. 

Buvo girdėti tik prie lovos veikianti aparatūra. 

— Anksčiau aš mažai su kuo taip esu susipažinusi. 

Ji sunkiai nurijo seiles. 

- Visai mažai, - pakartojo. 

Paskui nebeišmanė, ką dar sakyti, taigi ėmė pasakoti apie 
tai, kaip viskas nutiko. Kodėl jis guli čia, kaip guli Karlstado li- 
goninės palatoje. Apie tai, kaip ištraukė jį iš liūno. Apie kapo 
duobę, kurią matė ir kuri paskui dingo. 

— Policija nieko nesupranta... 

Ji atsiduso. 

— Aš sutikau seną pažįstamą, vyriškį iš šių apylinkių. Jis 
sakė, kad aš išgelbėjau tave nuo... 

Ji užsimerkė ir susmuko ant kėdės. 

- Ak Johanesai, tu nežinai, - ji giliai įkvėpė. - Jis sako, kad 
pelkėje visais laikais dingdavo žmonės. Kad ir tu buvai... 

- Tavo bičiuliai, - dar pridūrė, - jau planuoja surengti 
šventę, kai grįši. Bet gal jau girdėjai. Jie juk būna čia kone kas- 
dien. 

Paskui ji papasakojo, kiek pasistūmėjo pirmyn su savo dar- 
bais, apie pastaruosius matavimus. O kartu galvojo, kaip jis do- 
mėjosi jos tyrimais, o gal tik ji pati norėjo galvoti, kad domėjosi. 
Tiesiog taip juto. 

— Ar tau sakiau, kad apie epochas galima sužinoti iš skir- 
tingų pelkyno sluoksnių tiriant sėklas? Sykį aš aptikau akmens 
amžiaus sėklų. Mat epochas tikrai galima nustatyti net iš bet 
ko, kas randama pelkėse, kai identifikuojamos javų žiedadulkės 
tame pačiame durpių sluoksnyje. Ir jeigu sužinai, kokie tai au- 
galai, dar galima nustatyti radinio klimatinį laikotarpį, taigi ir 
laiką. Nors, žinoma, radioaktyviosios anglies metodas tikslesnis. 

Ji vėl nutilo. 

Kodėl pasakoju tau tokius dalykus? Tau, kuriam gresia ne- 
tekti gyvybės, kuris vis dar grumiasi su mirtimi, kad galėtų grįžti 
atgal. 

Ji pasilenkė ir ištarė taip tyliai, kad dabar tik šnibždėjo. 

— Johanesai, šito tau nesakiau, bet aš užaugau Mosmarkene. 
Gyvenau name prie pelkyno iki man suėjo dvylika metų. Norė- 
čiau tau papasakoti, kas atsitiko, kas iš tikrųjų atsitiko. Norėčiau 
papasakoti apie tai, kas tenai ir dabar tebevyksta. 

Maja sustabdė automobilį ir išlipo. Stovėjimo aikštelė buvo 
tuščia, visur tylu ramu. Ji užsidėjo ant kaktos žibintuvėlį, iš ba- 
gažinės pasiėmė kastuvą ir nužingsniavo į mišką. 

Ji ėjo tuo pačiu keliu kaip anąsyk - leidosi žemyn bėgimo 
liepteliu į pelkės gilumą, pro tą vietą, kur jie rado meno mo- 
kyklos studentą. Jai palei kojas kaip pasklidi atšvaitai virtuliavo 
miglos driekanos. 

Entuziazmas ją apakino, pačiose sielos gelmėse tai žinojo. 
Jai nereikėjo būti čia, tik ne vienai, ne vakare, ne po to nutikimo. 
Bet ji nebegalėjo tverti. 

Troško pamatyti, ar ras tai, ant ko suklupo. Tada ji juk pa- 
manė - šaka, o gal šaknis, bet dabar jau nė truputėlio neabejojo, 
jog klydo, kad ten gal kitoks daiktas. Dabar ji ieškojo pušelės, at- 
rodančios kaip bonsas, neaukštos, gumburiuotos, visai plokščia 
viršūne. Puikiai ją matė, kai griuvo, kai gulėjo šlapyne ir keikė 
pati save, kad buvo tokia neatidi. 

Mėnulio šviesoje visa aplinka buvo kitoniška. Vakariniai 
šešėliai kitoniški nei dieniniai, žinoma. Pakitusiais pavidalais, 
išsikraipę. 

Ji nulipo nuo klojinio ir ėmė klumpinti per pelkę. Iš toli 
žole apaugusi žemė atrodė tokia švelni ir dailiai išsigobusi, bet 
atsistojus ant jos tas jausmas pasikeitė. Dabar reikėjo gaudyti 
pusiausvyrą, pakėlus koją dėti ant kietų pusmetrio aukštumo 

kemsų, kad nepataikytum tiesiai į tarp jų telkšantį vandenį. Po 
valandėlės Maja jau gaudė kvapą. Kemsai po kojomis klaipėsi ir 
liulėjo lyg ketindami prasmegti, lyg nenorėtų būti mindomi. 

Valandėlę kitą ji kvapstėsi, kaupė naujas jėgas, o paskui ėmė 
klupinėdama gautis pirmyn į vietą kiek tolėliau, kur matė keletą 
augančių medžių ir žemė tarytum buvo kietesnė. Tenai pritūpė 
pailsėti. Šita vieta visiškai niekuo neypatinga, įtikinėjo pati save. 
Tai juk paprasčiausia pelkė. 

Bet galvoje skambėjo žodžiai, kuriuos buvo skaičiusi pasta- 
ruoju metu. Kad pelkė ištisais tūkstantmečiais buvo laikoma vie- 
tove, turinčia sielą, ji sunkiai apibūdinama ir priskiriama kokiai 
nors kategorijai. Vandeninga nenaudojama niekieno žemė, ne- 
valdoma žmonių. Joje slypintys jėgos šaltiniai gyvavo ir viliojo; 
ėmė sau tai, ko jiems reikėjo, ir davė tai, ką norėjo. 

Riba tarp žemyno ir jūros, tarp sausumos ir drėgnumos, 
minkštumo ir kietumo. Riba tarp gyvybės ir mirties. 

Paukščio krankimas sutrikdė tylą. Maja užsimerkė ir atsi- 
kvėpė. 

Kai vėl pasižiūrėjo, pamatė pušį. Gumburiuotą, plokščia 
viršūne. Tiesiai priešais, gal už penkiolikos metrų. Ji pamėgino 
atsikratyti nemalonaus jausmo, kuris ką tik buvo ją perėmęs, ir 
nuėjo pirmyn, žibintuvėliu ant kaktos šviesdama žemę. Nieko 
keisto. 

Esu pernelyg dramatiška, dar pagalvojo, bet iškart tai pa- 
matė. Ji buvo teisi. 

Andai ji suklupo ne už šakos, ne už šaknies. Tas daiktas 
veikiau atrodė kaip kuolas - tvirtas, cilindriškas medžio pagalys, 
kelių centimetrų skersmens, trupučiuką išlindęs iš žemės. 

Ji susikaupė. Perleido akimis nykų kraštovaizdį. 

Žibintuvėlio ant kaktos šviesa buvo ledinio baltumo, artyn 
tarytum iš visų pusių sklido garsai. Pasijuto mažytė, tokia, kokia 

jaustis nebuvo pratusi, užribyje, stebima ir supama tamsos. 
Baimė atsėlino per odą, po oda, lengvais žingsneliais. Paskui su- 
leido į ją nagus. Pamažėle, smarkiai. Vidujai ji suklykė. Jeigu jau 
aš nusigavau iki tiek, tai velniai griebtų... 

Maja apsimovė pirštines, suėmė rankomis kuolą ir pabandė 
ištraukti. Kai jai nepavyko, įniko valyti augaliją aplink kuolą. Ji 
plėšė lauk žoles, šaknis ir samanas, paskui pagriebusi kastuvą 
puolė kasti, stipriai ir karštligiškai. Laikas tarsi prasiplėtė, ir 
Maja jį paleido, netrukdė tolti. Kai laikas grįžo, ji jau buvo iš- 
kasusi duobę aplink kuolą, bene pusmetrio gilumo ir platumo. 


Ir tada kastuvas kažką kliudė. Ji vėl įniko skubiai kasti rankomis, 
ir po valandėlės lyg koks stiprus smūgis nubloškė ją atgal. Tenai 
kažkas buvo. Buvo kažkas... 

Ji pasilenkė pasižiūrėti, ką apčiuopė, kažkokius šaltus, su- 
stingusius ir plonus lyg... 

Lyg pirštus. 

Vienas, du, trys, keturi. 

Iš žemių kyšojo žmogaus ranka. 

Vaikystėje Natali turėjo dvejopą nuomonę apie tai, kas toks Jo- 
ranas Dalbergas. Vieną todėl, kad mama papasakojo jį esant 
„profesorių ar lyg kokį burtininką“, kitą todėl, kad pati pro jo 
svetainės langą buvo mačiusi ant knygų lentynos šikšnosparnių 
iškamšų. Tad įsivaizdavo jį lyg kokį grafą Drakulą ir profesorių 
Baltazarą' viename asmenyje. 

Juodu susipažino vieną lietingą pavasario dieną, kai Natali 
buvo aštuonerių. Jos tėvai susipyko, tėtis vėl trenkė durimis ir iš- 
dundėjo automobiliu bemaž tuo pačiu metu, kai mama apsivilko 
striukę ir išskubėjo į mišką. Nė vienam iš jų neatėjo į galvą, kad 
Natali liko namie viena. 

Ji sėdėjo ant laiptelių prie namo ir skuto žievę nuo lazdelės, 
kai Joranas pasirodė ir paklausė, gal norėtų užeiti pas jį. Jis pa- 
sakė ne „vargšė mažulė“ ar „kaip jautiesi, drauguže?“ Papras- 
čiausiai paklausė, ar nenorėtų užeiti ir išgerti arbatos, kol laukia. 
Anksčiau ji nebuvo gėrusi arbatos, bet kaip tik tada ir atsigėrė. 

Taip pamažėle ji pamiršo, jog manė Joraną esant keistą, ir 
vasarą dažnokai lankėsi pas jį, atnešdavo sužalotus paukščius ar 
sliekus stiklainyje. Jis elgėsi su ja kaip su visais, o kalbėjosi lyg su 
suaugusia. Natali matė, kad Joranas kitoks, ne toks kaip mama, 
tėtis ar kiti suaugusieji, bet jis buvo malonus. Kai kada per patį 


ž Jugoslavijos televizijos animacinio serialo veikėjas, išradingai pasitelkęs ste- 


buklus žmonių problemoms spręsti. 

pašnekesio vidurį jis nutildavo ir atrodydavo apie kažką mąstąs. 
Jai tai patiko. Dėl to, kad jis buvo keistas, Natali jautėsi laisva 
būti pati savimi. 

Taip atėjo toji diena, ji ką tik pradėjo lankyti trečią klasę 
ir mama pirmąsyk paminėjo, kad Joranas domisi vaiduokliais. 
Pagyvenusi vokietė turistė per savo atostogas dingo Tiosėje prie 
Venerno ežero. Buvo žinių, kad anksčiau tą pačią dieną ji lankėsi 
Mosmarkene, todėl policija ėmė vaikščioti po apylinkių gyven- 
tojų namus. Natali mama buvo ką tik pasikalbėjusi su policijos 
inspektorium ir su bičiule susėdo kieme užsidegti cigaretės. 

— Policininkai dabar eis klausinėti Joraną, - pasakė ji. - Tad 
tikriausiai išgirs, jog vokietę pagrobė vaiduokliai. 

- Vaiduokliai? - paklausė Natali. Bičiulė tuo tarpu pasižiū- 
rėjo į mamą. 

- Žinoma, taip jau yra. Jis, mielas mūsų kaimynas, tiki 
vaiduokliais, - mama išpūtė storus dūmų žiedus, tada pasisuko 
į bičiulę. - Jis sako, kad vaiduokliai pagrobė ir jo žmoną. Tiki, 
kad ji dingo kaip tik todėl, - mama nuspriegė cigaretę ir kal- 
bėjo toliau: - Jeigu manęs paklaustumei, tai ji tikriausiai sėdi ko- 
kiame nors bare malonioje šiltoje šalyje ir gardžiuojasi gėrimais 
su vyru, kuris nespjovė į savo karjerą universitete, kad atsidėtų 
vaiduoklių medžioklei. 

Bičiulė nusijuokė. 

Dar tą pačią popietę Natali nuėjo pas Joraną, jis sėdėjo prie 
rašomojo stalo ir dirbo. Nugara į ją. 

— Ar tu tiki vaiduokliais? - paklausė ji. 

Jis sustingo ir pakėlė akis. Nieko neatsakė. 

—- Mama prasitarė, kad tu tiki vaiduokliais. Tikrai? Ar vai- 
duokliai egzistuoja? 

Tada jis atsisuko, nusiėmė akinius ir ilgai žiūrėjo į ją. Paskui 
vėl nusisuko su visa kėde ir toliau rašė. 

— Ne, Natali. Taip nėra, - tarė. 

— Mama sako, jog tu tvirtini, kad vaiduoklių yra. 

Dar valandėlė tylos. 

— Bet vaiduokliai neegzistuoja, Natali. Tokia tad tiesa, - pa- 
sakė jis. - Jau pats klausimas yra prieštaravimas. 

— Kaip? Nekalbėk keistai. Kodėl niekuomet nepapasakojai, 
kad matei vaiduoklius? Ar jie pavojingi? O kaip atrodo vaiduoklis? 

Jis vėl atsisuko. Paskui nuo rašomojo stalo pasiėmė rašiklį, 
popieriaus lapą ir nupiešė skrendantį vaiduoklį su paklode ir 
grandinėmis. 

— Gal šitaip? 

— Ar tai tokį vaiduoklį matei? - Natali akivaizdžiai nusi- 
vylė. - Tu tik išsigalvojai. Sakyk teisybę. 

Jis atsitūpė prieš ją ir įsižiūrėjo į akis. 

— Ar iš tiesų nori žinoti? 

Ji uoliai palinkčiojo galvą. 

Per keletą ilgų kaip amžinybė akimirkų Jorano kabinete 
oras tarytum įsielektrino. Lyg netrukus ji gaus sužinoti ką nors 
įspūdinga - tiesą apie vaiduoklių pasaulį. 

Bet Joranas paleido jos žvilgsnį, pametė lyg nevertą dė- 
mesio ir vėl nusisuko į rašomąjį stalą. 

— Visiškai nesvarbu, kaip atrodo vaiduokliai, Natali. Svar- 
biausiai yra tai, kaip su jais elgtis. 

Tik tiek. 

Ji dar ilgai stovėjo ir žiūrėjo į jo ilgą siaurą nebylią nugarą, 
bet suprato, kad pokalbis baigtas. 

Vėliau tądien ji patyrė, kad tuščias darbas pešti iš Jorano 
tiesų atsakymą, bent jau apie vaiduoklius. Norom nenorom ji 
turėjo pripažinti, kad jo žodžiai visuomet bus tokie pat lakūs ir 
sunkiai suvokiami, kaip ir vaiduokliai, apie kuriuos juodu kal- 
bėjo arba nekalbėjo. 

Praėjo ne mažiau nei vieni metai, kai Joranas pats užmezgė 
kalbą apie vaiduoklius. Tada, kai abu vaikštinėjo po pelkę. Ži- 
noma, viena tenai ji nebūtų ėjusi, bet kartu su Joranu eiti buvo 
gerai. 

— Norėčiau pasikalbėti su tavimi apie vieną dalyką, - pra- 
dėjo jis, kai abu susėdo pagerti kavos ir šilto šokolado iš ter- 
mosų. - Tau juk rūpėjo... vaiduokliai ir panašiai. 

Galų gale, pamanė ji ir tylomis linktelėjo galvą. 

- Ši vieta, kur gyvename tu ir aš... - tęsė jis kalbą. - Ji... kaip 
čia pasakius? Reikia žinoti tam tikrus dalykus, - jis išsiėmė iš 
krepšio knygą. - Noriu, kad ją turėtum, perskaityk bent penktą 
skyrių. Šios knygos verčiau niekam nerodyk. Jie vis tiek netikės 
tuo, kas čia parašyta. 


»yvo- oo 


— Bet man pažadėk, kad tą padarysi, kad perskaitysi. 


Praslinko bene dvi valandos iki į tą vietą Mosmarkene atvyko 
Leifas Bergenas su kolega, teismo medicinos gydytoja ir du eks- 
pertai. Ir pati Maja kaip tik tuo laiku grįžo į radimvietę. Ji ap- 
lėkė automobiliu platų lankstą, kol laukė atvykstančių. Sustojo 
prie gatvės kiosko ir nusipirko bandelę su dešrele bei padažu, 
bet valgio beveik neparagavo, nes tik norėjo valandėlę pasėdėti 
apšviestoje užeigoje. 

— O dabar klok, kuriam galui čia važiavai? - paklausė Leifas 
balsu, kuriame buvo girdėti ir nerimo, ir šiokio tokio pykčio. 
Maja suprato, kad jam nepatiko, jog ji važiavo čia viena pati, bet 
dabar jis nebuvo linkęs kaip tik šito svarstyti. 

Taigi ji pasipasakojo. Kaip lankėsi Kultūros istorijos muzie- 
juje ir kaip klausėsi pasakojimų apie ankstesniais laikais auko- 
jamus žmones, persmeigtus kuolų. Ir kad kaip tik todėl ji susi- 
protėjo, už ko andai užkliuvo ir pargriuvo pelkėje. 


132 


— Vadinasi, kuolas? - paklausė Leifas ir prisimerkęs ją nu- 
žvelgė. 

Ji linktelėjo galvą. 

— Taip kūnas būdavo užkasamas, bet tikriausiai tai buvo dar 
ir paprasta gudrybė sulaikyti vaiduoklius, - ištarė ji vangiai šyp- 
sodamasi, kad sušvelnintų keistą savo žodžių prasmę. - Nežinau, 
ar tai veiksminga. 

— Taip, ko tik neprisiklausai, - tarė Leifas. - Ateisi ryt ir pa- 
pasakosi man smulkiau, - jis nukreipė akis žemyn į vietą aplink 
kuolą, kurį dabar pusiau dengė apsauginė palapinė. - Klausimas, 
ar ir šįkart turėsime reikalų su kūnu iš geležies amžiaus. Kalbė- 
jausi su archeologe iš muziejaus, ji turėtų čia atvykti kuo greičiau. 

Samanta, pamanė Maja. 

Teismo medikė, kuri buvo palinkusi prie jau beveik atkasto 
kūno, išgirdo Leifo žodžius ir atsitiesė. 

— Turbūt gali pranešti archeologei, kad nereikia čia vykti. 

Tyla. 

— Ir turbūt gausi daugiau pasiskaityti apie naujesnių laikų 
prietarus, - kalbėjo ji toliau. - Šis asmuo apsirengęs „Kappahl“ 
firmos odine striuke. 

Nuo medžio pakilo paukščių būrys. Maja pamatė, kaip pa- 
sikeitė Leifo veido spalva. 

- Žiūrėk, - tarė jis. - Žiūrėk. 

Vienas iš ekspertų kažką išėmė iš odinės striukės kišenės. 
Leifas žengtelėjo į priekį. 

— Kas čia dabar? 

Stiprus drėgnas vėjas bloškė į palapinės audeklą, kai ekspertas 
nusiėmė nuo burnos kaukę, iškėlė radinį ir pasvarstė jį rankoje. 

—- Aukso dešimtinių maišelis. Apie puskilogramį monetų. 


2 Švedijos drabužių bendrovė. 


Knyga, kurią Natali gavo iš Jorano, vadinosi Aukojimo pelkės 
anksčiau ir dabar, joje, be kita ko, buvo aprašoma, kaip akmens 
amžiaus žmonės pelkėse užkasdavo savo aukas dievams. Anot 
knygos, šios apeigos plito toliau iki pat krikščionybės laikų. 
Šiuolaikiniai žmonės tikriausiai nė nežinojo, kad kūnams nesu- 
puvus, palaidotieji niekuomet taip ir negaudavo atilsio. Buvo tei- 
giama, kad kamuojami amžino alkio jie ieškodavo naujų aukų, o 
tai ir buvo paaiškinimas, kodėl žmonės staiga dingdavo be jokių 
pėdsakų, ir tęsėsi tai iki pat šių laikų. 

Todėl aukojimo pelkės buvo laikomos ir pavojingomis, ir 
šventomis. Vietomis, kurių reikėdavo ir bijoti, ir jas garbinti. 

Penktojo skyriaus žodžius Natali iškalė atmintinai. Galėjo 
išbelsti juos lygiai taip pat neabejodama savimi, kaip išmokdavo 
žodžius arba Halando lėno upes ir upelius. 


Kai prašoma aukos, oras įsišėlsta. 
Kai auka atnašaujama, šėlsmas rimsta. 


Vieną vakarą, gal po savaitės, kai gavo knygą, ji nuėjo pas Jo- 
raną į virtuvę. Ant viryklės pukšėjo bulvės, garai kilo iš puodo 
ir plaukė laukan pro atvirą langą. Joranas sėdėjo ant kėdės prie 
virtuvės stalo, paprašė ir Natali prisėsti. 

— Kaip tu tikriausiai supratai, - pareiškė jis, - yra priežastis 
tikėti, kad Mosmarkenas kaip tik tokia aukojamoji pelkė, ten... 
besiblaškantys negyvėliai išalkę naujų aukų. 

Iš pradžių jai atėmė žadą. 

— Kodėl? - sušnibždėjo ji užsikirsdama. - Kodėl tu taip 
manai? 

- Žmonės čia dingdavo be jokių pėdsakų, - pasakė jis ir 
atrodė perimtas iškilmingos rimties. - Visais laikais. 

Ir papasakojo apie seną valstietį iš aštuoniolikto amžiaus, 
kuris taip ir negrįžo namo po javapjūtės. Ir daugiau senų laikų 
istorijų, apie turistus, kurie dingo kaip tik lankydamiesi šioje 
vietovėje. 

Ji norėjo paklausti apie paties Jorano žmoną, bet neišdrįso, 
bijojo jo reakcijos. 

— Ta vokietė iš Tiosės, - tarė Joranas ir ilgai į ją Žiūrėjo. 


Knygoje buvo rašoma, kad reikia itin saugotis tada, kai staiga 
nurimsta vėtra. Tai gali reikšti, kad vaiduokliai jau nusižiūrėjo 
auką, tuomet reikia tūnoti saugioje vietoje. Svarbiausia - ne au- 
kojimo pelkėje. 

Knyga buvo parašyta stebėtinai įtaigiai. Lyg pasaulis nea- 
bejotinai būtų buvęs kaip tik toks ar bent tokios būtų buvusios 
aukojimo pelkės. 

Joranas sakė, kad vietiniai žmonės amžių amžiais gyveno 
visa tai žinodami. Viena karta šį žinojimą perduodavo kitai, net 
buvo pasakojimų, kaip vietos gyventojai bandydavo pamaloninti 
vaiduoklius. Pavalgydinti juos. Žinoma, niekas balsiai apie tai ne- 
kalbėdavo. Mat tas valgis būdavo aukos. Aukojami nepažįstami 
apsilankėliai. Pavyzdžiui, sklido pasakojimas, kaip valstiečiai 
kartu atėmė gyvastį įkyriam mokesčių rinkėjui ir pakasė jį pelkėje. 


Vaikystėje Natali brangino šią knygą labiau už visus savo 
žaislus. Pasikišdavo po antklode vakarais, skaitydavo šviesda- 
masi žibintuvėliu ir slėpdavo, jei tik ateidavo tėvai. Apie knygą 
papasakojo tik savo draugei Julijai. 

Julija ir jos šeima gyveno kitapus pelkės. Jos abi mokėsi toje 
pat klasėje ir žaidė rankinį. Kartą ji su Julija pelkėje pirmąkart 
patyrė keistą nuotykį. Ypatingą buvimą kitoniškos... būtybės. 

Tai nutiko vieną popietę, kai abi lankė šeštą klasę ir buvo 
sutarusios pasimatymą prie trobelės, kurią buvo susirentusios 
pelkėje. Prie trobelės, apie kurią tėvai nė nenutuokė, nes nie- 
kuomet nebūtų leidę joms tenai eiti. 

Tąsyk, šeštadienį, abi tylomis sėdėjo trobelės viduje tarp 
medžių, valgė šaltas keptas dešreles ir gėrė šokoladinį pieną. 

Pavalgiusios atsilošė atgal kiekviena prie savo pušies, ir Na- 
tali net užsnūdo. 

Pabudo nuo smarkaus vėjo gūsio į veidą ir iš pradžių nė 
nesusigaudė, kur esanti. Atsigręžusi pamatė, kad Julijos nebėra. 

Natali permetė žvilgsniu kraštovaizdį ir pajuto... taip, ji ne- 
galėjo apibūdinti to jausmo žodžiais, bet tarytum ištirpo ir susi- 
liejo su aplinka. Ją pripildė jėga, jėga, anaiptol ne gera jėga. 

Ir tada atsitiko taip, kaip aprašyta knygoje, vėtra liovėsi taip 
pat greit, kaip ir buvo kilusi. Tą pat akimirką kiek atokiau ji pa- 
matė Juliją, ji žingsniavo tolyn per pelkę. Natali šaukė ją ir šaukė, 
bet Julija, regis, negirdėjo, tik traukė tolyn link tos klampios 
vietos, kur jau buvo pernelyg klampu, kad pajėgtum eiti. 

— Julija! - klykė Natali. - Sustok! 

Ji bėgčiom pasivijo draugę, čiupo už peties ir papurtė kiek 
įstengdama smarkiau. 

— Pabusk! 

Julija sumirksėjo. 

— Pabusk? - sumurmėjo. - Ką čia kalbi? 

— Nevalia eiti ten link. Tu... lyg miegojai. 

— Greičiausiai aš... nežinau, kas nutiko, - tarė Julija. 

Buvo kaip tik pradžia tos vasaros, kada viskas pasikeitė. 

Paskutinės vasaros. 

Kai Natali buvo dvylika metų. 

Po savaitės pelkėje buvo rasta Bruknyno mergaitė. 

Larsono durpynas labiausiai klestėjo septynioliktame am- 
žiuje, bet net ir po dviejų tūkstantmečių per trumpą aktyvų dar- 
bymetį jame triūsdavo gal dvidešimt penki darbininkai. 

Senovinį kūną aptiko jaunas miestietis, jis pasišaukė Julijos 
tėtį, ir abu ėmė kasti drauge. Buvo pakviesta policija, atvyko ar- 
cheologai, o paskui kilo visa ta sumaištis. 

Paaiškėjo, kad tai kūnas iš geležies amžiaus. Vėliau tyrinė- 
tojai spėjo, kad mergaitė buvo paaukota derlingumo dievams 
viliantis gausaus derliaus. Netoliese rasta net lazdyno medžio 
kuolų ir molinis indas. 

Natali juto savotišką išdidumą. Joranas buvo teisus - ka- 
daise žmonės tikrai buvo čia aukojami ir laidojami. 

Ir netrukus, kai vasara jau artėjo prie pabaigos, įvyko ne- 
laimės. 

Iš pradžių viena, paskui kita. 

Kol galop viskas baigėsi. 


Įsigilinę kiekvienas į savo mintis, Leifas ir Maja sėdėjo policijos 
komisariato restorane. Iš virtuvės sklido indų ir puodų tarš- 
kesys, o pro matinius langų stiklus buvo matyti neaiškūs prošal 
šaligatviu skubančių praeivių šešėliai. 

Lavonas iš pelkės buvo Stefanas Vykas, keturiasdešimt aš- 
tuonerių vyriškis iš Brolandos. Dingęs 2012 metų kovo 15-osios 
naktį, po apsilankymo pas draugę kuri gyveno tik už kelių šimtų 
metrų nuo jo namų. 

Rasti pelkėje užkastą kūną ir šiaip buvo reikšmingas įvykis, 
bet kūnas buvo užkastas neseniai, be to, persmeigtas kuolu, tad 
byla tapo dar reikšmingesnė. Ir Stefano Vyko drabužiuose buvo 
rastas aukso dešimtukų pridėtas audeklo maišelis, visai toks pat, 
koks buvo rastas Johaneso kišenėje. 

Aukso dešimtukai, ir vėl. 

Kitaip tariant, Johaneso Ajebo ir Stefano Vyko bylos ne- 
buvo dvi atskiros. Nors šiuodu nusikaltimus skyrė ketverių 
metų tarpas, nusikaltėlis ar nusikaltėlė greičiausiai buvo tas pats 
asmuo. 

Turbūt biologė, kuri gyveno dvaro trobelėje, sukliudė, kad 
Johanesą ištiktų toks pat kaip Stefaną likimas. Duobė, kurią ji 
tarėsi mačiusi, matyt, turėjo tapti Johaneso kapu, bet kažkas ne- 
suspėjo savo užmačių pabaigti. 

Leifas atrodė susirūpinęs. 

— Prašėme, kad Trolhetano komisariatas išsiaiškintų, 
kas per žmogus buvo Stefanas Vykas. Man kirba tik vienintelė 
mintis, kad visa tai susiję su ano pasaulio įsikišimu, niekur kitur 
nerastumei tokio žiauraus nusikaltėlio. Bet kuo čia dėtas Joha- 
nesas. Jis vartojo narkotikus? Ar mokykloje paplitę narkotikai? 

— Kad lyg ir ne, - atsakė Maja. - Kaip jau sakiau, Johanesas 
atrodo mokinys kaip ir visi. Tau iš tiesų reikėtų pasikalbėti su ta 
mergina, Natali. Sako, kad ji irgi budi prie jo ligoninėje. 

— Taaip, mums reikės rimtai su ja pakalbėti, - sutiko Leifas 
ir pasikrapštė pakaušį. - O tos aukso monetos? - kalbėjo toliau, 
tyliai žiūrėdamas į judančius už lango šešėlius. - Kas čia per 
pokštas? 

Maja atsilošė. Pamąstė, ar turėtų pasakyti, ką mano. Bet 
Leifas užbėgo jai už akių. 

- Klok jau, - paskatino. - Matau, kažką sugalvojusi. 

— Nesu tikra, kad tau patiks, bet mano požiūris ne toks kaip 
tavo. 

— Dėstyk toliau. 

— Tai aukos, - tarė ji. 

Leifas įsistebeilijo į ją. 

— Kaip, ką turi galvoje? 

- Taip buvo elgiamasi ankstesniais laikais, - pasakojo 
Maja. - Kuo iškilmingiau palaidoti aukas, kad dievai būtų pa- 
tenkinti. Pirmiausia buvo valgis, įrankiai. Paskui imta aukoti 
gyvulius. O pati didžiausia auka - žmonės. Kad būtum tikras, 
jog auka bus priimta, reikėdavę jas aprengti tikrai gražiais dra- 
bužiais arba... 

- Arba? - Leifas pamėgino įkišti smilių į puodelio ąsą, bet 
galop liovėsi ir pakėlė puodelį apėmęs visa plaštaka. 

— Arba pridėti jiems į kišenes vertingų daiktų. 

— Ar šitą sužinojai muziejuje? - paklausė Leifas. - O gal 
leidai vaizduotei trupučiuką nuklysti į lankas? 

- Taip, aš spėlioju, - prisipažino Maja. - Bet Stefano Vyko 
kapas atrodo kaip aukojimo kapas. 

Leifas linktelėjo. 

- Taigi tu manai, kad mes galime turėti reikalų su... prieta- 
ringu asmeniu? Tokiu, kuris tiki aukojimo svarba? 

- Taip, su asmeniu, kuris nori pasiekti kažkokių ypatingų 
tikslų. Ankstesniais laikais būdavo aukojama, kad laimėtų karą, 
gautų gausų derlių ar apsisaugotų nuo blogio jėgų. Su asmeniu, 
kuris dėl to pasiryžęs žudyti. 

Salėje vėl įsiviešpatavo tyla. 

— Bet ką tu manai iš tikrųjų? - Leifas atrodė žūtbūt norįs 
išsisukti nuo sprendimo. - Kad net ir šiais laikais dar aukojama 
dievams? Tu taip manai? 

— Kad ir kaip ten būtų, kažkas elgiasi taip, - atsakė ji. - Juk 
negalime nepaisyti akivaizdžių sąsajų. 

— Turi galvoje Bruknyno mergaitę? 

— Taip, - Maja gurkštelėjo kavos. - Aš turiu galvoje Bruk- 
nyno mergaitę, ji juk buvo persmeigta kuolu. Dabar toje pačioje 
pelkėje randame kūną, persmeigtą kuolu, - tai ne atsitiktinumas. 

Omolas atrodė visiškai taip, kaip ji ir prisiminė. Pabaigę mokslo 
metus jie apsilankydavo šioje kavinėje. Vaflių ir ledų. Ji visąlaik 
rinkdavosi tuos pačius ledus: su mėlynėmis, šokoladu ir pista- 
cijomis. Arba braškinius. Ir niekuomet nesirinkdavo vanilinių. 

Tada ji buvo visiškai paprasta mergaitė. 

Niekuo neišsiskirianti. 

Anuomet. 

Mama ir tėtis užsisakydavo kavos. Įsipildavo pieno iš mažų 
apskritų plastikinių pakuočių folijos dangteliu. Tėčiui visuomet 
būdavo sunku atknebinėti tą dangtelį. 

Būk gera, padėk man, žmonel. 

Švelnumas, tada jo buvo. Jis glūdėjo balse ir kartais pasklis- 
davo iš jo sodraus, pilno kantrybės balso, ji prisimena, jog tada 
užsimanydavo atsigulti ir ilsėtis. 

Ir jaudulys mamos akyse, kad Natali baigė dar vienus 
mokslo metus, kad jie yra šeima, nieko nepaisant. Šiltas ir mei- 
lingas mamos žvilgsnis - jame dar buvo kažko, ko neįmanoma 
nusakyti žodžiais. Lyg žvilgsniu mama būtų teikusi Natali er- 
dvės, galimybę užpildyti tą erdvę pačiai. 

Ir dar saulė. Ištisai saulė. Tai ji prisiminė. 

Net ir dabar, kai rudens saulė žibino fejerverkus tarp in- 
karus nuleidusių laivų. Jie buvo įtaisę stiklo barą iki kito kampo, 

o šiaip niekas nepasikeitę. Tiktai naujos kėdės ir stalai, tokių ji 
neprisiminė. 

Nedidelių laivų uostas. Miesto pasididžiavimas. „Gražiau- 
sias visoje Švedijoje“, - kažkas sykį parašė, nuo tada tokiu ir buvo 
laikomas. Vasarą žmonės vykdavo čia arba į Ernesą, paplūdimį 
kiek tolėliau. 

Dabar jau nebe vasara. Bet tai vienintelė vieta, kuri atėjo 
Natali į galvą, kai sugalvojo nuvažiuoti į Omolą. Ji nenutuokė, ką 
veiks, jei bus kokia kita kavinė, - tikriausiai miestelyje jų buvo 
keletas, tikriausiai jose pienas putojo žvilgančiuose espreso apa- 
ratuose, o ne būdavo patiekiamas mažuose apskrituose plastiki- 
niuose indeliuose folijos dangteliais. Bet Natali jų nežinojo. 


Taigi ji apsistojo čia, mieste, kur lankė mokyklą ir kur galbūt 
būtų įsikūrusi, jeigu to nebūtų nutikę. O gal ir ne. 

Ir vis dėlto gal būtų čia apsigyvenusi. 

Dzin dzin dzin. 

Ne dabar. 

Tik ramiai kvėpuoti. 

Jos mintis sutrikdė prie stalo priartėjęs šešėlis. 

— Natali? Čia tu? 

Ji pakėlė akis. Policijos fotografė Maja. 

— Labas, - pasisveikino. 

Maja mūvėjo juodus džinsus, raudonus sportinius batelius, 
o po juodu siauru švarku buvo pasivilkusi smėlio spalvos marš- 
kinėlius. Nešėsi padėklą, ant kurio stovėjo buteliukas vandens, 
puodelis, kavinukas ir pūpsojo didžiulė bandelė. 

— Smagu pamatyti pažįstamą, - apsidžiaugė Maja. - Šiek 
tiek laiko gyvenau čia, bet dabar, regis, visi gyventojai pasi- 
keitę. 

— Puikiai suprantu apie ką kalbi, - tarė Natali. 

Ji pastebėjo, jog ir pati taip galvoja, be to, nežinia kodėl 
šalia Majos nesijautė sukaustyta. 

— Ar sutrukdysiu, jei prisėsiu šalia? 

— Ne, sėskis. 

Maja pasidėjo padėklą ir atsisėdo ant vienos iš kėdžių. Fone 
buvo girdėti radijo reklamos grojaraštis, pertraukiamas atkaklių 
siūlymų pirkti. 

— Ar girdėjai... - Maja atsargiai rinko žodžius, - ką mes ra- 
dome pelkėje? 

— Kalbi apie kūną? 

— Taip. 

— Na, girdėjau. 

— Pastaruoju metu tenai daug kas nutinka. Ir aš nemanau, 
kad tu paklydai ar nepamatei, manau, tu tikrai aptikai tą duobę. 

Natali nunarino galvą. 

— Ačiū. Malonu, kad taip sakai. 

Gal, pamanė ji, Maja kalba iš rimtųjų. O gal tik stengiasi 
būti maloni ir nori padrąsinti, kad nesijaustų kvaiša. Ne tokia 
kvaiša, kuri visai be reikalo atsiviliojo policiją į pelkę. Retai kada 
ji jausdavosi tokia sugniuždyta, kaip tada. 

— Spėju, kad daugiau nesikalbėjai su Leifu Bergenu? - pa- 
klausė Maja. 

— Nee, tik tada, kai matėmės, nors jis skambino ir sakė, kad 
norėtų su manimi susitikti. Tik nelabai žinau, ko jam reikia. 

— Leifas apklausė ir Johaneso bendramokslius... mums juk 
truputį rūpi ir jis pats, ypač kai radome dar vieną kūną. Norė- 
tume žinoti, kaip jis gyveno. 

— Nelabai žinau, ką atsakyti, - tarė Natali, - iš tikrųjų ne- 
labai nutuokiu apie jo gyvenimą. Mudu susitikome tik prieš ke- 
lias savaites, iš teisybės menkai pažįstame vienas kitą. 

— Bet tu budi prie jo ligoninėje? 

— Taip, dažniausiai, aš nežinau... na, kad jam nereikėtų gu- 
lėti ten vienam. 

Visas jos kūnas apsunko. Lyg kažkas ėmė traukti žemyn. 
Kodėl ji neliko namie Geteborge? Į viską spjovusi. Arba galėjo pa- 
sirinkti kitą pelkę, nesvarbu kokią. Laikytis mokslininkų pasaulio, 
kur viską galima surūšiuoti ir kur pelkė yra pagal puikiai pažįs- 
tamą modelį įrodytų cheminių ir biologinių reakcijų rinkinys. 

Kur klampynė yra tik klampynė. 

Ne negyvų kūnų ir besiblaškančių sielų jūra. 

Tenai pragaišta žmonės. 

Ar ji tai ištarė? O gal tik pagalvojo? 

Pamatė, kad Maja palinko į priekį ir pasirėmė smakrą 

— Pragaišta? 

— Kaip? 

— Sakei, kad tenai pragaišta žmonės. 

— Aš taip sakiau? 

— Ar žinai ką nors, ką reikėtų papasakoti? - paklausė Maja. 

Natali grūmėsi su savimi. Ar įstengs papasakoti tai, kas 
graužia ją iš vidaus, ar ne? 

— Yra žmonių, kurie sako, kad pelkėje visais laikais ding- 
davo Žmonės. 

Maja neatitraukė nuo jos akių. 

— Bet tada tie dingimai turėjo būti pastebėti anksčiau? - pa- 
klausė Maja. 

Natali suspaudė krūtinę. Staigiai įsiliepsnojęs pyktis kartu 
su didžiu nuovargiu ir gal šiokiu tokiu suglumimu. 

— Tu turi galvoje tą berniuką, kuris tenai dingo? Prieš de- 
šimt metų? - paklausė Maja. 

— Taip, bet ne tik jį. Yra keletas... 

Tarp jų įsibrovė tyla. 

— Sakei, žmonės, - tarė Maja. - Kas per žmonės? 

— Turėtumėte pasikalbėti su vienu. Jis keliskart davė poli- 
cijai užuominų, kad dingusių žmonių reikėtų ieškoti Mosmar- 
kene. Bet nieko neatsitiko. Iki pat dabar. 

— Tikrai? - paklausė Maja. 

Ji linktelėjo galvą. 

— Tai Joranas Dalbergas. Jis ten gyvena. Galite jam perduoti, 
kad aš sakiau. 

— Gerai, - tarė Maja nustebusi. 

Ji atsikando bandelės ir pabirus trupiniams greit palinko 
virš lėkštės. 

— O kur tu šiaip gyveni? - paklausė Maja, lyg Mosmarkenas 
būtų buvusi pernelyg kebli tema. - Na, tada, kai nenuomoji tro- 
belės? 

— Gyvenu Geteborge, - atsakė Natali. - Bet esu čionykštė, iš 
pradžių gyvenau čia... - padelsė, o paskui kalbėjo toliau: - Arba 
taip, aš užaugau Mosmarkene. Joranas yra senas mūsų kaimynas. 
Buvo mūsų kaimynas, visus tuos metus. 

— Mat kaip, - tarė Maja. - Tai lankei mokyklą Omole? 

- Taip, pradinę. 

— Kokią mokyklą? 

- Pietinėje dalyje. O paskui, kai man buvo dvylika, išsi- 
krausčiau į Geteborgą. 

Maja nusišypsojo. 

— Aš irgi lankiau tą pačią mokyklą. Bet turbūt dvidešimt 
penkeriais metais anksčiau negu tu, spėju. Ir pasilikau čia. Bent 
kiek laiko. Mano tėvai gyveno Omole, dėl jų čia lankiausi, kol 
galų gale apsigyvenau. 

Staiga Majos veidas tarytum sustingo, žvilgsnis perskrodė 
orą. 

— Pala, tu gyvenai Mosmarkene... Tai ar ne tu?.. 

Natali sėdėjo tyliai. 

— ... Tai tavo tėvai, kurie?.. - Maja įsistebeilijo į ją išpūtusi 
akis. 

Natali lėtai linktelėjo galvą. 

— Turi galvoje mano tėtį, - stebėtinai linksmai tarė ji. - Kad 
jis... nušovė mano mamą. O paskui nusišovė pats. 

Maja užsimerkė. 

— O Viešpatie. Puikiai prisimenu. Man kaip tik reikėjo 
skristi į Niujorką, regis, tais pačiais metais. Daug apie tave mąs- 
čiau, kad likai viena. Daug galvojau apie tai, kaip jautiesi. Bet 
juk prieš tavo tėvų mirtį nutiko ir kita nelaimė? Paskendo jauna 
moteris? 

Taip, išgirdo save Natali. Tai buvo Treisė. Vyresnė geriausios 
mano draugės Julijos sesuo. 

Iš tikrųjų ji visai nenorėjo to parodyti, anaiptol. Tik staiga 
pajuto, kad atsistoja, pasiima striukę ir eina pro duris, o iš paskos 
ją lydi pilni nevilties Majos atsiprašinėjimai. 

Majai įėjus pro meno mokyklos duris, Elena kalbėjosi su ben- 
dradarbe. Kitados šis pastatas buvo kultūros namai, jame įrengta 
salė, kontora ir kelios auditorijos. 

Sienos nukabinėtos paveikslais ir parodų bei paskaitų skel- 
bimais. Kampe nebaigta skulptūra, visa persisukusi, lyg lau- 
kianti, jog kas nors jos pasigailės. 

Smulkiai garbanotus plaukus Elena buvo susisukusi į di- 
džiulį kuodą ant pakaušio, akys plonai apvedžiotos juodu pieš- 
tuku. 

— Labas, - ištarė Maja Elenai ir jos bendradarbei. 

- Labas, Maja. 

Elena baigė kalbėtis ir atsisuko į Mają. 

— Gal eime iškart? Aš išalkusi. 

— Taip, Vanija ir kiti jau bistro. 

Kelias vedė per senųjų gamyklų teritoriją tiesėsi nuo Žvy- 
ruotos aikštelės priešais mokyklą, ten kitados buvo varteliai, pro 
kuriuos darbininkai eidavo aukštyn, link gamyklų su į dangų 
šaunančiais kaminais. Vienur kitur būreliai žmonių stovėdami 
šnekučiavosi įvairiomis kalbomis, spalvingi žibintai lauko kavi- 
nėje siūbavo nuo rudens vėjo, o pro atvirą langą sklido bosa- 
novos garsai. 

— Girdėjau, kad tu vėl buvai pelkėje, - tarė Elena. 

— Taip, suprantu, kad apie tai kalbama mokykloje. Iš tiesų 
tai aš suradau kūną. * 

- Tikrai? - Elena sustojo ir įsistebeilijo į Mają. - Vaje, kaip 
nemalonu, bet kas apie tai žinoma? O gal privalai tylėti? 

- Taip, nedaug galiu papasakoti. Antra vertus, nelabai daug 
ir Žinau. 

— Kaip jau sakiau, mūsų mokiniai iš prigimties itin jautrūs. 
Čia sklando galybė įvairiausių gandų. 

— Suprantu, - tarė Maja. 


Sykį per mėnesį bistro buvo rengiamas koncertas, ir tą vakarą 
čia būdavo pilna žmonių. Dauguma atvykėlių iš Omolo, Seflės, 
Melerudo ir kitų aplinkinių miestelių. 

Maja ir Elena atsisėdo prie staliuko, kur jau sėdėjo Vanija 
ir jos pažįstamas. Po valandos scenoje turėjo pasirodyti Danielis 
Lema". 

Maja su Elena užsisakė po taurę raudonvynio ir raugintos 
tešlos picą su makaronais ir vytintu kumpiu. Kiti jau buvo pa- 
valgę, tad gurkšnojo espreso ir konjaką. 

— Mes čia sėdime ir kalbamės apie vietą, kur pakliuvome, - 
tarė Vanija. 

— Apie vietą? - paklausė Maja. 

— Apie šitą vietą. Fengerskugą. 

- Taip, manęs nekaltinkite, - pareiškė Maja, - dėl visko 
kalta Elena. Aš tik darau tai, ką ji sako, o ji liepė atsikraustyti 
čia. 

- Žinoma, nors kaip tik čia dabar truputį neramu, - pasakė 
Elena, - bet Fengerskugas niekuo dėtas. 


2 Daniel Lemma (g. 1972 m. Etiopijoje) - Švedijos muzikantas, dainininkas ir 


dainų autorius. 

— Bet mes ne apie tai kalbėjomės, - tarė Vanija. - Kalbė- 
jomės apie mokyklas, apie meninių amatų dirbinius, kurių nesu- 
gebame įvertinti. Nesuvokiame jų norų. 

— Taigi. Jų tik reikia gauti, - pasakė Elena. - Jie patys ver- 
tina save taip, kaip mes niekuomet negalėtume vertinti tikro 
meno. 

— Tikro meno? - paklausė Vanijos draugė suraukusi kaktą. 

— Taip, taigi, - atsakė Elena. - Iš teisybės tikras menas vi- 
siškai netinka prie šio nuostabaus ekologinio gyvenimo stiliaus, 
būdingo Fengerskugui. Iš tiesų jam nejauku būti greta išpopu- 
liarėjusių meno amatų dirbinių, kurie paprastai žmonėms teikia 
jausmą, kad jie susižavėję menu, nors taip nėra. 

Elena taip nusišypsojo, kad skruostuose išryškėjo duobutės. 

— Būtų didelė klaida prisirišti prie štai tokios mažos vie- 
tovės, - kalbėjo ji toliau, - bet nežinia kodėl Fengerskuge tai pa- 
siteisina. Aš taip manau. Iš pradžių net pati nerimavau. Maniau, 
jog mus gal šiek tiek reikėtų impregnuoti alyvuogių aliejumi, kad 
neprarastume sielos ir krypties. 

Maja nugėrė vyno ir linksmai šypsodamasi įsižiūrėjo į 
draugę. 

— Na, kad viską suprasčiau teisingai, - pasakė ji. - Spėju, 
kad tikras menas yra tas, kurį čia reprezentuojate - tu ir tavo 
mokykla? 

Elena reikšmingai ją nužvelgė. 

— Kas čia per klausimas? Aišku, kad taip. Tu irgi! 

Visa ketveriukė nusijuokė. 

- Jei leisite pasakyti, ką manau, - tarė Vanija, - reikia visko. 
Arba tiksliau vietos užteks viskam. 

— Sutinku. Viskam, tik ne išskirtinumui, - pasakė Maja. 

Elena nusikvatojo ir kilstelėjo taurę. 

— Veidmainė. Žinau, kad su manim sutinki. Į sveikatą. 

— Labas! - prie jų staliuko priėjo Oskaras. Uždėjo ranką 
Majai ant peties ir palinko jai prie ausies, kad perrėktų didžiulį 
triukšmą. Maja priglaudė plaštaką prie jo rankos. 

— Eikš ir sėskis, - pakvietė ir pasislinko. 

Jis bemaž prisiglaudė. Buvo metas, kai juodu susitikinėjo, 
ir Maja staiga panoro jį pabučiuoti. Jis atrodė toks... savotiškai 
atviras. Toks naujas. Toks nesugadintas ir pažeidžiamas. 

— Mano gimtadienis, - ištarė jis. - Vaišinu. 

Pasipylė garsūs prieštaravimai. 

- Pamiršk, - užginčijo Maja, pasimojo padavėją ir užsakė 
penketą taurelių tekilos. 

— Kiek metų tau sukako? - paklausė ji. 

— Dvidešimt septyneri, - atsakė Oskaras. 

Maja tyliai atsiduso, palinko prie jo ir priglaudė lūpas prie 
ausies. 

— Tada man tu pernelyg jaunas. 

Jo akys ėmė lakstyti, lyg dėl Majos įžūlumo būtų bemaž iš- 
muštas iš vėžių. Paskui vos papurtė galvą ir dar arčiau patraukė 
prie jos koją, taigi dabar abiejų kūnai lietėsi. 

Tą pat akimirką suskambėjo Majos telefonas. 

Leifas. Kaip paprastai, jis kalbėjo tyliai, bet atrodė susijau- 
dinęs. 

— Maja, aš galvojau apie tas nuotraukas, kurias man rodei. 

— Nagi, - susidomėjo ji, atsistojo ir nuėjo į kampą, kad 
triukšmas ne taip.smarkiai trukdytų kalbėti. 

— Norėčiau atidžiau jas apžiūrėti, - tarė jis. 

— Taip, aš irgi apie tą patį mąsčiau. Nusiųsiu tau jas, bet kaip 
tik dabar esu ne namie, taigi šįvakar, bet vėlėliau. 

— Puiku. Tik pasistenk kuo greičiau. 

— Ei, beje, - pridūrė ji, - šiandien netyčia sutikau Natali. 
Dar su ja nesikalbėjai? 

— Ne, kol kas nespėjau, - atsiduso Leifas. 

— Ji papasakojo daugybę keistų dalykų. Būtina pasikalbėti 
apie ją, o tau su ja. 

— Be abejo, galime susitikti, priešpiet važiuosiu į Mosmar- 
keno dvarą, galiu tavęs užsukti. 

— Taip ir padaryk. Grįžusi iškart išsiųsiu nuotraukas. 

- Puiku. 


— Kas čia skambino? - smalsiai paklausė Elena Majai grįžus 
prie staliuko. 

— Nieko svarbaus, deja, dabar turiu eiti namo, - atsakė ji. — 
Tikiuosi, vakarą praleisite maloniai. 

Tada pasisuko į Oskarą. 

— O tau linkiu puikaus gimtadienio. 

Maja pasiėmė striukę ir pro žmones prasigrūdo iš užeigos 
laukan, tuo tarpu muzikantai pasirodė ant scenos ir dainos 
„Haze“ įžanga užpildė salę. 

Tai tapo savotiška kasdienybe. Natali ateidavo į ligoninę, pasi- 
šnekėdavo su Johaneso mama, o paskui paleisdavo ją pažadėjusi 
paskambinti, jei kas nors atsitiktų. 

Bet taip nieko ir neatsitikdavo. 

Johaneso būklė buvo stabili, bet be pokyčių. Kartais Natali 
bandydavo įsivaizduoti, kas būtų, jei jis pabustų iš komos. Ir neį- 
sivaizduodavo. Ką juodu sakytų vienas kitam? Kokie būtų? 

Ji atsilošė kėdėje ir įsižiūrėjo į Johanesą, kuris vis dar gulėjo 
aukštielninkas, užmerktomis akimis, visas apkaišytas žarnomis 
ir laidais. Tada pasilenkė ir pradėjo pasakoti bemaž pašnibž- 
domis, kaip paprastai, nors ir abejojo, ar slaugytojai kitame pa- 
latos gale būtų smalsu klausytis. 

— Pamaniau, kad turėčiau tau papasakoti apie pirmąjį anos 
vasaros nutikimą, - ėmė ji kalbėti. - Apskritai bendravome tik 
mudvi, aš ir Julija. Manau, priežastis, kodėl norėjau su ja pra- 
leisti kuo daugiau laiko, iš tiesų buvo vyresnė Julijos sesuo... 
Treisė. Tik tai. Tik tas vardas. Aš taip pavydėjau. 


Ji miegojo pas Juliją, kaip paprastai mėgo daryti savaitgaliais, ir 
pabudo anksti, ankstų sekmadienio rytą. Gal jai reikėjo nueiti 
į tualetą, gal dėl kitos priežasties ji išlipo iš lovos ir nusileido 
žemyn laiptais taip tyliai, kad niekas neišgirstų. 

O gal vylėsi, jog durys už vonios kambario, Treisės kam- 
bario durys, bus trupučiuką pravertos, kaip kartais tą vasarą, 
taigi nesukeltų įtarimo. 

Treisei jau buvo septyniolika metų, ji turėjo kelis vaikinus, 
kurie dažnai čia miegodavo. Ji vartojo kontraceptines piliules 
ir savaitgaliais linksmindavosi - vasarą važiuodavo į pramogų 
parką, o žiemą į diskoteką Vikenborge. Tai buvo pasaulis, į kurį 
Natali artėjo, bet kurio dar nepažinojo. 

Treisė buvo lyg gundanti reklama. Pasakojanti apie šalį, kuri 
kol kas plytėjo neištirta. Ji atrodė nuostabiai. Banguoti šviesru- 
džiai plaukai, kiaurus metus nurudinta oda, dailiai pasidažiusi, 
visuomet švytinčios mėlynos akys ir tiek, kiek reikia, nudėvėti 
džinsai. Ji buvo šauni. Nepasiekiama, be to, talentinga. Rašė ei- 
lėraščius, kuriuos Natali ir Julija slapčiomis skaitė, apie meilę ir 
seksą, apie alkoholį ir cigaretes. Eilėraščiai atrodė pilni savotiško 
liūdesio, nors Natali nedaug ką iš jų ir suprato. Treisė bemaž nie- 
kuomet nesišypsojo. Tarytum buvo aukščiau tokių dalykų. 

Nei Natali, nei Julija tokio slaptingumo neturėjo. Abi buvo 
pažįstamos nuo pirmos klasės, o dabar netrukus turėjo tapti tie- 
siog paauglėmis. Buvo aišku kaip dieną, kad jos niekuomet nė 
trupučio nebus panašios į tokias, kokia buvo Treisė. 

Sykį Natali nugirdo Treisės ir jos mamos Ivonos barnį. Ji 
sėdėjo prieangyje ant laiptelių laukdama Julijos, kur ją pasiekė 
virtuvėje kilusio konflikto nuotrupos. 

— Tu ten nevažiuosi, ar girdi, ką sakau, - kirto Ivona griežtu 
balsu. 

— Negali man uždrausti, - atrėžė Treisė irgi valdydama pyktį. 

— Kaip tik tai ir galiu. 

Iš pradžių stojo tyla, o paskui Treisės balsas pasikeitė, tapo 
švelnus ir maldaujantis. 


—- Mamuliuk, aš labai noriu. 

Ir vėl tyla, matyt, Ivona bandė įsijausti į padėtį. Paskui abi 
apsikabino, jiedvi susitarė taip, kad tiko abiem, - kompromisas 
trumpos dramos, greitai įvykusios, pilnos paaugliškų įnorių, 
audringų jausmų ir valdžios pabaigos. 


Tą ankstų sekmadienio rytą Natali ėjo į vonios kambarį. Treisės 
durys, kaip ji ir tikėjosi, buvo praviros. Vos vos. Blanki ryto 
šviesa skverbėsi pro užuolaidas ir bangomis gulė ant grindų. Na- 
tali neprireikė jokių pastangų, kad pro siaurą plyšį pamatytų dalį 
nuogos rudos Treisės nugaros. Baltas maudymosi kostiumėlio 
liemenėlės likusias juosteles. Porą, tenai miegančią, pusiau apsi- 
kabinusią. Bemaž nuogą. 

Kažkas į ją įsisiurbė. Iš apačios. Iš vidaus. 

Kad būtų tokia kaip Treisė. Gyvenimas niekuomet nebus 
visavertis, jei ji bent truputėlį nepriartės prie Treisės. 

Natali nebuvo sakiusi Julijai, kaip žavisi jos sese. Galima 
buvo tik nuspėti, kad visi jautė tą patį. Savaime suprantamas 
dalykas. Užtat abi dažnai kalbėjo apie tai, jog Treisė kai kada 
kambaryje mylisi, ir toji mintis kėlė begalinius svarstymus, kaip 
jiedvi galėtų bent akies krašteliu pasižiūrėti ar pasiklausyti po- 
relės glamžymosi. Naktimis jiedvi keliskart sėlindavo į apačią ir 
glausdavo ausį prie durų, bet veltui. 

Taryt ir Julija pabudo anksti. Tylutėliai nulipo laiptais ir at- 
sistojo šalia Natali. Nepersitarė nė žodžiu, tik stovėjo prie pat 
siauro tarpdurio. 

Kūnai kambario viduje ėmė judėti, nuoga oda dingo po 
apklotu, užtat pasigirdo švokštimas, kurį paskui pakeitė kitoks 
garsas. Iš pradžių malonus, paskui stiprus. 

Vėliau stojo tyla. Slopus juokas. 

»oyo- oe 


liją. Atrodė neįtikima. Neįmanoma. 

Taryt abi grįžo į Julijos kambarį ir atsigulė susiglaudusios. 
Apsikabino rankomis. Jautė odą, kvapus. Prisiekė niekam nepa- 
sakoti apie tai, ką matė ir girdėjo. 

Truputį pasivaikščioję po apylinkes Maja ir Leifas įėjo pro Mos- 
markeno dvaro rūmų duris. Krištoliniai šviestuvai prie lubų 
metė žiburiuojančią šviesą ant minkštų tamsiai raudonų kilimų, 
ant krėslų ir sofų svetainės gale. 

— Ar ji žino, kad ateisime? - paklausė Maja. 

- Taip. 

Juodu ėjo aplinkui žvalgydamiesi. Restoranas buvo kai- 
rėje, o svetainė dešinėje pusėje, patalpą dalino erdvus vestibiulis 
aukštais skliautais iš abiejų pusių. Tolėliau svetainėje buvo matyti 
židinys, priešais kurį stovėjo keturi krėslai ir stalas, nukrautas 
laikraščiais ir knygomis. 

Abu priėjo prie skelbimų lentos ir perskaitė prismeigtą A4 
formato lapą. 


Susikurk gyvenimą, kokio visada troškai 


Ar nori gyventi teisingiau? Nori gauti darbą, kokio visuomet 
troškai, pasveikti ar susirasti svajonių partnerį? 

O galtik paprasčiausiai nori turėti tą neapsakomai daily sportinį 
automobilį ir pasimėgauti pavydžiais kaimynų žvilgsniais? Kad 
ir ko tu trokšti, tai gali išsipildyti. Juk sprendi tu! Tai valdo 
tavo mintys! Nieko - ir mes turime galvoje NIEKO - nėra 

neįmanomo. Minčių matrica išmokys tave pasitelkti kvantinės 
fizikos ir traukos dėsnio stebuklus kasdienybėje, kad susikurtum 
gyvenimą, kokio TU trokšti. 


Maloniai kviečiame susisiekti su Agneta fon Spore - jogos 
instruktore, asmenine ugdymo trenere ir  diplomuota 


taikomosios kvantinės fizikos vadybininke. 


(Kaina 1200 kronų valanda už asmeninius patarimus ir pagal 
užsakymą sukurtą strateginių veiksmų planą.) 


Juodu pasikeitė žvilgsniais. Maja kilstelėjo aukštyn antakius ir 
prisidengė delnu burną slopindama juoką. Leifas prisimerkė. 

— Po velnių, tai visai nelinksma, - jis palenkė galvą. - Visur 
pilna tų naujojo amžiaus kvaišų, kurie griebiasi kvantinės fizikos 
kaip velnio kečupo ir krečia jį ant mėgstamiausio savo dvasin- 
gumo. Tiki, jog fizinę tikrovę galima paveikti mintimis. Šėto- 
niškas melas. Beprotybė. 

Maja apsidairė ir šypsodamasi sušnibždėjo: 

— Nors kai tu taip kalbi, nesi geresnis už ponią Agnetą, di- 
plomuotą ple ple ple, pliur pliur-pliur. Kai tvirtini, kad tai, apie ką 
nė nenutuoki, yra melas ar beprotybė, žaidi toje pačioje aikštės 
pusėje, kaip ir ji. Judu priešininkai toje pačioje komandoje, - 
Maja pamerkė akį. - Na, kad žinotum. 

Jis pasigręžė į ją. 

— Toje pačioje komandoje? Ką tu turi galvoje? 

— Retoriką, Leifai. Pagalvok apie retoriką. Kaip ir ponia 
Kvantsporė. Ji ir panašūs į ją pramanų prisikimšėliai murdosi 
tarp nuvalkiotų formuluočių. Tu darai lygiai tą patį. 

— Atleisk, bet ką tada turėčiau sakyti? 

— Gali kalbėti korektiškiau ar visą šį reikalą apibūdinti maž- 
daug tokiu stilium: remdamasis ribotomis savo žiniomis ir tuo, ką 
mes šiandien iš tiesų žinome apie visatos funkcionavimą, spren- 
džiu, jog minčių jėga yra šūdas. 

Ji lėtai paėjėjo nuo jo, o tada atsisuko. 

— Iš tikrųjų tai tiesos grūdą galima rasti ten, kur rasti ma- 
žiausiai tikiesi ar nori matyti, ir tada juk kvailystė yra išpilti van- 
denį iš vonios su visu vaiku, taip sakant. 

- Tiesos grū... - Leifas užvertė akis ir atsidusęs pasižiūrėjo į 
ją. - Maja, tu visai nepasikeitei, beveik nesijaučia, kad tiek laiko 
gyvenai Niujorke... bet juk kiekvienas suvokia, jog čia tik gudra- 
galviškas mėšlas. 

Maja pamatė, kaip artėja aukštaūgė moteris, ir pritildė balsą 
iki šnibždesio: 

— Retorika, Leifai. 

— Tai tu Leifas Bergenas? Iš policijos? - paklausė moteris. 

— Tiesa, - sutiko Leifas ir atkišo ranką. 

— Agneta fon Sporė, - prisistatė Agneta ir sveikindamasi 
palinko į priekį. Paskui pasigręžė į Mają ir vėl taip pat iškil- 
mingai nusilenkė. - Agneta. 

- Maja. 

— O kas esi tu? - paklausė Agneta. 

- Fotografė. Aš pažįstu šias apylinkes. Šiek tiek aprodžiau 
jas Leifui. 

— Gerai. Matau, kad stovite ir žiūrite į mano skelbimą, - ji 
pasisuko į lentą. - Galima sakyti, kad tai šalutinis kuklus mano 
užsiėmimas. 

Ji pasižiūrėjo nutaisiusi tokį veidą, kad Maja suabejojo jos 
nuoširdumu. 

— Ką gi, dabar, kai pagalvojau, - kalbėjo toliau Agneta. — 
Gal tai ir būtų šis tas policijai! - ji užsimerkė. - Man toptelėjo, 

kad galėtumėt išmokti... tarytum įsivaizduoti, kad atskleidžiate 
visus nusikaltimus. Visatos jėgos įsikiša, ir... - ji apvedė viena 
ranka priešais save apskritimą, - ... gal taip ir nutiktų. Tai būtų 
vadinama traukos jėga. Gamtos jėga. Tikras mokslas. 

Leifas kostelėjo. 

— Mes atvykome pasikalbėti su jumis ir jūsų darbuotojais, - 
tėškė jis, lyg stengdamasis tvardytis. - Ir norėtume apsižvalgyti 
dvare. 

— Ak, čia taip nuostabu, - tarė Agneta. - Turime dvi dideles 
posėdžių sales ir galime pasiūlyti... 

— Ačiū, - nutraukė ją Leifas, - bet aš maniau, gal čia yra kas 
nors iš jūsų svečių? 

Agneta suraukė antakius. 

— Deja, kaip tik dabar nėra. Bet gal namie toji mergina iš 
trobelės. 

- Su ja mes jau bendravome, - pasakė Leifas. 

— Mat kaip? Ką gi! Tada gal eikime pasikalbėti į kontorą. 


— Na, štai, giliai kvėpuok, - pasakė Maja ir uždėjo ranką 
Leifui ant nugaros, kai juodu ėjo automobilių aikštelės link. — 
Tu tikras, kad nenori susikurti gyvenimo, kokio visuomet troškai, 
Leifai? 

— Aš tuo netikėčiau, - atsakė jis. 

— O aš norėčiau susikurti, bet gal be jos pagalbos, - tarė 
Maja ir pažvelgė žemyn į Natali trobelę. - Tenai atrodo tamsu. 

— Turbūt ji ligoninėje, - pasvarstė Leifas. 

— Taip, - sutiko Maja. - Bet dabar apie ją pasiskaitei? 

— Taigi, aš pasitikrinau. Prisipažįstu, šiek tiek nustebau, kad 
čia ji. Kad ir kaip ten būtų, ateity turėtume elgtis su ja atsargiau. 


— Bet ką manai apie tai, kad ji man pasipasakojo? - pa- 
klausė Maja. 

— Kaip tai? 

— Artu nesiklausai, ką sakau? - atsiduso ji. - Apie visus tuos 
gandus. Kad žmonės čia, Mosmarkene, dingsta. Be pėdsakų? 

Leifas kritiškai ją nužvelgė. 

— Tokių gandų visuomet buvo. 

— Bet tas vyras, kurio... 

— Joranas Dalbergas! - Leifas nusijuokė. - Na, aš jį pažįstu. 

— Natali sakė, kad jis bandė jus įtikinti. 

— Taip, jis iš tikrųjų bandė, - atsiduso Leifas. - Ir mes klau- 
sėme, patikrinome faktus, bet, be mokinuko, yra tik vienas iš din- 
gusių asmenų, neabejotinai lankęsis Mosmarkene iki dingimo. 

— O kas? 

— Jorano žmona. Ir ji jau prieš kelis dešimtmečius įsikūrė 
Australijoje, Naujojoje Zelandijoje ar dar kur nors. Savo drau- 
gėms ji aiškiai pareiškė, kad ilgiau su juo nebetvers. Suprask, 
Maja, visa ši nesąmonė prasidėjo nuo Bruknyno mergaitės. Mes 
beveik nieko negirdėjome apie Mosmarkeną iki to laiko, kol Lar- 
sonai ją iškasė. O paskui tarytum sugriuvo užtvanka. 

Maja apsimovė plonas pirštines. 

— Ir vis dėlto tu tikriausiai pasikalbėsi su Joranu Dal- 
bergu? - paklausė ji. 

— Tu, Maja, nesi jo sutikusi, jis... kaip čia pasakius, keis- 
tuolis. Pernelyg daug visko sukasi jo viduje, gal ir taip galima 
pasakyti. Kaip ir tenai... - jis mostelėjo dvaro link. 

— Bet vis tiek nesuprantu, - tarė Maja. - Dabar, kai sura- 
dome Stefaną Vyką, padėtis juk turėjo pasikeisti? Juk Stefanas 
dingo iš Brolandos prieš ketverius metus ir atsirado čia. Šiaip ar 
taip, turi pritarti, kad tai truputį keista. 

Leifas pažvelgė virš pelkės. 


— Taip, bet pirmiausia raskime ryšį tarp Stefano ir Johaneso, 
tik paskui vėl nerkime į tas nesąmones. 

— Gerai, - sutiko Maja, - beje, ar patyrinėjai nuotraukas, 
kurias tau atsiunčiau? Tą susikūprinusią žmogystą? 

— Taip, - Leifas lyg šildydamasis apsiglėbė rankomis pe- 
čius. - Pritariu tau. Tikrai atrodo, jog tenai kažkas slepiasi arba 
tave seka. Bet, kaip ir sakei, sunku įžiūrėti išsamiau. 

— Taip, aš bandžiau padidinti, - pasakojo Maja, - bet pasi- 
darė tik neryškiau. 

— Reikės ką nors pasiųsti šiek tiek paklausinėti, - tarė Leifas. 

Maja gūžtelėjo pečiais. 

— Aš mielai tai padaryčiau, vis tiek ketinau pavažinėti ir sa- 
varankiškai kiek pafotografuoti. Galiu sakyti, kad noriu padaryti 
apylinkių gyventojų portretus ar panašiai, būtų pretekstas, taigi 
mums nereikėtų nieko ten siųsti. 

— Tu ne policininkė, Maja. 

— Kaip tik todėl. 

- Bet dirbi policijai. Negali daryti to, kas šauna į galvą. 

Ji gūžtelėjo pečiais. 

- Tik tiek, - pasakė ji ir pirštais parodė siauručiuką tarpą. — 
Dirbu tik mažumėlę. Pažadu, nesivelsiu į jokius įtartinus da- 
lykus. 

Leifas nusišypsojo. 

— Nieko panašaus ir neketinu leisti. Bet, kad ir ką darytum, 
būk atsargi. O svarbiausiai, - jis rimtai pasižiūrėjo į ją, - pasakok 
tik tai, ką aš noriu žinoti. 

Maja pasiglostė plaukus. 

— Pažadu. 

Vasarą, tą priešpaskutinę vasarą, Natali ir Julija įkūrė slaptą klubą, 
Vaiduoklių medžiotojų sąjungą, ir nutarė pasistatyti slaptą trobelę 
pelkėje. Julijos namuose buvo galybė statybinių medžiagų, kurių 
greičiausiai niekas nebūtų pasigedęs, - jos tėtis kaupė įvairiausius 
daiktus, ir net jei būtų sumanęs surūšiuoti visą tą šlamštą, vargu 
ar būtų gebėjęs sužiūrėti kiekvieną vinį ir lentą, taip manė jiedvi. 

Kartą, kai Julijos tėvai visai dienai išvažiavo į Omolą, jiedvi 
liko namuose. Abi ketino pasigaminti gaivos ir pasižiūrėti filmą. 
Bent taip tvirtino. Tačiau iš tikrųjų jos patraukė tiesiai į dirbtuvę 
ir sandėlį, kur buvo sukrauti visi tie daiktai. Ten gulėjo rietuvės 
statybinių medžiagų, krūsnys elektroninių prietaisų, kalnai skal- 
binių, o metro ilgio lentynos buvo nukrautos visokiausiais smul- 
kiais daiktais. 

- Žiūrėk, - tarė Julija ir sudėjo vieną ant kitos kelias tin- 
kamas lentas. Aprišo jas virve, kad būtų lengva nešti, paskui pa- 
darė dar tris patogius nešulius, kad galėtų tempti po vieną kiek- 
viena ranka. 

— O čia plaktukas! - Natali iškėlė aukštyn įrankį. - Jų yra 
mažiausiai dešimt, tai gal nebūtinai turėsime vieną grąžinti. 

Ji ir toliau rinko įrankius, pripylė dėžutę įvairiausio dydžio 
vinių ir įsidėjo į kuprinę. 

Abi patenkintos susižvalgė ir pasirengė eiti. Bet nešuliai 
buvo pernelyg sunkūs. 

— Pala, aš žinau, - pasakė Julija ir atsitempė vežimėlį, viską 
sukrovė, kad šitaip joms būtų lengviau nusigabenti grobį į pelkę. 

Maišelyje nešėsi sulčių ir šokoladinio kekso vėlesniam 
metui, kai bus truputį apsitvarkiusios. 

- Turbūt čia reikėtų pradėti sieną, geriausia bičiule Vai- 
duoklių medžiotoja? - paklausė Julija, kai jiedvi atsibeldė į pa- 
sirinktą vietą, sąžalyną, kur augo kelios aukštos pušys. Ji pakėlė 
lentą, kad pademonstruotų sumanymą. 

— Atrodo gerai, bičiule Vaiduoklių medžiotoja, - atsakė Na- 
tali ir abi įniko kalti. Toliais nusirito aidas. 

Po keleto valandų trobelė jau turėjo abi sienas ir stogą. Jos 
apžiūrėjo statinį. 

— Tikriausiai įsivaizdavau, kad trobelė turėtų būti didė- 
lesnė, - tarė Natali. 

— Ir aš, - pritarė Julija ir pakėlė akis į stogą. - O jis nesan- 
darus, taigi vidun prilis. 

Ir tada joms už nugarų pasigirdo balsas. 

- Jei norite, galiu padėti. 

Natali ir Julija krūptelėjo. Joranas. Negirdėjo, kaip jis priėjo. 

— Kaip dailiai meistraujate, - jis pastukseno į vieną sieną ir 
vertinamai kilstelėjo antakius. 

— Mums... mums gal jau metas namo. 

— Galiu pabaigti, kas liko. Jeigu tik pasakysite, kokios norite 
trobelės, - tarė jis. 


Kitąkart nuėjusios prie trobelės rado ją nuostabią. Kaip tik tokią, 
kokią vaizdavosi. Pakankamai erdvi, tvirtomis sienomis ir san- 
dariu stogu. Ant grindų jos pasiklojo karvės odą, suradusios 
nukištą ant lentynos sandėlyje pas Juliją. Pririšo virvę džiovinti 
šlapioms kojinėms, o krepšelius su popieriumi, rašikliais, maistu 

ir žaidimais sudėjo į spintelę, kurią Joranas buvo padirbdinęs 
viename kampe. 

Abi žiūrėjo per žiūronus, aptarinėjo matomus daiktus, vedė 
stebėjimo žurnalą apie įtariamus vaiduoklius. 

18.40 val. Keturias minutes pūtė šaltas vėjas. Turbūt pra- 
siautė įniršęs vaiduoklis. 

Ir abi skaitė iš knygos, duotos Jorano. 

Viskas buvo taip nekalta, taip nepavojinga. Iki to laiko, kai 
kitą vasarą atsivėrė pragaras. Ir tada Natali perėmė jausmas, kad 
čia jų kaltė. Kad jiedvi sugundė dvasias, pažadino gyventi. 

Žvyrkelis, palei kurį stovėjo visi namai, kaip šiek tiek ovali linija 
rėmėsi į šiaurinę pelkės pusę. Maja pravažiavo kelis nestaigius 
posūkius užgulusi vairą ir lyg mirkčiojantį žibintuvėlį akis įsmei- 
gusi į apylinkes. 

Kai kurie namai buvo negyvenami, tarytum šeimininkų 
greitosiomis palikti miškui ir augalijai. Kelkraštyje kėpsojo at- 
daros laiškų dėžutės, prigrūstos reklamų ir nuo lietaus išsipū- 
tusių laikraščių. Jos pasaulyje būstas turėjo didžiulę vertę, o čia 
namai regėjosi esą tokie, kad reikėtų tik džiaugtis, jog gyvento- 
jams pasisekė laiku pasipustyti padus. 

Ji buvo tik per dešimt minučių automobiliu nutolusi nuo 
Fengerskugo - su bulguro kruopų mišrainėmis, tirštaisiais kok- 
teiliais ir kava valgiaraštyje, tačiau tai buvo nepalyginami pa- 
sauliai. 

Maja iš anksto trupučiuką patyrinėjo. Palei kelią stovėjo 
ketvertas vis dar gyvenamų namų. Du iš jų ji aplankys su malo- 
numu: Jorano Dalbergo toli prie aikštės, kur galima apsisukti, ir 
Larsonų, kelio pradžioje. 

Likę du namai priklausė penktojo dešimtmečio ūkiui, kurio 
savininkai dirbo kitur, o ūkiu atitinkamai rūpinosi laisvalaikiu, 
laikė mėsinius galvijus, - tie namai stovėjo tolėliau ir nuo kelio 
nebuvo matomi. Maja ketino apžiūrėti visus namus ir kiemus, 
net negyvenamus, pirmiausiai nusprendė užsukti pas Larsonus. 

Gyvenamasis namas buvo senas, bet puikus ir stovėjo ant 
pakilumėlės, nuo kurios atsivėrė pelkės vaizdas. Kelkraštyje 
įbesta balta skardos lentelė su užrašu „Larsonų durpynas“ nusi- 
trynusiomis raidėmis. Kiemas nusitęsęs žemyn iki pat didžiulio 
durpių sandėlio; apgriuvusio milžiniško papilkėjusio medinio 
pastato su nedideliu konvejeriu, kuris buvo įsirėmęs į siaurąją 
stačios kalvos pusę kelis metrus aukščiau. Tai juo kitados buvo 
gabenamos durpės, paskui kraunamos, spėjo Maja. 

Abipus žvyruoto keliuko namo link stovėjo akmeniniai 
nykštukai ir šunys. Antrame aukšte atdaras langas. 

Maja pastatė automobilį kiemo viduryje. Išlipusi nuėjo prie 
didelio sandėlio truputį praviromis durimis. Iš jo vidaus sklido 
triukšmas, kažkas daužė ir kalė plaktuku. 

— Ei? - šūktelėjo ji. 

Jokio atsako. 

Maja įėjo vidun ir apsidairė. Nuo grindų iki pat lubų san- 
dėlis buvo prikrautas įrankių ir visokių daiktų, ji iškart nega- 
lėjo prisiminti, ar ką nors panašaus buvo mačiusi anksčiau. 
Triukšmas, regis, sklido iš kitos patalpos uždarytomis durimis 
pastato gale. Jos žvilgsnis nuklydo per sienas ir krūvas daiktų, 
tokią daugybę daiktų buvo sunku aprėpti akimis. 

Kas nors iš šeimos neabejotinai kolekcininkas ar šlamšto 
kaupėjas, o gal toks ir toks. Čia kūpsojo viena ant kitos sukrautos 
kelios vonios. Palei lubas prikabinta ilga eilė dviračio padangų ir 
grandinių, sunku įsivaizduoti, jog kada nors visa tai būtų panau- 
dojama. Šaldytuvai, senos viryklės, kartoninės dėžės, skrynios, 
skardinės, statinės. Beveik kaip koks iššūkis. 

— Tu ko nors ieškai? 

Ji nepastebėjo, kaip triukšmas liovėsi. 

Vyriškis, apsirengęs neperšlampama striuke, stovėjo tarp- 
dury ir žiūrėjo į ją su savotišku abejingu įtarumu. Ant galvos 
plona kepuraitė, barzda išpuoselėta. 

— Labas, - tarė ji ir paskubėjo prieiti artyn paduoti ranką. — 
Atsiprašau, kad taip įsibroviau. Šaukiau, bet gal nieko nesigir- 
dėjo. 

— Mat kaip. Taip taip. 

— Aš Maja, atvažiavau iš Fengerskugo, esu menininkė. Noriu 
padaryti šių apylinkių nuotraukų seriją, bet pirmiausia ketinu 
tik prisistatyti. Kad nekiltų klausimų, kas čia per įtartina ypata 
slankioja aplinkui. 

- Nuotraukų? Manai, kad čia yra ką fotografuoti? 

- Čia nepaprastai graži vietovė. Savaip. Rami ir truputį pa- 
slaptinga, - pamėgino aiškinti Maja. 

Jis neatrodė pritariąs. 

— Nepasakyčiau, kad žodis „rami“ tinka. Tai susiję su vel- 
niava, kuri čia pastaruoju metu dėjosi, taip? 

— Kalbi apie... 

— Apie tą, kuris gavo smūgį į galvą, ir tą, kurį rado užkastą, - 
nutraukė jis Mają. - Nelabai smagu gyventi pačiam sūkury. Kas 
žino, kas dar nutiks? Taigi tu ne žurnalistė? 

— Tikrai ne, - atsakė Maja. 

— Gerai. Jie man įgriso iki gyvo kaulo, - jis patyrinėjo Mają 
akimis. - Sakai, esi menininkė? 

— Taip. Fotomenininkė. 

Nuo dieninės šviesos lempų jo veidas nusidažė šaltais ats- 
palviais. 

— O tu kasi durpes? - paklausė Maja, kad nukreiptų pokalbį 
kita linkme. 

- Tai buvo seniai. Dabar čia juk gamtos draustinis, taigi 
mums neleista dirbti. Užtat turime miško. Dirbame ten. 

Jis nusišluostė kaktą nosine. 

— Suprantu, - ji apsidairė. - Turi įspūdingą daiktų kolekciją. 

— Keturiasdešimties metų, - tarė jis, pakėlė aukštyn antakius 
ir bemaž nusišypsojo. - Ir nė kartelio niekas netvarkyta. Anksčiau 

viską kaupė mano tėvai, jie irgi buvo uolūs rinkėjai. Apskritai ga- 
lima rasti visokiausių daiktų, jei tik ištaikai kiek laiko paieškoti. 

— Tikrai tikiu, - tarė Maja ir nukreipė žvilgsnį į visus tuos 
daiktus. 

Stojo trumpa tyla. 

- Žinai, - vėl prašneko ji, - šiam savo projektui aš manau 
padaryti keletą portretų, žmonių, gyvenančių aplink pelkę. 

— Portretų? 

— Taip, tiksliai. Jūsų, gyvenančių čia, nuotraukų. 

— Mat kaip, sakai. O kuo tai gali būti įdomu, tavo manymu? 
Čia juk tik mes. Kurie dar liko gyventi. Aš su Ivona, Joranas, 
Teksasas. Dar ir Laila su šeima. Nesam ypač įdomūs. 

Maja nusišypsojo. 

— Visada taip sakoma. Nors retai kada būna teisybė. 

— Tai čia ne kokiam nors laikraščio straipsniui? - paklausė 
jis, lyg vėl mintimis būtų grįžęs prie žurnalistų. 

— Ne, galima sakyti, jog tai mano nuotraukų projektui, kurį 
esu sumaniusi. 

Ji vyptelėjo. 

— Sakai, norėtumei mane nufotkinti? 

— Mielai. Beje, ar galiu paklausti, kuo jūs vardu? 

— Pederis. Dabar? 

— Nebūtinai. Jei jums būtų patogiau, galėčiau atvažiuoti kitą 
dieną. 

Jis pasilenkė, pakėlė tuščią limonado skardinę ir numetė 
ant skardinių ir butelių krūvos. 

— Ne, nežinau. Nemanau, jog kada nors... - jis patylėjo. - O 
tu turi aparatą“ 

- Žinoma. 

— Ar galėčiau pasikviesti ir savo pačią, na, kaip manai? 

— Mielai. Pasikvieskit. 

Pederio žmona Ivona buvo tvirto sudėjimo moteriškė, drą- 
saus žvilgsnio ir stiprios rankos. Maja greit išklojo jai apie savo 
nuotraukų projektą, ir Ivona atrodė beveik pamaloninta. 

Maja niekuomet nepaliovė stebėjusis, kad žmonės, kuriuos 
ji norėjo nufotografuoti, dažniausiai palankiai žiūrėdavo į tai. 
Bemaž visi norėdavo padėti ir retai kada ko nors reikalaudavo ar 
prieštaraudavo, nors jos nepažinojo ir iš tikrųjų nė nenutuokė, 
ką ji ketina veikti su jų nuotraukomis. 

Be to, ir tai buvo gal keisčiausias dalykas, labai jau retai kas 
nors nesutikdavo pasirašyti sutarties, kuri suteikdavo jai teisę, 
pavyzdžiui, laisvai spausdinti nuotraukas ar rengti jų parodą. 

— Ar gerai? - paklausė ji ir išsiėmė popierių. - Kol dar ne- 
pasirašėte, galite susidaryti nuomonę apie mano ankstesnius 
darbus - automobilyje turiu keletą savo albumų. 

— Taip, taip, - sutiko abu. - Turbūt gerai. 


Kai formalumai buvo baigti, Maja pastatė juodu sandėlio vidu- 
ryje ir užsuko plačiakampį objektyvą, kad apimtų kuo daugiau 
sandėlio vidaus apystatos. Vis dėlto tai buvo graži maišalynė, sa- 
votiška laisvinanti netvarka pripratusiems prie tvarkos. Rinkinys 
vonios vandens maišytuvų, surūšiuotų pagal markes, nors ant 
jų viršaus riogsojo automobilių akceleratoriai, karbiuratoriai ir 
dviračių pedalai. 

Baigusi fotografuoti sandėlio viduje, Maja norėjo padaryti 
kelias nuotraukas ir lauke, durpių pašiūrės ir pelkės fone. 

- Ar vėliau galėsime pamatyti nuotraukas? - paklausė Ivona 
ir putliomis rankomis įsisprendė į šonus. 

- Žinoma. Atvažiuosiu ir paliksiu geriausios nuotraukos 
kopiją, - atsakė Maja. 

— Puiku, - Ivona pamerkė vyrui akį. - Tada gal pasidary- 
sime Kalėdų atviruką ir galėsime išsiuntinėti draugams bei pa- 
žįstamiems. 

— Be abejo, - pritarė Maja. - Gal ir neatrodys kaip Kalėdų 
atvirukas, bet prajuokinti tikrai galės. 

Paskui abu palydėjo ją prie automobilio. 

— Aš dar šiek tiek domiuosi ir pačios vietovės istorija, - pa- 
sakė Maja. - Jeigu teisingai supratau, tai jūs čia radote tą seną 
pelkės kūną, Pederi? 

— Taip, taigi... - Pederis nudūrė akis žemyn. - Paskui ir už- 
virė ta velnio košė. 

Maja atsidarė automobilio dureles. 

- Įsivaizduoju, - pasakė. - Beje, aš sutikau jūsų pažįstamą 
iš anų laikų. Natali. Ji juk buvo geriausia jūsų dukters Julijos 
draugė, argi ne? 

Abu sužiuro į Mają, lyg manydami, kad gal blogai nugirdo. 

— Tu sutikai Natali Nordstriom? Ar ji čia? - paklausė Ivona. 

- Keletui mėnesių išsinuomojusi trobelę dvare, kad baigtų 
kažkokius biologinius tyrimus. Šiaip ji gyvena Geteborge. 

— Sakai? Taip, įdomu, kaip jai sekėsi, - susidomėjo Ivona. - 
Ji dingo iš šių apylinkių. Viskas taip greit nutiko. Taip, tikriausiai 
žinai... apie jos tėvus ir visa kita? 

Maja linktelėjo. 

— Taip. Tada gyvenau Omole, sklido šiokių tokių kalbų. 

— Ką gi, man turbūt reikia tęsti savo darbus, - pasakė Pe- 
deris ir patraukė sandėlio link. 

— Dar vienas dalykas, - pridūrė Maja. - Ar praėjusį antra- 
dienį nebuvote pelkėje maždaug tuo pat metu, kai buvo rastas tas 
vaikinas be sąmonės? Štai ten, - parodė Maja. 

— Pelkėje? Ne, neprisimenu, - atsakė Pederis. - Argi ne, 
Ivona? O kodėl klausi? 

— Aš buvau pelkėje ir fotografavau, netyčia nupaveikslavau 
žmogų, tik norėčiau žinoti, kas jis, mat pamaniau, jeigu jūs... 

— Dabar tenai jau retai turime kokių nors reikalų. Dažniau- 
siai laikomės štai šito pelkės pakraščio, - paaiškino Pederis. - Ką 
gi, ar jau viskas? 

- Taip. Ačiū, - tarė Maja ir nusišypsojo. 


- Jis pasidaro toks piktas, kai negali užsiimti savais reikalais, - 
pasakė Ivona, kai Peteris nuėjo. - Bet ko čia norėjau... taip, tu 
ketini fotografuoti ir pelkėje? 

— Taip, galvojau apie tai. 

— Tada tau reikėtų pasisaugoti. Mes turėjome dukterį, Treisę, 
tikrai girdėjai kalbų apie ją. Ji nuėjo į pelkę. Menkas žaidimas su 
tokiomis vietomis. Mano patarimas - nelipk nuo lieptelio. 

Mają sutrikdė jos atvirumas. 

— Aš prisimenu, - tarė ji. - Klaikus atsitikimas. 

— Taip, - pritarė Ivona, dabar atrodė pavargusi. - Ir jie dar 
rado pelkėje užkastą vyriškį. Ir tas, kurį tu paminėjai, kuris gu- 
lėjo liūne be sąmonės. Tokioje vietoje žmogus gyveni. Kas dabar 
pirktų mūsų trobesius? Niekas. 

Ji pasižiūrėjo į namą. 

— Aišku, ir anksčiau kitaip nebuvo. Ketinome parduoti tris 
kartus. Nieko neišėjo. Mes niekuomet iš čia neištrūksime. 

Pro namo duris pasižiūrėjo dvi mergytės. Viena penkerių 
metų, kita gal kokių aštuonerių. 

— Tai Julijos mergaitės, - tarė Ivona ir nusišypsojo joms. - 
Ar girdit, pasisveikinkit su teta, - šūktelėjo ji. 

— Labas! - vienbalsiai sušuko mergytės. 

Maja atsakė į sveikinimą. 

- Jūs prižiūrit vaikus? - paklausė. 

- Prižiūrim? 


Iš pradžių Ivona tarsi nesuprato, ką ji turi galvoje, ir Maja 
reikšmingai parodė į mergaites. 

— O, štai kas. Ne, jiedvi gyvena pas mus, dažniausiai. Beveik 
visą laiką. Julija... Ji dirba Omolo banke... viskuo turi rūpintis 
pati. Iš tėčio nebėra ko laukti. Jis nelabai patikimas tipas. 

Maja negalėjo nutraukti pokalbio. Pastebėjo, kad naudojasi 
tuo, jog Ivona mielai bendrauja, nori išlieti širdį. 

- Iš pat pradžių sakiau jai, - toliau varė Ivona linguodama 
galvą. - Su tokiu žmogum nereikia susidėti. Bus tik bėdos. Var- 
tojo hašišą ir... Manau, deja, jis ir ranką prieš ją kėlė. Bet vaikų 
nepalies nė pirštu. Mes prižiūrime. 

— Ar judu globėjai? 

— Ne, ne iš tikrųjų. Bet nei Julija, nei mergyčių tėtis patys 
nesusitvarko, taigi jie supranta, kad Novai ir Lilei čia geriausia. 
Pederis dažniausiai dirba, bet aš turiu laiko. Gal būtų net ir ny- 
koka, jei nereikėtų rūpintis vaikais. 

Viskas prasidėjo tada, kai buvo rastas tas senas kūnas. Durpyne 
buvo pats darbų įkarštis, mokslo metai ką tik pasibaigę, ir dau- 
gybė miestiečių darbavosi Julijos tėvų ūkyje. 

Kai tai atsitiko, Natali irgi buvo tenai. Jai ir Julijai buvo su- 
kakę po dvylika metų, abi susėdusios ant apkloto saulėkaitoje 
lošė kortomis iš gilių. Natali ką tik buvo pralošusi paskutinę savo 
gilę, kai į kiemą atskubėjo Julijos tėtis. Raudonu veidu, žvilgančiu 
nuo prakaito. Rankoje jis nešėsi audeklo gabalą ir sustojo prie jų. 

Kai Natali pakėlė akis, jo žvilgsnis jau klydinėjo kitur. 

— Mes kai ką radome, - tarė jis. 

— O ką? - paklausė Julija. 

—- Kur mama? Turiu paskambinti policijai, - ir jis nuėjo į 
namo vidų. 

Netrukus atvažiavo policijos automobilis, paskui atvyko 
kraštotyrininkai, jie iškart paskambino Karlstado muziejaus dar- 
buotojams. Galop sugužėjo ir laikraštininkai, sodyboje pasidarė 
triukšminga. Julijos mama virė kavą, nešė padėklą po padėklo 
kavos ir sausainių. Natali girdėjo, kaip vietinio laikraščio žurna- 
listas ima interviu iš vieno vyro. 

- Žinoma, mes dar negalime būti tikri, - kalbėjo tas, - bet iš 
daugelio požymių matyti, kad tai seniai seniai gyvenusios jaunos 
moters kūnas. Gal net iš to laikotarpio, kai gimė Kristus. Jau 
daugybę metų gyvuoja teorijos, kad ši vietovė buvo naudojama 

aukojimui, bet dabar gal tai bus pagrįsta konkrečiai. Mes radome 
drapanų ir lyg kokį auksinį amuletą. Nuostabus radinys. 

Visas triukšmas nurimo tik po keleto dienų. Tuo metu 
Natali beveik gyveno pas Juliją, buvo įdomu sukiotis pačiame 
įvykių centre. 

Julijos tėčiui anaiptol nebuvo smagu. Jis norėjo toliau kasti 
durpes, tęsti darbą. 

— Dabar jau gana, - pareiškė. - Tiek triukšmo dėl seno la- 
vono. 

Kūnu pasirūpino muziejus, jis gavo ten savo vietą ir buvo 
pavadintas Bruknyno mergaite. 


Tuo pačiu metu Treisė ėmė susitikinėti su nauju bernu, vyresnio 
amžiaus. Sako, bemaž trisdešimtmečiu. 

— Kaip šlykštu, - tarė Julija. - Senis. 

- Įdomu, - erzinosi Natali. 

— Nee, jis tik šlykštus. 

Dabar jos beveik nebematė Treisės. Naujasis bernas nie- 
kuomet nelydėdavo jos į Mosmarkeną. Be to, pati Treisė išsinuo- 
mojo kambarį Omole, kad būtų arčiau gimnazijos. 

Vieną penktadienio vakarą Natali su tėvais apsilankė 
Omole. Tėvai ketino pavakarieniauti su draugais, o ji pasiėmė 
spalvingą savaitraštį ir važiavo kartu. 

— Ar galiu truputį pasivaikščioti? - paklausė ji pavalgiusi. 

— O kur ketini eiti? - mamos balsas buvo sušvelnėjęs nuo 
vyno. Patalpos gale kiti leido plokštelę po plokštelės ir aptarinėjo 
melodijas. Kažkas atidarė altanos duris, kad išleistų laukan ciga- 
rečių dūmus. 

Natali gūžtelėjo pečiais. 

— Nežinau. Į kioską. 

Mama nusišypsojo ir išsiėmė piniginę. 

- Žinoma, eik į kioską. Štai imk. 

Ji įspraudė banknotą Natali delnan ir sugniaužė pirštus. 
Paskui prisidėjo smilių prie lūpų lyg tildydama ir pamerkė akį. 

Tiktai gatvėje Natali atgniaužė kumštį. Penkiasdešimt 
kronų. Ji greit paskaičiavo mintinai. Dviguba porcija nugos, 
fantos buteliukas, maišelis sūrio pyragėlių - ir pinigų nė kvapo. 

Žemai prie aikštės būriavosi žmonių. Kai kurie atrodė girti, 
sverdinėjo aplinkui rėkaliodami vieni ant kitų, kvatojosi, kažkas 
verkė. 

Natali sutriko. Pasijuto ne vietoje ir nereikalinga, net kiek 
išsigandusi, užlindo už kepsninės, kad tik nepakliūtų kam nors 
po akių. 

Dvokė šlapimu, alumi ir pridegusiais riebalais. 

Anapus šiukšlių konteinerių ji išgirdo kalbantis prislopin- 
tais balsais. Pašnairavo pro tarpą. Ten apsikabinę stovėjo vai- 
kinas ir mergina. Ji girdėjo, kaip mergina šniurkščioja, o paskui 
iškart pamatė, kas ji. 

Treisė. 


— Aš nenoriu liautis mačiusis. Nežinau, ką be tavęs da- 
rysiu, - verkšleno Treisė. 

— Nekalbėk taip, - vaikinas paglostė jai galvą, prisikišo 
artyn veidu. - Tu susitvarkysi, - sušnibždėjo. - Taip gal netgi 
geriau. Tu... tu nebegyveni kaip anksčiau, Treise. Tau su manimi 
blogai. 

Ir taip juodu valandėlę stovėjo bemaž suglaudę veidus. 
Paskui lūpos susilietė, jie ėmė bučiuotis. Iš pradžių švelniai, 
paskui pašėliškai, aistringai. Galop jis atstūmė Treisę ir atsikvėpė. 

— Velniai griebtų, aš negaliu. 

— Kodėl? - Natali išgirdo Treisės balsą. - Judu jau kartu, ar 
kaip? 

Tyla. 

— Judu kartu? Jau pergulėjot? 

Vaikinas nieko neatsakė, tiktai žiūrėjo į ją. 

— Kad tave kur velniai, - nusikeikė Treisė. - Garmėk pra- 
garan. Nebenoriu tavęs matyti. 

Ji atsitraukė, atsisėdo ant šlaito veidu į upelį ir ranka mos- 
telėjo jam nešdintis. 

— Treise, - maldaujamai ištarė vaikinas. 

— Eik sau. 

Jis persibraukė ranka plaukus ir įsistebeilijo į ją. Paskui nu- 
sisuko ir nuėjo. 

Iš pradžių Natali nedrįso net pajudėti. Bet netrukus atsar- 
giai pasitraukė nuo šiukšlių konteinerių ir lėtai nužingsniavo 
šlaito pusėn. Dėjosi ką tik atėjusi. 

- Treise? Čia tu? - paklausė. 

Treisė sušniurkščiojo ir greit atsisuko. Prisimerkė, kad ge- 
riau įsižiūrėtų. 

— Kurių galų... čia tu, Natali? 

— Ką čia veiki? - paklausė Natali. 

Treisė kilstelėjo aukštyn antakius. 

„- Veikiau šito turėčiau klausti tave. 

— Mano tėvai tenai pas... 

— Tiek to. Eikš, sėskis, patrauksime dūmą. 

Natali pajuto, kaip po krūtine suplasnojo galybė paukščių. 
Jie iš tolių toliausių sulėkė jai į vidų ir ji pati akimirksniu tapo 
suaugesnė, nes dar niekuomet šito nebuvo patyrusi. 

Eikš, sėskis, patrauksime dūmą. 

Ji priėjo ir atsisėdo ant sausos žolės. 

— Ar jau esi rūkiusi? - paklausė Treisė. Jai po akimis buvo 
juodos dažų dėmės. 

Natali linktelėjo. 

— Meluoji. Tiek to, imk vieną. 

Treisė lūpomis išsiėmė cigaretę tiesiai iš pakelio, o paskui 
atkišo pakelį Natali. Ta paėmė cigaretę tikėdamasi, kad pirštai 
nedreba. Treisė susirado degtukus, prikišo cigaretę prie lieps- 
nelės ir patraukė. Natali padarė tą patį. Cigaretės sušvito kaip 
dvi degančios akys, įsmigusios viena į kitą. 

Ji valandėlę palaikė dūmą burnoje, paskui išpūtė. 

Abi sėdėjo netardamos nė žodžio, petys prie peties, o paskui 
Treisė prašneko. 

— Prieš pat tau ateinant čia buvo vaikinas. Todėl aš... verkiu. 
Mudu kartais susitikinėdavome pastaruoju metu, bet dabar jis 
nebenori matytis. 

Natali kietai užmerkė akis. Turėjo tinkamai parinkti žodžius. 

— Tu jį įsimylėjusi? 

Treisė giliai atsiduso. 

— Kur kas daugiau. Lyg kiekviena kūno ląstelė... užpildyta. 
Jis tarytum įsismelkė į mano protą, mano kūną, ar supranti? Už- 
kariavo. Aš neapkenčiu šito, - ji vėl apsipylė ašaromis. - Man 
velnioniškai bloga. 

Natali pasislinko artėliau ir uždėjo ranką Treisei ant nu- 
garos. Nelabai žinojo, ko griebtis. 

- Visąlaik buvo taip, nuo pirmo susitikimo, - kalbėjo toliau 
Treisė. - Per visus tuos sumautus metus. Matėmės naktimis, o 
dienomis gyvenome visiškai skirtingai. Jis niekuomet iš rimtųjų 
manęs netroško. Tai taip žemina. Aš jaučiuosi kaip... skuduras. 

Ji šniurkščiojo ir valėsi nosį delno apačia. 

— O dabar jis sutiko kitą. Angelika matė juodu mieste, - ji 
pasigręžė į Natali ir pabrėžė žodį: - Mieste. Buvo ją apsikabinęs. 
Niekuomet šitaip su manim nesielgė. Mudu niekur nebuvome 
išėję kartu. 

Ji nutilo ir įsižiūrėjo į žemę. 

— Man taip velnioniškai bloga. Lyg manęs nebebūtų. 

Natali sulaikė kvapą. Protas karštligiškai dirbo. 

— Bet tu esi, - galop pasakė. 

Bet tu esi. Kokia sumauta pastaba. 

Treisė prisivertė nusišypsoti, nuspriegė nuorūką ir atsistojo. 

— Gerai, Natali. Tu nuostabi. Bet man jau metas, - ji pa- 
glostė Natali galvą. - Pasimatysime. Rūpinkis savimi. 

Natali dar valandžiukę pasėdėjo, paskui užgesino cigaretę į 
žemę, atsistojo ir apžvelgė aikštę. 

Ar tai iš tiesų nutiko? Ji - Natali - tikrai ką tik sėdėjo su 
Treise rūkydama ir kalbėjosi apie vaikinus? 

Ji atsitiesė ir nužingsniavo prie kiosko. Nebesislapstė nuo 
rėkalojančių paauglių. Drožė tiesiai prie angos ir nusipirko tai, 
ką buvo ketinusi pirkti, tik dar pridėjo pakelį pipirmėčių skonio 
kramtomosios gumos. 


Po kelių savaičių vieną vakarą, nurimus didžiausiam triukšmui 
dėl Bruknyno mergaitės, Treisė grįžo namo. Ji tyliai įėjo pro 
duris, galvos linktelėjimu pasisveikino su Julija ir Natali, o 
paskui įsmuko į savo kambarį. Nė žodžiu neužsiminė, kad buvo 
susitikusi su Natali. 

— Tas bernas ją metė, - tarė Julija, kai abi vėliau susėdusios 
ant lovos klausėsi muzikos. - Nežinau net, ar juodu draugavo. 
Tikriausiai jis sutiko kitą paną. 

— Mat kaip, - nusistebėjo Natali. - Liūdna. 

— Ne, aš manau, jog tai gerai. 

Ji susisuko plaukus į kuodą. 

— Su juo susipažinusi atrodė tokia surūgusi. Ir nieko nebe- 
valgo, ar matai, kaip sulyso? 

Kelias dienas laikėsi gražus oras, bet kaip tik tą vakarą 
temstant pašėlo vėtra. Julija netrukus užmigo, o Natali niekaip 

negalėjo nurimti. Gulėjo žiūrėdama į lubas ir klausydamasi, kaip 
lauke ūžauja vėjas. Visas namas drebėjo. 

O tada išgirdo, kaip staiga audra nurimo. 

Viena mintis privertė ją pašokti ir prieiti prie lango. 

Lauke, kiek tolėliau nuo namo, ji pamatė Treisę, basą, vil- 
kinčią pilkai kraštuotais baltais naktiniais marškiniais. Ji ta- 
rytum nesavomis kojomis slinko pirmyn apšviesta mėnulio, kūp- 
rino į klampiąją pelkės dalį, ten, kur ji pereina į liūną. Ten, kur 
jos buvo įspėtos nekelti kojos. 

Netrukus pro antrojo aukšto langą suriko Treisės mama, jos 
riksmas perskrodė orą: 

— Treise! Kur tu? Atsargiai, grįžk! 

Paskui pasigirdo sunkūs tėčio žingsniai ir smarkiai nudun- 
dėjo per namą. Natali atidarė langą ir pažadino Juliją, ši iškart 
nubėgo laiptais žemyn į kiemą. 

Treisė dingo, tuo tarpu beviltiški jos tėvų klyksmai tą vėlų 
vakarą aidėjo tarp medžių. Ji net nemėgino sustoti, tik vis ėjo 
tolyn į klampynę. Kaip ji eina, Natali stebėjo pro antrojo aukšto 
langą, iš čia aiškiau negu kas kitas matė, kas dedasi. 

Po kiek laiko Treisė pradėjo grimzti. Iš pradžių paniro iki 
kelių, paskui giliau. Migla tarytum apsiautė jos kūną, jis bolavo 
mėnesienoje, bemaž švytėjo. 

Lyg pelkė būtų ją priėmusi. 

Lyg būtų ją apkabinusi. 

Lyg įtraukusi. 

O paskui Treisė dingo. 


Larsonų kieme kalbėdamasi su Ivona, Maja iš tikrųjų norėjo 
daugiau sužinoti apie jų dukters mirtį. Bet užgynė sau klausinėti. 
Nenorėjo atskleisti, kaip iš tiesų jai įdomi ši nelaimė. 

Dabar ji važiavo siauru žvyrkeliu, kurio dešinėje buvo 
miškas, o kairėje pelkė. Pravažiavo pro apleistą durpyną dešinėje 
pusėje, greit vėl pasirodė apgyventa vieta. Ji sustabdė automo- 
bilį kelkraštyje, užsikabino fotoaparatą ir išlipo. Dangus plytėjo 
šviesus, kone baltas. 

Ji niekaip negalėjo nuspręsti, ar namas čia plaukia, ar stovi, 
ar įnamiai jo baidosi. Kiemas, į kurį ji dabar įėjo, atrodė klaikiai 
prato, kad šios duobės skirtos tualeto reikmėms. 

Maja pavaikščiojo aplinkui fotografuodama, mėgino pa- 
žvelgti vidun pro beveik nuleistas žaliuzes. Matė purvinus grindų 
takus, knygų lentynas, apkrautas šlamštu ir pigiais niekučiais, di- 
džiulę murziną kampinę sofą, užverstą drabužių krūva. 

Žmonės iš tiesų deda didžiausias pastangas, kad nepadoriai 
apsileistų, galvojo ji. 

Maja grįžo prie automobilio ir vėl įsėdo. Dangus apniuko, 
o po akimirkos į stiklą ėmė barbenti lietus. Ji ketino įsijungti 
tiesiai į lietų, kuris upeliais varvėjo per stiklą. 

Paskui įkišo raktelį į spyną ir pasuko. 


Pavažiavus dar puskilometrį nustojo lyti, ir Maja pasuko prie 
savadarbės iškabos, kur trumpai drūtai buvo parašyta Teksasas. 

Palei durpyną ganėsi avys ir arkliai. Po kiemą lakstė vištos, 
žąsys ir gaidys. Per visą sodybą aidėjo kurtinanti muzika. Ji atpa- 
žino įžanginius žodžius ir frazes. Krisas Kristofersonas dainavo 
savo „Sunday Mornin Comin' Down“, sklidiną puikiai pažįs- 
tamo graudulio." 


Well, I woke up Sunday morning 
with no way to hold my head that didn't hurt.“ 


Ji sustabdė automobilį, išjungė variklį ir apsidairė. Iš tiesų ją pa- 
gavo kitoks jausmas matant pilną gyvybės ir energijos kiemą. 


And the beer I had for breakfast wasn't bad 
so I had one more for dessert." 


Iš namo laipteliais nusileido vyras ir patraukė link jos. Ilgo- 
kais žilstelėjusiais plaukais, apžėlusia barzda burna, su džinsais, 
striuke ir juoda murzina prijuoste. 

Maja išlipo iš automobilio ir žengė jo pasitikti. 

— Labas, atsiprašau, jei sutrukdžiau, - tarė. - Aš esu iš Fen- 
gerskugo, fotografė. Rengiu projektą apie šią vietovę ir ketinu 
prisistatyti jums, čia gyvenantiems. 


Ž Kris Kristofferson (g. 1936) - garsus amerikiečių aktorius, muzikantas, dainų 
autorius ir atlikėjas. 

šo Ką gi, pabudau sekmadienio rytą ir niekaip nenulaikiau galvos, kad ji neskau- 
dėtų. (Angl.) 

*  Oalus, kuriuo papusryčiavau, nebuvo prastas, taigi desertui dar jo išgėriau. 
(Angl.) 

- Šit kaip, - gana atsargiai atsakė Teksasas. - Šią savaitę tu 
jau trečia. Pasakysiu tiesiai, neturiu ko pridurti. Tik manau, kad 
visa tai labai jau nesmagu. 

— Ne, - paprieštaravo Maja, - na, aš ne iš žiniasklaidos. Esu 
menininkė ir dabar sugalvojau nuotraukų projektą, noriu pafo- 
tografuoti apylinkes. Tai tiesiogiai nesusiję su pastarojo meto 
įvykiais šioje pelkėje. 

Jis tarytum atsipalaidavo. 

— Aha, tada puiku, - atkišo ranką. - Teksasas. 

— Malonu, - tarė Maja ir paspaudė jam ranką. 

Jis mostelėjo į save. 

— Prašau atleisti, kad taip atrodau, beje. Esu atsidėjęs savai- 
tinėms higienos valandoms. Na, švarinu kačių kambarius name. 
Norom nenorom reikia šito imtis. Reikėtų valyti kur kas dažniau. 
Kuo, sakei, vardu? 

- Mano vardas Maja. Kačių kambarius? 

— Taip, jos turi tris. Maždaug lyg nuosavą butą. Taip jau su- 
siklostė. Galima sakyti, kad jos ketina mus visiškai išguiti. 

— Mus? 

— Taip, mane ir mano draugužę Mari. Arba sugyventinę, gal 
taip pasakysiu. 

Maja daugiau papasakojo apie save ir savo sumanymą. Tek- 
sasas ranka persibraukė per plaukus ir dėmesingai klausėsi. 

- Kad ir kaip ten būtų, gali sa malonumu fotografuoti gy- 
vūnus. Mane įkalbėti sunkiau, o ar įkalbėsi Mari, nežinau. Ji 
darbe. Aš dabar turiu nedarbingumo lapelį. 

—- O ką tu dirbi? 

— Esu psichiatrinės ligoninės slaugytojas. Bet prieš kelias 
savaites mane užpuolė ir trenkė per galvą šimto trisdešimties ki- 
logramų vyrukas. Dabar nuo bet ko pavargstu. Tikriausiai kaip 
reikiant sukrėstos smegenys. Taigi. 

Gaidys atžingsniavo prie Majos lyg ko reikalaudamas, 
lyg turėdamas neatidėliotiną reikalą. Ji žiūrėjo į žvilgančias 
plunksnas, mažas akutes, didžiulius nagus. 

- Tai Morganas. Jam smalsu, ar turi kokio nors valgio. Jis 
lesa tiesiai iš rankos. 

— Morganas? - linksmai paklausė Maja. 

— Taip pavadintas televizijos dokumentinio serialo apie 
Ularedo prekybos centrą vieno veikėjo garbei, ar esi mačiusi? O 
vištos yra Borisė ir Ula Konė. Tarp kita ko. Antys Mari nuosa- 
vybė. Gavau jas, kai pirkau ūkį. Nuostabūs paukščiai, turėčiau 
pasakyti. Švediškos antys. 

Teksasas išsiėmė iš kišenės duonos ir iškėlė ranką. Gaidys 
plastelėjo aukštyn ir sugavo duoną. 

- Kaip miela, - tarė Maja. - Būtų šauni jūsų abiejų nuo- 
trauka. Ar gerai? | 

— Taip manai? Ką gi, galime pamėginti. Tik pasakyk, ką 
turiu daryti. 

Maja paprašė, kad jis atsisėstų ant suolelio prie rūsio, ir abu 
šiaip taip įkalbėjo Morganą valandžiukę ramiai pastovėti šalia. 
Kai Teksasas atsisėdo, abu su gaidžiu atrodė bemaž vienodo ūgio. 

— Judu neapsakomai žavi pora, - fotografuodama pasi- 
džiaugė Maja. 

- Žinai? - tarė Teksasas. - Mano gydytojas sako, kad tik dėl 
gaidžio aš taip greitai sveikstu. 

— Iš tavęs pirmo girdžiu, jog kas nors su savo gydytoju šne- 
kasi apie gaidį, - nusistebėjo Maja. 

— Kažkas turi būti pirmas. Morganas ištraukė mane iš 
tamsos. Mūsų ryšys nepaprastas, - jis patapšnojo gaidį. 

—- Tamsos? - paklausė Maja. 

— Taip, ką turėčiau sakyti. Sunku būti žmogumi. Argi to ne- 
pastebėjai? 

— Turbūt, - pritarė Maja, - bet... ką tu turi galvoje tiksliai? 

Teksasas papurtė galvą ir įsižiūrėjo tolyn į mišką. 

— Kai kada regisi, kad viskas priklauso tik nuo to, kad per- 
nelyg daug geriu alkoholio. O kartais atrodo, kad kaip tik reikia 
gerti alkoholį. Matyt, viskas yra susiję tik su alkoholiu, toks iš tik- 
rųjų jo vaidmuo? 

Maja linktelėjo galvą. 

— Galiu suprasti tavo mintį. Turbūt. Ir vargu ar pasidaro len- 
gviau, kai tau į galvą smogia šimto trisdešimties kilogramų vyrukas. 

- Nėra lengviau. Čia tu teisi. Antra vertus, juk visąlaik 
gauni per galvą. 

Majai fotografuojant juodu ir toliau šnekučiavosi, Teksaso 
kalba nukrypo apie pastaruosius įvykius pelkėje. 

— Stengiuosi negalvoti apie tai, kas tenai darosi. Ir nepa- 
jėgiu. Policija čia buvo ir klausinėjo, ir laikraštininkai... Užsiun- 
džiau Morganą ant fotografės, kuri vakar lindėjo krūmuose. Jis 
šoko bėgti prie jos išskleidęs sparnus štai taip. 

Jis išskėtė rankas ir žengė pirmyn kelis didelius žingsnius. 

— Tikrai? - paklausė Maja. 

— Tikrai. 

— Koks vaizdas! - Maja nusijuokė ir nukreipė pokalbį nauja 
tema: - Beje, gal tu buvai pelkėje ir ką nors kasinėjai? 

— Ne, dėl Dievo. Kodėl klausi? 

— Rado duobę. Bet dabar toji duobė dingo. 

— Dingusi duobė? 

— Taip, turbūt. 

— Iš kur tu girdėjai? 

— Aš... dar dirbu ir policijos fotografe, - nenoriai prisipa- 
žino Maja ir pasirengė neigiamam požiūriui, bet Teksasas tik 
kilstelėjo antakius ir linktelėjo galvą. 

— Šit kaip, taigi taip. Matyti. 

Po kiek laiko, po puodelio kavos ir atsiprašymo, kad, deja, ne- 
galįs pavaišinti viskiu arba alumi, ji susiruošė važiuoti. 

— Beje, puiki muzika, - pagyrė. - Tėtis ištisai klausėsi Kriso 
Kristofersono visą mano vaikystę. 

— Taip, žinai, Kriso turėtum pasiklausyti bent sykį per 
dieną. Antraip neįmanoma nieko nuveikti. Nors, kaip aš pa- 
prastai sakau, irgi vos susidoroju. 

Jis pasiėmė tabakinę ir pasiūlė Majai, toji papurtė galvą. 
Paskui užsikišo žiupsnį tabako už lūpos. 

- Šiaip dažniausiai būna kantri muzika. Veilono, Vilio" ir 
vaikinų „Townes“. Bet kai kada klausausi ir kitokios muzikos, 
kokią valandėlę skiriu Larsui Demianui. Po jo gana greit atsi- 
kvošėji, taip sakant, grįžti į tikrovę, - jis vėl ėmė slinktis namo 
link. - Neverta pernelyg nutolti nuo mažų paršelių atžymos, kaip 
sako centro partijos atstovas Riksdage. 

— Mažų paršelių atžymos? 

- Žinai, aiškus dalykas. Tikrovėje gali sužlugti, jeigu pa- 
miršti, ko vertas paršelis. 

Jis uždėjo ranką ant laiptelių turėklo. 

— Ką gi, man tikriausiai reikia grįžti prie higienos valandų, 
iki draugužė ar sugyventinė parvyks namo. Taip galima parodyti, 
jog kažką tądien padarei. Ir dar štai ką maniau pasakyti, taip, jei 
nori daugiau sužinoti apie Mosmarkeną, pasikalbėk su Joranu 
Dalbergu. Jis turi daug ką papasakoti. Bent jau daugiau negu aš. 


S Waylon Reavis (g. 1978) - amerikiečių metalistų grupės „Mushroomhead“ vo- 
kalistas; Willie Nelson (g. 1933) - amerikiečių muzikantas, dainų autorius, poetas, 


aktorius. 

Jie pavėlavo. 

Natali stovėjo prie lango antrame aukšte ir žiūrėjo, kaip Pe- 
deris ir Ivona pasileido bėgčiomis į pelkę Treisei pavymui, vien 
su apatiniais drabužiais. Jie beviltiškai klykavo, klupinėjo, griuvo 
ir vėl stojosi, bet galop tik pamatė, kaip nugrimzdo jų duktė. 
Tada patys puolė stačiai į liūną, nedaug trūko, kad prigertų. 

Pamačiusi, kaip Julija atsiklaupė ir tarytum šaukė, Natali 
uždarė langą. Dabar ji nebegirdėjo nė garselio. Tikriausiai dėl 
naujų langų, kuriuos Larsonai įsidėjo pernai. Iš trijų stiklų, ji 
prisiminė, jog taip pasakė jos tėtis. Kad ir jie įsitaisytų tokius pat, 
jeigu turėtų lėšų. Tada ženkliai sumažėtų išlaidos elektrai. 

Natali atsargiai nulipo į apačią ir surinko namų numerį. At- 
siliepė tėtis, dar nelabai pabudęs. 

- Čia kai kas nutiko, - sušnibždėjo ji ašarų smaugiama 
gerkle. - Turit atvažiuoti. 

Jos tėvai juodu volvo įsuko į kiemo aikštę maždaug tuo pačiu 
metu, kaip policijos ir greitosios pagalbos automobiliai, puolė į 
namo vidų ir apsikabino Natali, lyg jai būtų grėsęs pavojus. 

Vėliau atvažiavo narai, keletas šeimos giminaičių. Pederis ir 
Ivona rodė, kur juodu matė dingstančią liūne dukrą. Apie porą 
valandų narai murdėsi drumstame vandenyje. 

Bet jos nerado. 

Ivona lakstė aplinkui ir, regis, mėgino nusigremžti nuo 
kūno molį kapotais atkakliais grybšniais. Kiek tolėliau Pederis 
tupėjo atsukęs nugarą, nuleidęs galvą tarp kelių. 

Natali vis dar atrodė tarytum visa tikrovė tebėra už stiklo. 
Lyg visa tai ji mato pro šydą, be jokio garso. Kai vienas polici- 
ninkų ėmė jos klausinėti, ką mačiusi, net negalėjo suprasti. 

— Nežinau, - atsakė plonu balsu. - Treisė vaikščiojo, o 
paskui pargriuvo. Pakankamai toli. Nelabai gerai mačiau. Ji tik 
ėjo tiesiai. 

Pati ji nesuprato kodėl, bet nedrįso atvirai papasakoti, kaip 
ryžtingai einanti į tikslą atrodė Treisė. Gal kad toks elgesys at- 
rodė nesuvokiamas. 

— Arji įkrito į liūną? - paklausė policininkas. - Manai, su- 
klupo? 

— Taip, manau, kad taip. Na, taip atrodė. 

Vėliau trumpa kelionė namo, niekas nesikalbėjo. Tėtis mėš- 
lungiškai apgniaužęs vairą, giliai dūsaujanti ir švokščianti mama 
Džesika; automobilyje tarytum trūko oro. 

Namie jie visi ilgokai laikė vienas kitą apkabinę, o paskui 
susiglaudę užmigo dvigulėje lovoje. 

Bet Natali visąlaik galvojo apie Juliją. Kas dabar ją apka- 
bins? Kas bus toliau? 


Treisės kūno taip niekuomet ir nerado. Jį prarijo tamsus liūnas. 
Narams buvo sunku įžiūrėti, jie ir patys stebėjosi neradę kūno, 
tačiau nebuvo nieko keista, kai aplinkybės tokios sudėtingos. 

Vėliau buvo organizuota rinkliava apmokėti dar kitoms 
paieškoms, privačioms, nes valdžia nusprendė, kad tolesni ieško- 
jimai beprasmiški. Galų gale šeima buvo priversta suprasti, kad 
visos pastangos veltui. 

Praslinko ne viena savaitė, kol Natali ir Julija vėl pasikal- 
bėjo. Natali niekuomet nesuprato kodėl. Ji norėjo nueiti pas Ju- 
liją ar paskambinti, bet tėvai pareiškė, kad Julijos šeimai dabar 
reikia duoti ramybę. 

O paskui turėjo prasidėti rankinio žaidėjų stovykla, kur 
abi ruošėsi važiuoti, bet Julija taip ir nepasirodė. Mat pasklido 
kalbos apie tai, kas nutiko jos seseriai. Niekas lyg ir nežinojo, kad 
Natali buvo ten nelaimės metu, o ji pati nesipasakojo. 

Kai galų gale Julija davė žinią ir abi ėmė vėl susitikinėti, 
Natali iš paskutiniųjų stengėsi, kad draugė jaustųsi kuo smagiau. 
Abi bandė matytis ir kalbėtis, kartu bėgioti, visko prisigalvo- 
davo. Bet jų santykiai pasikeitė. 

Natali suprato - jos abi galvoja, jog svaičiojimai apie vai- 
duoklius ir žaidimai pelkėje išsipildė. 


Apeigos Treisei atminti buvo tokios liūdnos, kad paskui Natali 
kelias dienas net nepajėgė valgyti. Treisės draugė Angelika taip 
pagiedojo giesmę „Dangaus malonė nuostabi“, kad net pastorius 
pravirko. 

Be to, tada pirmą ir paskutinį kartą Natali matė savo tėvą 
verkiantį. Ji išsigando. Pasirodė, kad artėja pasaulio pabaiga. 
Apskritai taip ir buvo, tikriausiai jai, nors Natali nė nenutuokė, 
kad taip yra. 

Bažnyčios gale vietoj karsto stovėjo stalas su Treisės nuo- 
trauka. Pederis ir Ivona bemaž nepajėgė eiti, regėjos, kad jiems 
net kvėpuoti sunku, abu ramstė vienas kitą. Julija ėjo iš paskos at- 
silikusi per kelis žingsnius, atrodė tokia vieniša. Lyg iš jos buvo ti- 
kimasi, kad ištvers viena, skirtingai negu jos tėvai, kurie juk turėjo 
vienas kitą. Natali girdėjo, kad jie prigirdyti raminamųjų vaistų. 
Kad įgautų jėgų. Natali galvojo, kas galėtų suteikti jėgų Julijai. 

— Tai jis, - išgirdo Natali bažnyčioje šalia šnibždant vieną 
vyriškį, kai trisdešimtmetis vaikinas priėjo prie nuotraukos atsi- 
sveikinti. - Tasai, tamsiai žaliais marškiniais. Tai su juo ji drau- 
gavo. Tikriausiai jis sutiko kitą, bet anos čia turbūt nėra. Ir gerai. 

Vaikinas vienintelis iš priėjusių atsisveikinti neverkė, jo 
skausmas atrodė kitoks. Natali matė, kaip jis kažką padėjo ant 
stalo. Ne gėlę, kažką kita. Kai pati priėjo prie stalo, pašnairavo 
į tą daiktą. Prirašytas ranka lapukas. Ji atpažino žodžius. Bobo 


Dilano dainos posmas, vėliau suprato ji. 


She takes just like a woman 
She makes love just like a woman 
She aches just like a woman 


But she breaks just like a little girl 
Niekuomet nenorėjau tavęs įskaudinti. 


Po atminimo apeigų Julija nebeapsimetinėjo, kad jiedvi draugės. 
Ji ėmė vis daugiau bendrauti su kita mergaite, kuri tryško 
džiaugsmu iš laimės, kad dabar Julija draugauja su ja. Natali kai 
kada matė jas važiuojančias dviračiais. 

Ji liūdėjo. Pirmąkart gyvenime pasijuto tikrai vieniša. Ta- 
rytum gyvenimas būtų atsukęs jai nugarą, lyg kažkas pasaulyje 
būtų uždengęs šviesą ir aplinkui įsiviešpatavęs šaltis ir tamsa. 

Ji nežinojo, kad Treisės tragiška mirtis tik pradžia. 

Ji nežinojo, kad tai tik žemės drebėjimo pranašas, griaus- 


tinis. 


k Ji elgiasi kaip moteris, / mylisi kaip moteris, / kenčia kaip moteris, / bet palūž- 


ta kaip maža mergaitė. (Angl.) 


191 


Maja pabudo pavargusi, vakar diena užsitęsė pernelyg ilgai. 
Šiandien turėjo vėl apsilankyti Mosmarkene - pas Joraną Dal- 
bergą. Pagaliau. 

Vakarą jie devyniese prasėdėjo Lailos Biorjeson virtuvėje. 
Be Lailos, jos vyro Džonio ir, žinoma, jų vaikų, dar buvo pa- 
žįstamas iš gretimo kaimo, kuris greičiausiai talkino žvyruojant 
kiemo aikštę. Greičiausiai vienas iš tų daugybės apmokamų tal- 
kininkų, kurių Laila prisirinko per daugelį metų. 

Maja atsinešė pyragą iš Fengerskugo kepyklos. Paskui visus 
kiek pafotografavo, o po gerokos valandos išvažiavo namo. Laila ir 
Džonis kėlėsi penktą valandą apeiti gyvulių, paskui skubėjo į įpras- 
tinius darbus, vėliau vėl rūpinosi gyvuliais. Toks jų gyvenimas. 

Per naktinį staliuką Maja pasisiekė mobilųjį telefoną. Jai ro- 
dėsi, kad naktį jis keliskart vibravo. Keturios trumposios žinutės 
nuo Tomo. 

Ji atsiduso. 

Pirmoji žinutė - tai citata iš Susanos Sontag knygos Apie 
fotografiją. 

Kai skaičiau, galvojau apie tave, parašė jis. Lyg taip būtum 
galėjusi pasakyti tu. 


Turbūt ji ir taip žinojo kiekvieną svarbesnę šios knygos eilutę, 
bet vis tiek perskaitė: 

Photographs are a way of imprisoning reality... One cant 
possess reality, one can possess images - one can't possess the 
present but one can possess the past. 


Kitos dvi trumposios žinutės: jis vis smarkiau kaltino ją už tylė- 
jimą. 

Ji atsilošė. Ji paprasčiausiai nesuspėjo. 

Ko tu iš tikrųjų nori? Kodėl taip elgiesi? Tą jis parašė pasku- 
tinėje žinutėje, pasiųstoje 3.14 val. nakties. 

Maja surinko atsakymą. 

Sorry, pastaruoju metu buvau šiek tiek užsiėmusi. Noriu atsi- 
lyginti. Gal kurį vakarą užsuktum taurės vyno? Būtume tik mudu. 

Būtume tik mudu. Maja žinojo, kad jis nusitvers šių žodžių. 
Žinojo, kad šiuos tris žodžius jis išsiaiškins kaip savotišką pažadą, 
lyg pasaulinės reikšmės prasmę savo naudai. 

Jau keletą savaičių Maja nesilankė parduotuvėje, bet jos šal- 
dytuvą pripildydavo kiti. Čia buvo įvairiausių košių, šviežių dar- 
žovių, virtų pupelių, sluoksniuotų sūrių ir skanumynų iš buvusių 
neplanuotų vakarėlių. 

Ji pasiskrudino duonos, įsidėjo į lėkštę alyvuogių mišrainės 
su avokado skiltelėmis ir mėlynžiedės ūgliais. Paskui įsipylė puo- 
delį espreso kavos, šliūkštelėjo plakto pieno ir įsitaisė svetainėje 
su laikraščiu Dagens Nyheter. 

Grindimis atžingsniavo Manas Rėjus“ - norvegiškas miškų 
katinas, kurį jai įkurtuvių proga padovanojo Elena. Žinojo, kad 
tokia dovana ją pradžiugins. 


Ž Nuotraukos yra būdas įkalinti tikrovę... Jos negali turėti tikrovės, jos gali turė- 
ti tik vaizdus - jos negali turėti dabarties, bet gali turėti praeitį. (Angl.) 
2 Man Ray (1890-1976) - XX a. amerikiečių menininkas, fotografas, kino kūrė- 


jas, iliustratorius. 


Po kiek laiko Maja susidėjo į automobilį savo fotoaparatūrą 
ir išvažiavo į Mosmarkeną. 


Prieš pat Jorano Dalbergo namą ji staiga sustabdė automobilį ir 
pavažiavo atgal. 

Laiškų dėžutė. Vos nepražiopsojo kelio namo link. Kitados 
buvusio kelio, dabar viso užaugusio. Tolėliau Maja įžiūrėjo namą. 
Ir surūdijusį automobilį. Viską buvo užkariavusi gamta. 

Ant laiškų dėžutės išblukusiomis raitytomis raidėmis buvo 
užrašas „Nordstriomai“. 

Turbūt čia gyveno Natali, vaikystėje jos pavardė buvo 
Nordstriom. Maja pasiskaitė policijos raportus, kaip visa tai 
nutiko, apie name įvykusį dvigubą nužudymą. Skaitė, kaip Na- 
tali lindėjo automobilyje iki atskubėjo policija. Kaip jos tėtis ir 
mama nušauti ir kruvini gulėjo virtuvėje ant grindų. Kaip jos 
tėčio rankoje buvo šautuvas. 

Laikraščiuose ši nelaimė buvo aprašyta kaip šeimos trage- 
dija, be jokių smulkmenų. Bet Maja vis dar prisiminė kilusį šoką 
ir atgarsius visoje apylinkėje. Žmonės stebėjosi, kaip tėvas galėjo 
priimti tokį lemtingą sprendimą nužudyti žmoną ir nusižudyti 
pats, palikdamas našlaite dvylikos metų mergytę. 

Ji įsijungė pirmąją pavarą ir važiavo toliau iki kito kelio. 
Mosmarkenas - kančių vietovė, galvojo ji. Tokių istorijų niekas 
negali pamiršti, ypač tie, su kuriais jos susijusios, o jei dar esi 
vaikas. Tokios nelaimės paveikia asmenybę. Išsprogdina sąmo- 
nėje naujas skyles. 


Jorano Dalbergo namas buvo medinis, tamsiai rudai dažytas dvi- 
aukštis pastatas, didžiulis sklypas pilnas vešlios geibstančios auga- 
lijos. Aikštelėje stovėjo baltas furgonas ir į stulpą atremtas dviratis. 

Mają, išlipusią iš automobilio, perėmė šaltis. Netrukus 
ruduo pereis į žiemą. 

— Sveika. 

Maja krūptelėjo. Jis visąlaik stovėjo prie namo, aukšta liesa 
figūra nunešiotu megztiniu ir tos pačios rudos spalvos kaip 
namo fasadas kelnėmis. 

— Sveikas, - atsakė ji. - Atsiprašau, aš tavęs nepastebėjau, - 
ji priėjo atkišusi ranką. - Maja. 

— Joranas, - tarė jis ir žengtelėjo į priekį, taip atsiskirdamas 
nuo fono. 

— Aš fotografė, darau vietovės nuotraukas, - pasakė Maja. - 
Važinėju ir prisistatau aplinkiniams gyventojams. 

— Na? - tarė Joranas. 

— Kaip gražiai gyveni, - pagyrė Maja ir apsidairė. 

— Yra kaip yra. Kelio galas. Pasaulio pakraštys, kaip kai kas 
pavadintų. 

— Regis, daug kas iš čia išsikraustė? - ji galva mostelėjo 
kelio pusėn. - Ir daug namų vėl gyvenami. 

— Taip, - sutiko jis. - Antraip būtų keista. 

Maja klausiamai pasižiūrėjo į jį. 

— Ši vieta netinkama gyventi, - paaiškino jis. 

— Bet juk pats čia gyveni? 

Jis gūžtelėjo pečiais. 

— Taip, gyvenu. Aš, kaip mano sodas, sulaukėjęs. Kitur ne- 
galėčiau gyvuoti, - jis nužvelgė Mają. - Kodėl tau parūpo foto- 
grafuoti kaip tik čia? 

— Aš dar šiek tiek dirbu policijos fotografe ir neseniai atva- 
žiavau čia tarnybos reikalais. Spėju, žinai, kas nutiko. 

— Savaime suprantama. Bet kaip policijos fotografė vargu ar 
turi pretekstą vaikščioti po namus štai taip? 

Ji pajuto, kaip užkaito skruostai, ir kaipmat pasigailėjo pa- 
minėjusi darbą policijoje. Buvo pratusi prasmukti nekliudoma 
beveik nieko nepaaiškinusi. 


- Taip, žinoma. Bet aš dar esu menininkė ir sumaniau nuo- 
traukų projektą. Mosmarkenas mane domina, visa jo istorija taip 
pat. Buvau Karlstado muziejuje, apžiūrėjau Bruknyno mergaitę, 
noriu daugiau sužinoti. O jūs kaip tik toks žmogus, kurį norėčiau 
pakalbinti. 

— O ar nesupainiojai manęs su Pederiu Larsonu, kuris rado 
Bruknyno mergaitę... 

— Ne, kalbėjausi su Natali, ir ji man nurodė tave. 

Jo žvilgsnis paaštrėjo. 

— Tu pažįsti Natali? 

— Vargu ar galėčiau taip teigti, esu tik sutikusi ją keliskart. 
Neapsakomai miela mergina. 

Jis linktelėjo galvą ir tarytum vidujai pasvarstė. 

- Norėtum gurkšnelio kavos? 

Maja nusišypsojo kiek gebėdama maloniau. 

— Mielai. 

Joranas įsivedė ją į namą, į kambarį tamsaus medžio sie- 
nomis ir masyviomis knygų lentynomis. 

- Įsitaisyk. 

Pats nuėjo į virtuvę, ir Maja netrukus išgirdo ūžiant kavos 
virdulį. Ji apsidairė, akimis perleido knygų nugarėles. Nutuokė, 
kad knygų pavadinimai arabų, hebrajų, ispanų, rusų kalbomis, 
bet pamatė ir angliškus: The Anatomy of a Ghost ir A Study of the 
Unknown“. 

Po valandėlės jis grįžo su dviem puodeliais ir dubenėliu py- 
ragaičių. 

- Žinai, kad Natali gyveno čia, netoliese? 

— Taip. 


ž Vaiduoklių anatomija, Nežinomybės studija. (Angl.) 

— Ir žinai, kas nutiko jos tėvams? 

— Taip. Tuomet pati gyvenau Omole. Sklido gandų. Bet juk 
tu juos pažinojai? 

- Žinoma, šiek tiek, juk buvome kaimynai. Bet daugiausia 
kalbėdavausi su Natali. 

- Atleiskite, kad klausiu, - tarė Maja, - bet ar buvote namie 
tą dieną? Ar naktį? 

— Turi galvoje, kai tai nutiko? 

— Taip. 

— Aš kietai miegu, - atsakė Joranas, - visuomet kietai mie- 
gojau. Pabudau tik prieš pietus, kai jau viskas buvo baigta. Natali 
pasirūpinta, namo ji niekuomet negrįžo, tik dabar. 

Jis nusišluostė servetėle burną. 

Jai knietėjo paklausinėti apie Natali ir tą nelaimę, bet ji nedrįso 
rizikuoti, sugriauti pasitikėjimą, kuris tarp jų tarytum mezgėsi. 
Užtat įsileido pasakoti apie nuotraukų projektą, apie susitikimą su 
Larsonais. Abu aptarė, kaip svarbu sukaupti arba atsikratyti turimų 
daiktų. Paskui Maja galva mostelėjo į knygų lentynas. 

— Domitės... antgamtiniais dalykais? 

— Na, galima ir taip pasakyti, - tarė jis trumpai ir atsikando 
pyragaičio. 

— Ar visuomet domėjotės? 

Jis pakreipė galvą. 

— Ne, ne visuomet. Kitados dėsčiau. Fizikos teoriją. 

— O, - nusistebėjo Maja. - Ir kokios krypties? 

- Įtampos teoriją. Kvantinę mechaniką. 

— Įdomu, - pasakė ji. - Ar tiesa, kad mažiausiai 99,99 ir taip 
toliau procento visos materijos yra tuščia erdvė? 

Jis nusišypsojo. 

— Tu apsiskaičiusi. 


Ji suraukė nosį ir papurtė galvą. 

— Nelabai. 

- Šiaip ar taip, žinai daugiau negu didžiumas žmonių, - tarė 
jis ir padėjo puodelį. - Tačiau faktas, kad tuščios erdvės yra grei- 
čiausiai šimtas procentų. Net atomo branduolys, kurį, spėju, tu 
pasilikusi atsargai, pagrindiniame lygyje neturi savos apimties. 
Bet gal ir svarbu pabrėžti, kad apskritai tuštumos nėra. Tenai 
verda, burbuliuoja, srūva, ištisai vyksta kokie nors dalykai. Va- 
dinamajame vakuume neribotos galimybės susidaryti dalelėms. 
Niekas ir viskas vyksta tuo pačiu metu. Bet tai sunkoka... nupa- 
sakoti. Taip sakant, paprastam gyvenime. 

Maja nusišypsojo. 

— Tada norėčiau paskaityti tau vieną dalyką, - ji išsiėmė 
mobilųjį telefoną. - Dabar pasižiūrėsime... štai čia. 

Ji ėmė skaityti. 

- Emptiness is not complete nothingness; it doesn't mean that 
nothing exists at all. What it does mean is that things do not exist 
the way our logic minds suppose they do. Emptiness is at the care 
of all things, beings and events, and nothing we see, hear or are 
stands alone; everything is a tentative expression of one seamless, 
everchanging landscape." 

Ji vėl įsidėjo mobilųjį telefoną. 

— Taip, maždaug tą patį ir sakiau, nors čia skamba kur kas 
dailiau, - įvertino Joranas ir nusišypsojo. -Tai iš esmės nusako 
kvantinę mechaniką. Iš kur ėmei šį tekstą? 


T Tuštuma anaiptol nėra nesatis; tai nereiškia, kad joje išvis nieko nėra. Tai reiš- 
kia, kad daiktai egzistuoja ne taip, kaip mums teigia loginis mąstymas. Tuštuma yra 
visų daiktų, būtybių ir įvykių branduolys, ir niekas, ką matome, girdime ar esame 
patys, neegzistuoja skyrium. Viskas tėra apytikris vientiso, nuolat besimainančio 


vaizdo atspindys. (Angl.) 

— Tai beorės erdvės kaip tikrovės pagrindo aprašymas, - at- 
sakė Maja ir patylėjo, - budistų filosofija. 

— Cha cha! - jis parodė į Mają pirštu ir nusijuokė. - Pri- 
čiupai mane! 

— Į šią tikrovę pasineriama, kai norima išjungti sąmonę, - 
kalbėjo ji toliau. - Pavyzdžiui, medituojant. Taigi gal savo paties 
viduje reikėtų ieškoti tiesioginės kvantinės mechanikos dėsnių ir 
būties pagrindo. 

— Galbūt, - Joranas, kilstelėjo antakius ir gurkštelėjo kavos. 

— Tiek to, - tarė Maja. - Pasakokit toliau. Kodėl liovėtės 
dėstyti fiziką? 

— Mes atsikraustėme čia. Ir mano požiūris, kaip čia pasa- 
kius... pasikeitė. Buvo aštuntojo dešimtmečio pabaiga. Viešpatie, 
kaip bėga laikas. Netrukus jau bus trisdešimt metų. 

- Ir kas nutiko? 

— Kas nutiko? Kaip čia pasakius? Po kiek laiko pastebėjau, 
kad ši vietovė... taip, kad čia kažkas negerai. 

— Ką turite galvoje? 

- Iš pradžių, regis, tik nujaučiau. Bet paskui ėmė dėtis keisti 
dalykai. Konkretesni. 

— Pavyzdžiui? 

Joranas išskėtė rankas. 

— Dingo žmonės, - jis žvilgtelėjo į Mają. - Turbūt dėl to ir 
esi čia? Iš tikrųjų turime apie tai kalbėtis? 

Maja pamaišė kavą ir lėtai linktelėjo galvą. 

— Aš jau seniai įtarinėjau, kad žmonių dingimai šiose apy- 
linkėse susiję su Mosmarkenu, - pasakė Joranas. 

— Taip, girdėjau apie tuos įtarimus. 

—- Daugybę kartų skambinau policijai. Bet niekas nesiklausė. 
Galų gale mane įtraukė į pamišėlių sąrašą. Kai tik atsiranda 
mano numeris, ima žybsėti raudona lemputė. Arba tikriausiai 

taip buvo iki dabar, nes aš ir anksčiau patariau policijai, kad čia 
ieškotų Stefano Vyko. 

— Bet kiek žmonių čia yra dingę, tavo galva, ir kodėl tau 
šovė mintis, jog jie dingę kaip tik čia? 

Jis atsistojo, išėjo iš kambario ir netrukus grįžo, nešinas 
storu voku. 

- Žiūrėk, - pasakė ir išskleidė ant stalo dvidešimt rašomojo 
popieriaus lapų. 

Kiekviename lape buvo dailiai užrašyti dingusiojo asmens 
vardas pavardė, amžius ir dingimo data, be to, pridėta nuotrauka 
ir laikraščių iškarpų. Maja pasilenkė ir akimis perleido stalą. 
Žvilgsnis įsmigo į vieną nuotrauką. 

Stefanas Vykas. 

Pragulėjęs žemėje jau kelerius metus, bet dar atpažįstamas. 

— Tikrai esi girdėjusi kalbant ir apie šį berniuką, - pasakė 
Joranas ir pakėlė lapą su plačiai šypsančio berniuko nuotrauka. — 
Jis dingo per vieną apylinkės šventę bene prieš dešimt vienuo- 
lika metų, jo niekas taip ir nerado. Anksčiau, dar prieš kelerius 
metus, dingo senyva vokietė, buvo žinių, kad prieš pat dingdama 
ji lankėsi Mosmarkene, tačiau šios moters ieškoti greitai liau- 
tasi - manyta, jai išvykus į žemyną. Tačiau artimieji jos taip ir 
nesulaukė. Tai tęsėsi ir toliau. Mosmarkenas susijęs su begaline 
daugybe dingimų, bet niekam nerūpi šie pavyzdžiai. 

Jis valandėlę patylėjo, paskui vėl prašneko tyliu balsu. 

— Užtat man jie vis aiškesni. Skaičiau, vis labiau ir labiau 
domėjausi... kaip čia pasakius... senovės prietarais. Iš pažiūros 
nepaaiškinamomis istorijomis. Skaičiau pasakojimus apie pik- 
tąsias jėgas, pamėkles, vaiduoklius, vadink kaip tinkama. Jeigu 
bent menkučiukę kruopelytę tiki tuo, kas čia yra, gal tie žmonių 
dingimai nėra tokie jau nepaaiškinami. Žinoma, pasidariau ne- 
parankus. Šis domėjimasis susikirto su mano profesoriavimu, ir 


aš daugybę metų nė kojos nebekeliu į įstaigas. Taip sakant, mano 
reputacija laikytina itin prasta. 

Maja palinko į priekį. Tarp visų popierių ir dokumentų 
buvo storas aplankas, kurio jis dar nelietė. 

— O kas čia? - paklausė ir parodė į aplanką. 

— Čia... mano žmonos... paieška. Ji taip pat dingo. Netrukus 
po to, kai čia atsikraustė Natali su tėvais. 

— Kaip tik tada, aš apie tai girdėjau. 

— O aš nelabai... noriai apie tai kalbu, nemalonu. Dauguma 
mano, kad ji pabėgo. 

— Arji ne pabėgo? 

Joranas pasižiūrėjo į Mają. 

— Kaip jau sakiau, nenoriu apie tai kalbėti. 

Maja atsitiesė. 

- Gerai, suprantu. Bet jei tu nebedirbi universitete, tai iš ko 
gyveni? Vargu ar ši sritis, vaiduoklių sritis, ypač pelninga? 

Jis nusišypsojo. 

- Tu net nenutuoki. Galybė pasaulio laikraščių labai domisi 
antgamtiniais reiškiniais. Esu rašęs turbūt pusei iš jų. Įvairiomis 
kalbomis. Gal pelninga ir netikslus žodis, bet aš gerai verčiuosi. 

— Tai tu manai, kaip čia pasakius... tiki vaiduokliais? 

Joranas nusikvatojo ir kinktelėjo galvą. 

— Paprastai šito klausdavo Natali. Tuomet aš pats buvau 
tikras šios srities neišmanėlis ir niekuomet nežinojau, ką jai at- 
sakyti. 

— Bet dabar žinai? 

— Ką gi, užsiiminėju jais jau bemaž tris dešimtmečius, o kai 
ką nors tyrinėji gana uoliai, ilgainiui galų gale turbūt įgyji tam 
tikrų reikiamų žinių. Be to, tikriausiai užmezgiau glaudesnį ar 
ne tokį glaudų ryšį kaip tik su šios vietovės vaiduokliais. Jie juk 
mano kaimynai. Ilgus laiko tarpus bendrauju vien su jais. 


Maja pajuto, kad pati šiek tiek įsitempė. Žinoma, ją links- 
mino Jorano beprotybė, bet kartu kažkas glumino - gadino nuo- 
taiką, jis neatrodė toks jau visai nepavojingas. 

Išprusę pamišėliai patys pavojingiausi. 

Neprisiminė, kur girdėjo šiuos žodžius. Gal taip sakė Leifas? 

— Bet kodėl tu šito ėmeisi? - paklausė ji. 

Joranas pakreipė galvą ir ilgai žiūrėjo į ją. Paskui atsistojo, 
išėjo, atsinešė kavinuką, pripylė kavos puodelius ir vėl atsisėdo. 

- Mes, žmonės, ir gyvi būdami esame skirtingi, o kokie 
tampame po mirties, apskritai neturime žinių. Taigi tai, ką va- 
diname vaiduokliais, gali būti atskiras reiškinys. Manau, vietovė 
ir jos istorija paveikia formą, kurią įgyja būsimasis vaiduoklis. 

— Taigi ši vietovė? - paklausė Maja. - Kaip apibūdintumei 
vaiduoklius, kurie, tavo manymu, įsikūrę Mosmarkene? 

— Susipažinau su jais, kaip su... kaip čia pasakius? Kaip su 
pasklidomis žmogaus liekanomis. 

Maja atsilošė. 

— Na? 

— Įsivaizduok žmogų, nebeturintį nei kūno, nei sielos. Kas 
iš jo likę. Šlamštas. 

- Ką turi omeny? 

- Beprasmes mintis, nerandančias kelio atgal. Amžinas 
kančias be jokio skausmo. Ištrintus prisiminimus. Tokie dalykai. 

— Bet, - tarė Maja. - Tai, ką tu apibūdinai, juk yra... niekas. 

Joranas atrodė patenkintas. 

— Tiksliai. Kaip tik todėl ir manau - prieštaringa tvirtinti, 
kad vaiduoklių yra. Mat vaiduoklis yra neigimas, tuštuma. Bet 
toji tuštuma, jos nebuvimas, tai gali būti milžiniška jėga. Savo- 
tiškas... alkis. Manau, kad kaip tik tai pajutau atsikraustęs čia, ir 
tuo susidomėjau jau iš pat pradžių. 

— Na, o kaip, tavo manymu, tie vaiduokliai, kurių nėra, su- 
siję su dingusiaisiais? - paklausė Maja. 

— O ką manai tu? 

Valandėlę abu sėdėjo tylomis. Maja pajuto, kaip kažkas ėmė 
keistis jos viduje. Turėjo kuo greičiau iš čia sprukti. 

— Nelabai suprantu, bet tu manai, kad... jie išalkę... gyvų 
žmonių? 

— Taip, kūno ir sielos, kurių patys neturi. 

Joranas pasilenkė prie jos ir įsisiurbė į akis žvilgsniu. 

Užstojus šviesą, jo vyzdžiai išsiplėtė. 

— Keblumas tik toks - vaiduokliai neturi smegenų, tad ne- 
apskaičiuoja ir nepasinaudoja aukos mirties akimirka, kad per- 
imtų jų kūną arba sielą. Užtat atsiranda naujas vaiduoklis, ku- 
riam irgi reikalingos aukos. Visai nelogiška. Bet kai kalbama apie 
vaiduoklius, neverta tikėtis logikos. Tai jau galiu tikrai teigti. 

Maja užsimerkė ir pasistengė suvaikyti jo minčių seką. 

— Taigi, anot tavęs, dalis čia palaidotų yra kaip Bruknyno 
mergaitė, tai yra paaukoti dievams pamaloninti, o dalis tarytum 
praryti žemės, pavilioti jau mirusiųjų? 

— Taip. Nors šiais laikais, spėju, viskas siejasi tik su pastarai- 
siais. Vargu ar dabar dar aukojami žmonės. 

Maja sustingo. Jos veido raumenys įsitempė. Buvo pamir- 
šusi, kad visuomenė nežino visų smulkmenų apie Johanesą Ajebą 
ir Stefaną Vyką. 

— Arba? - paklausė Joranas, regis, pastebėjęs jos pakitusią 
savijautą. Valandėlę žiūrėjo į ją, pirštu persibraukė lūpas. - Pa- 
aukoti žmonės? - sušnibždėjo. - Jūs manote, kad Stefanas Vykas 
buvo paaukotas? 

— Negaliu leistis į... - ji skėstelėjo rankomis. - Sorry! 


radote jo kape? Įrankių? Papuošalų? Kitokių vertingų daiktų? Pi- 
nigų? 
išvadų. 

— Juk visąlaik kartojau, kad reikėtų tuo užsiimti kuo rim- 
čiau, jei žmonės vis dėlto aukojami. 

— Su kuo apie tai kalbėjai? - paklausė Maja. 

- Su kuo kalbėjau? Šiuos dalykus tyrinėju greit bus jau tris- 
dešimt metų, taigi su kuo aš apie tai nekalbėjau? 

Jis tarytum susikaupė. 

- Ar galiu dar paklausti? - prašneko jis jausmingai. - Jei 
tu jau buvai Karlstado muziejuje, tai žinai, jog kai kada paau- 
koti kūnai būdavo persmeigiami kuolais, kad liktų gulėti, gal net 
kad nebegalėtų prisikelti. Žinoma, tai tik juoką keliantis teiginys, 
kad persmeigimas kuolu iš tiesų veikia vaiduoklius, bet privalau 
paklausti, ar tas jūsų rastas vyriškis iš Brolandos, gal ir jis... taip 
buvo persmeigtas kuolu? 

Maja suprato, kad juodu pasikeitė vaidmenimis. Dabar jau 
jam jos prisireikė. 

- Turbūt netrukus tokios rūšies informacija bus paskelbta 
laikraščiuose, - pasakė ji. - Bet kol kas turėsi tenkintis gandais. 

Jis gūžtelėjo pečiais. 

— Na, o tu, - neatlyžo Maja toliau, - kaip manai... kaip at- 
rodo vaiduokliai? Grynai fiziškai? 

— Tik ne taip, kaip paprastai įsivaizduojamas vaiduoklis arba 
kaip manai tu. Ne permatomi seniai ar senės - nors esu girdėjęs 
kalbų, kad mirusiųjų atvaizdai gali pasirodyti vandenyje. Vienin- 
telis fizinis kūnas, kurį aš tikriausiai esu matęs, yra... jie dūmų ar 
miglos pavidalo. Tarytum kamuoliavimasis į priekį. Aplink auką. 

- Ir tu šitai matei? 

— Seniai seniai. Tikriausiai kaip tik todėl ir susidomėjau 
vaiduokliais iš rimtųjų. Juk man, fizikui, sunku įsivaizduoti, kad 
apskritai kas nors galėtų materializuotis be kūno. 

— Ir ką tu matei? 

— Teterviną. Tada buvo ankstus rytas. Pamačiau jį pirmiau 
negu jis pamatė mane ir atsargiai sėlinau artyn, ketindamas pa- 
sižiūrėti iš arčiau. Jis pašiaušė plunksnas, kaip paprastai daro te- 
tervinai. O paskui ėmė plakti sparnais, tarytum išsigandęs. Lyg 
būtų tempiamas žemyn. Ir kaip tik tada pamačiau dūmų kilpas. 
Visas tetervinas išnyko per kelias akimirkas. Jį tarytum prarijo 
žemė. Stulbinantis vaizdas. 

— Bet gal ten buvo itin klampi vieta? Gal jis paprasčiau nu- 
grimzdo? - pamėgino svarstyti Maja. 

— Būtų galima ir taip manyti, bet tai nepasitvirtino. Aš patik- 
rinau. Žemė buvo gana kieta. 

— Nors tai kiek kertasi su tavo teorija, kad vaiduokliai išalkę 
žmonių kūno ir sielos, nes patys jų neturi. 

— Taip, nežinau. Gal nebūtinai turi būti žmogus. Tikriausiai 
ir tetervinas neblogai. Juk sakiau, kai kalbama apie vaiduoklius, 
nesitikėk jokios logikos. 

Jis atsistojo. 

— Gal pasivaikščiotume? Norėčiau tau kai ką parodyti. 

Maja pajuto, kaip vidujai suabejojo. 

— Lauke? Pelkėje? - paklausė ji. 

Jis linktelėjo galvą. 

Pabeldė į duris. Du stiprūs smūgiai. Natali kaip tik atsisėdo prie 
stalo kambaryje ir įsijungė kompiuterį. 

Ji atsargiai pravėrė duris ir pamatė Aleksą, sargą, su įrankių 
dėže rankoje. 

— Durys, - pasakė jis ir parodė. - Spyna. 

- Tikrai, - pritarė Natali. - Ji stringa, kai kada, regis, neat- 
rakinsi, lyg raktas būtų ne tas. 

Aleksas nutylėjo, tik pasidėjo priemenėje dėžę ir ėmė dar- 
buotis. 

Natali valandėlę jį stebėjo, paskui lėtai grįžo į kambarį ir 
atsigulė ant lovos. Klausėsi, kaip burzgia grąžtas, žvanga skarda, 
aidi duslūs smūgiai į medinę durų staktą ir pačias duris. Šie 
garsai buvo lyg atpalaiduojantys, kone hipnotizavo. 

Po kiek laiko suskambo mobilusis telefonas. Laboratorija. 
Tikriausiai dėl mėginių, kuriuos ji neseniai nusiuntė. 

— Taip, čia Natali Striom, - atsiliepė ji ir iškart pajuto, jog 
kažkas negerai. Skambinanti moteris tarytum ieškojo žodžių, 
kuriais galėtų išdėstyti reikalą. 

— Mes trupučiuką... sutrikome, gavę tyrimų rezultatus. Tad 
man pasirodė, jog turiu tau papasakoti, o tik paskui juos nusiųsti. 

— Gerai, - nustebo Natali, - kas yra? 

— Greičiausiai į mėginius įsivėlusi klaida. Neaptikome nieko 
iš tų medžiagų, kurių tu ieškai, azoto, azoto suboksido ir metano. 


Nedaug trūko, kad Natali būtų nusikvatojusi. 

- Ką tu sakai? Juk padariau taip, kaip visuomet. Negali būti. 

- Deja, bet apskritai nėra jokių nuosėdų. 

— Jokių? - paklausė Natali. 

- Jokių. 

Natali pajuto, kaip išdžiūvo burna. Galvoje ėmė suktis 
blogos mintys. 

Jie suklydo, pamanė. Laboratorijoje turbūt padaryta kokia 
nors klaida. O gal suklydo Johanesas, imdamas mėginius. 

Ne, tai vaiduokliai. Jų darbas. Jie panaikina visa kita. 

- Atsiprašau? - paklausė moteris. 

— Nieko nesakiau, - skubiai pratarė Natali. 

— Panaikina? - paklausė skambinusi moteris. - Nesuprantu. 

— Sakiau, kad pasižiūrėsiu. Kiek vėliau atsiųsiu kitus mėgi- 
nius. Šiaip ar taip, aš susidorosiu, reikalas susitvarkys. Kol kas. 

Ji išjungė telefoną, moteriai nesuskubus atsakyti. Pajuto, 
kaip akių vokai įkaito nuo ašarų ir kaip visą perėmė nuovargis. 
Paskui atsilošė atgal ir užsimerkė. Gal net užsnūdo. 

Kai atsimerkė, visai prie pat jos stovėjo žŽmogysta, aukšta 
lyg kalnas. 

Natali krūptelėjo, tiesiog suriko. 

— Vajetau, - tarė pamačiusi, kas čia stovi. - Aleksai. Kaip aš 
išsigandau... Visiškai pamiršau, kad tu čia. 

— Aš baigiau, - pasakė jis. 

Natali atsisėdo. 

— Gerai, taip ir pasakysime. Ačiū už pagalbą. 

Jis nė nekrustelėjo. Apšviestas iš nugaros atrodė lyg stambus 
šešėlis baltomis akimis. 

— Labai labai ačiū už pagalbą, - vėl mėgino padėkoti ji. 

Nieko. Tik jis visas tarytum pasikeitė. Bereikšmis žvilgsnis 
vos akimirkai tapo visiškai supratingas. 

Ji sudrebėjo. Ar jis... normalus? 


y0- eo 


sisuko ir išėjo. 


Maja ir Joranas žingsniavo siauru liepteliu, abipus kurio tęsėsi 
retas miškas. Per pirmąjį pusvalandį juodu sutiko du būrelius; 
pirma penkių jaunuolių grupelę, o kiek vėliau dvi moteris ir 
trisdešimtmetį vyriškį. Turėjo pasukti į šalutinį taką, kad prasi- 
lenktų ant klojinio. 

— Paprastai čia būna tuščia, - subambėjo Joranas. - Keista, 
kokia lavono galia. 

Maja gana neblogai žinojo apie nusikaltimo vietos trauką. 
Daug žmonių troško pamatyti tą vietą savo akimis. Ji spėjo, kad 
seni gandai bei istorijos apie pelkę prisidėjo ir dabar. 

Retkarčiais juodu sustodavo, kad Maja galėtų padaryti nuo- 
traukų. Nebuvo labai jauku dirbti šalia Jorano. Nežinojo kodėl, 
bet kiti žmonės paprastai jai netrukdydavo. Joranas buvo kitoks. 
Be to, ji nebuvo apsiavusi tinkamais batais, peršlapusios kojos 
jau šalo. 

— Įdomu stebėti, kaip tu dirbi, - tarė jis. - Aš pats tikriausiai 
visam tam aklas. 

— Taigi, - tarė Maja. - Nesunku tokiam tapti. 

Valandėlę juodu ėjo tylėdami. 

-— Ar galiu paklausti, - prašneko ji, - ką tu Žinai apie tai, kas 
nutiko vyresnėlei Larsonų dukrai? 

- Treisei? Žinau nedaug. Niekas nedraudė apie tai kalbėti. 
Bet buvo juokaujama, jog ją pasiglemžė vaiduokliai, - jis palin- 
gavo galvą. - Žmonės kvaili. Juokiasi iš tokių dalykų. 

— Tu tikrai manai, kad ją pagrobė vaiduokliai? 

— Tai įmanoma. Nors neturiu duomenų, koks tądien buvo 
oras. 

- Oras? - paklausė Maja ir sustojo. 

— Yra teorija, kad vaiduokliai išsirenka aukas greitai kei- 
čiantis orui, - pasakė Joranas. - Arba kad greičiausiai pats auko- 
jimas turi įtakos oro permainoms. Tipinis reiškinys yra tai, kad 
staiga pakyla vėtra. Kai auka pasirinkta, vėtra vėl greit nurimsta. 

— Nesuprantu, kaip su visu tuo susijęs oras? 

Joranas atsiduso. 

- Tu sutelkusi dėmesį į klaidinančius dalykus. Arba veikiau, 
duodi klaidingus klausimus. 

Ji suvirpėjo. Jis kalbėjo taip įtaigiai. Lyg iš tiesų kuo nuo- 
širdžiausiai tikėtų savo mintimis. Taip tikėjo, kad nė negalvojo, 
kaip jo žodžius priima kitų ausys. 

— O kaip tu pats? - paklausė Maja. - Ir Larsonai? Ir dvaro 
rūmų savininkai? Argi ne pelkės apylinkių gyventojai labiausiai 
rizikuoja, jog kada nors ir juos pasirinks? 

— Taip, šitaip turbūt ir nutiko Treisei. O mums, kitiems, gal 
pasisekė. Nors juk pati matai ištuštėjusias sodybas aplink pelkę. 
Kas gali žinoti, kas nutiko juose gyvenusiems žmonėms, aš irgi ne- 
žinau. Net nenutuokiu. Ar veikiau dar neturiu tinkamo atsakymo. 

Jis sustojo, regis, įsistebeilijo į tykų kraštovaizdį. 

— Gal jie tiesiog išsikraustė ir paliko savo trobesius? Anoks 
sunkumas tą sužinoti, - pasvarstė Maja.- Ivona Larson man pra- 
sitarė, kad už savo nekilnojamąjį turtą jie bemaž nieko negautų. 

- Taaip, todėl, juk kas norėtų čia įsikurti? Pastarieji įvykiai 
irgi prastai garsina vietovę. Niekas žmonių nevilioja taip, kaip 
neatskleistos paslaptys, bet nuo jų verčiau laikytis atstu. 

— O ar tu kada nebijai? - paklausė ji. 

- Bijau? Nė truputėlio nebijau. Turbūt didžiausias mano 
karjeros tikslas būtų, jei pasiglemžtų vaiduoklis. 

— Taigi tu trupučiuką nusivylęs, kad šito nenutiko? 

Jis nusikvatojo. 

— Dar ne per vėlu. Juk vis tiek kaip nors mirsiu, o šitokia 
mirtis bent būtų įdomi. 

— Jei teisingai suprantu visą šį reikalą, - tarė Maja, - vai- 
duoklių atsiviliotieji į pelkę žmonės tikriausiai neperveriami 
kuolu, argi ne taip? 

Jis vėl nusikvatojo balsiai, lyg seniai nebūtų girdėjęs tokio 
linksmo pokšto. 

— Taip, manau, kad jie ne tokie išmanūs. Persmeigimas kuolu 
yra konkretus veiksmas, kurį atlieka itin gyvybingi žmonės, - jis 
sustojo ir mostu parodė medžiais apaugusią pelkės vietą. - Štai 
tą vietą norėjau parodyti. 

Pro šakas Maja tarytum kažką įžiūrėjo. 

— Trobelė? 

Paskui Joraną ji įsekė vidun. 

— Tai sena Natali trobelė, kur ji paprastai žaisdavo su savo 
drauge Julija. | 

Maja apžiūrėjo, regis, ką tik dažytą medinį statinį ir skardos 
stogą, turbūt kelerių metų senumo. Ji pasilenkė ir atidarė spin- 
telę. Viduje gulėjo savaitraščiai, ir keksų pakelis. Atrodė visai 
nepasenę. 

- Bet Natali čia lankėsi turbūt prieš penkiolika metų. Šia 
trobele ką tik naudotasi. Ir jos būklė puiki. 

- Žinau. Tai linksma istorija - pats talkinau trobelę statant. 
Tikiuosi, dabar jau bus suėjęs senaties terminas. Nė vienas iš jų 
tėvų nežinojo. Tikriausiai nebūtų leidę. Juk mergytėms buvo 
draudžiama vienoms eiti į pelkę. Bet jos taip šito norėjo, tad pa- 
maniau, verčiau tegu turi gerą vietelę, kurią aš žinau, o ne lan- 
džioja po visą pelkę. 

— Ir tu prižiūrėjai trobelę per visus tuos metus? 

— Ne, taigi. Pamaniau, norėsi žinoti, jog yra kažkas... kas 
pasisavino šią trobelę po mergaičių. 


— Ar tu žinai kas? 

Jis linktelėjo galvą. 

— Taip. 

— Kas? 

— Nieko nenoriu apskųsti, iš tikrųjų, suprask, aš prieš jį 
nieko neturiu, bet... 

- Kas jis? 

- Jis vardu Aleksas. Dvaro sargas. 

— Suaugęs vyras? 

— Aleksas subrendęs kūnu, bet neišsivystęs protu. Jis gyvena 
name šalia dvaro rūmų ir turbūt pažįsta pelkę geriau nei kas nors 
kitas. 

— Ką jis čia veikia? 

— Leidžia laisvalaikį. Stebi paukščius ir kitokius gyvūnus, 
rašo apie juos lyg ir kokią knygą. Ši vieta yra jo mėgstamiausia. 

Maja įėjo į trobelę ir pažvelgė iš jos. Iš čia buvo matyti toli, 
o tavęs nematė niekas, pats buvai pasislėpęs. 

— O tas Aleksas, - pasidomėjo ji, - kaip jį apibūdintum? 

— Ką turi galvoje? 

— Na, kaip jis atrodo? Jo laikysena... Kaip jis vaikšto? 

— Kodėl klausi? 

— Kai fotografavau pelkėje, mačiau aplinkui slankiojantį 
žmogų, kurio... eisena atrodė keista. 

— Taip, tai gali būti Aleksas, jis panašiai šlubčioja, - pasakė 
Joranas ir sulenkė nugarą. - Lyg norėtų būti mažesnio ūgio. 

Maja išsiėmė mobilųjį telefoną, bet pamatė, jog nėra ryšio. 

— Man reikėtų paskambinti, - pasakė ji reikliai ir pasižiū- 
rėjo į Joraną. 

— Galime eiti į dvarą, jis arčiau civilizacijos, - pasiūlė Jo- 
ranas. - Turbūt ten galėsime pasikalbėti ir su Aleksu. 


— Ką tik pavalgėme priešpiečius, bet, jei esate išalkę, tikrai 
ko nors bus likę, - pasakė Agneta, kai Maja ir Joranas įėjo į dvaro 
rūmų fojė. 

Agneta stipriai apsikabino Joraną ir nusišypsojo Majai. 

— Ir vėl policija čia? Gal priviliojo kursai „Susikurk gyve- 
nimą, kokio visada troškai'? Tikiuosi, kad ne dėl kokios nors 
liūdnos naujienos. 

— Ne, - atsakė Maja, - mes tik norėtume pasikalbėti su 
dvaro sargu. 

— Su Aleksu. Ką tik jį mačiau. Luktelėk akimirką, aš jį pa- 
kviesiu. 

Ji išskubėjo, bet greit grįžo. 

— Ką tik kažkur jį mačiau. Turbūt nuėjo namo. Ar žinot, kur 
jis gyvena? 

— Aš žinau, - pasakė Joranas. 


Iš kiemo aikštės į mišką vedė žvyro takelis. Kiek tolėliau pro me- 
džius raudonavo troba, anksčiau gyvenama darbininkų, spėjo 
Maja. 

- Štai jo būstas, - tarė Joranas. - Esu keliskart čia buvęs 
ir su juo sveikinęsis. Malonus vyrukas. Nekalbus, bet saviškai 
įdomus. 

Jie pabeldė į duris ir pašaukė, bet Aleksas nepasirodė. 

- Šiuo namu jis naudojasi kaip dirbtuve ir sandėliu, - Jo- 
ranas parodė trobesį kiek tolėliau. 

Durys buvo atdaros. Viduje atsidavė švara, įrankiai suka- 
binti ant sienų kone atkariai tvarkingai, o grindys švaresnės nei 
Majos namuose. 

— Aleksai? - šūktelėjo ji. 


Ir vėl jokio atsako. Joranas išėjo laukan, tuo tarpu Maja ir 
toliau žvalgėsi Alekso dirbtuvėje. Ant varstoto plastiko aplanke 
gulėjo žemėlapis. Ji pasilenkė prie jo, kad geriau įsižiūrėtų. 

Nučiupinėtas pelkės žemėlapis, pilnas žymų ir simbolių. 
Pažymėtos tos vietos, pagalvojo Maja, kur jis matė tam tikrus 
paukščius ir gyvūnus. Kitokių žymų ji nesuprato. 

Maja nufotografavo žemėlapį mobiliuoju telefonu, paskui 
nuėjo durų link ir padidino nuotrauką - iš arčiau ji pastebėjo 
kitas Žymas. 

Šešios vietos, pažymėtos vienodai. Viena tų vietų, jeigu ji 
teisingai suprato žemėlapį ir jo nurodomas kryptis, galėjo būti 
ta, kur rastas užkastas Stefanas Vykas. 

— Tą vasarą Treisės mirtis buvo ne vienintelė tragedija, - pa- 
sakojo Natali. 

Ji sėdėjo ligoninės palatoje ir žiūrėjo į lovoje gulintį Joha- 
nesą. Pro atvirą langą veržėsi gatvės eismo gausmas, iš apačios 
atsklido juokas, kažkas įjungė automobilio variklį. 

— Manau, turėčiau tau papasakoti ir apie tą kitą tragediją. 
Anaiptol ne lengviausias pasakojimas, bet jei jau šitiek papasa- 
kojau. Dabar norėčiau tęsti toliau. Galėsi išgirsti viską. 

Ji tylėjo ilgiau negu ketvirtį valandos. Visąlaik smilium 
glostė Johaneso rankos riešą, tada leidosi pasakoti apie 2002 metų 
rugpjūčio mėnesio vakarą, kai viskas pasibaigė. Kaip dvylikametė 
Natali neteko geriausios savo draugės, nes matė vyresnę jos seserį 
nugrimztančią į liūną. Apie tai, kaip vis didėjo tyla, o skausmas 
įsismelkė iki gyvo kaulo. 

Kodėl niekas nekalbėjo? 

Kodėl visur įsiviešpatavo tyla? 


Paskutinė diena prasidėjo jos kambaryje Mosmarkeno viloje. Ji 
prisiminė, kaip ją pabudino radijas ir kavinuko ūžimas. Tas kun- 
kuliavimas, kuris anksčiau jai atrodė jaukus ir mielas, dabar buvo 
lyg šiurkštus džeržgimas, įniršio pilnas švokštimas. Minkšta lova, 
visuomet tokia miela, dabar tarytum suzmeko ir pasidarė atgrasi. 
Medžio rievių burnos lubose iš tikrųjų klykė kur kas garsiau nei 
kada nors anksčiau. 

Ji užlipo į viršų, ant stalo laukė kukurūzų dribsnių pakelis, 
pienas, tuščias dubenėlis ir šaltas šaukštas. 

— Labas rytas, - mamos balsas lyg kokios pamėklės. 

— Kur tėtis? - paklausė Natali ir iškart pamatė, kaip raudoni 
jo marškiniai praslinko pro virtuvės langą, o paskui tėtis įėjo 
vidun, rankos pajuodusios nuo alyvos. Durims jam už nugaros 
užsitrenkiant, iš kiemo aikštelės padvelkė sausas vėjelis. 

— Labas, Nate. Ar gerai miegojai? 

Prisiminimas žodžio, kurio seniai nebėra. Paskutinės dienos 
žodžio. Jis sukosi aplinkui, braižė kūno paviršių, gesino viltį ir 
žiebė gaisrus. Kaip šitaip baisiai galėjo skaudinti žodis, kurio se- 
niai nebėra? 

Natali ir toliau glostė Johaneso rankos riešą, nė nepajuto, 
kad smarkiai brauko pirštu. Kvėpavo trūksniais. 


Visi pelkės apylinkių gyventojai tą vakarą turėjo susirinkti Nords- 
triomų namuose - gal turėjo vykti koks susitikimas, tad po pietų 
jos tėvai ėmė dėlioti butelius. Iki svečių atėjimo jie kiekvienam 
svečiui sumaišė po gėrimą. 

- Šįvakar mes sėdėsime ir šnekėsimės su kitais suaugusiais, - 
pasakė mama. - Jei nori, gali neštis bulvių traškučius į savo kambarį. 

Ir jie suėjo. Joranas. Agneta ir Gustavas. Ivona ir Pederis. 
Dar keletas svečių iš kitų namų ir sodybų. Smulkmenos nebebuvo 
ryškios. 

Natali prisiminė, kaip užmigo ir kaip pabudo. Prisiminė 
riksmus sujaudintais balsais. Tylą, kuri užtvindė namą svečiams iš- 
ėjus. Galva ūžė. Paskui vėl pasigirdo triukšmas. Piktas jos tėvo balsas. 

Ir šūvis. 

Ji prisiminė šūvį. 

Dabar nebeglostė Johaneso riešo. Suspaudė jį mėšlungiškai, 
lyg baimindamasi pargriūti. Lyg tai būtų buvusi jos vienintelė 
tvirta atrama. 

Ji prisiminė, kaip nuėjo į virtuvę, kaip pamatė mamą kru- 
viną gulinčią ant virtuvės grindų. Mėlyną tuniką, kurią Natali 
buvo jai išrinkusi prieš keletą metų. 

Mėlyną? Tu tikrai taip manai? Taip, galbūt. 

Tėtis Jonas šalia. 

Jis skylėtas. Jo galva skylėta. Skambink policijai. Tėčio galva 
skylėta, jis guli ant grindų šalia mamos. Kraujas, jis vis dar srūva, 
iš jų teka kraujas. Negaliu jo sustabdyti... 

Palauk lauke. 

Aš laukiu lauke. 

Kaip ji įlipo į automobilį ir laukė jame, kol atvažiavo poli- 
cija ir greitoji pagalba. 

Susidarė laiko skylė, o paskui viskas viduje ėmė daužytis ir 
užsivėrė; tarytum Natali ėmė pleventi aplinkui tarp žvaigždžių 
kartu su tėvais, jie šoko ratu ir juokėsi, laikydamiesi vienas už kito. 

Arji pati mirė ir pateko į dangų? 

Ji nejautė jokios ribos tarp savęs ir jų, lyg jie buvo toji meilė, 
kuri juos jungė, kuri tarytum švytėjo mokslo metų pabaigoje, 
saulėtomis rudens dienomis ir automobilyje važiuojant į mau- 
dyklą, kuri glūdėjo jos mamos akyse ir tėčio balse. 

Ir kartu kaip aštrus ledinis plienas pamažėle į ją įsismelkė 
išgąstis. Tai buvo pažadas, tuoj tuoj išnyksiąs, pažadas visam gy- 
venimui, kuris plūsdamas kraujais dabar gulėjo tenai, virtuvėje. 
Kaip akinama šviesa, mėlynas kaip mamos tunika. Visa ta mė- 
lynė, mėlynė visur. 

Sirenų daina. 

O paskui klausimai, atsakymai. 

— Negerai taip kalbėti, Natali. Manome, kad tavo tėtis nu- 
šovė tavo mamą, o paskui nusišovė pats. 

Aš noriu iš čia dingti. Dabar. 

Ar galite mane iš čia išsivežti, dabar? 

Kaip galima pabėgti pačiai nuo savęs? 


Mobiliuoju telefonu Leifas neatsiliepė, tad Maja įkalbėjo jam į 
balso paštą. Galop ji taip nebesitvėrė kantrybe, kad sėdo į auto- 
mobilį ir per miškus bei 45-uoju greitkeliu nulėkė į Karlstadą. 

Automobiliui įsukus į automobilių stovėjimo aikštelę prie- 
šais Leifo nuomojamą namą, jis paskambino. 

— Ar tu namie? - paklausė Maja. 

— Taip, - atsakė jis. 

— Aš ateinu. Dabar. 

Jis nustebęs pasitiko ją koridoriuje. 

— Važiavai tokį kelią savo laisvą dieną? - paklausė. - Turbūt 
nutiko kažkas svarbaus. 

— Gal kavos? - pasiūlė uždususi Maja. 

— Kavos, - sutiko Leifas ir nuėjo į virtuvę. 

Maja nekantraudama atsisėdo prie virtuvės stalo, tuo tarpu 
Leifas paėmė du puodelius. 

Taigi ji papasakojo, ką aptikusi sargo dirbtuvėje. Leifas 
atsilošęs sėdėjo ant kėdės ir klausėsi, ant krūtinės sukryžiavęs 
rankas. Galop Maja parodė žemėlapį mobiliajame telefone. 

— Tai tu manai, kad... - jis pasimuistė. - Manai, kad... 

Maja nuleido galvą ir pasižiūrėjo į jį. 

— Manau, kad jis pasižymėjo, kur turėtų būti kitos aukoja- 
mosios vietos. Šiaip ar taip, jis bene tiksliai pažymėjo kaip tik tą 
vietą, kur radome Stefaną Vyką. 


— Bet kodėl? - paklausė Leifas. - Kas jis per paukštis? 

— Jau kelerius metus dirba dvare sargu. Jie sako, kad jis tru- 
putį kuoktelėjęs. 

— Sako kas? 

— Taip girdėjau... 

Juodu ilgai sėdėjo tylėdami. Laikrodis su gegute vangiai 
tiksėjo dusliai džergždamas - sekundę po sekundės. 

— Pirmiausia nuvažiuosime patikrinti, ką jis tenai pasižy- 
mėjęs, - galop tarė Leifas. - Muilo burbulo iš viso šio reikalo 
nepūsime. Važiuosime tik mes abu. Trupučiuką pasižvalgysime. 

Jie atsispausdino žemėlapį, pasiėmė kompasą, kastuvą iš 
Leifo sandėliuko. Paskui visą kelią važiavo vienas paskui kitą 
per mišką. Miškas, miškas, miškas. Maja buvo bemaž pamiršusi, 
kokia miškinga ši vietovė. 

Kai atvažiavo į Mosmarkeno automobilių stovėjimo aikš- 
telę, Maja persėdo į Leifo automobilio keleivio sėdynę priekyje. 
Abu patyrinėjo žemėlapį ir nutarė, kurios iš pažymėtųjų vietų 
ieškos pirmiausia. 


Sutemos nusileido kaip šilko skara. Jie spėriai žingsniavo per 
pelkę, kiek gebėdami kliovėsi žemėlapiu. 

Po ketvirčio valandos ėmė artėti prie vietos, kur turėjo būti 
kuolas. Abu išsiskyrė, kiekvienas įniko ieškoti savarankiškai. 
Vaikštinėjo pirmyn ir atgal klojiniu, šalia jo, nulipdami net į 
pelkę. Vaikštinėti čia nebuvo sunku, po kiekviena pėda neliulėjo 
vanduo. Sunku buvo rasti pažymėtą vietą. Žemėlapyje tai buvo 
bene penkiasdešimties metrų skersmens plotas. 

— Po perkūnais, - sušuko Leifas. 

Ir dar: 

- Čia. Ji čia, Maja! Čia kažkas styro! 

Leifas pradėjo atsargiai kasti, Maja švietė jam žibintuvėliu ant 
kaktos ir stengėsi padėti šalindama kupstus ir žemės grumstus. 
Daug laiko ji tik tupėjo tyliai ir dairėsi po pelkę; kiekvienas 
kupstas atrodė lyg atskiras pasaulis, apaugęs įvairiaspalvėmis sa- 
manomis ir apgaubtas mažyčių varpelių pavidalo gėlių tinklu. 

Beveik po valandos tarp žemių kažkas subolavo. Kažkoks 
visai svetimas pelkei daiktas. 

Leifas priklaupė. Jis vos spūstelėjo pirštų galais, perbraukė 
rankomis per lygų paviršių, beveik meiliai nuvalė žemes. Galop 
atsitiesė ir pasisuko į Mają. 

— Velniai griebtų, Maja, manau, kad čia... oda. Arba kailis, 
jis skubiai nusišluostė nosį plaštakos viršum. - Galiu klysti, bet... 
manau, čia tikriausiai guli žmogus. 


Po valandos automobilių aikštelėje juodu pasitiko teismo me- 
dicinos ekspertus ir policijos automobilį. Apsirengę baltais ap- 
sauginiais drabužiais jie glaudžia vorele lyg pamėklės klojiniu 
patraukė į radimvietę. Kad būtų apsaugoti pėdsakai, pelkėje vėl 
buvo pastatyta palapinė. 

O paskui slinko valandų valandos. Popietė perėjo į vakarą. 
Tebuvo girdėti tik fotoaparatų zirzimas ir apsauginių drabužių 
čiužesys kam nors pajudėjus. Retkarčiais metama trumpa pas- 
taba ar klausimas. 

— Ką darysime dabar? 

- Šepetį, ačiū. 

— Čia kažką radome. 

Giliau žemėje iš tikrųjų buvo užkastas žmogus. 

Maja filmavo, kaip kūnas gabalėlis po gabalėlio rodėsi iš 
žemių. Petys, galva, ausis. Moteris durpių kapsulėje, gamtos glė- 
byje. 


- Patikrink kišenes, - paliepė Leifas ekspertei, palinkusiai 
virš kūno. Jis lingavo pirmyn ir atgal, stebėdamas, kaip jos pirštai 
rausiasi po drabužių liekanas. 

Netrukus ji iškėlė jau matytą audeklinį maišelį. 

— Atpažįsti? 

Majos žvilgsnį ir linktelėjo. 

Maja padėjo fotoaparatą ir paėjėjusi toliau atsisėdo. 

Nusisuko nuo nusikaltimo vietos ir įsižiūrėjo virš pelkės. 
Kurčias dangus, medžių pavidalai. Laimė, nebuvo vėjo, todėl 
šaltis pakenčiamas, nors apsirengusi buvo pernelyg plonai. 

Tik praėjus valandai po vidurnakčio Maja išgirdo, jog 
kažkas paklausė Leifą, kaip jie aptiko kūną. Jis papasakojo apie 
žemėlapį ir atžymas. 

— Taigi yra keletas vietų? - paklausė tas žmogus. 

Tada Leifas atsitūpė, nusimovė pirštines ir rankomis užsi- 
dengė veidą. 

— Taip, - atsakė galiausiai. - Yra keletas. 


Maja užsivarstė moliuotus batus, pasikabino ant peties fotoapa- 
rato krepšį ir išėjo laukan į vėsų rytą. Ją pasitiko genio taukšė- 
jimas, mechaninis garsas, aidįs virš ganyklų ir laukų. 

Kūną maudė nuo miego stygiaus. 

Šiąnakt tik trys valandos lovoje. Panašiai jau daug naktų 
anksčiau. Savo gyvenime buvo patyrusi daugybę nutikimų, bet 
tai, kas vyko dabar, labai skyrėsi nuo daugumos: girdėti orų šunų 
lojimą, skrodžiantį naktį, žiūrėti, kaip jie randa vieną po kito 
kūnus, kaip vis naujoje vietoje tartum liūdnos žvaigždės žiebiasi 
prožektoriai, kaip tiesiamos apsauginės juostos. 

Pritrūko žmonių, taigi norom nenorom Leifas turėjo kviesti 
pastiprinimą ir papildomai personalo. 

Per savaitę iš pelkės jie iškasė penkis žmonių kūnus - jokios 
kalbos, kad tai būtų istoriniai radiniai. 

Tina Gabrielson, keturiasdešimt aštuonerių metų moteris iš 
Trolhetano, dingusi per tarnybinę kelionę į Karlstadą 2004 metų 
kovą. 

Serchijus Mančinis, penkiasdešimt devynerių metų. Dingęs 
2008 metų kovo mėnesį per Venersborgo Hunebergo bėgimą. 

Eira Valgren, septyniasdešimt septynerių metų. Dingusi 
2010 metų spalio mėnesį, kai lankė vyro kapą Omolo Niugordo 
kapinėse. 


Karlas Felenas, šešiasdešimt dvejų metų. Paskutinį kartą 
matytas šalia savo namo Melerude, kur gyveno vienas, 2014 
metų spalio mėnesį. 

Paskutinė auka, kurią rado, pasirodė esanti dvidešimt vie- 
nerių metų Sara Monson, dingusi grįždama namo į Edsleskugą 
2006 metų spalį. 

Jos veidas atrodė kaip odinis, bet sveikas, taigi ją papras- 
čiausiai atpažino tėvai. Lyg visiškai neseniai mirusią. 

Taip. Čia ji. 

Po dešimties metų. 

Maja matė tuos tėvus policijos komisariate. Jai einant pro 
šalį, juodu sėdėjo ir laukė, kol galės pasikalbėti su Leifu. Ji pasi- 
sveikino ir paklausė, gal norėtų ko nors atsigerti. 

— Ne, ačiū, - atsisakė abu. 

Jų panašumas Mają tiesiog pribloškė - tokie pat banguoti 
trumpai kirpti plaukai, tokios pat pilkos spalvos, ir liesi kūnai, 
tokie pat santūrūs judesiai ir malonūs bedžiaugsmiai balsai. Ta- 
rytum abu būtų taip rėmę vienas kitą, kol galop suaugę į vieną 
kūną - kad neparkristų, reikėjo dviejų vienodų būtybių. 

— Iš tikrųjų niekuomet kitaip ir negalvojau, tik kad ji din- 
gusi visiems laikams, - tarė mama. 

Maja atsisėdo priešais juos. 

— Vis dėlto tai savotiškas susitaikymas su šia siaubinga ne- 
laime, - kalbėjo ji toliau. - Kad galima ją palaidoti, gal net su- 
žinoti, kas atsitiko. O svarbiausiai tai, kad man visuomet atrodė 
neįgyvendinama svajonė pamatyti ją paskutinį kartą. Prisiliesti 
prie jos vieną vienintelį kartą. 

Ji pabrėžė kiekvieną iš paskutinių trijų žodžių. Vieną. Vie- 
nintelį. Kartą. 

- O man viskas buvo priešingai, - tarė tėtis. - Per visus tuos 
metus buvau nusistatęs, kad ji vis dar gyva, kad vieną dieną vėl 

ją pamatysiu. Atsisakiau patikėti, kad ji mirusi. Kaskart praėjus 
metams įsivaizduodavau ją vyresnę. O dabar... - jo akys įsikirto 
į vieną tašką šalia Majos. - Ji vis dar tarytum dvidešimt vienerių 
metų. Nė dienos nepasenusi nuo to laiko, kai atsisveikinau su ja 
tą rytą, o po to dingo. Viskas, ką įsivaizdavau, ką kūriau ir kuo 
tikėjau per visus tuos metus, žlugo. 

Jis prispaudė pirštus prie akių. 

— Tos dienos, kai dingo, išvakarėse ją apkirpau, paprastai 
manęs prašydavo apkirpti. Šukuosena vis dar likusi, - tėvas per- 
sibraukė ranka per smilkinį, - čia plaukai buvo trumpi, o pakau- 
šyje ilgesni. Nelabai dailu, - pasakė jis ir nusijuokė, - bet Sarai 
tai nerūpėjo. Bus gerai, tėti, tiek tepasakė. 

Jis susmuko ten, kur ir sėdėjo. Rankomis ėmė glostytis 
galvą. 

Nieko neįmanoma prilyginti susitikimui su žmogumi, kuris 
netenka paskutinės vilties, vilties, kad vėl pamatys savo vaiką ar 
giminaitį gyvą. Aplinkybės gali skirtis, smulkmenos niekuomet 
nebūna vienodos, bet virpanti aplinkui erdvė visuomet tokia pat. 
Visai nėra ko nusitverti. Ničnieko. 

— Tu policininkė? - tyliai paklausė mama. 

Maja papurtė galvą. 

— Aš fotografė. Be kita ko, fotografavau tas vietas, kur rasti 
kūnai. 

— Ar žinai apie monetas? Girdėjau, kad jos kišenėse buvo 
daug pinigų. 

Maja pažvelgė moteriai į akis. 

— Ne aš galiu atsakyti į tokį klausimą. 

— Bet ką tai reiškia? Kodėl ji turėjo pinigų? Iš kur jų gavo? 

Maja mostelėjo į Leifo kabinetą, ir kaip tik tą akimirką 
durys atsidarė. 

— Apie tai pasikalbėsite su juo. 


— Jei įskaičiuosime Stefaną Vyką, dingusį 2012 metais, 
dabar turime šešis kūnus, - tarė Leifas Bergenas, vėliau visiems 
susėdus Karlstado policijos komisariato pasitarimų kambaryje. 
Jis parodė į žemėlapį, kur buvo pažymėtos kūnų radimo vietos. 
Šalimais lapas su visų žinomų aukų nuotraukomis ir duome- 
nimis. Maja pastebėjo, kad jam po smakru kabo vieni iš jo ma- 
dingųjų akinių. Raudonieji. 

— Taigi visi pateko čia per pastaruosius dvylika. metų, - 
kalbėjo jis toliau. - Tina Gabrielson, pragulėjusi pelkėje ilgiau- 
siai, dingo 2004 metais. Visų kūnų galvose panašios žaizdos po 
žiauraus smūgio buku daiktu, kūnai perverti kuolais, o kišenėse 
daugybė švediškų monetų viename ar keliuose maišeliuose. 
Daugiausia dešimties kronų. Beveik išskirtinių. Visi dingę kovo 
arba spalio mėnesiais, kaip matote, kas keleri metai po nužudytą 
žmogų. Kodėl - dar nežinome. 

— Tai patvirtina prielaidą, kad Johanesas Ajebas turėjo būti 
kita auka, - pasakė Maja. - Paskutinė auka dingusi prieš dvejus 
metus. Karlas Felenas. 

- Žinoma, tai turime galvoje, - tarė Leifas. 

Atradus kūnus, Maja dirbo daugiau nei šešiolika valandų 
per savaitę, nors iš pradžių manyta, jog ji dirbs gerokai mažiau. 
Ji stengėsi stebėti kuo daugiau kasinėjimų, o ir likusį laiką leido 
lauke. Dabar sėdėjo ir klausėsi kartu su tuzinu kitų policininkų. 

— O kaip sekėsi su sargu? - paklausė kažkas iš tyrėjų. 

— Kaip tik tai ir ketinu papasakoti, - tarė Leifas. - Atlikome 
kratą Alekso Hagmano name. Paėmėme įrankius, drabužius, 
batus, viską, kur gali būti likę kokių nors aukų pėdsakų. Pats 
Aleksas nusprendė tylėti, taigi kol kas nieko negalime iš jo išpešti. 


Maja buvo pavargusi. Akys merkėsi, galvoje tikra sumaištis. 
Išsiblaškiusi popieriaus lape piešė Mosmarkeną, pažymėjo tris 
gyvenamas vietas, kurias geriausiai žinojo: Jorano namą, dvarą 
ir Larsonų ūkį. Nubrėžė liniją nuo vienos vietos iki kitos. Visos 
nusikaltimo vietos buvo šalia kelio, tik dvi atokiau. Lyg praktiš- 
kumo sumetimais nenorėta toli nešti kūnų. 

Ji žiūrėjo į trikampį iš linijų ir pastebėjo, kad visi kūnai pa- 
kasti jo viduje. 

Lyg Bermudų trikampis, pamanė. 

- Jei grįšime prie aukų, kaip minėjau, - kalbėjo Leifas. - 
Taigi kas porą metų. Pirmiausia 2004-ieji. Jeigu pažiūrėsime 
dvejus metus atgal - kas bus? Taip, 2002-ieji. O kas prisimena 
2002 metų įvykius? - jis patylėjo. - Dvi nelaimės Mosmarkene, 
bet tada rasta ir... 

- Bruknyno mergaitė, - tarė vienas policininkas. 

— Tiksliai, - Leifas kalbėjo toliau. - Geležies amžiuje pa- 
aukotas Žmogus, persmeigtas kuolu. Vadinasi, tai ne kokia nors 
įžūli spėlionė, kad mūsų pelkėje rasti kūnai susiję su Bruknyno 
mergaite. Gal keistas pamėgdžiojimas, pakaruokliškas humoras, 
o gal ir kas nors kita. Žinoma, dar gali paaiškėti, jog aukos tarpu- 
savyje susijusios, gal jos visos yra vienos sektos narės ar dar vel- 
niažin kas, bet gali būti ir taip, jog tikslas kur kas prasmingesnis 
ir aukos pasirinktos atsitiktinai, svarbu gali būti bet kas. 

Jis palinko ir pasklaistė popierius. 

— Be to, kaip jau dauguma girdėjote, teismo medicinos gy- 
dytojas aptiko narkotikų Karlo Feleno kūne. Leidžiamų į rau- 
menis ir vartojamų per užpuolimą, vadinasi, galima šiek tiek 
nuspėti nusikaltėlio elgseną. 

— Bet tada kuo čia dėtas Aleksas Hagmanas? - paklausė 
vienas iš policininkų. 


- Tai labai svarbu - tiek motyvas, tiek veikimo būdas visai 
nesusiję su Aleksu. Jis truputį kuoktelėjęs, ir toks elgesys, ką kol 
kas žinome, visiškai jam nebūdingas. 


Leifas pasikalbėjo su dvaro savininke - ta buvo priblokšta ir su- 
jaudinta kaltinimų. Mosmarkeno dvarui tai nebuvo gera reklama, 
ir ji ryžtingai tvirtino esanti visiškai tikra, kad Aleksas nekaltas. 

- Dievaži, jis ne žudikas, - pareiškė Agneta. - Šioje žemėje 
nėra mielesnio žmogaus, jis gyvas gerumas. Ir kantrus. Darbštus. 
Keletą metų man dirba, tad galiu pripažinti, jog jį pažįstu. 

Maja irgi klausėsi Leifo pokalbio su Agneta. Matė, kaip gi- 
riant Aleksą Agnetos veidu šmėstelėjo šešėlis abejonės. Menkutis 
netikrumo lašelis tikrumo jūroje. 

O gal vis dėlto žudikas jis? 

Žinoma, Aleksas visai ne šaltakraujiško žudiko prototipas. 
Tačiau vadinti jį gyvu gerumu vargu ar yra pagrindo. 

Augdamas dėl blogo elgesio jis pakeitė kelias mokyklas, mat 
nesugebėjo sėdėti mokyklos suole ar išklausyti pastabų. Jo pro- 
tinis išsivystymas niekuomet nebuvo ištirtas, nes jis ir jo šeima 
visokiais būdais tam priešinosi. 

Jis nurimo tik po devintos klasės, nes ėmė dirbti miško 
kirtėju ir kiekvieną dieną galėjo leisti gryname ore, pavargti fi- 
ziškai. Mama mirė anksti, o tėvas, Aleksui pradėjus dirbti dvare, 
netrukus išvyko. Draugų Aleksas neturėjo. Jam labiausiai pa- 
tiko būti vienam su gamta ir gyvūnais - jie vieninteliai, išskyrus 
darbą, jį domino. 

Medicinos kortelėje buvo parašyta, jog jam patinka ieškoti 
vienodų dalykų ir pačiam juos kurti, ir tai Agneta galėjo patvir- 
tinti. Sykį jis aptiko, kad tvora trijose skirtingose vietose išlaužta. 
Tuomet jis padarė dar dvi skyles, tikriausiai todėl, kad jo galvoje 
susikurtas vaizdas šitaip atrodė geriau. 

— Tada daviau jam trupučiuką pylos, - pasakojo Agneta vos 
šypsodamasi, - ir paaiškinau, kad, jei norės čia dirbti, tvorą turės 
taisyti, ne laužyti. 


Policijos komisariato pasitarimų kambarys pernelyg prišilo, ir 
vienas policininkas atsistojęs atidarė langą. 

— Aleksas yra mūsų įtariamasis? - paklausė vienas iš tyrėjų. 

Leifas linktelėjo galvą ir persibraukė rankomis pavargusį 
veidą. | 

— Aišku, ir toliau, kaip paprastai, privalu paisyti kvailų pri- 
sipažinimų, be to, tikrinsime žmones, gyvenančius šiose apylin- 
kėse ar pastaraisiais metais kaip nors keistai besielgiančius. Bet 
dabar visą dėmesį sutelkime į Aleksą Hagmaną, jis tikrai turi 
mums labai daug ką paaiškinti. 

— O kokia Johaneso Ajebo būklė? - paklausė vienas polici- 
ninkų. 

— Esame beveik tikri, jog Johanesas netrukus atsipeikės, 
deja, gydytojai nelabai žino, kada tai nutiks. Gausime tiesiog pa- 
laukti. 

Tą pat akimirką suskambėjo mobilusis Leifo telefonas. 

— Klausinėsime visų, - pasakė kitiems prieš atsiliepdamas 
Leifas. - Kaip tik šito ir laukiame, informacijos apie pėdsakus, 
kuriuos aptikome Alekso Hagmano dirbtuvėje. 

Susirinkusieji nutilo ir kuo atidžiausiai stebėjo menkiausią 
judesį Leifo veide. 

- Gerai, ačiū. Žinau, - galop tarė jis ir baigė pokalbį. 

Paskui apžvelgė visus kambaryje, o iš jo veido buvo matyti, 
kad jis labiau susirūpinęs negu patenkintas. 

- Žiūrėk tu man. Tinklas užsiveržė. Pataikėme kaip pirštu į 
akį. Ant vieno iš Alekso kastuvų rasta Johaneso DNR. 


Natali negalėjo užmigti. Vėjas kaukė kamine, šakos daužėsi į 
langą, aplinkui gūrinėjo tamsa. Kaip jai elgtis, kai aplinkui de- 
dasi tokie dalykai? 

Visi tie negyvėliai. 

Tai, kas iškilo į paviršių. 

Dusyk ji buvo komisariate apklausai. Kaip jie sakė, kad 
daugiau sužinotų apie jos darbą ir tai, ką ji pastebėjo vykstant 
dvare ir pelkėje. 

Vis klausė ir klausė, kaip nutiko, kad ji rado Johanesą. Kaip 
aptiko duobę, kuri paskui dingo. 

Jie klausinėjo, kaip ji susijusi su šia vietove, ką čia veikia. Ji 
neketino nieko slėpti, tad papasakojo viską apie tėvus, tai, ką jie 
jau žinojo, - apie vaikystę Mosmarkene. Natali jau ėmė apsiprasti, 
kad kalba apie tai, apie ką anksčiau niekaip neįstengė kalbėti. 

Jie klausinėjo apie sargą. Aleksą. Ką Natali apie jį mano, ar 
jis kaip nors patraukė jos dėmesį. 

— Ką jūs turite galvoje? - paklausė ji. 

— Juk žinai... ar jis keistai elgiasi. 

— Na, jis šiek tiek kitoks. Juk dabar patys žinote? 

Sykį jis atnešė jai truputį malkų, papasakojo. Kitąkart pataisė 
lango kabliuką. Nekalbus, bet paslaugus. Ar tai jau keistumas? 

Policininkai žiūrėjo į ją tiek gailėdami, tiek nepasitikėdami. 
Ji pajuto, jog kaip tik todėl pasidarė be jokio reikalo įteikli ir įsi- 
leido pasakoti, kaip Aleksas remontavo jos durų spyną, kaip tada 
truputį išsigando ir pagalvojo, kad jis iš tiesų gal visai aiškaus 
proto. Kad tik apsimetinėja. 

— Ar jis galėtų būti kaip nors susijęs... jūs taip manote? - 
paklausė Natali. 

— Kol kas mes nieko nemanome. Mes tiriame, - atsakė po- 
licijos inspektorius. 

Galop ji papasakojo, ką mačiusi ir girdėjusi, kai išskubėjo 
į pelkę ieškoti Johaneso. Sutemus ir per rūką, viską apgaubusį 
po audros, ji tarsi pastebėjo neryškius šešėlius, na, jų galėjo 
būti, kaip dabar galvoja. Bet sunku pasakyti, tamsoje jai akyse 
tarytum mirguliavo, gal tai buvo tik regėjimo apgaulė. Nors, ži- 
noma, girdėjo ir garsų. Garsų? Taip, jaudulio pilnų šnabždesių ir 
žingsnių, kurie paskui nutolo. 

Policininkai tylėjo, bet Natali suprato, ką jie galvoja: ir tą 
sakai tiktai dabar? 


Viskas prasidėjo nuo pažinties su Johanesu, dabar, gulint lovoje, 
tokios mintys sukosi galvoje. Jeigu nebūtų jo ieškojusi, jei būtų 
leidusi jam nuskęsti. Mintys, aštrios lyg peilio pjūviai, stingdan- 
čios kūną. 

Viskas būtų likę paslėpta. 

Kaip ji gali šitaip galvoti? 

Natali sukaupė jėgas ir atsikėlė. Apsivilko chalatą, apsiavė 
guminius batus, pasiėmė žibintuvėlį ir išėjo į naktį apsižvalgyti. 

Debesys skriejo dangumi. 

Ant kalvos, dvare, nė žiburėlio, vilko valanda. 

Ji skubiai grįžo į trobelę, užsirakino. Priėjo prie lovos ir 
miško pakrašty. 

Natali užgesino lempą ir atsargiai prislinko prie lango. Tik 
už kokių dešimties metrų nuo trobelės stovėjo vyriškis tamsiais 
drabužiais, įsistebeilijęs tiesiai į namą. 

Gustavas? 

Bet kaip jis galėjo būti čia tokiu metu? O gal tenai koks nors 
svečias, naktį iš dvaro išėjęs pasivaikščioti? 

Ji kruopščiai uždengė apklotu ir paklode visus tris kam- 
barėlio langus. Pati atsistojo kambarėlio vidury ir viską atidžiai 
mobilųjį telefoną ir atsigulė į lovą. Pamąstė, ar turi kokį nors 
draugą, kam galėtų paskambinti, ką nors kitoje laiko zonoje, kad 
pasijaustų ne taip blogai. 

Ryšys buvo prastas, taigi nusprendė niekam neskambinti. 
Padėjo galvą ant pagalvės ir užsimerkė. 

Girdėjo tik savo pačios kvėpavimą, negilų ir trūksmingą. 
Po ilgoko laiko atsipalaidavo ir nugrimzdo į kietą miegą be jokių 
sapnų. 

Maja anksti nuvažiavo į policijos komisariatą fotografuoti pėd- 
sakų. 

Svarbiausi pėdsakai ant Alekso Hagmano kastuvo - Johaneso 
Ajebo DNR - ir keli pirštų atspaudai buvo apsaugoti bei nuda- 
žyti fluorescencinėmis spalvomis. Aleksas Hagmanas suimtas, jo 
būstas uždarytas, kad ekspertai galėtų atlikti dar daugiau tyrimų. 

Maja pasidėjo kastuvą ant studijos stalo ir pasižiūrėjo pro 
filtrą, išryškinantį fluorescencinius atspaudus. 

Kastuvas regėjosi bemaž naujas, rankena ir pati geležtė 
nerūdijančio metalo. Ji visaip sukiojo kastuvą, reikiamai atrem- 
davo, kad kuo mažiau blizgėtų ir atspaudai būtų ryškesni. 

Po kiek laiko Maja padarė tris išlikusių pirštų atspaudų 
nuotraukas. Nusiuntė jas į skaitmeninį archyvą, kad bylos ty- 
rimo vadovas galėtų rasti. 

Jai patiko triūsti senoje darbo vietoje. Žinoma, čia buvo 
daug kas pasikeitę - visi kabinetai suremontuoti, technika at- 
naujinta, bet apskritai ji jautėsi kaip anuomet. 


— Vis dėlto čia kažko trūksta, - pasakė Leifas, vakare apsi- 
lankęs pas Mają. - Be pasakojimų apie Alekso žiaurumą mokykli- 
niais metais, iš viso, ką radome, labiausiai nustebino kukli, žiūrint 
nūdienos akimis, pornografinė nuotrauka jo kompiuteryje. Nuoga 
moteris paplūdimyje, gerianti iš to sumauto kokoso riešuto. 


Maja išreikalavo, kad bent šį kartą jis anksti mestų darbą, 
eitų pas ją į namus ir pavalgytų. Iš pradžių Leifas priešinosi. 
Sakė, kad jei būtų laisvas, pabendrautų su žmona, kurios be- 
veik nematė užvirus visai šiai košei, tada Maja paprasčiausiai 
paskambino ir pasikvietė Brigitą. Jeigu pernelyg susivėlins, abu 
galės miegoti svečių kambaryje. 

Dabar visi sėdėjo ant sofų Majos svetainėje, gurkšnojo kavą 
su konjaku. Ir niekaip negalėjo pamiršti darbo. 

— Kad ir ką radome, niekas negalėtų paaiškinti, kodėl 
Aleksas žudė, - kalbėjo toliau Leifas, tuo tarpu jo žmona vartė 
vieną iš Majos nuotraukų albumų. 

— Agneta teigia, jog Aleksas, kad ir ką matytų ar veiktų, 
visur ieško pasikartojimų, - tarė Maja. - Paukščių, kurie pasi- 
rodo skirtingose vietose tuo pačiu metų laiku, kitokių gyvūnų 
migracijos pavyzdžių... 

— Taip, žinau, - sutiko Leifas. - Bet kaip tai susiję su au- 
komis pelkėje? 

— Visos aukos juk paskandintos ir vienodai persmeigtos 
kuolu žemėje, - dėstė Maja. - Manau, čia ir yra atsakymas į klau- 
simą kodėl: Aleksas kuria pavyzdžius. 

— Labai jau toli šaukia, - pro dantis iškošė Leifas ir siekte- 
lėjo konjako taurelės. 

- Žinau, - atsiduso Maja. - Gal yra požymių, rodančių 
Alekso... susidomėjimą mokslu, ypač istorija? - paklausė ji pa- 
stebėjusi ugnies atspindį Leifo akyse. 

— Ne, - atsakė jis, - kaip tik nieko tokio ir neradome. O pats 
Aleksas vis dar nieko nekalba. 

— Juk neatsitiktinai žmonės paaukoti radus Bruknyno mer- 
gaitę, be to, bene tiksliai dvejų metų intervalu. Tikriausiai čia yra 
koks nors ryšys. 

- Žinoma, bet svarbu, ar tai kaip nors susiję su Aleksu, ar jo 
domėjimasis pasikartojančiais pavyzdžiais vis dėlto... Juk jis, kai 
visa tai prasidėjo, čia net negyveno? - suabejojo Leifas. 

— Taaip, aš irgi tuo netikiu, - pritarė Maja, - kad žudikas 
dėl pramogos mėgdžioja Bruknyno mergaitę ar kuria kokius 
nors pasikartojančius pavyzdžius. Bet aišku, jog tai savotiškos 
apeigos. Juk aukojimas tikrai ypatingas veiksmas. 

— Jei manęs klausi, visiškai pasenęs, - pasakė Leifas. 

— Taip, bet dažniausiai tada svarbu išlaikyti ryšį, bendrauti 
su nematomomis jėgomis. Gal kaip tik tą ir daro mūsų žudikas - 
arba mano darantis. Kad gautų ko nori ar išvengtų to, ko nenori. 
Visiškai sutinku su tavimi, kad tai anaiptol nesiderina su mūsų 
žiniomis apie Aleksą Hagmaną. Niekaip neįsivaizduoju jo šitaip 
besielgiančio. 

— Taip, - pritarė Leifas, - bet, po perkūnėliais, jis juk tiksliai 
pažymėjo žemėlapyje vietas, kur buvo pakasti žmonės. 

- Taigi, - sutiko Maja. - Bet gal jis tik atrado kuolus ir pasi- 
žymėjo juos dėl tos pačios priežasties kaip ir paukščių rūšis. Gal 
tai jam tiesiog orientyrai. 

Valandėlę abu sėdėjo tylomis. Brigita pakėlė akis nuo nuo- 
traukų albumo. 

— Ar patys girdite, ką šnekat? 

— Ką šnekam? - paklausė Leifas. 

— Bendrauti su nematomomis jėgomis, - pakartojo ji. 

Maja nusijuokė. 

Tada Leifas beviltiškai palingavo galvą. 

- Žinai, - pasakė įsistebeilijęs priešais save. 

— Kas yra? 

- Jaučiu, kad... galiu bet ko griebtis, tik nebežinau kur link 
sukti. Tačiau šitaip susiklosčius padėčiai, jaučiu, nebesusidoroju. 


Esu paprasčiausiai pernelyg pavargęs. Jokių minčių. Noriu kaps- 
tytis sode ar ką kita veikti, velniai griebtų. Žaisti golfą. 

- Nesi žaidęs golfo, - tarė Brigita, - o sodui dabar poilsis. 
Juk ruduo. | 

- Žaisti su vaikaičiais ar užsiimti bet kuo. 

- Leifi, juk mudu neturime vaikaičių. 

Jis pasukiojo konjako taurelę ir pakėlė prie lūpų. 

— Bet kokiu atveju netrukus aš išeinu poilsio, - tarė jis ir 
pasisuko į Mają. 

- Klaikus triukšmas kilęs. Tiek to, bet bylai išaiškinti mes 
turime dvejus metus, ar ne? - tarė Maja, pasilenkė per ranktūrį 
ir susidaužė su juo taurele. - Dar dveji metai, vis dėlto tai ilgas 
laiko tarpas. 

Manas Rėjus užlipo ir susiraitė Majai ant kelių. Visas kati- 
niškas jo kūnas mėgavosi, kilo ir leidosi sulig murkimu. 

- Visi faktai rodo, kad tai Aleksas Hagmanas, tik nėra mo- 
tyvo. Ir vis dėlto panašu, kad sulaikėme ne tą žmogų, - liūdnai 
tarė Leifas. 

- Bet akimirką duokim Aleksui ramybę, - pasiūlė Maja, - ir 
sutelkime dėmesį į įvykius pelkėje prieš visas tas žudynes. Lygiai 
dveji metai iki jų rasta Bruknyno mergaitė. Tą pačią vasarą mirė 
Treisė Larson, tragedija Nordstriomų šeimoje. 

Maja glostė katiną įsmeigusi akis į ugnį. 

— Galybė klaustukų. Kodėl Treisė Larson nužengė tiesiai į 
pelkę? O Natali tėvai, kodėl tėtis Jonas nužudė žmoną, o paskui 
nusižudė pats? Ir paliko gyvą dukterį? Aš manau... - ji ir toliau 
stebėjo, kaip plaikstosi liepsnos. - Aš manau, atsakymo turime 
ieškoti čia. 

Blausi spalio mėnesio šviesa gobė kapines. Prie didelio šeimos 
kapo ant atsinešto suolelio sėdėjo pagyvenusi moteris, tolėliau 
žvyruotu takeliu trypčiojo du vaikai. Apskritai kapinės plytėjo 
tuščios. 

pastorijoje. 

Štai ten. Jis turėjo būti tenai, jos tėvų kapas. Kojos apsunko, 
kūną ėmė pilti šaltas prakaitas. 

Tada ji pamatė kapą. 

Užrašą Nordstriomai, iškaltą akmenyje. 

Ji taip seniai nebeturėjo šios pavardės, iškart pakeitė, pa- 
sitrumpino pagal Harietą ir Larsą Striomus. Lyg atsiribodama, 
atsitolindama. Užtat liko kita simbolika; simbolika to, kaip viena 
jos dalis buvo ištrinta, užtušuota. Pabėgo, perimta nebylios 
baimės, iš gėdos, dėl kurios pati buvo visiškai nekalta. 

Kapo akmuo buvo nedidelis, kuklus, be jokių puošmenų. 
Pavardė ir metai, nieko daugiau. Kažkas buvo papuošęs jį žibintu 
ir keliomis šermukšnio šakelėmis vazelėje, įdomu kas; gal kuris 
nors jos dėdė. Seneliai buvo mirę, o tetos, kurios mėgino palai- 
kyti su ja ryšius, persikėlusios į Vesterboteną. 

Teta Eva buvo vieniša ir norėjo, kad Natali gyventų pas ją 
Omole, bet Natali atsisakė. Mat buvo vienintelis kelias. Ji norėjo 
pabėgti nuo ankstesnio gyvenimo, nuo mokyklos, nuo Omolo, 

kiek įmanoma toliau nuo Mosmarkeno. Dabar ją persmelkė gai- 
lestis, kad anuomet buvo tokia kategoriška ir ryžtinga. 

Ji pritūpė ir pamėgino prisiminti, kaip reikia elgtis prie 
kapo. Ką galvoti, kaip galvoti. Koks apskritai viso šito tikslas. 

— Labas, - sukuždėjo ji. 

Neramiai apsižvalgė, bet netoliese nė gyvos dvasios. 

- Čia aš. 

Šių trumpų žodžių poveikis pribloškė, jos viduje sukilo 
jausmai, supurtė visą kūną lyg vėtra ir sutraukė lyg koks nedi- 
delis mėšlungis. 

Išriedėjo ašara. Vienintelė. Pagavo ją piršto galu ir apžiū- 
rėjo lyg itin vertingą radinį. 

Paskui vėl pažvelgė į kapą. 

— Tai buvo... neapsakomai seniai. Kai matėmės. 

Tyla. 

— Mama. Tėti. Po velnių, kas atsitiko? 

Ir vėl tyla. 

— Man jūsų trūksta. 

Ir tada jos kūnas atsipalaidavo, ašaros pasiliejo kaip liūtis. Ji 
pasiklojo striukę ir atsisėdo. 


Po pusvalandžio ji vis dar sėdėjo prie kapo. Vėjas sausai nudžio- 
vino veidą. Jos žvilgsnis nukeliavo toliau ir kliudė kitą akmenį, 
prie pat atminimų giraitės. 

Ant jo iškalta Treisė Larson ir metai. Kiek akys matė, gra- 
žiau papuošto kapo nebuvo. Natali atsistojo, pasirąžė ir atsi- 
sėdo ant suolo prie žvyruoto tako. Iš tenai žiūrėjo į abu kapus 
ir mąstė, kaip seniai mėgino apsisaugoti nuo viso šito. Nuo šios 
tikrovės. Kaip bijojo visus tuos daugybę metų. Ir kaip puiku galų 
gale liautis kovojus. Galų gale matyti tikrovę tašytam ir iškaltam 
akmeny. Jokio pavojaus. 

Nėra didesnio pavojaus už bėgimą. 

Tada takeliu ėmė artėti vyriškis. Natali jį pažino. Tebebuvo 
panašus, kad ir kaip keista, - išpuoselėta barzda ir tvirtai su- 
ręstas kūnas. Galybė metų sunkaus darbo, daugiausia veltui, taip 
paveikė. 

Jis priėjo prie Treisės kapo ir valandėlę stovėjo. Patvarkė 
puošmenas, kažką pasodino. Paskui atsargiai atsisuko ir pasižiū- 
rėjo į ją. 

— Labas, Pederi, - tarė ji. - Daug laiko praėjo. Ar mane pri- 
simeni? 

Jos balsas suskambėjo. Aiškiai. 

Jis atsitiesė ir prisiartino, pasilenkė, kad geriau matytų. 

— Čia tu, Natali? 

- Taip. 

— Tai lyg... Girdėjau, kad tu mūsų apylinkėse. Antraip tik- 
riausiai nebūčiau atpažinęs. 

— Suprantu. Daug metų praėjo. 


Kad ir kaip keista, buvo lengva kalbėtis su Pederiu. Atrodė, jam 
būtina kam nors išlieti širdį, o ji pasitaikė po ranka. 

Juodu kalbėjosi apie visus tuos siaubus, apie visus rastus 
kūnus, kaip tai neįtikima. Paskui kalba nukrypo į Juliją, į tai, 
kaip ji dabar gyvena. 

- Ji tikrai apsidžiaugs, jei duosi kokią žinią, - pasakė jis. 

Natali apstulbo - Pederis šypso. Prisiminė, kaip vaikystėje 
manė, kad jis retai juokiasi. Šypsena dabar pakeitė jį visą, atvėrė 
senstantį veidą ir išlygino raukšles. 

— Ji tikrai labai apsidžiaugs, - pakartojo jis. - Juk buvote 
tokios geros draugės. 

Paskui ji pasiryžo paklausti atvirai. Tai jai toptelėjo staiga — 
negali nepaklausti jam esant šalia. 

— Pederi, - ištarė plonu balsu, - gal truputį papasakotum 
apie mano tėvus? Kodėl tėtis padarė tą, ką padarė. 

Jis pasižiūrėjo į ją, veide išryškėjo užuojauta. 

— Suprantu, kad žinoti visos tiesos tu negali, - kalbėjo ji 
toliau, - bet man daug reikštų, jei galėčiau bent už ko nusitverti. 
Aš jų beveik neprisimenu... 

— Taip artimai pažįstami nebuvome, - ėmė pasakoti Pe- 
deris. - Maniau, iš pažiūros jie tarytum gerai sutarė, tavo tėvai, 
na, žinoma, jie tikrai pykdavosi ir panašiai, bet kas nesibara? — 
jis ranka pasiglostė barzdą. - Mes apie tai daug kalbėjomės, aš 
ir Ivona. 

— Tą vakarą, kai tai nutiko, jūs matėtės? - paklausė Natali. 

— Jūsų namuose buvo susitikimas, - atsakė jis ir linktelėjo 
galvą. 

- Tada jie susiginčijo? 

— Tai jau taip seniai buvo, Natali. Ir dar kiek velniavos dė- 
josi tą vasarą, - jis atsistojo. - Ką gi, man metas važiuoti atgal. 
Bet pažadėk aplankyti Juliją. Ir užsuk kada nors pas mus. Ar gy- 
veni Geteborge? 

— Taip, bet dabar kaip tik apsistojau dvare. 

— Gerai, tada gal ryt pasimatysime. Agneta pakvietė į naujos 
kaimo bendruomenės susirinkimą. Pirmąjį per keturiolika metų. 

— Sveika! — atidaręs duris Joranas ryšėjo prijuostę, o ran- 
kose laikė puodkėlę. - Eikš vidun. Smagu vėl tave matyti! 

— Malonu, kad vėl galiu apsilankyti, - atsakė Maja. 

Ji nusirengė ir nusekė jam pridurmui į virtuvę. Kvepėjo čes- 
nakais ir žolelėmis. 

Tai buvo jo sumanymas. Paskambino po pietų ir pakvietė 
vakarienės. Maja spėjo jį puoselėjant slaptą motyvą ar reikalą: 
išpešti bent kiek neskelbiamų žinių apie bylos tyrimą. Po ano jų 
susitikimo ir pati vis labiau domėjosi Joranu, ne tik todėl, kad 
atvedė ją tiesiai pas Aleksą Hagmaną, bet ir jo mokslais, žiniomis 
apie pelkę. Pakviesta sutiko nė nesvarsčiusi, nors kaip tik tuo 
metu pas ją svečiavosi Oskaras. 

Tad Oskaras nuvežė ją į Mosmarkeną ir išsodino prie Jo- 
rano sklypo. 

Skambink, kai norėsi, kad parsivežčiau. 

Žinoma. 

Dabar Maja stovėjo Jorano virtuvėje ir matė jį keliant dvi 
taures vyno. 

— O gal... tu nori? 

— Mielai išgersiu. Vėliau mane paims. 

— Ar automobilyje buvo tavo vyras? 

Ji prajuko. 

— Taip, galima ir taip sakyti. 

Ji gurkštelėjo vyno ir atsirėmė į durų staktą. 

— O tu, čia tu gyveni vienas? 

— Taip. Gyvenu vienas nuo tada, kai dingo žmona, - at- 
sakė. - Bet tu ištekėjusi? 

Maja nusijuokė. 

— Ne, jis ne mano vyras, aš pajuokavau. Iš tikrųjų tai esu 
viena. O dabar dar yra ir katinas. 

— Tada kas tave atvežė? - paklausė jis. 

— Na, tu... - tarė ji, nuėjo į svetainę ir apsidairė. - Vyriškis, 
vardu Oskaras. Padėjėjas. 

Jos akys nukrypo į sienas. Bandė aprėpti viską, ko nesu- 
skubo anąkart. Jai buvo smagu šiame kambaryje su knygomis 
apie vaiduoklius nukrautomis sienomis. Juto ramų intelektuali- 
zuotą Jorano pamišimą. 

Maja gurkštelėjo vyno. Ant lentynos prie židinio pamatė du 
didžiulius stiklinius indus. Priėjo arčiau ir pasižiūrėjo į etiketes. 
Jose buvo parašyta „2015 metų birželio 22 diena“ ir „2016 metų 
vasario 2 diena“. 

— O kas čia? - paklausė. 

- Čia... - Joranas įkišo galvą į kambarį, kad pasižiūrėtų, 
ką ji turi galvoje. - Čia tik mėginiai iš pelkės. Paprastai bandau 
namo parsinešti truputį medžiagos, jei tenai susiduriu su kuo 
nors vertu dėmesio. 

— Su kuo nors vertu dėmesio? 

— Jeigu pajuntu, jog kas nors yra šalia, ar pamatau tuos 
miglos sluoksnius, apie kuriuos pasakojau. Tada į tam tikrą mė- 
ginių maišelį įleidžiu kiek oro, o paskui pabandau išleisti tą orą į 
vieną iš šių stiklainių. 

Jis kalbėjo balsiai, kad būtų girdimas iš virtuvės. 

— Taigi čia... oras? 

Joranas atėjo nešinas moliniu puodu, kurį pastatė ant val- 
gomojo stalo. 

— Na, taip. Tikriausiai tik oras. Turbūt. Jie jau stovi seniai 
ir... taip. Nieko neatsitiko. 

Gana, pamanė Maja. Apskritai bet kokios Jorano kalbos 
nieko vertos, taigi prasta mintis ką nors iš jo išpešti. Reikėjo tie- 
siog plaukti pasroviui. Ir apskritai visa tai atpalaidavo. Visiška 
priešingybė tam, ką kartais jauti, kai žmonės iš tikrųjų vaizduo- 
jasi vadinamuosius tikrus reiškinius. Požiūrius, kuriuos jie kar- 
tais gina taip, lyg nuo to priklausytų gyvens ar mirs. 

Tokių ginčų ji girdėdavo dažnai. Kai kada atsiprašydavo ir 
tiesiog išeidavo iš kambario. Ir ne todėl, kad parodytų savo nuo- 
monę, tai buvo grynai fizinė reakcija. Jai pristigdavo oro. 

— Prašom! Viščiuko troškinys, - pranešė Joranas. - Ti- 
kiuosi, gardus. 

- Jeigu jis bus bent pusiau toks gardus kiek kvapnus, tu ge- 
nijus. 

Ji atsisėdo ir įsidėjo troškinio. Paragavo. Užsimerkė. 

— Genijus. 

— Neperlenkime lazdos. Beje, tiesa, tu ne pirmoji, kuri giria 
mano kulinarinius sugebėjimus. 

Jis įsidėjo valgio ir atsilošė. 

— O kaip sekasi nuotraukų projektas? 

— Gerai. Bus paroda. Ne kokia nors didelė, šiaip, pramogai. 
Net jeigu tema ir rimta. 

— Mat kaip? Netgi? Asmeninė paroda? Taip tu reiškiesi... 
kaip menininkė? 

Jis nežinojo, kas ji. Majai nusmelkė krūtinę. Visi tie repor- 
tažai vietiniuose laikraščiuose apie ją, visos spausdintos nuo- 


traukos - toks žmogus kaip Joranas turėjo žinoti, kas ji tokia. 


243 


Jis nusišypsojo. 

— Pajuokavau. Skaičiau apie tave. Argi anąsyk nesakiau? 
Apie tave laikraščiai rašė savaitę po savaitės. Net tada, kai dar 
nebuvai atsikrausčiusi. 

- Žinau. Daugiausia todėl, kad tada rengiau tą nuogų vaikų 
nuotraukų parodą. Apie ją buvo baisybė diskusijų. 

— Bet dabar tu gyveni Fengerskuge? 

- Visai neseniai nusipirkau tenai namą. 

— Ta meno mokykla šiai vietovei padarė daug gero. 

- Iš tikrųjų. 

—- Ar meno mokyklos, gal taip sakysime. Dabar jos dvi. 
telio etiketę. - Itališkas? 

Joranas linktelėjo galvą. 

— Vajetau, taip, - ištarė paskui ir giliai atsiduso. 

Ir tada abu ėmė kalbėti apie visus tuos įvykius. 


Po keturių valandų juodu persikėlė į sofų kampą svetainėje, 
paskui ištuštino dar butelį itališko vyno. Tada Maja prisiminė, 
kad Oskaras jai nedavė jokios žinios. 

— Netrukus dvylika. Manęs juk turėjo atvažiuoti. 

Nuėjusi pasižiūrėjo į mobilųjį telefoną, gulėjusį rankinėje 
prieškambaryje. 

— Kažkas manęs ieškojo, - tarė nutaisiusi kiek kaltą veidą. - 
Kažkas nori gultis. 

— O tu negali grįžti taksi? Ar miegoti čia. Galima ir tai pa- 
daryti. 

- Tikrai? O čia nebus baisu? 

— Kaip tik dabar viskas atrodo ramu, - nusijuokė Joranas. - 
Taip galėtume dar valandėlę pasikalbėti. Manau, pokalbis dar 
nebaigtas. 

Ji pasiuntė Oskarui žinutę ir viską paaiškino. Abu dar iš- 
gėrė. Juokėsi, kvailiojo, ir pamažėle kalba nukrypo į esė knygą, 
kurią skaitė Joranas, Kaip bendrauti su vaiduokliu. Joje buvo ra- 
šoma apie vaiduoklį, kuris sukiojosi po kalbų, literatūros, mokslo 
bei politikos pasaulius ir buvo linksmai aprašomas žmogaus tuo 
pačiu vardu, kaip ir jis. Joranas Dalbergas. 

- Čia tavo knyga? 

- Taip, knyga mano, - nusijuokė jis, - bet ne aš ją parašiau. 

— Tikrai? 

- Visiškai. Joje daugiau negu šimtas trumpų pasakojimų, 
kai kurie išskirtiniai. Jei atvirai, prisipažinsiu, - turbūt iš šios 
knygos pasisėmiau daugiausia žinių, kurias dabar laikau svar- 
biomis vaiduoklių būdui. 

— Ar joje parašyta, kaip apsisaugoti, kad vaiduokliai nepa- 
kenktų fiziškai? 

— Na, turbūt yra ir kitų knygų, kur patariama geriau, bet 
apskritai ši knyga gana išsami. 

Savo ruožtu Maja papasakojo jam apie vieną iš mėgsta- 
miausių savo fotografių Frančeską Vudmen, kurios estetinis 
jausmas, anot jos, mažų mažiausiai pamėkliškas. 

— Tikriausiai todėl ji man ir labiausiai patinka, - pasakė ir 
mobiliuoju telefonu surado keletą jos nuotraukų. Nespalvotų, 
inscenizuotų septintojo dešimtmečio nuotraukų, dažniausiai 
vaizduojančių pačios jaunos menininkės nuogą kūną, pasklin- 
dantį ar pranykstantį tarp aplinkos. 

- Žiūrėk, - parodė Maja, - ji ne tik valdo padėtį, naudo- 
jasi įprastine perspektyva ir fotografuoja pati save. Svarbu, kaip 
ji tą daro. Rodydama savo kūną tokiu natūraliu be jokių išlygų 
būdu, ji padaro save nematomą. Kūnas tampa lyg perregimas. 
Neutralus kanalas, kurį ji pasitelkia kaip tarpininką. 

Abu palinko prie ekranėlio ir įniko apžiūrinėti nuotraukas. 

— Dauguma aiškina, kad tai savęs naikinimas ir neviltis, 
kaip jos nuotraukų subjektai išsilieja iš savo pavidalo, iš savo ta- 
patybės, - kalbėjo toliau Maja. - Ir tai visai suprantama, nes ji 
nusižudė būdama dvidešimt dvejų metų. Nors, manau, nebūtinai 
vaizduojamas mirties troškimas turi būti destruktyvus. 

— Taip? - paklausė Joranas ir atsitiesė. 

Maja atsilošė ir valandėlę mąstė. 

— Taip, man tai labiau atrodo kaip... paslaptingas namų ilgė- 
jimasis. Kol esame. Mano akiai, jos nuotraukos - žaismingi kūno 
ir būties sąsajų, formos ir neformos tyrinėjimai. 

— Namų ilgėjimasis? - paklausė Joranas. - Kaip tai? 

Ji pakėlė vieną iš ant stalo degančių stearino žvakių ir už- 


pūtė. 

- Štai tą turėjau galvoje. Ar matai besiraitančius dūmus? 

— Taip... - abejodamas atsakė kiek uždelsęs. - Gal ne. Dabar 
jų nebėra. 


— Taigi. Ar atpažįsti save? 

Joranas pasižiūrėjo į save nuolankiai šypsodamasis. 

— Manau, tu svaičioji. 

Maja nuoširdžiai nusikvatojo. 

— Kas yra? - paklausė Joranas. 

— Nieko, - atsakė ji. - Tik smagu išgirsti tave taip kalbant. 

Kai ji pakeitė sėdėseną ir palinko į priekį, odinis krėslas 
sugurgždėjo. 

— Joranai, ar galiu tave kai ko paklausti? 

- Žinoma. 

— Kai mirė Treisė, gal prisimeni, ar ko nors keista nenutiko 
tada? 

Jis tarytum pasirausė mintyse ir papurtė galvą. 

- Nors dabar mano atmintis silpsta, bet... ne. Žiūrint, ką tu 
turi galvoje. 

— O tas bendruomenės suėjimas Natali tėvų name? Tas pa- 
skutinis, kaip aš suprantu, - tarė Maja ir išsigando, kad gal nepri- 
simins jo atsakymo. Nuo vyno galva kaip reikiant svaigo. 

— Taip, jis buvo paskutinis, - atsiduso Joranas. - Mes nulei- 
dome garą, o paskui visi tik ir norėjo dumti namo. 

Jis papasakojo, kad anksčiau bendruomenė susieidavo bent 
sykį per metus kieno nors namuose aptarti bendrų reikalų. Tada 
daug kas gyveno aplink pelkę, bet ne visi dalyvaudavo. 

Jis buvo atsakingas už du namų ūkius, be Natali šeimos ir 
tų, kurie dar liko čia gyventi. Teksasas ir Laila tada buvo trisde- 
šimtmečiai ir kiekvienas atitinkamai dar nevaldė savo ūkių, bet 
jų tėvai paprastai dalyvaudavo. 

Vienais metais buvo aptariama, kad reikia naujo vanden- 
tiekio vamzdžio upelyje, kitais - apie žieminius kelius. Pastarąjį 
kartą buvo kilusi mintis pasitarti ir pastatyti naują medžioklės 
bokštelį. Bet kartu su išgerto alkoholio kiekiu - juo per šiuos 
susibūrimus kartais net buvo prekiaujama - pokalbis pamažėle 
nukrypo į visus tuos vasaros įvykius. 

— Įsišnekome apie pelkės kūną ir, žinoma, apie tai, kas nu- 
tiko Treisei. Viskas taip skausminga, - pasakė Joranas. - Tikriau- 
siai aš labiausiai gniaužiau tai savy. Be to, buvau rimtai įkaušęs. 

— Bet juk kilo triukšmas, argi ne? 

Maja buvo perskaičiusi policijos raportą apie tą vakarą, kur 
daugiausia buvo aprašytas girtuokliavimas, o ne teisėtas kaimo 
bendruomenės susirinkimas. 

Joranas sėdėjo tylus. Ji spėjo, kad giliai jo sieloje glūdėjo 
romus bejėgiškumas. 

— Kalbėjome apie įvairius dalykus, bet prisimenu, kad kiti 
mėgino iš manęs pešti žinių apie vaiduoklius, ko jie galėtų pri- 
krėsti. Ar vaiduokliai galėjo pražudyti Treisę. Aš geriau negu bet 
kas turėjau žinoti, nes mano žmona irgi dingo, sakė jie. 

— Kas taip sakė? Visi? 

— Ne. Kai kas iš viso netikėjo mano teorijomis ir pasiuto. 
Taip, tiesa, mes ginčijomės. Prisimenu, kad taip buvo. O paskui 
išsiskirstėme. 

— Bet ką tiksliai kalbėjai tu? 

— Neprisimenu. Kodėl tau rūpi? 

— Gal tai svarbu. 

— Apgailestauju. Gausi pasiklausti kitų. 

— Bet tu pasakojai, kad vaiduoklių yra, argi visai neprisi- 
meni, kas tau pritarė ir ko galop nutarėte imtis? 

— Ne, tai jau tikrai neįstrigo atmintyje. Pagalvok, juk praėjo 
daugybė metų. Tik prisimenu, kaip sakiau, kad nelabai ką gali 
čia padaryti, tik pasisaugoti. Tikriausiai papasakojau, kaip būtų 
galima saugotis. 

— O vėliau bendruomenės susitikimų nebebuvo? 

— Taip, smagu, jog kaip tik apie tai užsiminei. Mat Agneta 
ryt rengia susitikimą, manau, kad nori visus glaudžiau suburti, 
kai dedasi tokios baisybės. 

— Taip, aš irgi dalyvausiu susirinkime. 

— Tu? - paklausė Joranas ir nustebęs pasižiūrėjo į ją. 

— Taip, trumpai. Agneta žadėjo, kad galėsiu pafotografuoti 
dvaro interjerą ir jus visus. Gal tai bus šis tas mano projektui, — 
pasakė ji. - Bet ką čia dar ketinau... taigi, kaip manai, kas iš tik- 
rųjų atsitiko Natali tėvams? 

— Ką manau, kas jiems nutiko? - jis kilstelėjo antakius. -— 
Kur tu lenki? 

— Taip, na... kodėl jos tėtis nušovė mamą, o paskui nusižudė 
pats? Tą pačią naktį, po jūsų susitikimo. Turbūt apie tai mąstei? 

Joranas papurtė galvą. 

— Galiu pasakyti tik tiek, kad šioje šeimoje buvo problemų, 
kurios tikriausiai išsisprendė tokiu veiksmu. Kartais Natali 

ateidavo pas mane, kai jie ginčydavosi ir nesivaldydami laidy- 
davo gerkles. Dažniausiai jie buvo jai malonūs, bet galėjo susi- 
rieti. O išgėręs Jonas tapdavo tūžmingas. Taip... aš nežinau. Kar- 
tais paprastų paprasčiausiai atsiveria pragaras. 

Jis plačiai nusižiovavo. 

- Taip, jau metas senukams miegoti. Paklosiu tau svečių 
kambaryje. 


Majai palindus po patalais Jorano svečių kambaryje, suskambėjo 
jos mobilusis telefonas. Ji žvilgtelėjo į ekranėlį. Pusė dviejų nak- 
ties, numeris nežinomas. 

— Maja Lindė? Sveika, čia aš, Natali Striom. Biologė. Atleisk, 
kad skambinu taip klaikiai vėlai, bet ne savo valia. Aš nerimauju 
dėl vieno dalyko. 

- Klok, dėl kokio? 

— Aš... aš tik turėjau paklausti, ar tiesa, kad Alekso dirbtu- 
vėje radote kastuvą su Johaneso DNR pėdsakais? Ir kad tai yra 
didžiausias jo kaltės įrodymas? 

- Iš kur tu girdėjai? 

— Perskaičiau internete. 

Maja tyliai atsiduso. 

— Bet kodėl tu klausi? 

— Ar pėdsakas raudonas? Na, ryškiai raudonas? Ir beveik 
visai šviežias? 

- Kad ir kaip ten būtų, dėstyk viską, ką manai. Jei pėdsakas 
ant kastuvo raudonas, - tarė Maja. 

— Mat kai turėjau imti pelkėje mėginius, pasiskolinau kas- 
tuvą iš Alekso. Tada su manimi buvo Johanesas, aš net manau, 
kad jis nešė kastuvą! 

— Gerai, Natali, - tarė Maja. - Nieko baisaus. Apskritai 
nieko baisaus, bet gerai, kad papasakojai. Pamėgink dabar už- 
migti, rytoj tau duos žinią Leifas. Gerai? 

— Gerai. Labanakt. 

— Labanakt. 

Maja surinko žinutę Leifui ir taip perdavė naują informa- 
ciją. 

Velniai griebtų, pagalvojo paskui bemaž palengvėjusia šir- 
džia. Subyrėjo įkaltis. 

Gal Aleksas ir keistuolis, kuris regi pasikartojančius pavyz- 
džius ir ypatumus gamtoje, bet vargu ar jo mes ieškome. 


Nuovargio kaip nebūta. Blaivi gulėjo svečių kambaryje, galvojo 
apie Aleksą ir Jorano pasakojimą apie bendruomenės susitikimą. 
Paskui apžiūrėjo aplinkui iškabinėtus paveikslus. Keisti bepras- 
miški kraštovaizdžių piešiniai. Visai nesusiję su Jorano asme- 
nybe. 

Ji užsimanė gerti ir atsikėlė. 

Kambario priešais tualetą kampe stovėjo gražus senovinis 
sekreteras. Pačiame viršuje tarp krūvos popierių Joranas buvo 
pasidėjęs aplanką su dingusių žmonių tyrinėjimais. 

Ji pakėlė aplanką, ketino atversti, bet po juo pamatė nuo- 
trauką. Joje buvo pažįstama moteris. 

Tina Gabrielson iš Trolhetano. Dingusi per tarnybinę ke- 
lionę Karlstade 2004 metais. 

Joranas turėjo nuotraukas visų žmonių, kuriuos įtarė dingu- 
sius pelkėje, taigi anoks čia keistumas. Bet šios nuotraukos jis ne- 
parodė. Be to, ji skyrėsi nuo kitų, kurios buvo nuotraukų kopijos 
ar laikraščių iškarpos. Tinos Gabrielson nuotrauka buvo origi- 
nali, iš Geteborgo fotoateljė. Maja ją apvertė ir perskaitė užrašą. 

Ačiū už nuostabią šventę. 
Tina 


Ji žaibiškai sustingo, tarsi ištikta paralyžiaus. Lyg bet koks ju- 
desys dabar būtų pavojingas. Lyg būtų įkritusi į bedugnę, į narvą. 

Joranas pažinojo Tiną Gabrielson. 

Ji buvo naivi? Joranas tikrai pamišėlis? 

Maja skubiai tyliai susirinko daiktus ir nuskubėjo laiptais 
žemyn. Pernelyg greitai. Užmynė ant rankovės palaidinės, kurią 
nešėsi glėbyje, ir nusirito laiptais žemyn. 

Nusileido laiptų apačioje dunkstelėdama, pakėlė galvą ir 
įsiklausė. 

— Ei? - išgirdo apsnūdusį balsą iš Jorano miegamojo. - 
Maja, čia tu? 

Ji atsikėlė, apsiavė batus, apsivilko striukę ir puolė iš namo 
laukan. Kieme jai tarsi išgaravo visa energija. Automobilis. Ji juk 
be automobilio. 

Tą pat akimirką jai už nugaros priebutyje įsižiebė šviesa. 

Kiek pajėgdama greičiau Maja spruko už namo kampo, pa- 
siekė kelią ir pasislėpė už gyvatvorės. 

Matė, kaip atsidarė namo durys. Matė virstant Jorano iš- 
kvėptą garą. 

— Maja, - pašaukė jis į naktį. - Kur tu, Maja? 


Visąlaik ji beveik bėgo baimindamasi, kad atvažiuos automo- 
bilis, kad ją nutvieks žibintų šviesa. Ir skambino Oskarui. 

Jis neatsiliepė. Ji vėl skambino. Ir vėl. Galop išgirdo jo mie- 
gūstą balsą. 

— Alio? 

— Atvažiuok manęs, - ištarė ji. - Dabar. 

Natali atėjus į ligoninę, Marija sėdėjo šalia Johaneso lovos. Kažką 
jam dainavo, daina skambėjo lyg arabų kalba. 

— Dainuok toliau, - pasakė Natali jai nutilus. 

Bet Marija papurtė galvą ir nusišypsojo. 

— Baigiau. Paprastai dainuodavau jam, kai buvo vaikas. 

— Puiki daina, - pagyrė Natali sėsdamasi. - Kaip čia sekasi? 

— Taip, šis tas nutiko. Jie sugavo įtariamąjį, tikriausiai pa- 
matysime, kas bus toliau. 

Natali linktelėjo galvą, negalėjo pasakoti savo vaidmens, 
susijusio su įkalčiais prieš Aleksą Hagmaną. 

— Ir gydytojai pranešė teigiamą žinią, - kalbėjo toliau Ma- 
rija. - Sako, kad greičiausiai jis netrukus atsipeikės. 

— Tikrai? - Natali pajuto, kaip ją užliejo įvairialypių jausmų 
gulinčią ranką, bet susilaikė. 

— Vadinasi, netrukus jis pabus, - tarė. 

Marija nusišypsojo. 

— Kad ir kaip ten būtų, yra tą rodančių požymių. Pamatysime, 
nenoriu pernelyg skubėti. Bet ačiū tau, kad būni čia tiek daug, 
man tai tikrai svarbu, - pasakė ir prisidėjo ranką prie širdies. 

O man svarbu tai, kad galiu čionai lankytis, pamanė Natali, 
tuo tarpu Marija susirinko daiktus ir išėjo. Ir dar Natali galvojo, 
kad ji čia tarytum slepiasi, tarytum surado laisvą laiką, erdvę, čia 
ji niekieno netrukdoma gali aiškintis, kas darosi jos sieloje. 

Apsilankymas kapinėse ir susitikimas su Julijos tėčiu ją at- 
gaivino. Ji nebesijautė tokia įsibaiminusi kaip anksčiau. 


Ji vėl tenai. Dvylikos metų. Paskutinė vasara. Paskutinė diena. 

Besibaigianti vasara užgulė nuvargusią sodo augaliją, jos 
tėtis po pietų prigulė ant sofos, mama triūsė apačioje. O jai rū- 
pėjo, kodėl Julija neskambina. Julija, kad ir kaip ten būtų, ge- 
riausia jos draugė. 

Ji nuėjo pas Joraną ir pasižiūrėjo pro virtuvės langą. Kaip 
paprastai, tenai kažkas jau sėdėjo. Užuolaidos užtrauktos, matyti 
tik šešėliai. Kažkas, rodės, atidžiai klausėsi, linkčiojo galvą, regis, 
vis ko nors paklausdavo. Kažkas, kas užsirašinėjo. 

Ji nusprendė pavaikščioti po žvyruotą kiemą palei namą 
ir paieškoti nuorūkų. Už kiekvieną nuorūką tėvai duodavo jai 
kroną kišenpinigių. 

Surinkusi nuorūkų krūvelę ji nusprendė pasitreniruoti ran- 
kinio šuoliukus ir įvarčius ant žolės. Per šventes jos turėjo kovoti 
dėl taurės, Omolo vasaros žaidynių taurės. Būtų mielai keliskart 
dailiai pataikiusi į vartus. Gal vartuose būtų kas nors, kam ji ga- 
lėtų padaryti įspūdį. 

Ji pasiėmė akmenį, pabėgo, pašoko, metė. Tikrai buvo tech- 
niškai įgudusi. 

Parėjus namo, netrukus ėmė rinktis svečiai. Agneta ir Gus- 
tavas, Ivona ir Pederis. Tuoj atėjo ir Joranas, paskui dar kažkas. 
Iš pat pradžių visi ėmė linksmintis, buvo patiekta sūrio, keksų ir 
vyno. Natali gavo maišelį bulvių traškučių neštis į kambarį. 

Ji atsisėdo ant lovos ir atsivertė naujausią Buster numerį. 
Įsivaizdavo, kad ji vartininkė ir sugauna visus kamuoliukus. Kad 
ji didvyrė. 


* Sportinis komiksų žurnalas. 


Paskui pavargo. Prisnūdo. Miegojo gal porą valandų ar dau- 
giau. 


— Bet, mielasis, kad tave kur, atsikvošėk. Kaip gali būti toks 
velniškai kvailas? 

Kažkas rėkavo, regis, įkaušęs. Kilo lalesys. 

— Bet juk tai rimtas dalykas, - suriko kažkas kitas. - Pa- 
klausykite! 

Ji girdėjo, kaip tėtis bando juos nuraminti. 

— Gana, metas keliauti namo. Pasikalbėsime apie tai kitąkart. 

Po valandėlės Natali nulipo į virtuvę stiklinės vandens. 
Stalas nukrautas buteliais ir taurėmis. Ji matė kelis svečius be- 
sigrumdančius tarp striukių ir batų vestibiulyje, sutiko Jorano 
žvilgsnį ir nedrąsiai pasisveikino. Paskui smuko atgal į savo 
kambarį ir palindo po antklode. Girdėjo, kaip išsivaikščiojo sve- 
čiai, kaip tėvai užlipo laiptais į miegamąjį. 


— Aš vėl užmigau, - šnibždėjo ji Johanesui. - Neilgai mie- 
gojau. Paskui išgirdau... - Natali užsidengė ranka burną ir pa- 
juto, jog visa dreba. - Pabudau nuo garso. 

Ji atsistojo ir priėjo prie lango. Paskui atsisuko į Johanesą. 

— Pabudau ne nuo šūvio... Visąlaik maniau, kad mane pa- 
žadino šūvis, bet aš buvau pabudusi anksčiau. Mane... pažadino 
kitoks garsas. Kažkas atėjo. 

Dabar ji pajuto, lyg kažkas kaltų jos galvoje plaktuku. 

Trinkt trinkt trinkt. 

Trinkt trinkt trinkt. 

Kažkas atėjo. Kažkas pabeldė į duris, tik paskui nuaidėjo 
šūvis. 

Aš girdėjau beldimą. Girdėjau balsus. 

Natali žiūrėjo į Johanesą. 

Paskui išėjo iš kambario, iš ligoninės, nusileido žemyn į 
gatvę. Sėdo į automobilį ir nuvažiavo atgal į Mosmarkeną. 


Laukinė vynuogė buvo prakišusi ilgus savo pirštus pro suskilusį 
stiklą, apklėtusi laukujes duris iš visų pusių, kantriai išsikerojusi 
per visus tuos daugelį metų. 

Namas tarytum jos laukė. Lyg atsikvėpė jai įėjus, įtraukė 
pro duris. Natali prisiminė, kaip dažnai įsmukdavo vidun šiuo 
keliu, norėdama likti nepastebėta. Siaurais laipteliais buvo ga- 
lima užlipti tiesiai į antrą aukštą, kur stovėjo televizorius ir buvo 
didelis vonios kambarys. Be to, šitaip ji, aplenkdama virtuvę, ga- 
lėjo patekti į savo kambarį. 

Dabar buvo tamsu, atsidavė drėgme ir puvėsiais. Vaizdžiai 
kalbant, jos praeitis nyko. Keliavo tolyn. Kad ir kur ji gręžio- 
josi, visur dūlavo neryškūs pavidalai. Didelė indauja vestibiu- 
lyje; stalčiai uždari, bet ji žinojo: pačioje apačioje senos telefonų 
knygos. Dar pirštinės, kepurės, plaukų lako buteliukai ir plaukų 
želė tūbelės. 
tinklius, pro visus įtrūkimus. Išvydo save dvylikos metų. Ji vėl 
sugrįžo į namą. 

Ji vėl namie. 

Norėjo prisiminti. Natali visąlaik troško pamiršti, bet dabar 
norėjo prisiminti. Ta vasara, kai viskas atsitiko, slėpė tiesą. Bet 
ji žinojo, žinojo, kad kažkur tiesa yra. Dabar tie vaizdai turėjo 
iškilti į paviršių. 

Kavos aparato, automatiškai įsijungiančio septintą valandą, 
burzgimas, smalkių dvelksmas popietėmis. Visada aplūžęs ven- 
tiliatorius. 

Viskas liejosi. Sklido į šalis. 

Natali vaikštinėjo pasišviesdama mobiliuoju telefonu, iš 
lauko vidun plūdo automobilio žibintų šviesos. Automobilio va- 
riklis dirbo tuščiai, budriai tykojo lyg žvėris. 

Koridoriumi ji nuėjo į virtuvę ir savo kambarį. 

Ant virtuvės suolų tebestovėjo buteliai ir taurės, nuo pasku- 
tinio vakaro. Pamestos, paliktos, įmerktos į kelerių metų drėgmę. 

Natali nuėjo į savo kambarį ir atsisėdo ant lovos. Tamsios 
lakuotos medinės grindys, jos išsirinkti apmušalai su raudo- 
nomis vyšnių uogytėmis. Ant lovos smėlio spalvos aksominis 
apklotas, dovana jai Kalėdų proga. Rašomasis stalas visai šalia. 
Plakatai ant sienų: „The Ark“ ir Kaisa Bergkvist. 

O dabar čia įsikūrę gyviai. Viskas apsitraukę plėvele. 

Bet ji nebematė sunykimo. Jai dvylika, ji vėl čia. Už lango 
tamsu. Ją pažadino beldimas. 

Kaukšt kaukšt kaukšt. 

Kaukšt kaukšt kaukšt. 

Išgirdo greitus žingsnius laiptais. Atsikėlė, pravėrė duris ir 
atsisėdo ant grindų. Žvilgsnį įsmeigė tiesiai į vestibiulį, už kėdžių 
ir stalo kojų. 

Išgirdo tėčio žodžius: Jie vėl čia. Jie sugrįžo. 

Valandėlė tylos. O paskui mamos balsas: Bet, Jonai! Ką tu 
darai? 

Aš jį tik pagąsdinsiu. Pagąsdinsiu tą velnią. 

Atsidarė namo durys. 

Iš pradžių ji nematė, kas atėjo, tik girdėjo prislopintus 
balsus, stiprėjantį šnibždėjimąsi. 


2 Kajsa Berggvist - Švedijos šuolininkė į aukštį, pasaulio rekordininkė, gimusi 

— Jūs juk protingi žmonės, bent jau jūs. Juk negalime ne- 
tekti dar kelių saviškių. Argi nesuprantate? 

— Kaip netekti? - išgirdo ji tėčio klausimą. 

— Visi žinome, kas nutiko Treisei. Turime patenkinti pelkės 
alkį. Ir išgelbėti tuos, kas dar liko. 

Stojo tyla. 

Paskui tėčio balsas. 

— Tu galutinai išprotėjai. Juk negali iš rimtųjų manyti, kad 
mes... 

— Paklausyk, - nutraukė jį kitas balsas. - Jūs pažįstate pelkę, 
žinote, ką ji geba. Kad galėtume gyventi čia, turime veikti! 

— Kas nutiko, tai jau nutiko, - ištarė jos tėtis. - Be galo 
liūdna. Bet daugiau taip nebenutiks. 

— Eik jau, pelkė trokšta aukų, ir tai daugiau nebus kas nors iš 
mūsiškių, neturi būti kas nors iš mūsų, gyvenančių Mosmarkene! 

— Tu negali blaiviai mąstyti! Dabar keliauk sau. Turiu užda- 
ryti duris, - tarė tėtis. 

— Negali užsimerkti, žinai, kas atsitiko Treisei. Ar tu pasi- 
rengęs aukoti savo Natali? 

— Dabar nusiramink ir eik sau. Aš skambinu policijai. Neš- 
dinkis. Lauk. Lauk! 

Stumdynės vestibiulyje. 

— Kas per velnias, - tarė balsas, - tu turi... tai juk tu pam... 

Ir tada šūvis. 

Paskui įsiviešpatavo absoliuti tyla. 

Tada skubrūs kūnų judesiai. 

— Kas... Tai... Jis turėjo... užtaisytą...? - paklausė balsas. 

— Ką tu padarei? - ji išgirdo trūkčiojantį mamos balsą. 

— Nežinau, kaip tai atsitiko... 

Dar vienas šūvis. Paskubomis suguldyti kūnai. Šautuvas tėčio 
rankoje. 


Niekas nekreipė dėmesio į ją, niekas nepagalvojo, kad Na- 
tali namie, kad ji sėdi ant grindų savo kambaryje, kad ji liudi- 
ninkė. Kad ji viską matė. 

Kai ji liko viena, girdėjo tik lauke pastatyto automobilio va- 
riklio burzgimą, galop automobilis nuvažiavo. Ir dar ji girdėjo 
žodžius vyro, kuris nužudė jos tėvus. Jo balsą. Dabar jį prisi- 
minė. Iš tikrųjų niekuomet nebuvo jo pamiršusi. 

Pelkė trokšta aukų, ir tai daugiau nebus kas nors iš mūsiškių. 

Kambaryje kvepėjo jazminais. Malonių akiai žemės atspalvių ak- 
sominiai apmušalai ir sunkios užuolaidos skandino susitikimo 
dalyvius. 

Gustavas sėdėjo ant kėdės prie durų, Laila ir Teksasas buvo 
įsitaisę krėsluose prie staliuko. Pederis ir Ivona susėdę ant Vik- 
torijos laikų stiliaus sofos pasienyje. 

Majos pusę jai įėjus, tad Majai buvo įdomu, ką jis galvoja, kodėl 
neatsakė į jos žinutę, kodėl niekaip nereagavo į pabėgimą. 

Ji mėgino nuslėpti savo poelgį nuo Oskaro, nenorėjo, kad 
pasklistų kalbos mokykloje. Bet, atskubėjęs jos parsivežti naktį, 
jis atrodė toks sunerimęs. 

— Ką jis padarė? - paklausė piktai. 

— Jis kažką išsiaiškino, gerai, kad tenai nuvykau, - pamė- 
gino Maja nedrąsiai pameluoti. - Ačiū, kad atvažiavai. 

Joranui ji pasiuntė žinutę ir papasakojo mačiusi Tinos Ga- 
brielson nuotrauką. Kad supratusi, jog juodu buvo pažįstami. 
Jeigu Joranas visiškai nekaltas, kokiu dedasi, tai gal jam reikėtų 
pasistengti ir pasiaiškinti, galvojo ji dabar, pasiaiškinti, kodėl ne- 
prisipažįsta, kad pažinojo nužudytąją. 

Ji dar paskambino Leifui ir pasakė, kad policija turėtų tuoj 
pat suimti Joraną, nes Joranas žino, kad ji žino. 


— Dabar netinkamas metas, Maja. Ir joks nusikaltimas paži- 
noti auką. Turime laikytis ramiai, nesikarščiuoti. 

— Bet kaip keista, kad jis nieko nepasakė, - paprieštaravo 
ji. - Per pastarąsias dienas mudu daug bendravome ir kalbėjomės 
apie tai, kas nutiko šioje vietovėje, o jis neprasitarė nė žodžiu. Aš 
sutiksiu jį dvare, ką tada sakysiu? 

— Nusiramink, Maja. Kai bus metas, mes jį suimsime. 


Ji užsidėjo plačiakampį objektyvą, įtaisė fotoaparatą ant aukšto 
stovo ir išskleidė nešiojamąsias kopėtėles, kad pati pasilypėtų 
aukštėliau. Šitaip visus matė puikiai. 

Įėjusi Agneta atsistojo kambario viduryje. 

— Kaip matote, pas mus šiandien yra Maja, - tarė ir ranka 
mostelėjo Majos pusėn, - ji mus nufotografuos. Manau, jau esate 
ją sutikę, visi. Smagu pasižiūrėti, kaip ji mus surinks į krūvą, - 
Agneta atsitiesė ir oriai nusišypsojo. - Bet kol Maja užsiiminėja 
savo fotoreikmenimis, galime pakalbėti apie priežastį, dėl kurios 
jus čia pakviečiau. Mes juk susirinkome pasitarti, gal gerai kada 
ne kada tai daryti, kartu padiskutuoti apie bendrus... reikalus, 
taip sakant. 

Tada atsargiai prasivėrė durys ir į kambarį įėjo Natali. Jos 
veidas atrodė keistai. Lyg ji pati būtų išsilaisvinusi. Kiek liūdna, 
bet stipri ir tvirta. 

Kiti pastebėjo, kad ji įėjo, bet vėl ėmė klausytis Agnetos. 

Tiktai vienas asmuo vis dar žiūrėjo į Natali. Natali tarytum 
prirakino jo žvilgsnį, jis tarytum nebūtų pajėgęs pabėgti. Jis 
muistėsi ir raitėsi, bandė išsivaduoti, kol galų gale tarytum pasi- 
davė. Tą akimirką Maja paspaudė fotoaparato mygtuką. 

Tuo metu atsidarė dvivėrės durys, tarp jų pasirodė Leifas 
Bergrenas. 

— O? - nusistebėjo Leifas. - Kuo užsiimate? 

— Mes... kalbamės apie pastarojo meto įvykius. Tai, kas 
atsitiko, mus visus artimai liečia. Ne pirmąkart mums nutinka 
keblumų, kaip ir pats tikriausiai žinai, - pasakė Agneta ir lyg 
ieškodama palaikymo pasisuko į susirinkusiuosius. 

- Galiu palaukti. 

Leifas žengė į kambarį ir atsisėdo į laisvą krėslą, pasidairė 
Majos ir pamatė ją stovinčią ant laiptelio kampe su fotoaparatu. 

— Tęskit. 

Kiti nedrąsiai susižvalgė. 

— Bet gal galėčiau paklausti, kokiu reikalu, - maloniai tarė 
Agneta, akivaizdžiai valdydamasi. - Mūsų susirinkimas tik sa- 
viems. Ko tu lauki? 

— Pirmiausia, kol atvažiuos kolegos. Susirinkimą netrukus 
turėsime nutraukti. 

— Kaip? - paklausė Agneta. - Kodėl? 

— Kodėl? - pakartojo Leifas. - Tai susiję su keletu žmonių, 
rastų pelkėje. Žmonių, kuriuos kažkas nužudė ir užkasė per pas- 
taruosius dvylika metų. Jaunuolis, kurį kažkas užpuolė ir kuris 
dabar pabudo iš komos, atskleidė įdomios informacijos. 

- Jis pabudo? - paklausė Agneta. - Juk tai gera naujiena. 

— Gera naujiena? - pakartojo Leifas. 

Maja pastebėjo, kad Leifas suirzęs, kad tuoj nebesivaldys. 
Paprastai jis taip nesielgdavo. Bet greičiausiai jau seniai nebeiš- 
simiega. 

- Šiame kambaryje yra žmonių, - kalbėjo jis toliau, - ku- 
riems ši naujiena vargu ar gera. 

Nuo Agnetos Leifas nukreipė žvilgsnį į jos vyrą, paskui į 
Pederį, Ivoną, Teksasą, Lailą ir galop į Joraną. 

Leifas nuleido galvą. 

Kambaryje susirinkusieji šaudėsi akimis, žvalgė vieni kitus 
vis labiau sunerimę. 


— Argi kas nors iš mūsų... - pasakė Agneta. - Visiška bepro- 
tybė. Mes, pelkės apylinkių gyventojai, jaudinamės bemaž kaip 
giminaičiai. 

- Žinoma, beprotybė. Tik klausimas, kaip visa tai galėjo 
dėtis, - atsakė Leifas. - Tikiuosi netrukus sužinoti. Iš viso šešios 
žmogžudystės ir vienas bandymas nužudyti - kol kas žinome 
tiek. 

— Aštuonios žmogžudystės, - pasigirdo balsas jam už nu- 
garos. 

Tą pat akimirką į kambarį įėjo du uniformuoti policininkai. 

— Kaip? - paklausė Leifas ir atsigręžė į Natali. 

- Aštuonios žmogžudystės ir vienas bandymas nužudyti, - 
pakartojo ji. 

— Bet kas dar? - suriko Laila. 

Tada policininkai perėjo skersai kambarį prie Pederio ir 
Ivonos. 

— Gal turėčiau paaiškinti... - pasakė Pederis ir atsistojo. 
Žmona Ivona pasekė jo pavyzdžiu, ištiesė ranką priešais jį, lyg 
norėdama apsaugoti. 

Kilo nedidelis šurmulys, sužvangėjo rakinami antrankiai. 

— Bet... ką jūs darote? - išgąstingai paklausė Ivona. - Argi 
šito prireiks? 

— Kas čia dabar? - sunerimo Teksasas. - Ką jūs padarėte? 

— Aš duosiu žinią, - pasakė Pederis. - Apie siurblį turbūt 
pakalbėsime kitą dieną. 

Agneta nagu pasikrapštė burnos kamputį. Lyg ir ketino 
prašnekti, bet iš burnos pasigirdę garsai taip ir nesusidėjo į žodį. 

— Bet prieš išeidamas dar noriu kai ką pasakyti, - tarė Pe- 
deris ir piktai nusipurtė policininko ranką nuo peties. - Jokios 
kitokios išeities nebuvo. Tikrai nebuvo kitokios išeities. Juk taip 
mes elgėmės ne dėl pramogos. Tą darėme ir dėl jūsų, dėl vietovės, 

nepamirškite šito, - jis ištiesė pečius. - Su malonumu būčiau to 
nedaręs, Joranas gali jums papasakoti. Jis žino, kaip veikia pelkė. 
Dabar jūs nebelaisvi, ar jūs tikite? 

— Bet ką jūs padarėte? - paklausė Teksasas ir žvilgsniu ap- 
rėpė kambarį. 

Joranas sėdėjo ant kėdės tiesus tiesutėlis išbalusiu veidu. 

— Nesuprantu, - pasakė jis. - Kaip visa tai susiję su manimi? 

— Taigi, štai taip viskas buvo, - pasakė Ivona Larson per 
apklausą Karlstado policijos komisariate. Maja sėdėjo kambaryje 
greta ir stebėjo, kaip Leifas ir dar vienas tyrėjas apklausia Ivoną. 

Ivona sėdėjo susidėjusi rankas ant kelių ir vis labiau tempė 
palaidinės rankoves, lyg bandydama nepastebimai pabėgti iš 
savo drabužių, iš savo odos. Akys markstėsi. 

— Mudu supratome, kad tarsi... priversti veikti. Juk žino- 
jome, kas dedasi pelkėje, patys tenai buvome. Joranas Dalbergas 
irgi gali papasakoti, kokia išalkusi pelkė, kiek žmonių tenai 
dingsta metai iš metų. Mes įsibauginome, kaip ir visi kiti, Ži- 
nojome, jog kada nors ateis ir mūsų eilė. Pelkė nepasotinama. 
Niekas negali mūsų teisti, kas to nepatyrė, o mes patyrėme. Mes 
juk netekome savo mylimo vaiko. Argi ne, juk negalėjome ne- 
tekti dar vieno? Net ir jūs turbūt šito nenorėtumėte? Jei turėtu- 
mėte vaikų. Ar turite vaikų? Taip, tada jūs suprantate. 

Ji buvo maloni ir paslaugi, kalbėjosi su Leifu ir kitu tyrėju 
lyg tikėdama patraukti juodu į savo pusę, lyg jiems būtų visiškai 
nesunku ją suprasti, suprasti jos veiksmus. 

— Taigi aš už tai. Už tai, ką padarėme. Niekuomet nebuvo 
smagu, nė vieno karto. Bet gyvenimas negali būti vien smagus. 
Kai kada reikia daryti tai, ką turi. Taip jau yra. 

Ji giliai atsiduso. 

— Bet dabar aš labiausiai jaudinuosi dėl to, kad pelkė laukia 
aukos ir niekas... niekas nė piršto nebepajudins. 


Praėjo kelios dienos, Pederis darėsi vis labiau ir labiau uždaras. 
Stambus jo kūnas atrodė svetimas ant nedidelės apklausų kam- 
bario kėdės, lyg jis nesusigaudytų, kaip reikia paprasčiausiai sė- 
dėti. Lyg jis būtų pratęs nuolatos dirbti, judėti, ką nors toliau 
veikti. Paslėpti. Iškelti. 

— Iš tikrųjų sykį norėjau liautis, - prisipažino jis. - Norėjau. 
Maniau, kad pakanka mums kruopščiai saugoti vaikus, kai už- 
eina dargana. Bet tada pradingo tas berniukas... Pelkė tarytum... 
mums pagrasino. Svarbiausiai mudu norėjome apsaugoti Juliją, 
o paskui jau jos vaikus. Juk lengvai netekus vieną kartą, taip gali 
nutikti ir dar. Mums buvo saugiausia numalšinti pelkės alkį, taip 
sakant. Dažnai pakakdavo gyvūno ir panašiai, bet kai kada... kai 
kada reikėjo aukoti žmones. Žinojome, jog tai būtinybė. Įdėda- 
vome jiems į kišenes pinigų, kad parodytume pagarbą, kad pa- 
rodytume, jog suvokiame, kaip tai rimta. Taip, aš nenorėjau būti 
priverstas ieškoti dar vieno vaiko. Taip elgėmės dėl savo vaiko. 
Ar suprantate? Kitokio pasirinkimo nebuvo. 

Taip elgėmės dėl savo vaiko. 


Majai atėjus, Natali, apsirengusi stora pūkine striuke, atstačiusi 
veidą saulei, sėdėjo dvaro lauko kavinėje. Keletą sodo baldų 
Agneta dar buvo palikusi lauke, kaip auką tokiai štai dienai. 

- Žinau. Nuostabu. Bet sėskis. 

Natali mostelėjo į vieną iš kėdžių. 

— Šaunu, kad paskambinai, - tarė Maja. - Tikrai apsidžiau- 
giau. 

— Maniau iškart grįžti į Geteborgą, man liko paimti tik ke- 
letą mėginių. Bet pagalvojau, kad būtų malonu dar pasimatyti 
iki išvykstant. 

Maja linktelėjo galvą. 

- Žinoma. 

Iš pradžių jiedvi kalbėjosi apie Natali disertaciją, apie ren- 
giamą Majos parodą, paskui užsisakė du didelius puodelius ar- 
batos. Vėliau kalba nukrypo apie Pederį ir Ivoną. 

— Man taip sunku viską suvokti, - pasiguodė Natali. - Kad 
dėl visko kalti mano vaikystės draugės tėvai. Kad Pederis nušovė 
tėtį, o paskui ir mamą. Netyčia nušovė tėtį, bet vis dėlto, jis juk 
nušovė ir mamą... 

— Bet ar tu... ar nejauti palengvėjimo? Tavo tėtis iš tikrųjų 
nepadarė nusikaltimo, nieko nenužudė. Nei tavo mamos, nei nu- 
sižudė pats. 

Natali vėl atsuko veidą į saulę ir užsimerkė. 

- Taip, iš tikrųjų, - tarė tyliai. - Kad ir kokia čia verda be- 
protybė, jaučiu palengvėjimą, lyg būčiau susigrąžinusi tėtį, susi- 
grąžinusi tėvus. Visa bjaurastis išnyko. Niekas nebeslegia. Taip, 
aš jaučiuosi... ištuštėjusi, - ji nusijuokė ir pasisuko į Mają. - Na, 
man geriau. 

- Suprantu. Vis tiek šaunu. 

— Ir kartu... man liūdna, kad nežinojau anksčiau. Apie tai, 
kaip viskas nutiko. Kad augau patirdama tokią netektį. Man nau- 
jiena, kad nebereikia slopinti jausmų. Ir tai... keistai skaudina. 

Maja įsmeigė akis į Natali. 

— Tegu skauda. Manau, tu ištversi. Juk palengvėja ir tada, 
kai atsiveri liūdesiui. Nebesipriešini. Prisileidi liūdesį, tegu jis 
tave apgobia, valdo, kai ką pakeičia, o paskui nuslopina. Tada 
tikrai pajunti, jog esi svarbesnė negu liūdesys. Kad esi svarbesnė 
negu viskas, ką galvoji ir išgyveni. 


Karštiems arbatos garams kylant į spalio orą, pokalbis pasisuko 
apie būsimą Natali kelionę namo. 

— Beje, o pas kokius žmones tu pakliuvai? - paklausė 
Maja. - Kai išvykai į Geteborgą. Pas giminaičius? 

— Ne, aš jų nepažinojau. Bet tai man puikiai tiko, juk ke- 
tinau viską pradėti iš pat pradžių. Bet štai kaip susiklostė. Kažkas 
akivaizdžiai manė, jog bus geriau, jei naujoji mano šeima bus itin 
dievota. Taigi aš pakliuvau turbūt pas pačius dievobaimingiau- 
sius Žmones mieste. 

— Mat kaip, - nusistebėjo Maja. 

— Ak, atleisk. Gal tu tiki Dievą? 

Maja nusijuokė ir ranka numojo į atsiprašymą. 

— Sunku atsakyti į tokį klausimą, jei nežinai, kaip klausėjas 
supranta sąvoką „Dievas“. Skirtingiems žmonėms Dievas yra 
skirtingas. Tad mudvi galbūt nesigi... 

— Bet ką tada Dievas reiškia tau? - nutraukė ją Natali. 

Maja pasižiūrėjo į ją kiek nemaloniai ir atsisėdo ant kėdės 
tiesiau. 

— Dievas man... - prašneko, - savotiška amžina tikrovė, ku- 
rios neįmanoma nei apibūdinti, nei paaiškinti... ar bent priartėti 
prie jos mintimis - Dievą galima rasti tik savyje ir pajausti per 
tiesioginį potyrį. 

Natali suprato, kad Maja ne pirmąkart taip kalba apie Dievą. 

— O kai taip nutinka, - kalbėjo toliau Maja, - tada visa 
esybe suvoki, kad visas pasaulio skirtingumas yra tik vaizdinys, 
kad apskritai viskas tai ir yra. 

— O kaip tada... viskas tada iš to ir susidėtų, tu taip manai? - 
paklausė Natali. 

— Vienintelis žodis, labiausiai artimas tiesai, greičiausiai 
būtų „tuštuma“. 

Natali suraukė kaktą, o paskui nusikvatojo. 

— Iš tiesų tuštuma? 

— Taip... - pasakė Maja. - Bet visiškos tuštumos nėra. Yra 
tik formų, ribų, minčių, sąvokų nebuvimas. 

— Nagi? - lėtai paklausė Natali. - O kas tada yra? 

— Taip, kaip čia pasakius... - tarė Maja, atsilošė ir ėmė kal- 
bėti, regis, kruopščiai rinkdamasi žodžius. - Tai savotiška... gry- 
nojo sąmoningumo erdvė, kurioje kas akimirką kuriasi mūsų 
pasaulis. Buklumas už intelekto, nekintama būtis, - ją randame 
savo viduje kaip svarbiausią išteklių ir tikrąją prigimtį. Ir kaip 
tik todėl... - ji nusijuokė, lyg prisiminusi kokį nors savo po- 
jūtį... - kaip tik todėl juokingi tie dvasiniai ieškojimai, nes galop 


pribloškia žinojimas, kad kaip tik šito ir ieškota. Mat nieko neap- 
čiuopsi, nieko nepamatysi, - ji patylėjo. - O tave tai mato. 


Netrukus jiedvi atsisveikino, bet Majos žodžiai tebeskambėjo 
Natali ausyse, aidėjo jų skambesys iš kito pasaulio, to pasaulio, 
kuris iškilo jai prie ežero, stirnos akyje. 

O tave tai mato. 


Tą popietę Natali trobelėje lankstė drabužius ir krovėsi į kelio- 
ninį krepšį. Susidėjo įrangą, aplankus, popierius ir knygas. Kom- 
piuterį su disertacija ir visais tyrimų rezultatais. 

Metas važiuoti namo, į ateitį, kurios ji niekaip neįsivaiz- 
davo. Juto, kad toji ateitis dabar be apsaugos. 

O gal atvirkščiai. Gal ji pirmąkart gyvenime turėjo ant ko 
atsistoti. Kažkas joje pasikeitė, ją valdė, perspektyva persikėlė. Ji 
beveik norėjo susitikti su įtėviais. 

Natali išgirdo beldimą į duris ir iškart suprato, kad tai jis. 
Atpažino lengvą prisilietimą prie medžio, malonią melodiją jam 
beldžiant į duris. 

Ji atidarė, ten stovėjo jis, liesas ir grakštus, o šypsena buvo 
sukaupusi viso pasaulio energiją. Kiek tolėliau, jam už nugaros, 
Natali pamatė jį atvežusį taksi. Jis rėmėsi į vaikštynę ir tik žiūrėjo 
įją, netardamas nė žodžio. 

Natali nežinojo, kaip elgtis, priprato, kad tai ji žiūri, ji stebi. 

— Johanesai, - teištarė. 

Net neprisivertė jo apkabinti. 

— Natali, - jis nusišypsojo. 

Johanesas žengtelėjo į priekį, pasisiekė vieną jos ranką ir 
priglaudė sau prie skruosto. 


— Girdėjau, ką padarei, - pasakė. - Ačiū. Labai labai ačiū. 

Ji papurtė galvą ir nusišypsojo. 

— Nieko... nėr už ką. 

Pati pastebėjo, kad yra visai rami. Kažkas jos sieloje nauja. 
Ir nesudėtinga. 

— O kur tavo nepaprastas džiaugsmas? - išpylė greit ir 
kaipmat pajuto, jog gal peržengė ribą. 

Bet paskui pamatė jo reakciją. 

— Tikriausiai dabar jis bus dar nepaprastesnis, - atsakė jis. 
Kur mudu gyvensime? Geteborge? 

— Nežinau, kur gyvensi tu, - nusišypsojo Natali. - Bet Gete- 
borgas vis dėlto gal kiek pervertinamas? 


Ant sienų kabojo nespalvotos kvadrato formos nuotraukos, jos 
rėmino metro pločio koridorių ir buvo įstatytos į plonus juodai 
lakuotus medinius apvadus. 

Pirmosios keturios buvo kraštovaizdžio nuotraukos. Paskui 
dar keturios apleistų neprižiūrimų namų ir sodų nuotraukos. Ir 
galiausiai keturios įvairių kūnų dalių nuotraukos. Koja, ranka, 
nusuktas skruostas. Užmerkta akis, praretėję pakaušyje plaukai. 
Pelkės apylinkių gyventojų portretai, kuriuos ji galop atsirinko. 

Maja žvelgė pro didelį langą ir matė, kaip iš dangaus ima 
kristi purios snaigės. Viduje buvo vaišinamasi raudonvyniu ir 
krekeriais. 

Ne toks vernisažas kaip paprastai, ne tokia paroda kaip 
paprastai. Ji neišdrįso slopinti įprastinių jausmų, visiškai jų ne- 
paisyti, nemanė, jog tai įdomu. Tik norėjo parodyti savo nuo- 
traukas, atskleisti savo išgyvenimus pelkėje. 

Laikraštininkams išgirdus kalbas apie tai, kad žymiausia 
vietos menininkė menų mokyklos galerijoje surengs parodą, 
žinoma, kilo didžiulis susidomėjimas. Vėliau paaiškėjo, kad ji 
rodys Mosmarkeno vaizdus, susijusius su tais visais įvykiais, tad 
susidomėjimas neapsakomai išaugo, tai parūpo netgi teismo me- 
dikams. Socialinė žiniasklaida irgi įkišo savo trigrašį, nors jokie 
pašaliniai asmenys dar nebuvo matę nuotraukų. Nuomonės iš- 
siskyrė. Daugumas pasisakančiųjų buvo įsiaistrinę, nuoširdžiai 

įsiaistrinę dėl to, kad ji, anot jų, pasinaudojo Mosmarkeno tra- 
gedija. 

Maja sutarė su galerija, kad iš pradžių surengs nuosavą, ne- 
skelbtą vernisažą, o spauda ir visuomenė galės jį aplankyti kitą 
dieną, kai jau bus išvykusi toli iš Fengerskugo. 

Taigi dabar čia buvo tik ji pati, apie dvidešimt draugų ir 
pažįstamų, tarp jų Natali ir Johanesas. Buvo ir Joranas, atrodė 
varganai. Palūžęs. 

— Tikriausiai dabar netinkamas laikas pasipasakoti apie 
santykius su Tina, - pasakė jis nervingai, beveik iškart atėjęs. 

— Gerai, - sutiko ji. - Tavo valia. 

— Tada kitąkart. 

— Žinoma, kitąkart. 

Užuot reikalavusi paaiškinimo, ji ramiai pripildė jo taurę. 
Tada vis dėlto pasipylė žodžiai. Jo žodžiai. Su taure rankoje atsi- 
šliejęs į sieną jis pamojo jai prieiti. 

— Noriu papasakoti, - pasakė, - tiesiog dabar. Taip, mudu 
turėjome santykių, aš ir Tina. Paprastai ji užsukdavo pasisvei- 
kinti, kai Karlstade lankydavosi darbo reikalais. Tada, kai dingo, 
buvome sutarę, kad atvyks pas mane, bet taip ir nepasirodė. 
Aš išsigandau. Niekuomet nieko nesakiau ir dėl jos, ir dėl jos 
šeimos, supratau, kad būsiu įtariamas, jeigu papasakosiu apie 
mūsų pažintį. 

Kaltė tarytum regimai jį slėgė. 

— Bet ką tu tada manei? Kad ją pasigrobė vaiduokliai? 

Jis patraukė pečiais. 

— Dabar tai jau žinome, kad ne - ypač apie ją, bet... 

Juodu valandėlę stovėjo tylomis. Joranas pakėlė akis ir pa- 

— Bet dingusių vis dar labai daug. Jūs radote tik Pederio 
ir Ivonos aukas, - jis nusuko žvilgsnį. - Aš imu tikėti, kad 

niekuomet nebus rasti kiti dingusieji. Kad žmonės, kuriuos pri- 
sivilioja vaiduokliai... tiesiog išnyksta. Juk niekas taip ir nerado 
nei vaiko, nei Treisės, na, ir mano žmonos. 

Maja uždėjo ranką jam ant peties ir maloniai paspaudė. 

- Žinai, džiaugiuosi, kad tu čia, Joranai. Iš tikrųjų. 


Kai išsiskirstė paskutiniai svečiai, Oskaras palydėjo ją namo. 
Maja uždegė kelias stearino žvakes, įlašino į vonią levandų alie- 
jaus ir pripylė dvi taures „Cava“ putojančio vyno. Paskui nusi- 
rengė drabužius ir įlipo į vonią. Oskaras stovėjo tarpdury ir žiū- 
rėjo į ją. 

— O tu neateisi? - paklausė ji. 

Jis iš lėto nusirengė, prisiartino prie vonios ir paniro į 
karštą vandenį. 

Natali lėtai užlipo daugiabučio namo Omole laiptais ir paskam- 
bino prie durų. Juto širdį, lyg ji būtų persidirbęs raumuo, kuris 
niekuomet nebenorės arba nebegalės pailsėti po visų tų įvykių. 
Bet tą reikėjo būtinai padaryti. Kaip tik tą. Paskutinis dalykas, 
kurį padarys, o paskui išvažiuos iš Dalslando į Geteborgą. 

Duris atidarė nepažįstama moteris. Nė vieno atpažįstamo 
bruožo tos nutukusios moters veide, dabar stovinčios priešais. 

Jiedvi žiūrėjo viena į kitą, po kiek laiko Natali įžvelgė esant 
kažką, kas kitados priklausė geriausiai jos draugei Julijai. Jos 
akių padėtis, aukšti skruostikauliai kylą akių kampučių link. 

— Natali? - paklausė Julija. 

- Julija, - tarė Natali. 

Ji žengė į priekį, apkabino vaikystės draugę ir stipriai su- 
spaudė. Iš pradžių Julija lyg sustabarėjo, paskui tarytum atsipa- 
laidavo, o tada lyg ką tik atrastas požeminis šaltinis prasiveržė 
ašaros. Vis smarkėjo šnopavimai ir kūkčiojimas, smingantys Na- 
tali į petį. Nuo trūkčiojimų bangavo visas Julijos kūnas. 

Po kiek laiko Julija palaidinės rankove nusišluostė veidą ir 
pamėgino atsikvošėti. 

— Ką čia pasakysi? - ištarė ji. 

— Taip, ką pasakysi? - atsiduso Natali. 

Jiedvi susėdo ant sofos svetainėje. Natali vis dar laikė Julijos 
ranką. 

— Galvoji, ar aš supratau? - paklausė Julija. - Visą laiką. 
Kuo tėtis ir mama užsiima. Ir tai, kas nutiko tavo tėvams - gal- 
voji, ar ką nors žinojau visą laiką, bet buvau pernelyg arti, kad 
kaip reikiant matyčiau? 

Natali papurtė galvą. 

— Argi būtum galėjusi įsivaizduoti, kuo jie užsiima? 

— Nežinau. Bet man gal reikėjo... nutuokti apie apgavystę, 
kaip sakoma. 

— Vis dėlto sunku įsivaizduoti ką nors panašaus, Julija. 
Turbūt jie visiškai pasiligojo, kai Treisė mirė. 

Julija atsiduso. 

— Taip, visa mūsų šeima pakriko. Ir mane taip graužė są- 
žinė, jog niekuomet nepastebėjau, kaip jie pasikeitė. Ir buvau iki 
kaklo pasinėrusi į savo rūpesčius. 

— Tu vienintelė, su kuria apie tai kol kas kalbuosi. Net vai- 
kams visko dar nepapasakojau, net nežinau, ką sakysiu. Ir bijau 
rodytis gatvėje. Bijau įsijungti kompiuterį. Suprantu, kad visur 
bus rašoma apie mamą ir tėtį, apie mus. Klaiku. 

— Suprantu. Bet jei ištversi, viskas netrukus nurims. Žmonės 
kalbės ir rašys apie ką nors kita. 

— Viliuosi, tu teisi. Bet nežinau, ar galiu tuo tikėti, - tarė 
ji. - Be to, jaučiu, lyg ir mane visi smerkia. Niekuomet šito ne- 
atsikratysiu. 

Julija įbedė akis į stalą. 

— Beje, o kaip vaikai? - paklausė Natali. - Liksi gyventi čia? 

— Taip, tikriausiai, - nuo šypsenos įtemptas jos veidas kiek 
atsipalaidavo. - Mergaitės dabar gyvena pas mane, jau seniai tu- 


rėjau jas atsiimti. 

Jos gėrė kavą užsikąsdamos pusiau atitirpusiais šokoladi- 
niais tešlainiais tiesiai iš plastikinės dėžutės. Kalbėjosi. Prisi- 
minė. Paskui Natali pasakė, kad jai jau metas. 

— Mėginsiu dar iki vakaro parvažiuoti į Geteborgą. 

Julija atsiduso, padėjo ranką jai ant peties lyg mėgindama 
sulaikyti, o tada nuskubėjo į miegamąjį. Netrukus grįžo nešina 
užrašų knygute. 

— Noriu tau pasakyti dar vieną dalyką. Manau, man bū- 
tina... kam nors tai išpasakoti. 

Ji atkišo knygutę. 

- Čia Treisės dienoraštis. Paprastai įslinkdavau į jos kam- 
barį ir slapčiomis skaitydavau, ar prisimeni, mudvi taip elgėmės? 
Juk skaitėme ir jos eilėraščius. Bet šis dienoraštis, niekuomet 
niekam apie jį nepasakojau... Gal ir su šituo turėjau išmokti susi- 
gyventi. Su tuo, kas čia parašyta. 

— Kodėl? Kas čia parašyta? - paklausė Natali. 

— Treisė juk buvo susidėjusi su vyresniu vaikinu, ar tu jį 
prisimeni? Juodu turėjo santykių. Bet jis... jis greičiausiai jos ne- 
norėjo. Ar gal nelabai norėjo. Tik tarpais užsimanydavo. Paskui 
jis sutiko kitą. Ir tada... kai skaitai, ji tada ėmė visai atvirai rašyti, 
kad nebenori gyventi. Lyg iš rimtųjų tam pasiryžo. 

Natali pasižiūrėjo į Juliją. 

— Ar tai buvo taip rimta? 

— Anuomet ji siaubingai pasikeitė. Buvo nusiminusi. Bet aš 
niekam nepasakojau. 

— Papasakojai man. 

— Tikrai? 

— Taip. 

Julija pavartė dienoraštį. 

— Štai. Paskutinę savaitę, kai dar buvo gyva, ji ištisai rašė. 
Daugiausia juodas mintis. O paskutiniai užrašai iš to paties va- 
karo, kai ji mirė. Pažiūrėk. Paklausyk, ką ji rašo. 

Julija ėmė skaityti balsu, atsargiai ir lėtai, slogiai patylė- 
dama po kiekvieno prasmingo žodžio. 


Jaučiuosi lyg manęs nebebūtų. Kai tu išėjai, tarytum nieko 
nebeliko. Aš nebevalgau. Nebegeriu. Noriu tik ištirpti ir dingti. 
Viską paleisti iš rankų ir kristi, kol ateis pabaiga. Kol aš pati 
pasibaigsiu. Kol visa ši velniava baigsis. 


Natali pajuto, kaip jai vėl pabudo anos nakties prieš keturiolika 
metų prisiminimai. Prisiminė pilkai apkraštuotus Treisės nakti- 
nius marškinius, prisiminė dumblinus kūnus ir bežadį langą. Pa- 
juto, kad sudužo tikrovė, kad kažkas sutrupėjo, atsivėrė žaizda, 
kuri taip niekuomet ir neužgis. 

— Taigi nebuvo jokių vaiduoklių, - galop tarė Natali. - Ji 
nusiskandino. 

— Bet blogiausia tai, - pasakė Julija, - kad nieko panašaus 
nebūtų nutikę, jeigu mamai ir tėčiui būčiau parodžiusi šį dieno- 
raštį, jeigu būtume pasikalbėję, jeigu... Todėl ir aš kalta. 

Natali nurijo seiles. 

— Tada čia daug ir mano kaltės. Visai prieš pat nelaimę aš 
sutikau Treisę Omole, kaip tik tada, kai ji nutraukė santykius su 
tuo bernu. Žinojau, kokia ji nusiminusi, kokia nusivylusi, bet ne- 
supratau, ką man daryti, ar galėčiau ką nors padaryti. 

Patylėjo truputį ir kalbėjo toliau: 

— Julija, mudvi buvome vaikai. Tu nenusipelnei šitokios 
naštos. 

Julija linktelėjo galvą, akys buvo pilnos ašarų. 

— Mudvi buvome vaikai, - pakartojo. 

Epilogas 


Oro temperatūra kilo, diena žadėjo būti graži. Praėjusios šventės 
lepino apylinkes pavasarine šiluma, ir Maja pastebėjo, kad prie 
jos namo beržų pumpurai išpampo. 

Ji nesilankė Mosmarkene nuo pernai metų pabaigos. Dabar 
buvo pasirengusi kelionei. Vakar palaidojo tėtį, jai reikėjo ilgo 
pasivaikščiojimo jėgoms atgauti. Gal užsuktų ir pas Joraną. 
Žiemą abu keliskart matėsi, mėgino užglaistyti visus tuos nesu- 
sipratimus, ir ji jautė, kad abiejų ryšys vėl ėmė krypti tinkama 
linkme. 

Dabar ji spėriai Žingsniavo liepteliu, nutiestu skersai pelkės. 
Pirmąsyk pavasario šviesoje regėjo šią vietovę, anksčiau matytą 
tiktai niūrioje vėlyvo rudens šviesoje - tą puvimo viešpatiją, 
grybų karalystę. 

Jau budo skaidruma. Krūmai ėmė lapotis trapiais šviesža- 
liais atspalviais. Žolėti kupstai keitė spalvą. Visur čiulbėjo paukš- 
čiai. 

Ji pasekė akimis kelis strazdus. Tie pašokinėjo nuo šakos 
ant šakos, o paskui nuskrido savais keliais. 

Vėliau valandėlei kilo vėtra, bet dabar vėjas tarytum vėl nu- 
rimo. 

Ji toliau ėjo per pelkę ir nematė, jog strazdai stingsta vienas 
po kito. Jie krito ant žemės jai už nugaros lyg suparalyžiuoti, su- 
krykdami iš skausmo. Tuo pat metu tamsus vandens paviršius 


sušvito ir iš vandens tarytum išniro vaizdas. Jeigu Maja būtų jį 
pamačiusi, tikriausiai būtų apibūdinusi kaip jaunos moters pilkai 
kraštuotais naktiniais marškiniais ir spindinčiomis mėlynomis 
akimis viziją. 

Paukščiai ant žemės plakė sparnais. 

Po akimirkos jie dingo. 

